Split (3)

train · 79.3k rows

text stringlengths 31 26.1k	summary stringlengths 11 1.19k
លោក ផាម មិញជិញ នាយករដ្ឋមន្រ្តីវៀតណាម បានជូនសៀវភៅដល់សមភាគីកម្ពុជា សម្តេច ហ៊ុន ម៉ាណែត ចំនួន ៨ក្បាលនៅរសៀលថ្ងៃទី១២ ខែធ្នូ មុនប្រមុខរដ្ឋាភិបាលកម្ពុជារូបនេះចាកចេញពីទីក្រុងហាណូយ ដើម្បីបញ្ចប់ដំណើរទស្សនកិច្ចផ្លូវការនៅវៀតណាម។ សៀវភៅចំនួន ៦ក្បាល ជាការនិពន្ធផ្ទាល់ដោយអគ្គលេខាបក្សកុម្មុយនីស្តវៀតណាម លោក ង្វៀន ហ៊្វូជុង ដែលមានខ្លឹមសារសំដៅលើការប្រយុទ្ធប្រឆាំងនឹងអំពើពុករលួយ ការលើកកម្ពស់ប្រពៃណីនៃការរួបរួមជាតិ ក៏ដូចជាគោលការណ៍ណែនាំយោធាអំពីយុទ្ធសាស្ត្រការពារជាតិ និងគោលនយោបាយការបរទេស។ បើតាមសារព័ត៌មាន VnEpress បានដកស្រង់សម្តីលោក ផាម មិញជិញ ដើម្បីសរសរបញ្ចប់សៀវភៅទាំងនេះ អគ្គលេខាបក្ស ង្វៀន ហ៊្វូជុង បានចំណាយការខិតខំប្រឹងប្រែងជាច្រើនដើម្បីសង្ខេបការអនុវត្ត ស្រាវជ្រាវ និងបង្កើតទ្រឹស្តីជាច្រើនឆ្នាំ។ សៀវភៅទាំងនេះមានសារៈសំខាន់ជាក់ស្តែង និងទ្រឹស្តីខ្ពស់សម្រាប់ដឹកនាំការអភិវឌ្ឍប្រទេស ហើយកម្ពុជាអាចយកមកប្រើក្នុងដំណើរការកសាង និងអភិវឌ្ឍន៍ប្រទេសបានដូចគ្នា។ បន្ថែមពីនេះប្រមុខរដ្ឋាភិបាលវៀតណាម បានផ្តល់សៀវភៅ ២ក្បាលទៀត ដល់សម្តេចផងដែរ ដែលសៀវភៅទាំងនោះត្រូវបានចេញផ្សាយដោយស្ថាប័ន National Political Publishing House Truth។ នេះជាព្រឹត្តិការណ៍ចុងក្រោយរបស់សម្តេច ហ៊ុន ម៉ាណែត ក្នុងដំណើរទស្សនកិច្ចផ្លូវការលើកដំបូងទៅកាន់វៀតណាមក្នុងនាមជាប្រមុខដឹកនាំរដ្ឋាភិបាលកម្ពុជានៅថ្ងៃទី១១-១២ ខែធ្នូ។ ក្នុងជំនួបពិភាក្សានាថ្ងៃទី១១ ខែធ្នូ នាយករដ្ឋមន្ត្រីទាំងពីរបានពិភាក្សាអំពីទិសដៅសំខាន់ៗ ដើម្បីជំរុញកិច្ចសហប្រតិបត្តិការសេដ្ឋកិច្ច ពាណិជ្ជកម្ម វិនិយោគ សន្តិសុខ និងការពារជាតិ បញ្ហាព្រំដែន បញ្ហាតំបន់ និងអន្តរជាតិ។ ភាគីទាំងពីរបានប្តេជ្ញាសម្រេចឱ្យបាននូវទំហំពាណិជ្ជកម្មទ្វេភាគីចំនួន ២០ពាន់លានដុល្លារនាពេលខាងមុខ។ ក្នុងអំឡុងទស្សនកិច្ចនេះ សម្តេច ហ៊ុន ម៉ាណែត ក៏បានជួបសន្ទនាឥស្សរជនសំខាន់ៗរបស់វៀតណាមមានដូចជាអគ្គលេខាបក្សកុម្មុយនីស្តវៀតណាម ង្វៀន ហ្វ៊ូជុង ប្រមុខរដ្ឋ វ៉ វាន់ធឿង និងប្រធានរដ្ឋសភា វឿង ឌិញហ៊្វេ ផងដែរ។ កម្ពុជា-វៀតណាម បានបង្កើតទំនាក់ទំនងការទូតនៅថ្ងៃទី២៤ ខែមិថុនា ឆ្នាំ១៩៦៧។ ពាណិជ្ជកម្មទ្វេភាគីនឹងកើនឡើងជាមធ្យមជាង ២០ភាគរយក្នុងរយៈពេល ២០១៥-២០២២ និងលើសពី ១០ពាន់លានដុល្លារនៅឆ្នាំ២០២២។ រយៈពេល ៩ខែឆ្នាំនេះ ទំហំពាណិជកម្មរវាងប្រទេសទាំងពីរឈានដល់ ៦,៥ពាន់លានដុល្លារ។ វៀតណាមបន្តនាំមុខអាស៊ាន និងស្ថិតក្នុងប្រទេសកំពូលទាំង ៥ដែលមានការវិនិយោគផ្ទាល់ច្រើនជាងគេនៅកម្ពុជា ជាមួយនឹងគម្រោងវិនិយោគចំនួន ២០៥គម្រោងនិងមានដើមទុនចុះបញ្ជីសរុបចំនួន ២,៩៥ពាន់លានដុល្លារ។ ៩ខែឆ្នាំ២០២៣ ភ្ញៀវទេសចរវៀតណាមមកកម្ពុជាមានចំនួនជាង៦៤ម៉ឺននាក់ ខណៈភ្ញៀវកម្ពុជាទៅវៀតណាមប្រមាណ២៥ម៉ឺននាក់៕	នាយករដ្ឋមន្ត្រីវៀតណាម ផាម មិញជិញ នៅថ្ងៃទី១២ ខែធ្នូ បានផ្តល់សៀវភៅចំនួន ៦ក្បាលដែលបានបោះពុម្ពផ្សាយនាពេលថ្មីៗនេះដោយលោកអគ្គលេខាបក្ស ង្វៀន ហ៊្វូជុង និង ២ក្បាលទៀត ដោយស្ថាប័ន National Political Publishing House Truth ជូនទៅសមភាគីកម្ពុជា សម្តេច ហ៊ុន ម៉ាណែត។
ជនភៀសខ្លួនរ៉ូហ៊ីងយ៉ាដែលស្នាក់នៅទីក្រុងញូវដែលី នឹងទទួលបានផ្ទះល្វែង ហើយមានការការពារសុវត្ថិភាពដែលផ្ដល់ដោយរដ្ឋាភិបាលឥណ្ឌា។ នេះបើតាមការលើកឡើងរបស់រដ្ឋមន្ត្រីផ្ទះសម្បែងឥណ្ឌានៅថ្ងៃទី១៧ ខែសីហា។ ការផ្ដល់លំនៅដ្ឋានសមរម្យ និងមានការការពារសន្ដិសុខនេះ ជាសញ្ញានៃការផ្លាស់ប្តូរជំហររបស់ឥណ្ឌាចំពោះក្រុមជនជាតិភាគតិចមូស្លីម ខណៈពីមុនឥណ្ឌាហាក់ដូចជាមិនស្វាគមន៍ពួកគេឡើយ។ រដ្ឋមន្ត្រីក្រសួងផ្ទះសម្បែង និងកិច្ចការទីក្រុងឥណ្ឌា លោក Hardeep Singh Puri នៅថ្ងៃទី១៧ ខែសីហា អះអាងថា រដ្ឋាភិបាលឥណ្ឌាបានសម្រេចចិត្តប្រមូលជនភៀសខ្លួនរ៉ូហ៊ីងយ៉ាទាំងអស់ក្នុងទីក្រុងញូវដែលី ទៅរស់នៅក្នុងតំបន់ Bakkarwala ដោយផ្ដល់ផ្ទះល្វែងដែលមានសម្ភារប្រើប្រាស់ ផ្ដល់បណ្ណសម្គាល់ខ្លួនរបស់ឧត្តមស្នងការអង្គការសហប្រជាជាតិទទួលបន្ទុកជនភៀសខ្លួន (UNHCR) និងការការពារសន្តិសុខពេញ២៤ម៉ោងទៀតផង។ ការសម្រេចចិត្តនេះត្រូវបានធ្វើឡើងបន្ទាប់ពីកិច្ចប្រជុំកម្រិតខ្ពស់ជុំវិញបញ្ហាការស្នាក់នៅរបស់ជនភៀសខ្លួនរ៉ូហ៊ីងយ៉ាក្នុងក្រុងញូវដែលី។ «ឥណ្ឌាតែងតែស្វាគមន៍អ្នកស្វែងរកការជ្រកកោនក្នុងប្រទេស»។ លោក Hardeep Singh Puri រដ្ឋមន្ត្រីក្រសួងផ្ទះសម្បែង និងកិច្ចការទីក្រុងឥណ្ឌាបានសរសេរបែបនេះលើបណ្ដាញសង្គម Twitter។ លោកបានបន្ថែមទៀតថា ឥណ្ឌាគោរពនឹងធ្វើតាមអនុសញ្ញាស្ដីពីជនភៀសខ្លួនរបស់អង្គការសហប្រជាជាតិឆ្នាំ១៩៥១ ដោយផ្ដល់សិទ្ធជ្រកកោនទៅមនុស្សគ្រប់រូបមិនគិតពីពូជសាសន៍ សាសនា និងជំនឿឡើយ។ ទាក់ទិននឹងបញ្ហាសន្តិសុខ លោក Puri មិនបានលម្អិតបន្ថែមលើការការពារពីប៉ូលិសគ្រប់ពេលវេលា។ កន្លងមកប្រជាជនរ៉ូហ៊ីងយ៉ានៅឥណ្ឌាក៏ធ្លាប់រងអំពើហិង្សាដែរ។ បើតាមទីភ្នាក់ងារព័ត៌មាន Reuters ការជួយទំនុកបម្រុងក្រុមជនជាតិភាគតិចមូស្លីមបែបនេះ ជាសញ្ញានៃការផ្លាស់ប្តូរជំហររបស់ឥណ្ឌាចំពោះក្រុមជនជាតិភាគតិចមូស្លីម ខណៈពីមុនឥណ្ឌាហាក់ដូចជាមិនស្វាគមន៍ពួកគេឡើយ។ កន្លងមក រដ្ឋាភិបាលឥណ្ឌារបស់នាយករដ្ឋមន្ត្រី នារិន្ទ្រា ម៉ូឌី បានព្យាយាមបញ្ជូនក្រុមជនជាតិភាគតិចរ៉ូហ៊ីងយ៉ាឱ្យត្រលប់ទៅមីយ៉ាន់ម៉ាវិញ ខណៈពួកគេត្រូវភៀសខ្លួនពីការបៀតបៀនដោយប្រើអំពើហិង្សាអស់ជាច្រើនឆ្នាំនៅមីយ៉ាន់ម៉ា៕	ដោយ ឈួន ឈីវអ៊ីង នយោបាយ នយោបាយអន្តរជាតិ ()
លោកវេជ្ជបណ្ឌិត Anthony Fauci ទីប្រឹក្សាជាន់ខ្ពស់ផ្នែកវេជ្ជសាស្ត្ររបស់ប្រធានាធិបតីអាមេរិកលោក Joe Biden បានលើកឡើងនៅក្នុងសន្និសីទសារព័ត៌មានស្តីពីជំងឺកូវីដ១៩ នៅសេតវិមានថា «វីរុសបំប្លែងថ្មី [អូមីក្រុង] មានលក្ខណៈខុសប្លែកខ្លាំងពីវីរុសបំប្លែងថ្មីផ្សេងទៀត» នៃជំងឺកូវីដ១៩។ ទោះបីជាលោក Fauci បានបញ្ជាក់ថា វ៉ាក់សាំងកូវីដ១៩ ទាំង ៣ ប្រភេទដែលប្រើនៅក្នុងសហរដ្ឋអាមេរិកអាចជួយការពារអ្នកដែលបានចាក់វ៉ាក់សាំងទាំងនេះរួចហើយមិនឱ្យឈឺធ្ងន់ដោយសារវីរុសបំប្លែងថ្មីអូមីក្រុងនេះក៏ដោយ ក៏ «គេនៅមិនទាន់ដឹងច្បាស់នៅឡើយទេ» ថាតើវ៉ាក់សាំងទាំងនេះមានប្រសិទ្ធភាពប៉ុណ្ណានៅក្នុងការការពារអ្នកឆ្លងវីរុសបំប្លែងថ្មីនេះមិនឱ្យធ្លាក់ខ្លួនឈឺ។ លោកបានបន្ថែមដូច្នេះថា៖ «យើងជឿថា វាជាការឆាប់រហ័សពេកដែលអាចនិយាយអំពីកម្រិតគ្រោះថ្នាក់របស់វីរុសបំប្លែងថ្មីនេះនៅពេលនេះ។ យើងអាចដឹងបានច្រើនជុំវិញបញ្ហានេះនៅក្នុងរយៈពេលពីរបីសប្តាហ៍ខាងមុខ»។ លោក Fauci បាននិយាយថា រហូតមកដល់ពេលនេះ មានករណីឆ្លងវីរុសកូវីដ១៩ បំប្លែងថ្មីអូមីក្រុងនេះចំនួន ២២៦ ករណីរួចហើយនៅក្នុងប្រទេសចំនួន ២០ នៅលើពិភពលោក ប៉ុន្តែមិនទាន់មានករណីឆ្លងជំងឺនេះនៅក្នុងសហរដ្ឋអាមេរិកនៅឡើយទេ។ ទោះជាយ៉ាងនេះក្ដី មន្ត្រីសុខាភិបាលអាមេរិកបានសន្និដ្ឋានថា មិនយូរមិនឆាប់ វីរុសនេះនឹងមានវត្តមាននៅក្នុងសហរដ្ឋអាមេរិក៕	អ្នកជំនាញកំពូលផ្នែកជំងឺឆ្លងរបស់សហរដ្ឋអាមេរិក បាននិយាយកាលពីថ្ងៃអង្គារម្សិលមិញថា ពលរដ្ឋអាមេរិកាំងដែលបានចាក់វ៉ាក់សាំងកូវីដ១៩ រួចហើយ មាន «ការការពារបានខ្លះ» ប្រឆាំងនឹងវីរុសកូវីដ១៩ បំប្លែងថ្មីអូមីក្រុង (Omicron) ប៉ុន្តែលោកថា អ្នកវិទ្យាសាស្ត្រអាចដឹងក្នុងរយៈពេលពីរបីសប្តាហ៍ខាងមុខនេះថា តើគេចាំបាច់ត្រូវកែប្រែវ៉ាក់សាំងកូវីដ១៩ របៀបណា ដើម្បីធ្វើឱ្យវាកាន់តែមានប្រសិទ្ធភាពក្នុងការទប់ទល់នឹងវីរុសបំប្លែងថ្មីនេះ។
ថ្ងៃសុក្រ ៣រោច ខែចេត្រ ត្រូវនឹងថ្ងៃទី១៤ ខែមេសា គ.ស២០១៧ វេលាម៉ោង០៣និង១២នាទី ជាថ្ងៃចូលឆ្នាំរកា នព្វស័ក (ជាវារៈមហាសង្ក្រាន្ត) ។ ថ្ងៃសៅរ៍ ៤រោច ខែចេត្រ ត្រូវនឹងថ្ងៃទី១៥ ខែមេសា គ.ស២០១៧ ជាវារៈវ័នបត ។ ថ្ងៃអាទិត្យ ៥រោច ខែចេត្រ ត្រូវនឹងថ្ងៃទី១៥ ខែមេសា គ.ស២០១៧ នៅវេលាម៉ោង០៦និង៤៦នាទី៤៨វិនាទី ជាវារៈឡើងស័ក គម្រប់ជាសង្ក្រាន្ត៣ថ្ងៃស្រេចបរិបូណ៌ចូលជាសកលឆ្នាំរកា នព្វស័ក ចុល្លសករាជ១៣៧៩ និងមហាសករាជ១៩៣៩តទៅ ។ នៅក្នុងឱកាសសង្ក្រាន្តទាំង៣ថ្ងៃ សូមអស់ប្រជាពលរដ្ឋប្រុសស្រីផងទាំងឡាយរៀបចំពលីការគ្រឿងសក្ការៈបូជាអុជប្រទីបជ្វាលាថ្វាយព្រះរតនត្រ័យ និងទទួលស្វាគមន៍ទេវបុត្រ ទេវធីតាឆ្នាំថ្មី ហើយខំលះបង់ចិត្តអាក្រក់អន្យតិរ្ថីយ៍ជាចិត្តអប្រីយ៍ជាប់ដោយគំនុំគុំកួន ព្យាបាទ ឈ្នានីសដែលមានក្នុងឆ្នាំចាស់ឲ្យជ្រះស្រឡះ តាំងចិត្តប្រព្រឹត្តល្អប្រកបដោយមេត្តា ករុណា មុទិតា ឧបេក្ខា និងបញ្ញា ធ្វើបុណ្យសុន្ទរ៍ទានតាមប្រពៃណី រក្សាសីល៥ឲ្យបានជាប់ជានិច្ច នោះទើបទេវតានឹងឲ្យពរសព្ទសាធុការ លោកអ្នកនឹងមានសិរីសួស្តី សុភមង្គល វិបុលសុខគ្រប់ប្រការតាំងពីឆ្នាំថ្មីនេះតរៀងទៅ ។ រណ្តាប់ទទួលទេវតា ៖ រណ្តាប់ទទួលទេវតាតាមទំនៀមពីបុរាណរៀងរហូតមក ត្រូវរៀបរានទទួលទេវតានៅខាងមុខផ្ទះមួយសម្រាប់តាំងគ្រឿងពលីការផ្សេងៗ ។ ត្រូវរៀបក្រាលសំពត់ពណ៌ស ហើយរៀបចំនូវគ្រឿងសក្ការៈបូជាទេវតា មានជាអាទិ៍ បាយសី៩ថ្នាក់១គូ បាយសី៧ថ្នាក់១គូ បាយសី៥ថ្នាក់១គូ បាយសី៣ថ្នាក់១គូ បាយសីប៉ាឆាម១គូ ស្លាធម៌១គូ ទឹកអប់១គូ (ទៀន៥ ធូប៥) លាជ៥ ផ្កា៥ ដាក់លើជើងពាន១គូ ចេកនួន ចេកណាំវ៉ា ដាក់លើជើងពាន១គូ ផ្លែឈើ១១មុខ រៀបចំដាក់លើជើងពាន១១គូ ដូងឡៅ១គូ ទឹកស្អាត២កែវ ។ ស្រេចហើយនៅវេលាម៉ោងដែលទេវតាចុះមក ត្រូវជួបប្រជុំក្រុមគ្រួសារដើម្បីថ្វាយបង្គំព្រះ នមស្សការព្រះរតនត្រ័យ សមាទានសីល ហើយតាំងចិត្តឲ្យស្អាតបរិសុទ្ធជ្រះស្រឡះនូវមន្ទិលទាំងពួង តម្កល់ចិត្តរំពឹងគិតទៅលើព្រះពុទ្ធ ព្រះធម៌ ព្រះសង្ឃជាទីពឹង ទីរឮក លុះចប់ពិធីទទួលទេវតា ។ ទំនាយប្រចាំឆ្នាំ ៖ កេណ្ឌព្រះពិរុណសាស្ត្រ ៖ ឆ្នាំនេះភពអង្គារ ជាអធិបតី ដឹកនាំផ្លូវទៅសុំទឹកភ្លៀងពីស្តេចនាគ ហើយបាននាគ៤បង្អុរទឹកភ្លៀងចំនួន៣០០មេ ដែលចែកចេញជា ៖ -ចក្រវាឡ១២០មេ -ព្រៃហិមពាន្ត៩០មេ -មហាសមុទ្រ៦០មេ និងជម្ពូទ្វីបមនុស្សលោកយើងមានចំនួន៣០មេ បណ្តាលឲ្យមានទឹកភ្លៀងដើមឆ្នាំតិច កណ្តាលឆ្នាំភ្លៀងមធ្យម និងចុងឆ្នាំភ្លៀងច្រើន ។ កេណ្ឌធារាទិគុណ ៖ ឆ្នាំនេះមានកេណ្ឌ(៣) ត្រូវត្រង់វាយោធាតុចុះ ទំនាយថា មិនក្តៅ មិនត្រជាក់ មានខ្យល់ព្យុះខ្លាំងៗជាច្រើនអាចកើតហេតុល្អ អាក្រក់អំពីខ្យល់ ។ ទំនាយទឹកទន្លេ ៖ ឆ្នាំនេះទំនាយអំពីទឹកទន្លេមានសំណល់០(សូន្យ) ទំនាយថា ទឹកទន្លេ បឹងបួរ ទឹកជំនន់ដោយទឹកភ្លៀងមានចំនួនច្រើនណាស់ ច្រើនលើសអស់ឆ្នាំទាំងពួង ។ កេណ្ឌធញ្ញាហារ ៖ ឆ្នាំនេះមានកេណ្ឌ(៥) មានឈ្មោះថា វិបត្តិ ទំនាយថា ស្រូវ សំណាប ស្រែចម្ការនឹងកើតមានកិមិជាតិ ដង្កូវ ក្រា សត្វល្អិតបំផ្លាញ និងបានផលពាក់កណ្តាល ខូចខាតអស់ពាក់កណ្តាល ភោជនាហារបានផលជាមធ្យម ។ ស្រុកទេសអាចនឹងមានកល្លិយុគយុទ្ធសង្គ្រាម ។ ប្រជានុរាស្ត្រមានសេចក្តីសុខខ្លះ ទុក្ខខ្លះស្មើគ្នា ។ ទំនាយការធ្វើស្រែ៖ ទំនាយកេណ្ឌការធ្វើស្រែមានសេស(៦)ទំនាយថា ស្រែដីទំនាប និងស្រែដីទួលគ្រប់ទីកន្លែងបានផលល្អដូចគ្នាទាំងពីរយ៉ាង ។ កេណ្ឌព្រឹក្សា ៖ ឆ្នាំនេះត្រូវចំសេស៤ ត្រូវត្រង់ដើមពោធិ៍បាយ ជាស្តេច មានទំនាយថា មនុស្សផងទាំងឡាយនឹងមានកល្លិយុគ ។ កេណ្ឌព្រះអាទិត្យ ៖ ឆ្នាំនេះយានជំនិះរបស់ព្រះអាទិត្យ គឺសត្វដំរី ទំនាយថា ភ្លើងកាចសាហាវ ស្រុកនាមនាគធ្វើយុទ្ធសង្គ្រាមនឹងស្រុកនាមគ្រុឌ និងនាមកណ្តុរ ។ ទំនាយតាមថ្ងៃសង្ក្រាន្ត ៖ ទំនាយថ្ងៃមហាសង្ក្រាន្ត ៖ ថ្ងៃចូលឆ្នាំដែលជាថ្ងៃទី១ ត្រូវនឹងថ្ងៃសុក្រ ទំនាយថា ឆ្នាំនេះស្រូវអង្ករ សណ្តែក ល្ង ផលដំណាំទាំងឡាយបានផលបរិបូណ៌ ទឹកភ្លៀង ព្យុះច្រើន ប៉ុន្តែនឹងចាញ់កូនខ្ចី កូនតូច ។ កើតមានរោគឈឺភ្នែក មនុស្សនឹងស្លាប់ព្រោះជំងឺច្រើន ។ ទំនាយថ្ងៃវ័នបត ៖ ថ្ងៃកណ្តាល ត្រូវនឹងថ្ងៃសៅរ៍ ទំនាយថា ឆ្នាំនេះស្រូវអង្ករ សណ្តែក ល្ង ផលដំណាំ ត្រីសាច់នឹងមានតម្លៃ សាមណៈជីព្រហ្មណ៍នឹងក្តៅក្រហាយចិត្តច្រើនជាអនេក ។ ទំនាយថ្ងៃឡើងស័ក ៖ ថ្ងៃចុងក្រោយត្រូវនឹងថ្ងៃអាទិត្យ ទំនាយថា ឆ្នាំនេះព្រះមហាក្សត្រនឹងរុងរឿងដោយមានតេជានុភាព និងមានជ័យជម្នះលើពពួកសត្រូវគ្រប់ទិសានុទិស ទោះបីប្រទេសធ្លាក់ក្នុងយុទ្ធសង្គ្រាមនឹងបច្ចាមិត្រយ៉ាងណានឹងមានជ័យជម្នះគ្រប់ពេលវេលា ៕	ពិធីបុណ្យចូលឆ្នាំថ្មី ឆ្នាំរក នព្វស័ក ពុទ្ធសករាជ ២៥៦១ ត្រូវប្រព្រឹត្តទៅរយៈពេល៣ថ្ងៃ ចាប់ពីថ្ងៃទី១៤ ដល់ថ្ងៃទី១៦ ខែមេសា។ យោងតាមសៀវភៅ «មហាសង្ក្រាន្ត ឆ្នាំរកា នព្វស័ក» ដែលផ្សាយគណៈកម្មការស្រាវជ្រាវវិជ្ជាហោរាសាស្ត្រ ប្រពៃណីទំនៀមទម្លាប់ខ្មែរ និងវិទ្យាស្ថានពុទ្ធសាសនបណ្ឌិត្យ នាពិធីបុណ្យរយៈពេល៣ថ្ងៃនេះ ក្រុមអ្នកស្រាវជ្រាវបានណែនាំទាក់ទងនឹងរណ្តាប់ទទួលទេវតា ទំនាយប្រចាំឆ្នាំ ទំនាយតាមថ្ងៃសង្ក្រាន្ត។
បញ្ហាជំងឺរាតត្បាតសកល COVID-19 បានបង្ខំឲ្យប្រទេសជាច្រើននៅក្នុងទ្វីបអឺរ៉ុប អាមេរិក និងអាស៊ី ចេញវិធានការបិទក្រុង តំបន់ ឬប្រទេស ដើម្បីទប់ស្កាត់ការរាតត្បាត។ បន្ថែមពីលើការរឹតត្បិត មានប្រទេសខ្លះ បានដាក់កម្លាំងកងទ័ព ដើម្បីត្រួតពិនិត្យ និងចាប់បង្ខំឲ្យប្រជាជនគោរពវិធានការរក្សាគម្លាត ការពាក់ម៉ាស់ និងបម្រាមស្នាក់នៅផ្ទះជាដើម។ វិធានការបែបនេះ ជួយកាត់បន្ថយសកម្មភាពភេវកម្មផងដែរ។ ពាក់ព័ន្ធនឹងករណីនេះ លោក Vladimir Voronkov អគ្គលេខាធិការរងនៃអង្គការសហប្រជាជាតិទទួលបន្ទុកការិយាល័យប្រយុទ្ធប្រឆាំងភេរវកម្ម បានលើកឡើងយ៉ាងដូច្នេះថា៖ « វិធីសាស្ត្រ ក្នុងការទប់ស្កាត់ការរាតត្បាតនៃCOVID-19 ដូចជាការបិទតំបន់ និងរឹតត្បិតការធ្វើដំណើរ ហាក់ដូចជាបានកាត់បន្ថយគ្រោះថ្នាក់ ដែលបង្កដោយការវាយប្រហាររបស់ភេរវករនៅក្នុងបណ្តាប្រទេសជាច្រើន»។ ប៉ុន្តែលោកមិនបានបញ្ជាក់ពីប្រទេសណាមួយឲ្យបានទេ។ កន្លងមក ក្រុមភេរវករ បានវាយប្រហារនៅទ្វីបអឺរ៉ុប ដូចជាបារាំង និងនៅអាស៊ី មានហ្វីលីពីនជាដើម។ ទោះជាយ៉ាងណា ក្រុមភេវជន ពិសេសក្រុមរដ្ឋឥស្លាម (ISIS) នៅតែមានសកម្មភាពដដែ។ លោក Voronkov បានបន្តទៀតថា វាមានភស្តុតាង ដែលបង្ហាញថា ក្រុមអ្នកប្រយុទ្ធនៃរដ្ឋឥស្លាម កំពុងប្រមូលផ្តុំគ្នា នៅក្នុងតំបន់ជម្លោះ ដែលមាននៅក្នុងប្រទេសអ៊ីរ៉ាក់ និងស៊ីរី។ ក្រុមរដ្ឋឥស្លាម ត្រូវបានគេវាយតម្លៃថា មានវត្តមាននៅក្នុងប្រទេសទាំងពីរនេះ ប្រមាណ ១ម៉ឺននាក់។ លើសពីនេះ លោក Voronkov បានបន្ថែមថា ផលប៉ះពាល់នៃ COVID-19 លើការជ្រើសរើសសមាជិក និងហិរញ្ញវត្ថុរបស់ក្រុមរដ្ឋឥស្លាម គឺមិនច្បាស់ហើយ ប៉ុន្តែការវាយប្រហារតាមអ៊ីនធឺណិតពីសំណាក់ក្រុមនេះ ដើម្បីរកប្រភពចំណូល គឺមានការកើនឡើង។ នេះបើតាមការចុះផ្សាយរបស់ទីភ្នាក់ងារព័ត៌មាន AFP។ បើតាមបញ្ជាក់របស់អគ្គលេខាធិការរងអង្គការសហប្រជាជាតិ អ្នកប្រយុទ្ធរបស់ក្រុមរដ្ឋឥស្លាម មានយ៉ាងហោចណាស់ ៣៥០០នាក់នៅអាហ្វ្រិកភាគខាងលិច និងកំពុងបង្កើតទំនាក់ទំនងជាមួយក្រុមជីហាដឯទៀត។ ចំណែកនៅលីប៊ីវិញ ក្រុមជ្រុលនិយមនេះ មានប្រមាណជាង ១០០នាក់ ហើយចំនួននេះ នៅតែមានលទ្ធភាពបង្កការគំរាមកំហែងនៅក្នុងតំបន់ដែរ៕	វិធានការបិទក្រុង តំបន់ ឬប្រទេស ដើម្បីទប់ស្កាត់ការរាតត្បាតជំងឺ COVID-19 នៅពេលកន្លងមក គឺជួយកាត់បន្ថយការវាយប្រហារពីសំណាក់ក្រុមរដ្ឋឥស្លាមនៅតាមបណ្តាប្រទេសមួយចំនួន។ នេះបើតាមការអះអាងរបស់មន្ត្រីជាន់ខ្ពស់អង្គការសហប្រជាជាតិ (UN) នៅថ្ងៃទី២៤ ខែសីហា។ យ៉ាងណាក៏ដោយ ប្រទេសមួយចំនួន នៅតែប្រឈមបញ្ហាគ្រោះថ្នាក់ពីការវាយប្រហាររបស់ក្រុមរដ្ឋឥស្លាមដដែល។
មូលហេតុដែលនាំឲ្យខ្សែបម្រើអន្តរជាតិអង់គ្លេស វ័យទើប២៦ឆ្នាំរូបនេះប្រេះលលាដ៍ក្បាល ព្រោះមានការប៉ះទង្គិចគ្នាដោយចៃដន្យជាមួយ Cahill ក្នុងអំឡុងការប្រកួតនៅទឹកដី Stamford Bridge កាលពីខែមករាឆ្នាំ ២០១៧ ហើយក៏បានដួលសន្លប់នៅលើទីលានភ្លាមៗតែម្តង និងមិនបានលេងតាំងពីពេលនោះមក។ «ខ្ញុំពិតជាសោកស្តាយណាស់នៅពេលលឺព័ត៌មានអំពី Mason នៅថ្ងៃនេះ»។ នេះជាការលើកឡើងរបស់ Cahill នៅលើបណ្តាញសង្គម Tweeter ហើយបន្ថែមទៀតថា៖« "ការប្រកួតប្រជែងនៅលើទីលានគឺជាអ្វីដែលយើងបានធ្វើរាប់ពាន់ដងមកហើយ ហើយអ្វីទាំងអសល់នោះវាក៏បានផ្តល់ផលវិបាកសម្រាប់កីឡាករអាជីពលំដាប់កំពូលដូចជា Ryan នេះដែរ។ សូមផ្ញើការស្រឡាញ់របស់ខ្ញុំទាំងអស់ទៅ Mason និងក្រុមគ្រួសាររបស់គាត់ ហើយជូនពរគាត់ទទួលបានអ្វីគ្រប់យ៉ាងសម្រាប់ពេលអនាគត»។ Mason បានផ្ទេរពី Tottenham Hotspur ទៅចូលរួមជាមួយ Hull City កាលពីខែសីហា ឆ្នាំ ២០១៦ ក្នុងតម្លៃខ្លួន ១៣លានផោន (១៨លានដុល្លារអាមេរិក) និងធ្លាប់ជាប់ជម្រើសជាតិអង់គ្លេសមួយលើកដែរ កាលពីខែមីនា ឆ្នាំ២០១៥ នៅពេលស្មើជាមួយអ៊ីតាលី ១-១៕	Gary Cahill ខ្សែការពាររបស់តោខៀវ Chelsea មានអារម្មណ៍សោកស្តាយយ៉ាងខ្លាំងក្រោយលឺដំណឹងថា Ryan Mason ខ្សែបម្រើ Hull City សម្រេចចិត្តចូលនិវត្តន៍ពីអាជីពកីឡាបាល់ទាត់នៅថ្ងៃអង្គារទី ១៣ ខែកុម្ភៈ ដោយសារប្រេះឆ្អឹងលលាដ៍ក្បាល។ នេះបើតាមការផ្សាយរបស់ទីភ្នាក់ងារព័ត៌មាន AFP។
យន្តការ COVAX ត្រូវបានបង្កើតឡើងដើម្បីចែកចាយវ៉ាក់សាំងដោយសមធម៌ជុំវិញពិភពលោក និងត្រូវបានដឹកនាំរួមគ្នាដោយសម្ព័ន្ធវ៉ាក់សាំង GAVI អង្គការសុខភាពពិភពលោក(WHO) និង CEP I។ យន្តការនេះមានបំណងផ្តល់វ៉ាក់សាំង៥០០លានដូសនៅពាក់កណ្តាលឆ្នាំ២០២១ និង១,៥០០លានដូសបន្ថែមទៀតនៅចុងឆ្នាំ២០២១។ ថ្លែងក្នុងវេទិកាសេដ្ឋកិច្ចពិភពលោក (WEF) លោកវេជ្ជបណ្ឌិត Seth Berkley ប្រធានសម្ព័ន្ធវ៉ាក់សាំងGAVI និយាយថា COVAX មានលទ្ធភាពក្នុងការធានាវ៉ាក់សាំងចំនួន១៥០លានដូស ដោយសារតែយន្តការនេះបានចរចាទិញវ៉ាក់សាំងបន្តពីប្រទេសអភិវឌ្ឍដែលបានកក់វ៉ាក់សាំងហួសពីចំនួនដែលខ្លួនត្រូវការ។ «ច្បាស់ណាស់ពេលនេះ ពិភពលោកស្លន់ស្លោរឿងវ៉ាក់សាំង ហើយប្រទេសជាច្រើនចង់បានវ៉ាក់សាំង»។ នេះជាការថ្លែងរបស់លោក Berkley នៅថ្ងៃទី២៦ មករា ដែលបន្តថា យន្តការ COVAX នឹងធ្វើគ្រប់បែបយ៉ាងដើម្បីឈានទៅមុខ។ ប្រធាន GAVI រូបនេះ បន្ថែមថា ខ្លួនរង់ចាំការអនុញ្ញាតឲ្យប្រើប្រាស់នូវវ៉ាក់សាំងច្រើនប្រភេទផ្សេងទៀតពី WHO ដើម្បីចែកចាយវ៉ាក់សាំងឲ្យបានទូលំទូលាយ។ នៅថ្ងៃទី៣១ ធ្នូ ឆ្នាំ២០២០ WHO បានផ្តល់ការប្រើប្រាស់ជាបន្ទាន់ដល់វ៉ាក់សាំង Pfizer/BioNTech។ បើតាមលោក Berkley ស្របពេលទទួលបានវ៉ាក់សាំងពីប្រទេសដែលមានវ៉ាក់សាំងលើសចំនួនត្រូវការក្តី COVAX ក៏មានលទ្ធភាពក្នុងការទិញ ឬបញ្ជាទុកមុនដើម្បីទទួលបានវ៉ាក់សាំងផ្ទាល់ខ្លួនផងដែរ។ លោកកត់សម្គាល់ថា ប្រទេសមានចំណូលខ្ពស់បានកក់វ៉ាក់សាំងដែលទទួលបានការអនុញ្ញាតចំនួន៨០០លានដូស ដែលចំនួនលើសពីការត្រូវការ និងកក់វ៉ាក់សាំង១,៤ពាន់លានដូសទៀត ទាំងមិនទាន់ទទួលបានការអនុញ្ញាតឲ្យប្រើប្រាស់ក្ដី។ នេះយោងតាមសារព័ត៌មានThe Straits Times។ ឆ្លៀតឱកាសនោះ លោកក៏រំឭកផងដែរថា រឿងសំខាន់បំផុតសម្រាប់វ៉ាក់សាំងគឺរយៈពេលដែលវ៉ាក់សាំងអាចប្រើប្រាស់បាន ការប្រើប្រាស់នៅទីតាំងផ្សេងៗគ្នានៃពិភពលោក ការដឹកជញ្ជូនពីអ្នកផលិតទៅអ្នកទទួល និងការរក្សាទុកនៅកន្លែងដែលមានសីតុណ្ហភាពដ៏ត្រជាក់មួយ។ ទាក់ទងរឿងវ៉ាក់សាំង គេមិនអាចរំលងការដឹកជញ្ជូនឡើយ។ លោក Dorothea von Boxberg ប្រធានផ្នែកបុគ្គលិកដឹកទំនិញនៃក្រុមហ៊ុនអាកាសចរណ៍ Lufthansa និយាយថា ក្រៅពីវ៉ាក់សាំង គេក៏ត្រូវការការដឹកជញ្ជូនសម្ភារបន្ថែមដូចជាសឺរ៉ាំង និងឧបករណ៍ដើម្បីរក្សាវ៉ាក់សាំងក្នុងសីតុណ្ហភាពត្រជាក់ជាដើម៕	យន្តការ COVAX ដែលបង្កើតឡើងដើម្បីផ្តល់វ៉ាក់សាំងដល់ក្រីក្រ បញ្ជាក់ថា ខ្លួនមានសមត្ថភាពក្នុងការផ្តល់វ៉ាក់សាំងចំនួន១៤៥ ទៅ១៥០លានដូសក្នុងរយៈពេលបីខែដើមឆ្នាំ២០២១។ ការអះអាងពីលទ្ធភាពក្នុងការផ្តល់វ៉ាក់សាំងនេះ ជាជំហានដំបូងនៃផែនការក្នុងការទិញវ៉ាក់សាំងឲ្យបានចំនួន២ពាន់លានដូស។
មុនចូលរួមកិច្ចប្រជុំថ្នាក់ដឹកនាំសម្ព័ន្ធយោធាណាតូនៅក្រុងវីលនីញូស ទឹកដីលីទុយអានី លោក យូន សុកយ៉ល ប្រធានាធិបតីកូរ៉េខាងត្បូង បានផ្តល់កិច្ចសម្ភាសមួយជាមួយទីភ្នាក់ងារព័ត៌មាន AP ជុំវិញបញ្ហាកូរ៉េខាងជើង កិច្ចសហប្រតិបត្តិការសន្តិសុខ និងសង្រ្គាមនៅអ៊ុយក្រែនជាដើម។ តាមរយៈកិច្ចសម្ភាសនេះ លោក យូន បានប្រាប់ឱ្យសហគមន៍អន្តរជាតិបង្ហាញការប្តេជ្ញាប្រឆាំងនឹងកម្មវិធីនុយក្លេអ៊ែររបស់កូរ៉េខាងជើងជាថ្មី។ «ពេលនេះ ជាពេលដែលត្រូវបង្ហាញយ៉ាងច្បាស់លាស់ថា ការប្តេជ្ញារបស់សហគមន៍អន្តរជាតិលើការប្រឆាំងកម្មវិធីអាវុធនុយក្លេអ៊ែររបស់កូរ៉េខាងជើង គឺរឹងមាំជាងបំណងប្រាថ្នារបស់កូរ៉េខាងជើងអភិវឌ្ឍអាវុធនុយក្លេអ៊ែរ»។ មេដឹកនាំកូរ៉េខាងត្បូង បានបញ្ជាក់បែបនេះ ដោយបន្តថា រដ្ឋាភិបាលក្រុងសេអ៊ូល នឹងសង្កត់ធ្ងន់ពីភាពចាំបាច់នៃកិច្ចសហប្រតិបត្តិការអន្តរជាតិ ក្នុងការប្រឆាំងនឹងសកម្មភាពខុសច្បាប់របស់ក្រុងព្យុងយ៉ាងនៅកិច្ចប្រជុំអង្គការណាតូ ដែលនឹងធ្វើឡើងនៅថ្ងៃទី១១ និងថ្ងៃទី១២ ខែកក្កដា។ ចាប់តាំងពីកាន់អំណាចមក លោកប្រធានាធិបតីកូរ៉េខាងត្បូងរូបនេះ តែងស្វះស្វែងរកកិច្ចសហប្រតិបត្តិការជាច្រើនទាំងក្នុងតំបន់ និងអន្តរជាតិ ដើម្បីទប់នឹងការគំរាមកំហែងរបស់កូរ៉េខាងជើង ដែលតែងបាញ់មីស៊ីលជាញឹកញាប់ទៅក្នុងសមុទ្រខាងកើត ក្នុងគោលបំណងបង្ហាញសាច់ដុំរបស់ខ្លួន។ ក្នុងកិច្ចសម្ភាសដដែល លោកយូន បានបន្តថា ការដាក់ទណ្ឌកម្មដ៏ខ្លាំងក្លាពីសំណាក់សហគមន៍អន្តរជាតិលើក្រុងព្យុងយ៉ាង ជាឥទ្ធិពលលើការទប់ស្កាត់ការអភិវឌ្ឍអាវុធនុយក្លេអ៊ែរ ក៏ដូចជាមីស៊ីល។ បន្ថែមពីនេះ មេដឹកនាំកូរ៉េខាងត្បូង បានអះអាងថា លោកអាចនឹងជួបជាមួយប្រធានាធិបតីអាម៉េរិក និងនាយករដ្ឋមន្រ្តីជប៉ុន ក្នុងគោលបំណងជជែកពីកិច្ចសហប្រតិបត្តិការសន្តិសុខត្រីភាគីផងដែរ។ កន្លងមក វាមានទណ្ឌកម្មមិនតិចឡើយ ដែលត្រូវបានប្រទេសជាច្រើន រួមទាំងក្រុមប្រឹក្សាសន្តិសុខអង្គការសហប្រជាជាតិ (UNSC) ដាក់លើកូរ៉េខាងជើង។ ប៉ុន្តែទណ្ឌកម្មទាំងនោះ មិនអាចរារាំងការប្តេជ្ញារបស់រដ្ឋាភិបាលក្រុងព្យុងយ៉ាង លើកម្មវិធីមីស៊ីល និងនុយក្លេអ៊ែរបានឡើយ។ នៅក្នុងឆ្នាំ២០២២ អាម៉េរិក បានស្នើដាក់ទណ្ឌកម្មលើកូរ៉េខាងជើងជាថ្មី នៅក្រុមប្រឹក្សាសន្តិសុខ ប៉ុន្តែត្រូវបានចិន និងរុស្ស៊ីប្រើសិទ្ធិវេតូ ក្រោយហេតុផលថា ទណ្ឌកម្មទាំងនោះ មិនអាចបង្អាក់សកម្មភាពមីស៊ីលរបស់កូរ៉េខាងជើងបានឡើយ៕	ប្រធានាធិបតីកូរ៉េខាងត្បូង លោក យូន សុកយ៉ល ក្នុងកិច្ចសម្ភាសជាមួយទីភ្នាក់ងារព័ត៌មាន AP ចេញផ្សាយនៅថ្ងៃទី១០ ខែកក្កដា បានជំរុញឱ្យសហគមន៍អន្តរជាតិ ចាំបាច់ត្រូវតែបង្ហាញពីការប្តេជ្ញាយ៉ាងមុតមាំ ក្នុងការប្រឆាំងកម្មវិធីនុយក្លេអ៊ែររបស់កូរ៉េខាងជើង ជាងសេចក្តីប្រាថ្នារបស់ក្រុងព្យុងយ៉ាងអភិវឌ្ឍអាវុធនុយក្លេអ៊ែរ។
ការផ្តល់ជូនតម្លៃពិសេសនេះ នឹងផ្តល់ផលចំណេញលើសលុប សម្រាប់អ្នកដែលមានតម្រូវការវេរលុយ ទៅបណ្តាទីផ្សារ និងប្រទេសខាងលើនេះ ចាប់ពីថ្ងៃនេះ រហូតដល់ចុង ឆ្នាំ២០២១។ បន្ថែមលើនេះទៀត ជាមួយបទពិសោធន៍ធនាគារទំនើប ទាន់សម័យ របស់កម្មវិធីទូរស័ព្ទដៃ AMK Mobile ធ្វើឲ្យអ្នកប្រើប្រាស់កាន់តែងាយស្រួលវេរលុយទាំងក្នុង និងទៅក្រៅប្រទេសជាពិសេស ទៅកាន់សាច់ញាតិ បងប្អូន ឬដៃគូរកស៊ី ដែលកំពុងរស់នៅតាមបណ្តាប្រទេសខាងលើ តាមរយៈបណ្តាញប្រតិបត្តិការដ៏ទូលំទូលាយ របស់ UnionPay និង EMQ បានយ៉ាងឆាប់រហ័ស សុវត្ថិភាពខ្ពស់ និងសន្សំសំចៃថែមទៀតផង។ លោក ជា រតនា នាយកប្រតិបត្តិគ្រប់គ្រងបណ្តាញភ្នាក់ងារ បានមានប្រសាសន៍ថា៖ កិច្ចសហការផ្តល់ជូនពិសេសនេះ មិនត្រឹមតែអាចជួយសន្សំសំចៃខ្ពស់ ដល់អ្នកប្រើប្រាស់នោះទេ ថែមទាំងផ្តល់ឱកាសឲ្យពួកគេ អាចប្រើប្រាស់សេវាកម្មហិរញ្ញវត្ថុជាច្រើនទៀត របស់ AMK Mobile ដោយមិនអស់ថ្លៃសេវា។ យើងរំពឹងទុកថា តាមរយៈកិច្ចសហប្រតិបត្តិការនេះដែរ នឹងធ្វើឲ្យសេវាកម្ម អេ អឹម ខេ កាន់តែមានការគាំទ្រខ្លាំង ឡើងពីអតិថិជន ទាំងក្នុង និងក្រៅប្រទេស។ លោកបានបន្ថែទៀតថា៖ អេ អឹម ខេ បានពង្រីកសេវាផ្ទេរប្រាក់អន្តរជាតិ ទៅកាន់បណ្តាប្រទេសចំនួន១២ ដោយចាប់ដៃគូជាមួយក្រុមហ៊ុនផ្ទេរប្រាក់ក្រៅប្រទេសធំៗ ដែលមានបទពិសោធន៍ច្រើនឆ្នាំ និងបណ្តាញប្រតិបត្តិការរឹងមាំ ហើយយើងនឹងបន្ត ពង្រីកបណ្តាញប្រតិបត្តិការ សេវាផ្ទេរប្រាក់ទាំងក្នុង និងក្រៅប្រទេស ឲ្យបានទូលំទូលាយ ជារៀងរាល់ថ្ងៃដើម្បី អាចបំពេញតម្រូវការអតិថិជនទាំងក្នុង និងក្រៅប្រទេស។ ដើម្បីអាចផ្ទេរប្រាក់អស់ថ្លៃសេវាត្រឹមតែ ១ដុល្លារ ទៅកាន់ទីផ្សារក្រៅប្រទេសទាំង១២នេះ អតិថិជនគ្រាន់តែដោនឡូត និងចុះឈ្មោះប្រើប្រាស់ កម្មវិធី AMK Mobile តាមតំណនេះ http://onelink.to/ss87zk... ឬអាចបើកគណនីដោយខ្លួនឯងបានភ្លាមៗ ប្រសិនបើមិនទាន់មានគណនីនៅ អេ អឹម ខេ។ បន្ទាប់មកចុច ប៊ូតុង វេរលុយ នៅលើកម្មវិធី រួចជ្រើសរើសយកប្រតិបតិបត្តិការ វេរទៅកាត UnionPay ឬ EMQ និងបំពញព័ត៌មានចាំបាច់ ឬអាចទាក់ទងសួរព័ត៌មានបន្ថែម តាមរយៈលេខ 023 22 02 02 / 1800 200 200 ដើម្បីធ្វើប្រតិបត្តិការវេរលុយ រហូតដល់ ៥ ០០០ដុល្លារ តាម UnionPay និង និង២ ៥០០ដុល្លារ តាម EMQ ក្នុងមួយថ្ងៃ៕ អំពីគ្រឹះស្ថានមីក្រូហិរញ្ញវត្ថុ អេ អឹម ខេ ៖ អេ អឹម ខេ គឺជាគ្រឹះស្ថានមីក្រូហិរញ្ញវត្ថុ ដែលឈានមុខគេលើវិសាលភាពប្រតិបត្តិការ និងចំនួនអតិថិជន។ គិតត្រឹមខែសីហា ឆ្នាំ២០២១ អេ អឹម ខេ មានអតិថិជនសរុបចំនួនជិត ១លាននាក់ មានការិយាល័យប្រតិបត្តិការចំនួន ១៥០កន្លែង និងភ្នាក់ងារជាង ៦ ០០០កន្លែង នៅទូទាំងប្រទេស។ អេ អឹម ខេ មានផលិតផល និងសេវាកម្មជាច្រើន កំពុងផ្តល់ជូនអតិថិជន ដូចជាសេវាប្រាក់កម្ចី ប្រាក់សន្សំ សេវាផ្ទេរប្រាក់ក្នុង និងក្រៅប្រទេស សេវាទូទាត់វិក្កយបត្រ សេវាបង់រំលស់ សេវាធានារ៉ាប់រងខ្នាតតូច សេវាបើកប្រាក់បៀវត្សរ៍ ម៉ាស៊ីនដក និងដាក់ប្រាក់ ដោយស្វ័យប្រវត្តិ (ATMs/CDMs)។ ជាពិសេស គឺ AMK Mobile ប្រតិបត្តិការធនាគារលើទូរស័ព្ទដៃ ដែលអាចធ្វើការទូទាត់ថ្លៃ ទឹក ភ្លើង សំរាម បញ្ចូលកាតទូរស័ព្ទ និងបង់វិក្កយបត្រថ្លៃទំនិញផ្សេងៗតាមរយៈការស្កេន KHQR វេរលុយទៅមករវាងធនាគារក្នុងស្រុក ផ្សេងៗ តាមរយៈប្រព័ន្ធទូទាត់បាគង និងសេវាផ្សេងៗជាច្រើនទៀត៕ (អត្ថបទពាណិជ្ជកម្ម)	ភ្នំពេញ៖ កម្មវិធីផ្តល់ជូនពិសេស មិនធ្លាប់មានពីមុនមក សម្រាប់ការវេរលុយទៅក្រៅប្រទេស ដែលផ្តល់ដោយគ្រឹះស្ថានមីក្រូហិរញ្ញវត្ថុ អេ អឹម ខេ។ លោកអ្នកចំណាយត្រឹមតែ ១ដុល្លារប៉ុណ្ណោះ អាចផ្ទេរប្រាក់រហូតដល់ចំនួន ១២ប្រទេស សម្រាប់ការវេរពី AMK Mobile តាមរយៈ UnionPay និង EMQ LTD ទៅកាន់ប្រទេសរួមមានដូចជា ប្រទេសចិន ថៃ វៀតណាម ហ្វីលីពីន ជប៉ុន ម៉ាឡេស៊ី ឥណ្ឌូណេស៊ី ឡាវ ហុងកុង ម៉ាកាវ កូរ៉េ និងសិង្ហបុរី។
១២៥ឆ្នាំក្រោយមក Teuf-Teuf ដែលជាក្លិបយានយន្តដ៏ចំណាស់ជាងគេនៅបារាំង រៀបចំកម្មវិធីដើម្បីរំលឹកដល់ព្រឹត្តិការណ៍ប្រវត្តិសាស្ត្រនេះ កាលពីថ្ងៃទី១៤ ដល់ថ្ងៃទី១៥ ខែមិថុនា ឆ្នាំ២០១៩ នៅតំបន់ Evreux, Ivry-la-Bataille និង Saint-Andre-de-lEure ដែលជាទីតាំងអនុស្សាវរីយ៍នានា។ Le Parisien បានបញ្ជាក់ថា ព្រឹត្តិការណ៍ Paris-Rouen ជាលើកដំបូងនោះ មិនមែនជាការប្រណាំងផ្នែកល្បឿននោះឡើយ ប៉ុន្តែបង្ហាញពីភាពរឹងម៉ាំ និងការវិវត្តន៍នៃម៉ាស៊ីនរថយន្តនាពេលនោះ ប៉ុន្តែពួកគេមិនបើកបរក្នុងល្បឿនលើសពី១២.៥គីឡូម៉ែត្រក្នុង១ម៉ោងបានឡើយ៕	អ្នកកាសែតបារាំងឈ្មោះ Pierre Giffard បានរៀបចំព្រឹត្តិការណ៍ប្រណាំងរថយន្តពិភពលោកជាលើកដំបូងបំផុតរវាងក្រុងប៉ារីស និង Rouen នៅឆ្នាំ១៨៩៤។ រថយន្ត២១គ្រឿង បានចូលរួមប្រកួតប្រជែង។ នេះបើតាមការផ្សាយរបស់សារព័ត៌មាន Le Parisien។
នៅក្នុងកិច្ចសម្ភាសជាមួយសារព័ត៌មានថ្មីៗជាភាសាអង់គ្លេស (Cambodianess, ThmeyThmey in English) ដែលត្រូវបានចេញផ្សាយនៅថ្ងៃទី២៣ ខែមិថុនា លោក Dominic Raab ប្រមុខការទូតអង់គ្លេស បានជជែកពីបញ្ហាសំខាន់ៗជាច្រើន ក្នុងនោះក៏មានកិច្ចសហការទ្វេភាគី, សេដ្ឋកិច្ច, ការវិនិយោគ, និងការដោះស្រាយជំងឺឆ្លងសកលជាដើម។ តាមការអះអាងរបស់លោក Raab ភាគីកម្ពុជា និងអង់គ្លេស ក៏បានឯកភាពលើកិច្ចពិភាក្សាពីបញ្ហាសិទ្ធិមនុស្សផងដែរ។ «ដំបូងបំផុត យើងបានឯកភាពឱ្យមានកិច្ចពិភាក្សាលើសិទ្ធិមនុស្ស។ ដូច្នេះយើងអាចលើកឡើងពីបញ្ហាទាំងនោះ»។ ប្រមុខការទូតអង់គ្លេស បានសង្កត់ធ្ងន់បែបនេះ ក្នុងន័យចង់សំដៅដល់ ការរឹតត្បិតសិទ្ធិសេរីភាពបញ្ចេញមតិ និងសេរីភាពសារព័ត៌មានជាដើម។ លោកអះអាងថា ខ្លួនបានប្រាប់មន្ត្រីកម្ពុជាពីសារសំខាន់នៃការរិះគន់របស់មតិប្រឆាំង និងប្រព័ន្ធផ្សព្វផ្សាយដែលជួយដល់ការអភិវឌ្ឍដោយចីរភាពនៅកម្ពុជា។ ក្នុងកិច្ចសម្ភាសដដែល លោក Raab ក៏អះអាងទៀតថា ៖«ខ្ញុំបានលើកឡើងពីក្ដីបារម្ភទាក់ទងការកាត់ទោស និងការចាប់ខ្លួនសកម្មជននានា ពិសេសករណីលោក កឹម សុខា និងសកម្មជនមាតាធម្មជាតិ»។ បើទោះជាយល់ខុសគ្នាលើលទ្ធិប្រជាធិបតេយ្យនៅកម្ពុជាក្តី ប្រមុខការទូតអង់គ្លេស នៅតែមានសុទិដ្ឋិនិយមលើកម្ពុជា ហើយភាគីទាំងពីរ អាចសហប្រតិបត្តិការលើវិស័យជាច្រើនជាមួយគ្នា។ «ឥឡូវនេះ ខ្ញុំបានគិតអំពីអនាគត, ឱកាស, សេដ្ឋកិច្ច, ការធ្វើបដិសណ្ឋារកិច្ចដ៏កក់ក្តៅ និងចំណេះដឹងរបស់ប្រជាជនកម្ពុជា»។ ប្រមុខការទូតអង់គ្លេស បានបញ្ជាក់បែបនេះ ដោយបន្ថែមថា លោកបានជជែកជាមួយកម្ពុជាលើឱកាសផ្តល់ការអប់រំទៅវិញទៅមក និងការទាក់ទាញការវិនិយោគធុរៈកិច្ច និងពាណិជ្ជកម្ម។ ក្រៅពីកិច្ចសហប្រតិបត្តិការខាងលើ លោកRaab ក៏បានលើកឡើងពីបញ្ហាផ្សេងៗ ដែលកម្ពុជាអាចរួមគ្នាជាមួយអង់គ្លេស ដើម្បីដោះស្រាយផងដែរ ដូចជាកំណើនសេដ្ឋកិច្ច ការបម្រែបម្រួលអាកាសធាតុ ការទប់ស្កាត់កូវីដ-១៩ និងជំងឺឆ្លងនាពេលអនាគតជាដើម។ ទាក់ទិននឹងបញ្ហានេះ អង់គ្លេស បានចាត់ទុកកម្ពុជា គឺជាដៃគូដ៏ល្អមួយ។ «យើងបានសម្លឹងឃើញស្មារតីដ៏ល្អសម្រាប់កិច្ចសហការនាពេលអនាគត ហើយអង់គ្លេស គិតថា កម្ពុជាជាដៃគូដ៏ល្អមួយ»។ ក្នុងន័យនេះ រដ្ឋមន្រ្តីការបរទេសអង់គ្លេសវ័យ ៤៧ឆ្នាំ បានបកស្រាយថា ក្នុងនាមជាដៃគូដ៏ល្អ វានឹងមិនត្រឹមតែល្អសម្រាប់ធុរកិច្ច និងប្រជាជនអង់គ្លេសប៉ុណ្ណោះទេ ប៉ុន្តែវាក៏បានផ្តល់ផលល្អសម្រាប់យុវជនកម្ពុជាដែរ។ សូមបញ្ជាក់ថា កិច្ចសម្ភាសមួយនេះ បានធ្វើឡើងបន្ទាប់ពីប្រមុខការទូតអង់គ្លេស បានជួបជាមួយសមភាគីកម្ពុជា លោកឧបនាយករដ្ឋមន្រ្តីប្រាក់ សុខុន និងជាមួយរដ្ឋមន្រ្តីក្រសួងបរិស្ថាន លោក សាយ សំអាល់។ លោក Raab បានធ្វើទស្សនកិច្ចនៅកម្ពុជាចាប់ពីថ្ងៃទី២២ ដល់ថ្ងៃទី២៣ ខែមិថុនា។ នេះ គឺជាទស្សនកិច្ចលើកដំបូងរបស់រដ្ឋមន្រ្តីការបរទេសអង់គ្លេស មកកម្ពុជា ក្នុងរយៈពេល ៣០ឆ្នាំកន្លងមកនេះ៕	រដ្ឋមន្រ្តីការបរទេសអង់គ្លេស លោក Dominic Raab បានលើកឡើងថា កម្ពុជា គឺជាដៃគូដ៏ល្អមួយសម្រាប់កិច្ចសហការលើវិស័យសេដ្ឋកិច្ច, ធុរៈកិច្ច, ការអប់រំ និងការដោះស្រាយបញ្ហាផ្សេងទៀត។ ដ្បិតមើលឃើញពីភាពវិជ្ជមានទាំងនេះ តែប្រមុខការទូតអង់គ្លេស ក៏បង្ហាញក្តីបារម្ភពីស្ថានភាពសិទ្ធិមនុស្សនៅកម្ពុជាដែរ។
ដោយសារឃើញភាពជាអ្នកដឹកនាំរបស់លោកស្រី ពោធិតី សាវត្ថី ដើរតាមបាវចនារបស់បក្ស «មេត្តា ករុណា មុទិតា ឧបេក្ខា» សមាជិកគណបក្សធម្មាធិតេយ្យបោះឆ្នោតឱ្យលោកស្រី សាវត្ថី ជាបេក្ខជននាយករដ្ឋមន្ត្រី។ ក្នុងកិច្ចសម្ភាសជាមួយសារព័ត៌មានថ្មីៗ (Thmey Thmey) លោក ហេង រស្មី អះអាងប្រាប់សារព័ត៌មានថ្មីបែបនេះ៖ «លោកស្រី សាវត្ថី មានសមត្ថភាព មានគុណធម៌ ពិសេសដើរតាម បាវចនារបស់បក្ស ទើបខ្ញុំពេញចិត្តគាត់»។ លោកស្រី សាវត្ថី ប្រឡូកនយោបាយចាប់តាំងពីឆ្នាំ១៩៩៨ ក្នុងបក្សធម្មាធិបតេយ្យស្ត្រី និងជាតិ។ លុះដល់ឆ្នាំ២០១៨ បក្សនោះក៏ ប្ដូរទៅជា បក្សធម្មាធិបតេយ្យវិញ។ កន្លងមកបក្សនេះ ក៏បានចូលរួមក្នុងឧត្តមក្រុមប្រឹក្សាពិគ្រោះ និងផ្ដល់យោបល់៕	ភ្នំពេញ៖ សមាជិកគណបក្សធម្មាធិបតេយ្យ សម្រេចជ្រើសលោកស្រី ពោធិតី សាវត្ថី ដែលជាប្រធានបក្ស ជាបេក្ខជននាយករដ្ឋមន្ត្រី។ នេះបើតាមលោក ហេង រស្មី ប្រធានរដ្ឋបាលបក្សធម្មាធិបតេយ្យ។
១. ផលិតផលអាហារផ្សំឡើងពីទឹកដោះគោ ឈីស ទឹកដោះគៅ បឺរ ការ៉េម យ៉ាអួរ និងផលិតផលអាហារផ្សំឡើងពីទឹកដោះគោផ្សេងទៀតសុទ្ធតែជាអាហារដែលអាចបណ្ដាលឱ្យអាការៈនៃជំងឺហឺតធ្វើទុក្ខឡើង។ ២. សណ្ដែកសៀង ចំពោះអ្នកជំងឺហឺតមួយចំនួនមិនអាចទទួលទានសណ្ដែកសៀងនិងផលិតអាហារផ្សេងទៀតដែលផ្សំឡើងពីសណ្ដែកសៀងបានឡើយដោយវាបង្កឱ្យអាការៈនៃជំងឺនេះរើឡើង។ ដូច្នេះចូរសម្គាល់មើលពីអាការៈនៃជំងឺហឺតរបស់អ្នកក្រោយពេលទទួលទានអាហារនេះ។ ៣. ស៊ុត ត្រឹមតែក្លិននៃស៊ុតដែលកំពុងចម្អិនក៏គ្រប់គ្រាន់នឹងបណ្ដាលឱ្យអាការៈនៃជំងឺហឺតធ្វើទុក្ខបាត់ទៅហើយ! ដូច្នេះគួរប្រយ័ត្ននៅពេលទទួលទានអាហារផ្សេងទៀត ក៏ព្រោះវាអាចមានផ្ទុកស៊ុតដែរ។ ៤. អាហារមានផ្ទុកសារធាតុ Gluten Gluten ជាប្រូតេអ៊ីនមួយប្រភេទដែលមានផ្ទុកក្នុងស្រូវសាលី ហើយមានឥទ្ធិពលធ្វើឱ្យអាការៈនៃជំងឺហឺតធ្វើទុក្ខឡើង។ ៥. ត្រីសាលម៉ុន ល្អចំពោះសុខភាព ប៉ុន្តែមិនសាកសមសម្រាប់អ្នកជំងឺហឺតឡើយ ក៏ព្រោះវាអាចបណ្ដាលឱ្យអាការៈនៃជំងឺហឺតរើឡើង។ ៦. សណ្ដែកដី មិនត្រឹមតែសណ្ដែកដីឡើយដែលអ្នកមិនគួរទទួលទាន គឺរួមបញ្ចូលទាំងអាហារផ្សេងទៀតដែលមានផ្ទុកវាតែម្ដង៕ ត្រួតពិនិត្យដោយ www.health.com.kh	ពេលមានជំងឺហឺតគួរចៀសវាងទទួលទានអាហារអ្វីខ្លះ? កុំបារម្ភ! ថ្ងៃនេះវេបសាយសុខភាព Health.com.kh នឹងបង្ហាញឱ្យដឹងពីអាហារមួយចំនួនដែលអ្នកជំងឺហឺរគួរចៀសវាង ៖
ភ្នំពេញ៖ អង្គការផ្សព្វផ្សាយទេសចរណ៍បណ្ដាទីក្រុងនៅអាស៉ីប៉ាស៉ីហ្វិក (TPO) ចង់ឱ្យកម្ពុជា ចូលជាសមាជិករបស់ខ្លួន ដើម្បីផ្សព្វផ្សាយសក្តានុពលទេសចរណ៍ទៅអន្តរជាតិ។ អង្គការ TPO ជំរុញការផ្សព្វផ្សាយពីសក្ដានុពលទេសចរណ៍នៅតាមទីក្រុងជាសមាជិកទាំងអស់ ទៅកាន់បណ្ដាញក្នុងអង្គការ និងទៅកាន់ពិភពលោក។ លើសពីនេះ រដ្ឋបាលក្រុងសមាជិកនីមួយៗអាចផ្លាស់ប្ដូរបទពិសោធន៍ការអភិវឌ្ឍ គ្រប់គ្រង និងពង្រីកសក្ដានុពលទេសចរណ៍ ក៏ដូចជាដោះស្រាយបញ្ហាប្រឈមនានាពីវិស័យទេសចរណ៍ពីគ្នាទៅវិញទៅមក។ ជាមួយគ្នានេះ លោក ថោង ខុន រដ្ឋមន្ត្រីក្រសួងទេសចរណ៍ បានជំរុញឱ្យអគ្គនាយកដ្ឋានអភិវឌ្ឍន៍ផលិតផលទេសចរ និងសហប្រតិបត្តិការអន្តរជាតិនៃក្រសួងទេសចរណ៍ សហការជាមួយលេខាធិការដ្ឋានរបស់អង្គការ TPO ដើម្បីវិស័ទេសចរណ៍កម្ពុជា និងសម្រាប់ទីក្រុងសំខាន់ៗរបស់កម្ពុជា។ ទីក្រុងដែលTPO ចាប់អារម្មណ៍រួមមាន៖ រាជធានីភ្នំពេញ ក្រុងសៀមរាប ក្រុងព្រះសីហនុ និងក្រុងបាត់ដំបងជាដើម។ ដោយឡែក អង្គការការផ្សព្វផ្សាយទេសចរណ៍បណ្ដាទីក្រុងនៅអាស៉ីប៉ាស៉ីហ្វិក ឱ្យរដ្ឋបាលទីក្រុងសំខាន់ៗរបស់កម្ពុជា ចូលរួមក្នុងមហាសន្និបាតរបស់អង្គការ នៅទីក្រុងឃ្យុងយូ ប្រទេសកូរ៉េខាង ដើម្បីវាយតម្លៃទីក្រុងកម្ពុជា នឹងអាចក្លាយជាសមាជិកពេញសិទ្ធិនៃអង្គការ TPOផងដែរ។ បច្ចុប្បន្នមានទីក្រុងអាស៊ានមួយចំនួនកបានចូលជាសមាជិកអង្គការ TPO ដូចជាប្រទេសវៀតណាម ឡាវ ម៉ាឡេស៉ី ឥណ្ឌូណេស៉ី ហ្វីលីពីន និងទីម័រខាងកើត។ អង្គការផ្សព្វផ្សាយទេសចរណ៍សម្រាប់បណ្ដាទីក្រុងនៅអាស៉ីប៉ាស៉ីហ្វិក បានបង្កើតនៅឆ្នាំ២០២២ មានទីស្នាក់ការកណ្ដាលនៅទីក្រុងប៊ូសាន ប្រទេសកូរ៉េខាងត្បូង៕ រូបភាពពី៖ក្រសួងទេសចរណ៍	ដោយ៖ សែម ប្រាក់ដាវ
១. រូបមន្តគ្រាប់ផ្លែបឺរ សាច់ផ្លែបឺរ គឺល្អណាស់សម្រាប់សុខភាពស្បែក ប៉ុន្តែអ្នកក៏អាចប្រើប្រាស់គ្រាប់នៃផ្លែឈើនេះដើម្បីកម្ចាត់រាល់កោសិកាស្បែកងាប់ៗបានយ៉ាងប្រសើរផងដែរ។ រូបមន្តនេះក៏ជួយកម្ចាត់ភាពកខ្វក់ និងជាតិខ្លាញ់ដែលលើសចេញពីស្បែកគួរឱ្យកត់សម្គាល់។ គ្រាប់ផ្លែបឺរជាប្រភពដ៏ប្រសើរនៃសារធាតុប្រឆាំងអុកស៊ីតកម្មដែលជួយបំប៉ន និងជួសជុលស្បែកដែលមានបញ្ហាស្ងួត មិនទន់រលោង និងខូចខាតឡើងវិញតាមរយៈការម្ចាត់កោសិកាស្បែកដែលងាប់ៗចេញ។ អ្វីដែលអ្នកត្រូវធ្វើ គឺគ្រាន់តែលាងសម្អាតគ្រាប់ផ្លែបឺរឱ្យស្អាត រួចបកសំបកពណ៌ត្នោតនៃគ្រាប់ចេញ។ បន្ទាប់មកកិនគ្រាប់ផ្លែបឺរឱ្យម៉ដ្ឋក្លាយជាម្សៅ។ លាយម្សៅនៃគ្រាន់ផ្លែបឺរ ១ ស្លាបព្រាបាយ ជាមួយប្រេងអូលីវ ១ ស្លាបព្រាកាហ្វេ និងទឹកឃ្មុំ ១ ស្លាបព្រាកាហ្វេក្នុងចានគោមមួយ។ កូរលាយឱ្យសព្វ សឹមប្រើប្រាស់ល្បាយនេះលាបម៉ាស្សាថ្នមៗក្នុងចលនាបែបរង្វង់លើ-ក ស្បែកមុខ កែងដៃ និងផ្នែកផ្សេងទៀតនៃរាងកាយកន្លែងដែលអ្នកចង់កម្ចាត់កោសិកាស្បែកងាប់ៗចេញ។ រងចាំសម្រាប់រយៈពេលពី ៥ ទៅ ១០ នាទី សឹមងូតទឹកសម្អាតចេញ។ អនុវត្តឱ្យបានម្ដងក្នុងមួយសប្តាហ៍។ ២. រូបមន្តកាកកាហ្វេ កាកកាហ្វេដែលឆុងរួចមានអត្ថប្រយោជន៍ជួយកម្ចាត់កោសិកាស្បែកងាប់ៗនិងគាំទ្រដល់ការផលិតកោសិកាស្បែកថ្មីនៃរាងកាយ។ សារធាតុ flavonols ក្នុងកាកកាហ្វេជួយជួសជុលស្បែកដែលខូចខាត បង្កើនភាពទន់រលោងនៃស្បែក និងរក្សាភាពភ្លឺថ្លា។ អ្វីដែលអ្នកត្រូវធ្វើ គឺគ្រាន់តែលាយប្រេងអូលីវ ១ ស្លាបព្រាបាយជាមួយកាកកាហ្វេ ៣ ស្លាបព្រាបាយ ស្ករស ១ ស្លាបព្រាបាយ និងទឹកឃ្មុំ ១ ស្លាបព្រាបាយ។ កូរឱ្យសព្វ សឹមលាបម៉ាស្សាល្បាយថ្នមៗក្នុងចលនាបែបរង្វង់លើ-ល កែងដៃ និងជង្គង់។ រងចាំសម្រាប់រយៈពេលយ៉ាងហោចណាស់ពី ៥ ទៅ ១០ នាទី សឹមលាងសម្អាតចេញជាមួយទឹកក្ដៅឧណ្ហៗ។ អនុវត្តម្ដងក្នុងមួយសប្តាហ៍។ ៣. ស្ករសនិងប្រេងអូលីវ ស្ករសល្អណាស់សម្រាប់កម្ចាត់កោសិកាស្បែកងាប់ៗ ខណៈដែលប្រេងអូលីវជួយផ្ដល់សំណើមដល់ស្បែក។ អ្វីដែលអ្នកត្រូវធ្វើ គឺលាយស្ករសកន្លះពែង ជាមួយប្រេងអូលីវពី ២ ទៅ ៣ ស្លាបព្រាកាហ្វេ និងទឹកឃ្មុំពី ២ ទៅ ៣ ស្លាបព្រាកាហ្វេ និងទឹកក្រូចឆ្មារស្រស់បន្តិច។ កូរលាយល្បាយឱ្យសព្វចូលគ្នា និងលាបម៉ាស្សាថ្នមៗក្នុងចលនាបែបរង្វង់លើស្បែកសម្រាប់រយៈពេលពី ២ ទៅ ៣ នាទី។ លាងសម្អាតចេញជាមួយទឹកក្ដៅឧណ្ហៗជាការស្រេច។ អនុវត្តឱ្យបានយ៉ាងហោចណាស់ពី ១ ទៅ ២ ដងក្នុងមួយសប្តាហ៍។ អ្នកអាចប្រើប្រាស់រូបមន្តនេះលើគ្រប់ផ្នែកនៃរាងកាយ រួមបញ្ចូលទាំងបបូរមាត់៕ ត្រួតពិនិត្យដោយ www.health.com.kh	ចង់កម្ចាត់កោសិកាស្បែកងាប់ៗមិនពិបាកឡើយ! គួរធ្វើបែបណាខ្លះទៅ? កុំបារម្ភ! ខាងក្រោមវេបសាយសុខភាព Health.com.kh នឹងបង្ហាញឱ្យដឹងពីគន្លឹះងាយៗ ប៉ុន្តែមានប្រសិទ្ធភាពក្នុងការកម្ចាត់កោសិកាស្បែកងាប់ៗបានឆាប់រហ័ស ៖
លោក ហ៊ន់ សុរចនា ប្រធាននាយកប្រតិបត្តិ នៃធនគារព្រឹនស៍ មានប្រសាសន៍ថា៖«ដោយមាន មូលដ្ឋានដើមទុនរឹងមាំ និងបានរៀបចំខ្លួនរួចជាស្រេច ដើម្បីឈានដល់គោលដៅក្លាយជាធនាគារពាណិជ្ជឈានមុខគេ និងផ្តល់ជូននូវដំណោះស្រាយហិរញ្ញវត្ថុយ៉ាងសម្បូរបែបជាមួយនឹងភាពងាយស្រួល ដល់គ្រប់អតិថិជនទាំងអស់។ ជាពិសេសរួមចំណែកធ្វើទំនើបកម្មសេវាហិរញ្ញវត្ថុក្នុងយុគ្គសម័យថ្មីសម្រាប់ប្រជាពលរដ្ឋកម្ពុជានេះ។ ការវិនិយោគនេះ គឺជាជំហានបន្តដែលធនាគារយើងខ្ញុំត្រូវធ្វើការបំពាក់បន្ថែមទៅលើប្រព័ន្ធប្រតិបត្តិការធនាគារដែលមានស្រាប់។ តាមរយៈការចុះកិច្ចសន្យាជាមួយក្រុមហ៊ុនផ្គត់ផ្គងបច្ចេកវិទ្យានៅពេលនេះ សម្រាប់ លោក ហ៊ន់ សុរចនា នឹងផ្តល់នូវបទពិសោធន៍ថ្មី ក្នុងវិស័យធនាគារ តាមរយៈប្រព័ន្ធបច្ចេកវិទ្យាកម្រិតខ្ពស់ ដែលនឹងធ្វើឲ្យអតិថិជនរបស់ខ្លួន មានភាពងាយស្រួល និងទទួលបាននូវបទពិសោធន៍ប្រើប្រាស់សេវាធនាគារបែបទំនើប។ ក្រុមហ៊ុនទាំង៥ ដែលនឹងចុះកិច្ចសន្យាផ្តល់នូវសេវាកម្មផ្នែកបច្ចេកវិទ្យា ឲ្យធនាគារព្រឹនស៍ នៅក្នុងកម្មវិធីនោះរួមមាន៖ ១. ក្រុមហ៊ុនBPC Banking Technologies គឺជាក្រុមហ៊ុនផ្តល់នូវសេវាកម្មផ្នែកអភិវឌ្ឍន៍បន្ថែមទៅលើប្រព័ន្ធគ្រប់គ្រងកាតធនាគារ ប្រព័ន្ធគ្រប់គ្រងការលួចបន្លំ និងមុខងារពាក់ព័ន្ធផ្សេងៗទៀត។ ២. ក្រុមហ៊ុន Techurate គឺជាក្រុមហ៊ុនដែលនឹងផ្តល់នូវសេវាកម្មអភិវឌ្ឍមុខងារ Digital Banking ការវិភាគទិន្នន័យ ការរៀបចំដំឡើងប្រព័ន្ធ Flexcube បន្ថែម។ ៣. ក្រុមហ៊ុន Deam Computer International Pte Ltd. ជាដៃគូក្នុងស្រុករបស់ក្រុមហ៊ុន Oracle ក្នុងការផ្តល់ជូនប្រព័ន្ធរក្សាទុក គ្រប់គ្រងទិន្នន័យ និងប្រព័ន្ធធនាគារស្នូល (Flexcube)។ ៤. ក្រុមហ៊ុន IDEALINK Consulting Ltd. ជាដៃគូក្នុងស្រុករបស់ក្រុមហ៊ុន TESS International និង DOW JONES ដែលអភិវឌ្ឍបន្ថែម លើបច្ចេកវិទ្យាត្រួតពិនិត្យប្រព័ន្ធប្រឆាំងការសម្អាតប្រាក់ និងហិរញ្ញប្បទានភេរវកម្ម។ ៥. ក្រុមហ៊ុន IFinancial System Services Co.,Ltd. នឹងផ្គត់ផ្គង់ម៉ាស៊ីនដាក់ប្រាក់ និងដកប្រាក់ដោយស្វ័យប្រវត្តិនៅក្នុងម៉ាស៊ីនតែមួយ។ គួរបញ្ជាក់ផងដែរ ធនាគារព្រីនស៍ បានចាប់ផ្តើមធ្វើប្រតិបត្តិការអាជីវកម្មនៅក្នុងឆ្នាំ២០១៥ ក្នុងនាមជាគ្រឹះស្ថានហិរញ្ញវត្ថុឯកជន ដែលមានអាជ្ញាបណ្ណលេខ B៤៦ ផ្តល់ជូនដោយធនាគារជាតិនៃកម្ពុជា នៅថ្ងៃទី១៨ ខែកក្កដា ឆ្នាំ២០១៨។ រហូតមកដល់ពេលនេះ ធនាគារព្រីនស៍ គឺជាធនាគាពាណិជ្ជដែលបានចុះបញ្ជីពាណិជ្ជកម្មលេខ ០០០១៤៦២៧ នៅក្រសួងពាណិជ្ជកម្ម។ ស្របទៅតាមកំណើនទំហំប្រតិបត្តិការរបស់ខ្លួន ធនាគារ ព្រីនស៍ បានផ្លាស់ប្តូរប្រព័ន្ធគ្រប់គ្រងប្រតិបត្តិការទៅជាប្រព័ន្ធ Flexcube កាលពីដើមខែកក្កដាកន្លងទៅនេះ ដែលមានសមត្ថភាពគ្រប់គ្រាន់សម្រាប់ផ្តល់ផលិតផលនិងសេវាកម្មធនាគារស្តង់ដជូនអតិថិជន។ ភ្ជាប់ជាមួយនឹងប្រព័ន្ធបច្ចេកវិទ្យាទាន់សម័យទាំងនេះ ធនាគារព្រីនស៍ ក៏កំពុងពង្រីកបណ្តាញសាខារបស់ខ្លួននៅក្នុងរាជធានីភ្នំពេញ និងតាមបណ្តាខេត្តនានាផងដែរ៕ (អត្ថបទពាណិជ្ជកម្ម)	ធនាគារព្រឹនស៍ កំពុងតែប្រែខ្លួនទៅជាធនាគារពាណិជ្ជ និងការបោះជំហ៊ាន ដើម្បីសម្រេចនូវទស្សនវិស័យរបស់ខ្លូន គឺក្លាយស្ថាប័នហិរញ្ញវត្ថុជម្រើសទីមួយ របស់អតិថិជនជានិច្ចនោះ។ កាលពីថ្ងៃទី២ខែកញ្ញា កន្លងទៅធនាគារ ព្រឹនស៍ ម.ក បានចុះកិច្ចសន្យាជាមួយក្រុមហ៊ុនផ្គត់ផ្គង់បច្ចេកវិទ្យាចំនួន៦ ក្នុងចំណោមក្រុមហ៊ុនចំនួន១៨ មកពីទ្វីបអាស៊ី និងអឺរ៉ុប ដែលសុទ្ធសឹងជាក្រុមហ៊ុនលំដាប់ខ្ពស់ផ្នែកផ្គត់ផ្គងប្រព័ន្ធបច្ចេកវិទ្យាធនាគារ។
នាប៉ុន្មានខែចុងក្រោយនេះ ចិនបានពង្រឹងឥទ្ធិពលខ្លួនកាន់តែខ្លាំងនៅតំបន់ប៉ាស៊ីហ្វិក។ ក្រោយជោគជ័យក្នុងការចុះហត្ថលេខាលើកិច្ចព្រមព្រៀងយ៉ាងស្ងាត់ៗ ជាមួយកោះសូឡូម៉ុន ចិនពេលនេះ កំពុងស្វះស្វែងរកកិច្ចព្រមព្រៀងសន្តិសុខនិងពាណិជ្ជកម្មបន្ថែមជាមួយប្រទេសកោះតូចៗនៅតំបន់ប៉ាស៊ីហ្វិកបន្តទៀត។ កោះសាម័រ និងចិន នៅថ្ងៃទី២៨ ខែឧសភា បានចុះកិច្ចព្រមព្រៀងមួយ ដើម្បីបង្កើនកិច្ចសហប្រតិបត្តិការ។ ពាក់ព័ន្ធនឹងកិច្ចព្រមព្រៀងជាមួយកោះសាម័រនេះ សេចក្តីលម្អិតពីកិច្ចព្រមព្រៀងនោះនៅមិនទាន់បង្ហាញចេញឡើយ។ ប៉ុន្តែសំណើឯកសារដែលបែកធ្លាយ កិច្ចព្រមព្រៀងនោះផ្តោតលើការពង្រីកទំនាក់ទំនងសេដ្ឋកិច្ច និងសន្តិសុខ។ នេះបើតាមការចុះផ្សាយរបស់ទីភ្នាក់ងារព័ត៌មាន AFP។ តាមសេចក្តីប្រកាសព័ត៌មានរបស់រដ្ឋាភិបាលសាម័រ នាយករដ្ឋមន្រ្តីសាម័រ លោកស្រី Fiame Naomi Mataafa និងរដ្ឋមន្រ្តីការបរទេសចិនលោក វ៉ាង យី ក៏បានជួបពិភាក្សាគ្នាស្តីពីបញ្ហាជាច្រើនរួមមាន បម្រែបម្រួលអាកាសធាតុ ជំងឺរាតត្បាត ព្រមទាំងសន្តិភាពនិងសន្តិសុខក្នុងតំបន់ដែរ។ សេចក្តីប្រកាសនោះបានបញ្ជាក់ទៀតថា ចិននឹងបន្តផ្តល់ជំនួយគាំទ្រដល់ការអភិវឌ្ឍវិស័យហេដ្ឋារចនាសម្ព័ន្ធនិងវិស័យដទៃទៀតរក្នុងប្រទេសកោះសាម័រ ហើយនឹងមានបង្កើតក្របខ័ណ្ឌថ្មីសម្រាប់គម្រោងជាច្រើននាពេលអនាគត ដែលត្រូវបានកំណត់និងឯកភាពគ្នាទៅវិញទៅមក។ «សាម័រនិងចិន នឹងបន្តកិច្ចសហប្រតិបត្តិការកាន់តែស៊ីជម្រៅបន្ថែមទៀត ដែលនឹងផ្តល់ផលប្រយោជន៍រួមនិងការបេ្តជ្ញាចិត្តជួយគ្នាទៅវិញទៅមក»។ នេះបើតាមសេចក្តីប្រកាសបន្ថែម។ តាំងពីដំណើរទស្សនកិច្ចចាប់ផ្តើម គណៈប្រតិភូចិនបានបញ្ចប់ដំណើរទស្សនកិច្ចនៅកោះសូឡូម៉ុននិងគិរីបាទីរួចហើយ។ បច្ចុប្បន្នគណៈប្រតិភូ កំពុងស្ថិតនៅកោះសាម័រ ដោយគ្រោងនឹងចេញដំណើរទៅកាន់កោះហ្វីជីនៅរសៀលថ្ងៃទី២៨ខែឧសភា ហើយនឹងបន្តឈប់នៅប្រទេសកោះមួយចំនួនទៀតរួមមានតុងហ្កា វ៉ានូទូ ប៉ាពូអាស៊ីនូវែលហ្គីណេ និងទីម័រខាងកើត៕	ដែនកោះសាម័រ នៅថ្ងៃទី២៨ ខែឧសភា បានចុះហត្ថលេខាលើកិច្ចព្រមព្រៀងទ្វេភាគីជាមួយចិន ដោយសន្យាថា នឹងបង្កើនកិច្ចសហប្រតិបត្តិការកាន់តែស៊ីជម្រៅបន្ថែមទៀត។ កិច្ចសន្យានេះ ត្រូវបានធ្វើឡើង អំឡុងដំណើរទស្សនកិច្ចរបស់រដ្ឋមន្រ្តីការបរទេសចិនទៅកាន់បណ្តាកោះប៉ាស៊ីហ្វិក។
ខេត្តព្រះសីហនុ មានតំបន់ផ្កាថ្មច្រើនជាងគេ គឺរហូតដល់ ១ ១៩៨ហិកតា ខណៈខេត្តកំពតមាន ៩៥៣ហិកតា។ ខេត្តកោះកុង ក៏មានមានតំបន់ផ្កាថ្ម៦០២ហិកតាដែរ រីឯខេត្តកែបមាន ជាង៥២ហិកតា។ នេះបើតាមរបាយការណ៍កាលពីឆ្នាំ២០០៧ របស់ក្រសួងបរិស្ថាន។ ក្រៅពីតំបន់ឆ្នេរ តំបន់ផ្កាថ្មក្នុងខេត្តព្រះសីហនុ កំពុងប្រែក្លាយបន្តិចម្តងៗទៅជាផលិតផលទេសចរណ៍ថ្មី សម្រាប់ខេត្តជាប់មាត់សមុទ្រមួយនេះ។ ក្នុងបទសម្ភាសដល់សារព័ត៌មានThmeyThmey25 លោក ឡុង ឌីម៉ង់ អភិបាលរងខេត្តព្រះសីហនុ បានបញ្ជាក់ថា ទេសចរណ៍បែបមុជទឹកផ្កាថ្ម កំពុងទទួលបានការចាប់អារម្មណ៍ពីភ្ញៀវទេសចរ។ តែរដ្ឋបាលខេត្ត ត្រូវសិក្សាស្រាវជា្រវបន្ថែម លើតំបន់ដែលទេសចរអាចមុជទឹកមើលផ្កាថ្មបាន និងវិធីរក្សាសុវត្ថិភាពដល់ទេសចរ។ យ៉ាងណាក៏ដោយ អភិបាលរងរូបនេះ ថ្លែងឥតលាក់លៀមថា អ្នកជំនាញក្នុងផ្នែកទេសចរណ៍បាតសមុទ្រនេះ នៅមានកម្រិត ហើយនេះគឺជាមេរៀនថ្មីបន្ថែមសម្រាប់ខេត្ត ដើម្បីធានាពីសុវត្ថិភាពរបស់អ្នកទេសចរ។ ភ្ញៀវទេសចរជាតិ និងអន្តរជាតិ ដែលបានមុជទឹកមើលផ្កាថ្ម នៅតាមប្រជុំកោះតាង ដែលរៀបចំដោយ ខ្មែរ ដាហ្វ គ្រុប Khmer Dive Group កាលពីអំឡុងខែវិច្ឆិកា ឆ្នាំ២០២១កន្លងទៅ។ រូបថតក្រសួងបរិស្ថាន «វាជាភារកិច្ចថ្មីសម្រាប់យើង ដែលត្រូវយកចិត្តទុកដាក់ ដើម្បីអភិវឌ្ឍ និងរក្សាសុវត្ថិភាពដល់អ្នកកម្សាន្ត។ យើងនឹងខិតខំធានាឱ្យបាននូវបរិស្ថានបៃតង និងជីវចម្រុះក្រោមទឹកតាមរយៈ ការហាមឃាត់ការបង្ហូរកាកសំណល់ដែលមានសារធាតុពុលចូលសមុទ្រ។ យើងមិនអនុញ្ញាតិឱ្យអាជីវកម្មទាំងឡាយណា ដែលបង្ករផលប៉ះពាលើដោយផ្ទាល់ និងប្រយោលដល់បរិស្ថានសមុទ្រ »។ នេះជាការលើកឡើងរបស់លោក ឡុង ឌីម៉ង់។ បើតាមអភិបាលខេត្តដដែល ដើម្បីរក្សាសុវត្ថិភាពរបស់ភ្ញៀវទេសចរកម្សាន្តនៅបាតសមុទ្រ រដ្ឋបាលខេត្តព្រះសីហនុ នឹងបង្កើនឆ្មាំសមុទ្រ និងផ្ដល់ព័ត៌មានពីអាកាសធាតុ ព្រមទាំងមានអ្នកត្រៀមអន្តរាគមន៍ រាល់ពេលមានឧបទ្ទវហេតុ។ ចំណែកតម្លៃសេវាកម្មនាំភ្ញៀវ និងផ្ដល់សម្ភារដល់ទេសចរសម្រាប់មុជទឹក រដ្ឋបាលខេត្តព្រះសីហនុ កំពុងណែនាំដល់ម្ចាស់អាជីវកម្មនេះផងដែរ។ ក្រៅពីទេសចរណ៍បាតសមុត្រ រដ្ឋបាលខេត្តព្រះសីហនុ ក៏កំពុងជំរុញទេសចរណ៍បែបធម្មជាតិ ដូចជាតំបន់ឆ្នេរ កោះ ទឹកជ្រោះ ព្រៃកោងកាង និងឧទ្យានជាតិជាដើម។ ចំណែកតំបន់កសិ-ទេសចរណ៍ និងអេកូទេសចរណ៍ រដ្ឋបាលខេត្តនេះកំពុងអភិវឌ្ឍន៍នៅឆ្នេររាម និងតំបន់មួយចំនួនទៀតក្នុងស្រុកព្រៃនប់ និងស្រុកកំពង់សីលា។ ភ្ញៀវទេសចរជាតិ និងអន្តរជាតិ ដែលបានមុជទឹកមើលផ្កាថ្ម នៅតាមប្រជុំកោះតាង ដែលរៀបចំដោយ ខ្មែរ ដាហ្វ គ្រុប Khmer Dive Group កាលពីអំឡុងខែវិច្ឆិកា ឆ្នាំ២០២១កន្លងទៅ។ រូបថតក្រសួងបរិស្ថាន តាមរយៈផលិតផលទេសចរណ៍មានស្រាប់ និងផលិតផលទេសចរណ៍ថ្មីនេះ លោក ឡុង ឌីម៉ង់ រំពឹងថាក្នុងឆ្នាំ២០២២ ខាងមុខខេត្តព្រះសីហនុ នឹងអាចទទួលបានភ្ញៀវទេសចរប្រមាណ ១,៣លាននាក់ ខណៈភ្ញៀវអន្តរជាតិអាចមានប្រហែល ២៥ម៉ឺននាក់។ សូមជម្រាបដែរថា ខេត្តព្រះសីហនុ មានកោះតូច ធំ ចំនួន៣២ ហើយក៏មានសក្តានុពលទេសចរណ៍ធម្មជាតិក្នុងទឹក និងលើគោកជាច្រើនដែរ៕	រដ្ឋបាលខេត្តព្រះសីហនុ កំពុងសិក្សាពីទេសចរណ៍បាតសមុទ្រ ខណៈទេសចរណ៍ប្រភេទនេះ កំពុងទទួលបានការគាំទ្រពីភ្ញៀវទេសចរជាតិ និងអន្តរជាតិ។ លោក ឡុង ឌីម៉ង់ អភិបាលរងខេត្តព្រះសីហនុ បានបញ្ជាក់ប្រាប់ Thmeythmey25ថាទេសចរណ៍បាតសមុទ្រ នឹងទាក់ទាញភ្ញៀវទេសចរបន្ថែម ប៉ុន្តែវាក៏ជាភារកិច្ចថ្មីរបស់រដ្ឋបាលខេត្តដែរ។
យុវជនយុវនារី សិស្សនិស្សិតទាំងអ្នកចេះ និងមិនចេះហែលទឹក ដែលចង់ក្លាយជាកីឡាករ ហែលទឹកអាជីព អាចចូលហ្វឹកហាត់ជាមួយសហព័ន្ធខ្មែរកីឡាហែលទឹក ដ្បិតការបង្ហាត់បង្រៀន មិនទាមទារឲ្យមានការបង់ប្រាក់នោះឡើយ។ នេះបើតាមការអះអាងរបស់លោក ស៊ុន ចាន់ថុល ប្រធានសហព័ន្ធខ្មែរកីឡាហែលទឹក។ «ខ្ញុំសូមអំពាវនាវទៅយុវជនយើង សិស្សនិស្សិតយើង សូមមេត្តាចូលរួមហ្វឹកហាត់កីឡាហែលទឹក យើងបង្ហាត់មិនគិតថ្លៃនោះទេ។ ជាពិសេសអ្នកដែលចង់ក្លាយជាកីឡាករជម្រើសជាតិ តំណាងឲ្យប្រទេសជាតិ ក្នុងការប្រកួតប្រជែងដណ្តើមមេដាយជូនជាតិ នៅលើឆាកអន្តរជាតិ»។ លោក ស៊ុន ចាន់ថុល អំពាវនាវបែបនេះ ពេលលោកចុះត្រួតពិនិត្យអាងហែលទឹកពហុកីឡដ្ឋានជាតិ ដែលបានបញ្ចប់ការស្តារ និងជួសជុលជាស្ថាពរកាលពីពេលថ្មីៗ។ ការចេញមុខអំពាវនាវបែបនេះ ដ្បិតប្រធានសហព័ន្ធរូបនេះ ចង់ឲ្យធនធានកីឡាករហែលទឹកនៅកម្ពុជា មានចំនួនកាន់តែច្រើនហើយនឹងផ្តល់ភាពងាយស្រួល សម្រាប់សហព័ន្ធជ្រើសរើស ពេលមានការប្រកួតនៅក្រៅប្រទេសម្តងៗ ជាពិសេស គឺដើម្បីត្រៀមការប្រកួតកីឡាស៊ីហ្គេមលើកទី៣២ ឆ្នាំ២០២៣ ដែលកម្ពុជាធ្វើជាម្ចាស់ផ្ទះ ជាលើកដំបូង។ កីឡាហែលទឹកកម្ពុជា មានសក្តានុពលណាស់ នៅមុនរបបប្រល័យពូជសាសន៍ប៉ុលពត បើធៀបនឹងប្រទេសក្នុងតំបន់អាស៊ាន ដោយកម្ពុជាធ្លាប់ដណ្តើមបានមេដាយមាស ប្រាក់ និងសំរិទ្ធផង។ តែ នៅក្រោយរបបប៉ុលពត កីឡាហែលទឹកកម្ពុជា ពុំធ្លាប់ដណ្តើមបានមេដាយ ពីការប្រកួតលក្ខណៈអន្តរជាតិ ដូចជាការប្រកួតកីឡាស៊ីហ្គេម កីឡាអាស៊ី និងអូឡាំពិកនោះទេ។ នេះបើតាមលោក ស៊ុន ចាន់ថុល ដែលបានបន្តដោយរំពឹងថា កម្ពុជានឹងអាចស្តារកិត្តិយសឡើងវិញ ពេលធ្វើជាម្ចាស់ផ្ទះស៊ីហ្គេមឆ្នាំ២០២៣។ អាងហែលទឹកពហុកីឡដ្ឋានជាតិ ត្រូវបានស្តារ និងជួសជុលឡើងវិញ ឲ្យស្របតាមស្តង់ដាអន្តរជាតិ ដោយមានការបំពាក់នូវឧបករណ៍ទំនើបៗ ដែលអាចរៀបចំការប្រកួតលក្ខណៈអន្តរជាតិធំៗបាន។ ការស្តារនិងជួសជុលនេះ ចំណាយពេល១៨ខែ និងថវិកាជិត៣លានដុល្លារ ដែលជាជំនួយរបស់ក្រុមហ៊ុនចិន៕	លោក ស៊ុន ចាន់ថុល ប្រធានសហព័ន្ធខ្មែរកីឡាហែលទឹក បានអំពាវនាវឲ្យយុវជន សិស្សនិស្សិតដែលចង់ក្លាយជាកីឡាករហែលទឹកអាជីព ចូលរួមហ្វឹកហាត់កីឡានេះ ឲ្យបានច្រើន។ ការអំពាវនាវនេះ គឺដោយសារលោក ចង់ឲ្យកម្ពុជាមានធនធានកាន់តែច្រើន ត្រៀមសម្រាប់ព្រឹត្តិការណ៍កីឡាស៊ីហ្គេមលើកទី៣២ ឆ្នាំ២០២៣ ដែលកម្ពុជាធ្វើជាម្ចាស់ផ្ទះ និងសម្រាប់ព្រឹត្តិការណ៍អន្តរជាតិដទៃទៀត។ លោកអះអាងថា ការបង្ហាត់បង្រៀនគ្មានការបង់ប្រាក់នោះទេ។
ភ្នំពេញ៖ បើតាមការអង្កេត លើបាតុភូតធម្មជាតិ និងស្ថានភាពអាកាសធាតុ នៅស្ថានីយជលសាស្រ្តបាសាក់-ចតុមុខ នាឆ្នាំ២០២២ កម្ពស់ទឹកអាចមាន ៩,៦៥ម៉ែត្រ ដែលចាត់ទុកជាប្រភេទទឹកជំនន់មធ្យម។នេះបើតាមក្រសួងធនធានទឹកនិងឧតុនិយម កាលពីថ្ងៃទី២៣ ឧសភា។ ក្រសួងធនធានទឹក បានបញ្ជាក់ថា ចាប់ពីខែ ឧសភា ដល់ខែតុលា បាតុភូតអែនសូ (ENSO Neutral) មាន២០ភាគរយ ទៅ៥០ភាគរយ ,បាតុភូតឡានីណា (La Nina) មានពី៥០ភាគរយ ទៅ ៨០ភាគរយ និងបាតុភូតអែលនីញូ (EI Nino)មាន ០ភាគរយ ប៉ុណ្ណោះ។ ចំពោះស្ថានភាពនេះ ធ្វើឱ្យមានភ្លៀងធ្លាក់ក្នុងកម្រិតពីមធ្យម ទៅច្រើនបង្គួរ នៅដើមរដូវវស្សា ហើយអាចមានពីបង្គួរទៅច្រើននៅពាក់កណ្ដាលរដូវវស្សាវនេះ។ មួយវិញទៀតនៅចុងរដូវវស្សាវ អាចនឹងមានពីមធ្យម ទៅបង្គួរ ទាំងនៅក្នុងអាងទន្លេមេគង្គ និងនៅក្នុងប្រទេសកម្ពុជាផងដែរ។ នេះបើតាមក្រសួងធនធាន។ ក្រសួងបន្ថែមថា ផ្អែកតាមលក្ខណៈទាំងនេះ ស្ថានភាពទឹកទន្លេមេគង្គផ្នែកខាងលើ នៅដើមឆ្នាំ២០២២ ទឹកមានកម្រិតកម្ពស់ខ្ពស់ជាងមធ្យមច្រើនឆ្នាំ, នៅទន្លេមេគង្គផ្នែកខាងក្រោម ទឹកមានកម្រិតកម្ពស់ប្រហាក់ប្រហែល នឹងខ្ពស់ជាងមធ្យមច្រើនឆ្នាំចាប់ពីខែមេសាមក។ រីឯទឹកនៅបឹងទន្លេសាប ក៏ខ្ពស់ជាងមធ្យមច្រើនឆ្នាំចាប់ពីខែមេសាមកដែរ។ «ការព្យាករលើកទី១ បានបង្ហាញថា នៅស្ថានីយជលសាស្ត្របាសាក់-ចតុមុខ នាឆ្នាំ២០២២នេះ ទឹកអាចនឹងមានកម្ពស់ ៩,៦៥ ម៉ែត្រ ដែលចាត់ទុកជាប្រភេទជំនន់មធ្យម»។ នេះបើតាមការព្យាករទឹកជំនន់ទន្លេមេគង្គលើកទី១ ប្រចាំឆ្នាំ២០២២ របស់ក្រសួងធនធានទឹក ដោយយោងលើស្ថានភាពទឹកទន្លេមេគង្គនាពេលបច្ចុប្បន្ន ។ ជាពិសេសកត្តាអាកាសធាតុ និងការវិភាគ លើទំនាក់ទំនងរវាងកម្ពស់ទឹកអប្បបរមា និងអតិបរមា ព្រមទាំងការវិភាគលើវដ្តទឹក៕	ដោយ៖ វ៉ន ស៊ីចេន
លោក ឈាន រដ្ឋា ប្រធាននាយកដ្ឋានស្តីទីអភិរក្សប្រាសាទក្រៅឧទ្យានអង្គរ និងបុរាណវិទ្យាបង្ការ បានប្រាប់សារព័ត៌មានថ្មីៗថា ករណីនេះទំនងកើតនៅយប់ថ្ងៃទី១៧ ខែមីនាមកម្ល៉េះ។ លោក បន្តទៀតថា ក្រុមការងាររបស់លោក ប្រទះឃើញមាននការបំផ្លាញរូបលិង្គទាំងនេះ នៅព្រឹកថ្ងៃទី១៨ ខែមីនា ហើយបានរាយការណ៍ភ្លាមទៅនគរបាលបេតិកភណ្ឌ ហើយទើបតែថ្ងៃទី២៨ ខែមីនា ទើបនគរបាលចុះមកពិនិត្យ និងស្រាវជ្រាវជាក់ស្តែង។ លោក ឈាន រដ្ឋា បន្តថា៖«ថ្ងៃទី២៨ ខែមីនា ទើបនគរបាលចុះមកពិនិត្យ និងស្រាវជ្រាវជាក់ស្តែង ឃើញថារូបចម្លាក់លិង្គ ខូចខាតជាង១០រូបចម្លាក់ និងចាប់បានជនល្មើស២នាក់ ហើយម្នាក់ទៀតបានគេចខ្លួនបាត់»។ បច្ចុប្បន្ននគរបាលកំពុងស្រាវជ្រាវ និងតាមចាប់ជនល្មើសម្នាក់ទៀតដែលបានគេចខ្លួននោះ។ នេះបើតាមលោក ឈាន រដ្ឋា ដែលឲ្យដឹងទៀតថា ជនល្មើសទាំង៣នាក់ ជាអ្នករស់នៅភូមិព្រះអង្គធំ ឃុំខ្នងភ្នំ ស្រុកស្វាយលើ ខេត្តសៀមរាប។ ផ្អែកតាមការសារភាពរបស់ជនល្មើស ដែលលោក រដ្ឋា បានប្រាប់សារព័ត៌មានថ្មីៗ ពួកគេពិតជាបានបំផ្លាញរូបលិង្គទាំងនេះមែន ប៉ុន្តែមិនមែនក្នុងចេតនាយកទៅលក់ទេ គឺពួកគាត់មានជម្លោះជាមួយគ្នា ហើយក៏ដាប់បំផ្លាញចោលទៅ»៕	សៀមរាប៖ រូបចម្លាក់លិង្គប្រមាណ១០ នៅចំណុចស្ទឹងលិង្គមួយពាន់ ស្ថិតនៅក្នុងភូមិព្រៈអង្គធំ ឃុំខ្នងភ្នំ ស្រុកស្វាយលើ បានខូចខាត ដោយសារជនខិលខូច៣នាក់ បានបំផ្លាញ។
លោក ម៉ៃឃើល សុវណ្ណ (Michael Sovann) ប្រធានគ្រប់គ្រងកម្មវិធីការប្រគុំ Rock the Nation បានអោយដឹងថា ជាដំបូងពីស្រាបៀរកម្ពុជា ខ្ញុំសូមថ្លែងអំណរគុណដល់ទស្សនិកជនទាំងអស់ដែលបានចូលរួមតាមដានទស្សនាតាមគេហដ្ឋានក្តី ឬ ទស្សនាផ្ទាល់ក្តីជាមួយការប្រគុំតន្ត្រី Rock the Nation នេះ ហើយខ្ញុំសង្ឃឹមថាបងប្អូនទទួលបានភាពសប្បាយរីករាយខ្លាំងជាមួយការប្រគុំតន្ត្រីនេះ។ លោកក៏ថ្លែងអំណរគុណដល់ប្រជាជនកម្ពុជាដែលបានគាំទ្រពិសាផលិតផលភេសជ្ជៈដែលមានគុណភាពល្អបំផុត របស់ក្រុមហ៊ុនខ្មែរប៊ែវើរីជិសផងដែរ ដូចជា ស្រាបៀរកម្ពុជា ភេសជ្ជៈប៉ូវកម្លាំងវើក ទឹកក្រូចអាយស៍ ទឹកផ្លែឈើជូប និង ទឹកបរិសុទ្ធកម្ពុជា កន្លងមក។ លោកក៏បានបញ្ជាក់ផងដែរថា ដំណើរកម្សាន្តនៃការប្រគុំតន្ត្រីស្រាបៀរកម្ពុជារដូវកាលបន្ទាប់នឹងចាប់ផ្តើមម្តងទៀតនៅក្នុងពេលឆាប់ៗនារដូវកាលបុណ្យអុំទូកខាងមុខនេះ៕	កំពត៖ កំណាត់ដងហ្គីតា៤ដើមដ៏ស្រស់ស្អាត ដែលតុបតែងដោយភ្លើងពណ៌ក្រហមជុំវិញ ជាមួយឈ្មោះតន្ត្រីជាភាសារអង់គ្លេស Rock the Nation នៅពីលើឆាក គឺជានិមិត្តសញ្ញាសម្គាល់ថាជាការប្រគុំតន្ត្រីរបស់ស្រាបៀរកម្ពុជា ដែលធ្វើដំណើរពីខេត្តមួយទៅខេត្តមួយ ដើម្បីផ្តល់ភាពសប្បាយរីករាយដល់ប្រជាជនកម្ពុជាជាមួយចង្វាក់រ៉ក តាំងពីខែ វិច្ឆកា ឆ្នាំ២០១៨ បានមកដល់គោលដៅចុងក្រោយរបស់ខ្លួនហើយពេលនេះគឺនៅទីរួមខេត្តកំពត។
តាមរបាយការណ៍ ភ្នំពេញរកឃើញ៥ករណី ដែលសុទ្ធតែជាបុគ្គលិកសុខាភិបាល ឧត្តរមានជ័យ មាន៩ករណី (៧នាក់ជាអ្នកភូមិនៅក្រុងសំរោង និងស្រុកត្រពាំងប្រាសាទ និង២នាក់ជាបុគ្គលិកសុខាភិបាល) សៀមរាប១៨ករណី (១នាក់ជាបុគ្គលិកសុខាភិបាល និង១៧នាក់ទៀតជាអ្នកភូមិនៅឃុំតាសោម ឃុំចារឈូក ស្រុកអង្គរជុំ, ឃុំកំពង់ឃ្លាំង ស្រុកសូទ្រនិគម, សង្កាត់ទឹកវិល, សាលាកំរើក, ស្វាយដង្គំ ក្រុងសៀមរាប) និងកំពង់ធំ៤ករណី (២នាក់ ជាអ្នកប៉ះពាល់ជាមួយកម្មករលើកជ័រនៅឧត្តរមានជ័យ និង២នាក់ទៀត ជាអ្នកភូមិត្បែង ស្រុកកំពង់ស្វាយ)។ គិតចាប់តាំងពីថ្ងៃទី៣១ខែមីនា ដល់ថ្ងៃទី៣ ខែសីហា កម្ពុជាបានរកឃើញអ្នកមានវិជ្ជមានកូវីដ-១៩ ប្រភេទដែលតា (Delta) សរុប២៦០នាក់ (ស្ត្រី១២៥នាក់) ក្នុងចំណោមពលករមកពីថៃ អ្នកដំណើរតាមយន្តហោះ បុគ្គលិកសុខាភិបាល និងអ្នកភូមិក្នុងសហគមន៍។ នេះជាតួលេខចុងក្រោយ ដោយក្រសួងសុខាភិបាល បានកែប្រែតួលេខមួយចំនួនដែលបានផ្សាយកន្លងមក ដោយសារកំហុសបច្ចេកទេស៕	ក្រសួងសុខាភិបាល បានប្រកាសពីការរកឃើញវីរុសបំប្លែងថ្មី B.1.617.2 (Delta) ចំនួន៣៦ករណីនៅថ្ងៃទី៣ ខែសីហា ដែលក្នុងនោះ បុគ្គលិកសុខាភិបាលមាន៨នាក់ អ្នកភូមិក្នុងសហគមន៍២៨នាក់។
ខ្សែប្រយុទ្ធស៊ីលី Alexis Sanchez អាយុ២៩ឆ្នាំ ដែលស្ទើរតែចូលរួមជាមួយ Manchester City បានចុះកិច្ចសន្យារយៈ៤ឆ្នាំកន្លះជាមួយ Manchester United ខណៈខ្សែបម្រើអាមេនី Mkhitaryan អាយុ២៨ឆ្នាំ ចូលរួមជាមួយ Arsenal ក្នុងកិច្ចសន្យារយៈពេលវែងមួយ។ តាមទិន្នន័យក្នុងក្របខណ្ឌ Premier League កីឡាករ Sanchez ជាកីឡាករដែលបញ្ចប់ទីប្រកបដោយប្រសិទ្ធភាព រីឯ Mkhitaryan ជាកីឡាករដែលបញ្ជូនបាល់ចំៗ និងឆាប់រហ័ស។ បិសាចក្រហមបានទិញ Mkhitaryan ពី Borussia Dortmund ទៅ Old Trafford កាលពីខែកក្កដា ឆ្នាំ២០១៦ ក្នុងតម្លៃ២៦.៣លានផោន (ជាង៣៦លានដុល្លារអាមេរិក)។ គេបានបង្ហាញខ្លួន៦៣លើក និង២២លើកនារដូវកាលនេះ ជាមួយនឹងការស៊ុតបាល់បញ្ចូលទីចំនួន១៣គ្រាប់។ ចំណែក Sanchez បានស៊ុតបាល់បញ្ចូលទីចំនួន៨០គ្រាប់ក្នុងការបង្ហាញខ្លួន១៦៦លើកសម្រាប់កាំភ្លើងធំ បន្ទាប់ពីរូបគេបានចាកចេញពី Barcelona កាលពីខែកក្កដា ឆ្នាំ២០១៤ ក្នុងតម្លៃ៣៥លានផោន (ជិត៤៩លានដុល្លារអាមេរិក)៕	ទីបំផុត Manchester United និង Arsenal បានប្រកាសពីការទទួលបាន និងការចាកចេញកីឡាកររៀងៗខ្លួន។ បិសាចក្រហមទទួលបាន Alexis Sanchez ជាមួយនឹងថ្នូរនៃការផ្ទេរ Henrikh Mkhitaryan ទៅកាំភ្លើងធំវិញ។
ព្រឹត្តិការណ៍នេះ ធ្វើឡើងដើម្បីផ្សព្វផ្សាយគោលដៅទេសចរណ៍រួមគ្នា រវាងខេត្តហឺណាន និងខេត្តសៀមរាប ហើយជាការជំរុញការអនុវត្ត «ឆ្នាំនៃការផ្លាស់ប្ដូរប្រជាជន និងប្រជាជន កម្ពុជា-ចិន ២០២៤» ផងដែរ។ សម្រាប់ការបង្ហាញពីវប្បធម៌របស់កម្ពុជា និងវប្បធម៌ចិននេះ ក្រសួងទេសចរណ៍ និងរដ្ឋបាលខេត្តសៀមរាប រៀបចំការបង្ហាញក្បាច់គុនល្បុក្កតោ និងក្បាច់គុនកុងហ្វូសាវលីញ ដែលជាក្បាច់គុនអត្ដសញ្ញាណរបស់ប្រទេសទាំងពីរ៕	ក្រសួងទេសចរណ៍ សហការជាមួយរដ្ឋបាលខេត្តសៀមរាប និងរដ្ឋបាលខេត្តហឺណាន ប្រទេសចិន នាថ្ងៃទី២៤ ខែមេសា នេះ រៀបចំព្រឹត្តិការណ៍ «When Shaolin Meets Bokator at Angkor» ដែលជាការបង្ហាញទស្សនីយភាពក្បាច់គុនកុងហ្វូសាវលីញ និងគុនល្បុក្កតោ នៅបរិវេណខាងជើងនៃប្រាសាទបាយ័ន។
ក្រសួងសង្គមកិច្ច អតីតយុទ្ធជន និងយុវនីតិសម្បទា និងអង្គការ យូនីសេហ្វ ប្រចាំកម្ពុជា គ្រោងនឹងធ្វើសមាហរណកម្មកុមារចំនួន ៣០ ភាគរយ ចេញពីមណ្ឌលថែទាំកុមារទៅកាន់គ្រួសារ និងសហគមន៍ ប្រកបដោយសុវត្ថិភាពនៅចុងឆ្នាំ២០១៨។ ផែនការនេះ មានគោលបំណងកែលម្អការថែទាំកុមារ និងពង្រឹងការថែទាំកុមារ តាមរយៈការលើកកម្ពស់ការថែរក្សាជាមួយគ្រួសារ ការធ្វើសមាហរណកម្មកុមារ ព្រមទាំងជម្រើសផ្សេងទៀត ក្រៅពីការថែទាំងតាមមណ្ឌល។ លោក វង សូត រដ្ឋមន្ត្រីក្រសួងសង្គមកិច្ច អតីត យុទ្ធជន និងយុវនីតិសម្បទា បញ្ជាក់ថា៖ «ការកាត់បន្ថយនេះ គឺដើម្បីថែទាំកុមារឲ្យកាន់តែមានភាពល្អប្រសើរ ជាងរស់នៅក្នុងមណ្ឌល»។ លោករដ្ឋមន្ត្រី លើកឡើងថា កុមារដែលរស់នៅក្នុងគ្រួសារមានភាពរីកចម្រើនជាងនៅក្នុងមណ្ឌល ព្រោះមានមណ្ឌលខ្លះ បានរំលោភបំពានលើកុមារ។ លោក បន្តថាកន្លងមកក្រសួងបានបិទមណ្ឌលចំនួន ៧ ដែលបានរំលោភបំពានលើកុមារ។ លោក វង សូត អះអាងថា ក្រសួងមិនលើកទឹកចិត្តឲ្យបង្កើតមណ្ឌលថែទាំទៀតទេ ដោយសារតែកុមារបច្ចុប្បន្ននៅមានម្ដាយ ឬឪពុក នៅរស់នៅឡើយ។ លោករដ្ឋមន្ត្រីស្ថានភាពកុមារបច្ចុប្បន្ននេះ មិនមែនជាកុមារកំព្រា សុទ្ធសាទនោះទេ ពួកគេនៅមានម្ដាយ ឬឪពុក ប៉ុន្តែគ្រាន់តែជីវភាពពួកគេក្រីក្រ។ លោកស្រី ដេបូរ៉ា កូមីនី ប្រធានអង្គការយូនីសេហ្វប្រចាំកម្ពុជា បានលើកឡើងថា៖ «យើងចាត់ទុកការមិនទុកដាក់កុមារក្នុងមណ្ឌលថែទាំ និងការធ្វើសមាហរណកម្មកុមារពីមណ្ឌលថែទាំ គឺជាផ្នែកមួយនៃការផ្លាស់ប្ដូររចនាសម្ព័ន្ធ ឆ្ពោះទៅរកកំណែទម្រង់ប្រព័ន្ធថែទាំកុមាររបស់កម្ពុជា ដែលកាន់តែទូលំទូលាយ មានរយៈពេលវែង និងប្រកបដោយនិរន្តភាព»។ ប្រធានអង្គការយូនីសេហ្វរូបនេះ បន្ថែមថា យូនីសេហ្វ កំពុងធ្វើការជាមួយរដ្ឋាភិបាល និងអង្គការមិនមែនរដ្ឋាភិបាល ដើម្បីធ្វើសមាហរណកម្មកុមារទាំងនោះ ទៅរស់នៅជួបជុំគ្រួសាររបស់ពួកគេវិញ។ លោកស្រី ដេបូរ៉ា កូមីនី អះអាងថា ផែនការសកម្មភាពនេះ ត្រូវបានតម្រង់ទិសដោយគោលការណ៍សំខាន់ៗដូចជា «គោលការណ៍ឧត្តមប្រយោជន៍របស់កុមារ» និង «គោលការណ៍មិនបង្កឈឺចាប់បន្ថែមលើកុមារ»។ គួរបញ្ជាក់ថា តាមការស្រាវជ្រាវបែបវិទ្យាសាស្ត្រនៅកម្រិតសកលរាប់ទសវត្សរ៍កន្លងមក បានបង្ហាញថា ការរស់នៅក្នុងកន្លែងថែទាំកុមារ អាចបង្កគ្រោះថ្នាក់ចំពោះការអភិវឌ្ឍផ្នែកសង្គម ផ្លូវកាយ សតិបញ្ញា និងផ្លូវចិត្តកុមារ ដែលមានផលប៉ះពាល់រយៈពេលវែងទៅលើជីវិតជាមនុស្សពេញវ័យរបស់ពួកគេ។ មណ្ឌលថែទាំកុមារភាគច្រើនកំពុងផ្ដល់ការថែទាំរយៈពេលវែងដែលមានរយៈពេលលើសពី៦ខែ។ សូមបញ្ជាក់ថា បច្ចុប្បន្ននៅកម្ពុជាមានកុមារចំនួន ២៦១៨៧ នាក់ កំពុងរស់នៅកន្លែងថែទាំចំនួន ៦៣៩ ទីតាំងទូទាំងប្រទេស។ ក្នុងចំណោមកន្លែងថែទាំទាំងអស់ មានមណ្ឌលថែទាំកុមារចំនួន ៤០៦ មណ្ឌល ផ្ទះស្នាក់នៅបណ្ដោះអាសន្នចំនួន ២៧ កន្លែង ផ្ទះជាក្រុមមានចំនួន ៧១ កន្លែង វត្តអារាម ឬអាគារសាសនាចំនួន ៦៥កន្លែង និងអន្តេវាសិកដ្ឋានចំនួន ៧២ កន្លែង។ សម្រាប់មណ្ឌលថែទាំកុមារទាំង ៤០៦ មណ្ឌល មានមណ្ឌលថែទាំពាក់កណ្ដាល ស្ថិតនៅរាជធានីភ្នំពេញ និងខេត្តសៀមរាប ។	ភ្នំពេញ៖ ក្រសួងសង្គមកិច្ច អតីតយុទ្ធជន និងយុវនីតិសម្បទា និងអង្គការ យូនីសេហ្វ ប្រចាំកម្ពុជា គ្រោងនឹងកាត់បន្ថយកុមារចំនួន ៣០ ភាគរយ ចេញពីមណ្ឌលថែទាំកុមារទៅកាន់គ្រួសារ និងសហគមន៍ ប្រកបដោយសុវត្ថិភាពនៅចុងឆ្នាំ២០១៨។ ផែនការកាត់បន្ថយកុមារចំនួន ៣០ ភាគរយនេះ នឹងអនុវត្តនៅរាជធានី-ខេត្តគោលដៅចំនួន ៥ គឺ រាជធានីភ្នំពេញ បាត់ដំបង សៀមរាប កណ្ដាល និងព្រះសីហនុ ដែលមានមណ្ឌលច្រើនជាងគេ។
តាមរយៈសេចក្តីប្រកាសមួយចុះថ្ងៃទី១៧ ខែឧសភា លោក Christophe Dietrich មេឃុំ Laignevillois បានណែនាំយ៉ាងមុតមាំថា៖ «ហាមដាច់ខាតមិនឲ្យពលរដ្ឋនៅ Laignevillois ទទួលមរណភាពនៅក្នុងផ្ទះរបស់ខ្លួន»។ មេឃុំនៅមូលដ្ឋានដែលមានពលរដ្ឋប្រមាណ៥០០០នាក់រូបនេះ បានលើកហេតុផលសំខាន់ៗពីរចំណុចទាក់ទងនឹងការហាមប្រាមរបស់ខ្លួន។ ចំណុចទីមួយ លោកលើកឡើងពីកង្វះគ្រូពេទ្យនៅមូលដ្ឋាន និងចំណុចទីពីរ លោកយល់ថា វាដល់ពេលវេលាហើយក្នុងការកំណត់អត្រាអ្នកស្លាប់នៅ Laignevillois។ សេចក្តីសេចក្តីនេះ ត្រូវបានគេយល់ថា លោក Christophe Dietrich មានបំណងរិះគន់ទៅលើសេវាកម្មសុខាភិបាលនៅមូលដ្ឋានខ្លួន។ លោកបានគូសបញ្ជាក់ថា៖ «មានពលរដ្ឋម្នាក់ស្លាប់នៅក្នុងឃុំ ប៉ុន្តែយើងត្រូវចំណាយពេលរហូតដល់៦ម៉ោងដើម្បីទទួលបានលិខិតបញ្ជាក់មរណភាពមួយសន្លឹក ព្រោះមិនមានពេទ្យណាម្នាក់ដែលទំនេរនោះឡើយ»។ លោកបានលើកឡើងថា មរណភាពរបស់ពលរដ្ឋនៅតាមគេហដ្ឋាន ពិតជាផ្តល់ភាពស្មុគ្រស្មាញ។ តាមការផ្សាយរបស់ France 3 លោក Christophe Dietrich បានពន្យល់ថា៖ «នៅឃុំខ្ញុំ ដែលមានមនុស្សជាង៥០០០នាក់ គ្រូពេទ្យពីរនាក់បានចូលនិវត្តន៍ ប៉ុន្តែមិនមានអ្នកជំនួសនោះឡើយ។ យើងមានបញ្ហាសេវាកម្មសុខាភិបាល តាំងពីចប់សង្គ្រាមមកម្ល៉េះ»។ លោកចង់ឲ្យមានការកែទម្រង់ប្រព័ន្ធសុខាភិបាល ដើម្បីឲ្យមានគ្រូពេទ្យគ្រប់គ្រាន់នៅតាមតំបន់ដាច់ស្រយាល។ «គ្រូពេទ្យទទួលបាននូវការបណ្តុះបណ្តាលនៅតាមពេទ្យរដ្ឋ ដោយប្រើប្រាស់ថវិការដ្ឋ ដូច្នេះពួកគេត្រូវតែចូលរួមចំណែកលើកកម្ពស់វិស័យសុខាភិបាលនៅតាមជនបទ»។ នេះជាការលើកឡើងរបស់លោកមេឃុំ៕	មេឃុំនៅឃុំដ៏តូចមួយក្នុងដេប៉ាតឺម៉ង់ Oise ប្រទេសបារាំង បានចេញសេចក្តីប្រកាសដោយហាមប្រាមពលរដ្ឋស្លាប់នៅក្នុងផ្ទះរបស់ខ្លួន។ នេះបើយោងតាមការផ្សាយរបស់សារព័ត៌មាន France 3 ដោយបង្ហាញនូវហេតុផលសំខាន់ៗពីរចំណុចរបស់លោកមេឃុំ។
តាមគម្រោងប្រមុខការទូតអាមេរិក ម៉ៃ ប៉ុមប៉េអូ ត្រូវទៅធ្វើទស្សនកិច្ចនៅរដ្ឋធានីព្យុងយ៉ាងនៅសប្ដាហ៍ក្រោយ ដើម្បីជជែកជាមួយមន្ត្រីកូរ៉េខាងជើងជុំវិញដំណើរការរំសាយនុយក្លេអ៊ែរដែលជាប់គាំង។ លោក ប៉ុមប៉េអូ ក៏ត្រូវអមដំណើរដោយប្រេសិតពិសេសសម្រាប់កិច្ចការកូរ៉េខាងជើងដែលទើបតែងតាំងថ្មី Stephen Biegun ផង។ វាគឺជាគម្រោងដំណើរទស្សនកិច្ចលើកទីបួនរបស់លោក ប៉ុមប៉េអូ ទៅកាន់កូរ៉េខាងជើង។ មួយថ្ងៃក្រោយលោក ប៉ុមប៉េអូ ប្រកាសពីគម្រោងដំណើរទស្សនកិច្ចរបស់ខ្លួន ប្រធានាធិបតីអាមេរិក ដូណាល់ ត្រាំ ក៏ប្រកាសលុបចោលគម្រោងនេះវិញ ក្រោមហេតុផលថា ការចរចាមិនបានផលអ្វីទេ។ តាមរយៈ Twitter នៅថ្ងៃទី២៤ ខែសីហា លោក ត្រាំ សរសេរថា លោកបានប្រាប់ឲ្យលោក ប៉ុមប៉េអូ កុំទៅកូរ៉េខាងជើងពេលនេះ ព្រោះលោកមានអារម្មណ៍ថា មិនមានដំណើរការអ្វីឡើយជុំវិញការរំសាយនុយក្លេអ៊ែររបស់កូរ៉េខាងជើង។ យ៉ាងណាមិញ លោក ត្រាំ មិនបានបិទទ្វារចរចាឡើយ ដោយលោកអះអាងថា រដ្ឋមន្ត្រីការបរទេសរបស់លោកនឹងទៅកូរ៉េខាងជើងនៅពេលខាងមុខ។ ពេលខាងមុខដែលលោក ត្រាំ ចង់សំដៅនោះ គឺបន្ទាប់ពីលោកដោះស្រាយជម្លោះពាណិជ្ជកម្មជាមួយចិនរួចរាល់សិន។ ត្រង់ចំណុចនេះ ប្រធានាធិបតីអាមេរិកបានរិះគន់ក្រុងប៉េកាំង ដែលមិនព្រមរុញកូរ៉េខាងជើងឲ្យបោះបង់នុយក្លេអ៊ែរ ព្រោះខឹងអាមេរិកប្រកាន់ជំហររឹងត្អឹងចំពោះចិនលើបញ្ហាពាណិជ្ជកម្ម។ ជម្លោះពាណិជ្ជកម្មរវាងមហាអំណាចសេដ្ឋកិច្ចទាំងពីរនេះ ពិតជាបានជះឥទ្ធិពលអវិជ្ជមានលើដំណើរការលុបបំបាត់នុយក្លេអ៊ែរនៅឧបទ្វីបកូរ៉េ។ ក្រុងវ៉ាស៊ីនតោន ដែលបន្តដាក់សម្ពាធសេដ្ឋកិច្ចលើក្រុងព្យុងយ៉ាងនោះ ត្រូវការជំនួយពីក្រុងប៉េកាំងដើម្បីឲ្យទណ្ឌកម្មមានប្រសិទ្ធភាព។ ប៉ុន្តែក្រុងវ៉ាស៊ីនតោនកំពុងមិនត្រូវគ្នាជាមួយក្រុងប៉េកាំង ដែលធ្វើឲ្យក្រុងប៉េកាំងមិនសូវអើពើការអំពាវនាវរបស់របស់ក្រុងវ៉ាស៊ីនតោនឡើយ តែរឹតតែពង្រឹងមិត្តភាពជាមួយក្រុងព្យុងយ៉ាងកាន់តែខ្លាំង។ តាមពិតទៅ នេះជាលើកដំបូងដែលលោក ត្រាំ សារភាពដោយចំពោះពីការជាប់គាំងក្នុងការចរចាជាមួយកូរ៉េខាងជើងលើបញ្ហានុយក្លេអ៊ែរនេះ។ កន្លងមក លោកតែងតែនិយាយអួតអាងពីជំនួបជាមួយលោក គីម ជុងអ៊ុន នៅសិង្ហបុរី ដែលជាជំនួបគ្មាននរណានឹកស្មានថា អាចកើតឡើង។ ទោះជាបានព្រមព្រៀងបញ្ចប់បញ្ហានុយក្លេអ៊ែរក្ដី ដំណើរការរំសាយនុយក្លេអ៊ែរ ហាក់ដូចជាគ្មានពន្លឺអ្វីឡើយក្រោយជំនួបប្រវត្តិសាស្ត្រនេះ៕	ប្រធានាធិបតីអាមេរិក ដូណាល់ ត្រាំ បានលុបចោលគម្រោងទស្សនកិច្ចរបស់រដ្ឋមន្ត្រីការបរទេស ម៉ៃ ប៉ុមប៉េអូ នៅកូរ៉េខាងជើង ដែលគ្រោងធ្វើនៅសប្ដាហ៍ក្រោយ។ មូលហេតុនេះការលុបចោលនេះ ត្រូវបានលោក ត្រាំ និយាយថា បណ្ដាលមកពីដំណើរការរំសាយនុយក្លេអ៊ែរបាននៅនឹងថ្កល់មិនទៅមុខអ្វីសោះ។ នេះជាលើកទីមួយដែលមេដឹកនាំអាមេរិករូបនេះទទួលស្គាល់ជាសាធារណៈពីស្ថានភាពនុយក្លេអ៊ែរដែលមិនរីកចម្រើនអ្វីនោះ។ លោក ត្រាំ ក៏បន្ទោសចិនដែលមិនព្រមជួយលើបញ្ហានេះផង។
អគ្គនាយកដ្ឋានពន្ធនាគារ នៃក្រសួងមហាផ្ទៃ ហាក់ពុំទុកចិត្តពីសន្តិសុខនិងសុវត្ថិភាពនៅតាមផ្លូវ ប្រសិនបើដឹកឯកឧត្តម កឹម សុខា ប្រធានគណបក្សសង្គ្រោះជាតិ ចេញពីពន្ធនាគារត្រពាំងផ្លុង ក្នុងខេត្តត្បូងឃ្មុំ ទៅកាន់សាលាឧទ្ធរណ៍ ក្នុងរាជធានីភ្នំពេញ ដើម្បីចូលរួមសវនាការ នៅថ្ងៃទី២៦ ខែកញ្ញា ឆ្នាំ២0១៧។ លើសពីនេះ អគ្គនាយកដ្ឋានពន្ធនាគារ ក៏ព្រួយបារម្ភពីបញ្ហាណាមួយ ដែលអាចកើតឡើងផងដែរ នៅពេលឯកឧត្តម កឹម សុខា មានវត្តមាននៅក្នុងសាលាឧទ្ធរណ៍ ក្នុងអំឡុងនៃការបើកសវនាការ។ ដោយក្តីព្រួយបារម្ភបែបនេះ អគ្គនាយកដ្ឋានពន្ធនាគារ ក៏បានផ្ញើលិខិតមួយ ដែលចុះហត្ថលេខាដោយលោក ចាន់ គីមសេង ទៅកាន់អគ្គព្រះរាជអាជ្ញានៃសាលាឧទ្ធរណ៍ ដើម្បីសុំពិចារណាចំពោះការដឹកឯកឧត្តម កឹម សុខា ពីខេត្តត្បូងឃ្មុំ ទៅកាន់រាជធានីភ្នំពេញ នាពេលខាងមុខ។ គម្រោងនៃការបើកសវនាការ នៅថ្ងៃទី២៦ ខែកញ្ញា នេះ គឺធ្វើឡើងតាមសំណើរបស់ក្រុមមេធាវី ដែលការពារក្តីឲ្យឯកឧត្តម កឹម សុខា។ ក្រុមមេធាវី បានប្តឹងទៅកាន់សាលាឧទ្ធរណ៍ ដើម្បីសុំប្រឆាំងនឹងដីការបស់សាលាដំបូងរាជធានីភ្នំពេញ ក្នុងការឃុំខ្លួនឯកឧត្តម កឹម សុខា។ សម្រាប់ក្រុមមេធាវី ការឃុំខ្លួនឯកឧត្តម កឹម សុខា គឺមិនស្របតាមនីតិវិធីនោះទេ។ លោក សំ សុគង់ មេធាវីមួយរូបក្នុងចំណោមមេធាវីទាំងប្រាំរូបរបស់ឯកឧត្តម កឹម សុខា ធ្លាប់បកស្រាយថា ការចាប់ខ្លួនឯកឧត្តម កឹម សុខា ទាំងពាក់កណ្តាលអធ្រាត្រ គឺជាប្រការ ដែលច្បាប់ហាមឃាត់។ លោក បន្ថែមថា ម្យ៉ាងទៀត ឯកឧត្តម កឹម សុខា មិនបានប្រព្រឹត្តបទល្មើសជាក់ស្តែងនោះទេ ដូច្នេះការចោទប្រកាន់ឬការចាប់ខ្លួនឯកឧត្តម កឹម សុខា តម្រូវឲ្យមានការដកអភ័យឯកសិទ្ធិសភាជាមុនសិន។ ផ្អែកលើហេតុផលទាំងនេះហើយ ដែលក្រុមមេធាវីបានប្តឹងទៅសាលាឧទ្ធរណ៍ ដើម្បីសុំប្រឆាំងនឹងសាលាដំបូងរាជធានីភ្នំពេញ ក្នុងការឃុំខ្លួនឯកឧត្តម កឹម សុខា។ ក្រៅពីការប្តឹងទៅសាលាឧទ្ធរណ៍ ក្រុមមេធាវី ក៏បានដាក់លិខិតទៅកាន់សាលាដំបូងរាជធានីភ្នំពេញផងដែរ ដើម្បីសុំឲ្យដោះលែងឯកឧត្តម កឹម សុខា។ ប៉ុន្តែ រហូតមកដល់ពេលនេះ សំណើសុំឲ្យដោះលែងឯកឧត្តម កឹម សុខា ខាងលើ នៅមិនទាន់មានដំណឹងលេចឮ យ៉ាងណានោះទេ។ ទោះជាក្រុមមេធាវីយល់យ៉ាងនេះក្តី ប៉ុន្តែសម្រាប់សមត្ថកិច្ចនិងតុលាការ ឯកឧត្តម កឹម សុខា បានប្រព្រឹត្តបទល្មើសជាក់ស្តែង ដោយផ្អែកលើវីដេអូឃ្លីបមួយ ដែលផលិតដោយប្រព័ន្ធផ្សព្វផ្សាយឈ្មោះ CBN ហើយត្រូវបានបង្ហោះលើបណ្តាញសង្គមហេ្វសប៊ុក។ នៅក្នុងវីដេអូឃ្លីបនោះ ឯកឧត្តម កឹម សុខា បាននិយាយថា ឯកឧត្តម មានអ្នកជំនាញជាជនបរទេស នៅពីក្រោយខ្នង ដើម្បីជួយណែនាំ ក្នុងការផ្លាស់ប្តូរមេដឹកនាំនៅកម្ពុជា។ ក្រោយវីដេអូឃ្លីបនោះ បានបែកធ្លាយ សមត្ថកិច្ច បានទៅចាប់ឯកឧត្តម កឹម សុខា ដល់គេហដ្ឋាន ទាំងពាក់កណ្តាលអធ្រាត្រ ម៉ោងប្រហែល១២ និង៣0នាទី ថ្ងៃទី២ ឈានចូលថ្ងៃទី៣ ខែកញ្ញា ឆ្នាំ២0១៧។ បច្ចុប្បន្ន ឯកឧត្តម កឹម សុខា កំពុងជាប់ឃុំក្នុងពន្ធនាគារត្រពាំងផ្លុង ខេត្តត្បូងឃ្មុំ ដោយរងបទចោទ «សន្ទិដ្ឋិភាពជាមួយបរទេស» ដែលបទល្មើសនេះ ស្ថិតក្នុងអំពើក្បត់ជាតិ៕	ភ្នំពេញ៖ ព្រោះបារម្ភពីសុវត្ថិភាព មេពន្ធនាគារ បានស្នើឲ្យសាលាឧទ្ធរណ៍ ពិចារណាចំពោះការបញ្ជូនឯកឧត្តម កឹម សុខា ពីពន្ធនាគារក្នុងខេត្តត្បូងឃ្មុំ ទៅចូលរួមសវនាការនៅសាលាឧទ្ធរណ៍ ក្នុងរាជធានីភ្នំពេញ។ តាមកាលកំណត់របស់សាលាឧទ្ធរណ៍ សវនាការលើរឿងក្តីឯកឧត្តម កឹម សុខា នឹងធ្វើឡើង នៅថ្ងៃទី២៦ ខែកញ្ញា ឆ្នាំ២0១៧។
ប្រព័ន្ធសូណាឌីជីថល និងប្រព័ន្ធប្រយុទ្ធរួម ជាបច្ចេកវិទ្យាគន្លឹះ ដែលតៃវ៉ាន់ត្រូវការជាចាំបាច់ក្នុងការកសាងនាវាមុជទឹកដោយខ្លួនឯង។ នេះជាការលើកឡើងរបស់លោកChang Che-ping អនុរដ្ឋមន្ត្រីក្រសួងការពារជាតិតៃវ៉ាន់នៅចំពោះមុខរដ្ឋសភា ពេលលោកប្រកាសពីព័ត៌មានអាមេរិកយល់ព្រមលោកបច្ចេកវិទ្យាឲ្យតៃវ៉ាន់។ តៃវ៉ាន់ ត្រូវបានបច្ចេកវិទ្យាទាំងពីរសម្រាប់ប្រើក្នុងនាវាមុជទឹករបស់ខ្លួន ដែលនាវាមុជទឹកដំបូងកំពុងផលិតក្នុងរោងចក្រក្នុងស្រុក។ តាមគម្រោង តៃវ៉ាន់ នឹងផលិតនាវាមុជទឹកដោយខ្លួនចំនួន៨គ្រឿង ហើយគ្រឿងទីមួយនឹងបញ្ចប់នៅឆ្នាំ២០២៥ ក្នុងគោលដៅពង្រឹងវិស័យការពារជាតិ ដោយទំនើបកម្មវិស័យយោធាទល់ទៅនឹងការគំរាមពីចិន។។ បច្ចុប្បន្ននេះ តៃវ៉ាន់មាននាវាមុជទឹកចំនួន៤គ្រឿង ដែលក្នុងនោះមាន២គ្រឿងផលិតដោយអាមេរិក ក្នុងអំឡុងទសវត្សរ៍ឆ្នាំ១៩៤០។ នៅក្នុងសេចក្តីថ្លែងការណ៍ថ្ងៃទី១៦ ធ្នូ កងទ័ពជើងទឹកតៃវ៉ាន់ លើកឡើងថា ខ្លួនមានគម្រោងក្នុងការសាងសង់នាវាប្រយុទ្ធរហ័ស (corvettes) ចំនួន៦ទៀតឲ្យរួចរាល់នៅក្នុងឆ្នាំ២០២៣។ ដំបូងឡើយ កងទ័ពជើងទឹកតៃវ៉ាន់ គ្រោងសាងសង់នាវាប្រយុទ្ធរហ័សចំនួន៣គ្រឿងត្រឹមនៅឆ្នាំ២០២៥ ប៉ុន្តែផែនការផ្លាស់ប្ដូរដោយសារតែការគំរាមកើនឡើងមិនឈប់។ នេះបើតាមការផ្សាយរបស់ទីភ្នាក់ងារព័ត៌មាន AFP ។ ចាប់តាំងតែពីឆ្នាំ២០១៦ តៃវ៉ាន់ ចាប់ផ្ដើមពង្រឹងសមត្ថភាពការពារខ្លួនខ្លាំងក្រោយពេលលោកស្រីTsai Ing-wen កាន់តំណែងជាប្រធានាធិបតីមក។ តៃវ៉ាន់អះអាងថា ចិនបន្តការគំរាមឥតឈប់ឈរមកលើខ្លួន ហើយការគំរាមទៀតសោតកាន់តែកើនឡើងច្រើនទៅ និងមានសភាពធ្ងន់ធ្ងរជាងមុន។ ចិន ដែលចាត់ទុកតៃវ៉ាន់ជាផ្នែកមួយនៃទឹកដីរបស់ខ្លួន អះអាងថា ខ្លួននឹងវាយប្រហារកាន់កាប់តៃវ៉ាន់បើសិនជាចាំបាច់។ ទបល់ទល់នឹងការគំរាមនេះ តែវ៉ាន់បានបង្កើនការចំណាយយោធាបន្ថែមដល់ទៅ១ពាន់លានដុល្លារ ពោលគឺពី១៤ពាន់លានដុល្លារក្នុងឆ្នាំ២០២០ ទៅ១៥ពាន់លានដុល្លារសម្រាប់ឆ្នាំ២០២១។ ដូចគ្នានេះដែរ អាមេរិក ក្រោមការដឹកនាំរបស់លោកប្រធានាធិបតី ដូណាល់ ត្រាំ បានសម្រេចលក់ប្រព័ន្ធអាវុធទំនើបៗឲ្យតៃវ៉ាន់ដែលមានតម្លៃរហូតដល់ទៅ១៨ពាន់លានដុល្លារ។ ចិនតែងតែចេញមកប្រតិកម្ម និងថ្កោលទោសការលក់អាវុធរបស់អាមេរិកទៅឲ្យតៃវ៉ាន់។ មិនតែប៉ុណ្ណោះចិនថែមទាំងដាក់ទណ្ឌកម្មសេដ្ឋកិច្ចដល់ក្រុមហ៊ុនផលិតអាវុធរបស់អាមេរិកដូចជា Lockheed Martin, Boeing Defense និង Raytheon ទៀតផង៕ អត្ថបទទាក់ទង តៃវ៉ាន់ នឹងផ្ដើមកសាងនាវាមុជទឹកក្នុងស្រុកនៅសប្ដាហ៍ក្រោយ ចិន ប្រកាសដាក់ទណ្ឌកម្មលើក្រុមហ៊ុនអាមេរិកបី ដែលលក់អាវុធឲ្យតៃវ៉ាន់ សេតវិមាន បញ្ជូនសំណើលក់អាវុធទៅតៃវ៉ាន់ឲ្យសភាអាមេរិកពិនិត្យ	មន្ត្រីជាន់ខ្ពស់ក្រសួងការពារជាតិតៃវ៉ាន់នៅថ្ងៃទី១៦ ធ្នូ បានប្រកាសថា អាមេរិក យល់ព្រមលក់ប្រព័ន្ធបច្ចេកវិទ្យាសូណានាំផ្លូវសម្រាប់ប្រើប្រាស់ក្នុងការកសាងនាវាមុជទឹកដែលតៃវ៉ាន់ផលិតក្នុងស្រុក។តៃវ៉ាន់មានផែនការសាងសង់នាវាមុជទឹកក្នុងស្រុកចំនួន៨គ្រឿង។ នាវាទីមួយរំពឹងថាបញ្ចប់ការសាងសង់ក្នុងឆ្នាំ២០២៥។
លោក ហេង រតនា អគ្គនាយកមជ្ឈមណ្ឌលកម្ចាត់មីនកម្ពុជា បានបញ្ជាក់ថា គម្រោងដែលមានទឹកប្រាក់ជិត១៣ម៉ឺនដុល្លារនេះ ត្រូវអនុវត្តនៅស្រុកចំនួន២ គឺស្រុកម៉ាឡៃ ខេត្តបន្ទាយមានជ័យ និងស្រុកបាណន់ ខេត្តបាត់ដំបង ដែលមានរយ:ពេលពេល១ឆ្នាំ គឺចាប់ពីថ្ងៃ០១ មេសា ២០១៩ ដល់ ៣១ មីនា ២០២០។ ក្រៅពីគំរោងនេះ ក្រុមហ៊ុនKumatsu ជប៉ុន ក៏ធ្លាប់បានជួយកសាងសាលារៀននៅទីជនបទចំនួន០៩ខ្នង ស្រះខ្នាតធំចំនួន៥២ និងផ្លវជនបទមួយចំនួនផងដែរ។ អត្ថបទទាក់ទង លោក ហេង រតនា ប្រាប់អាមេរិកកុំឲ្យទម្លាក់កំហុសទៅអ្នកដទៃ ដែលនាំឲ្យកូនខ្មែរឈឺចាប់ គិតពីឆ្នាំ១៩៩២ ដល់ខែតុលា ឆ្នាំ២០១៧ CMAC បានបោសសម្អាតមីន និងសំណល់ជាតិផ្ទុះពីសង្គ្រាមលើផ្ទៃដីសរុបប្រមាណ ១៦៧.០០០ហិកតា ដោយក្នុងនោះរួមមាន គ្រាប់មីនប្រឆាំងមនុស្ស ១,៧៧៩,០៤៦គ្រាប់ មីនប្រឆាំងរងក្រោះ ៦០,៨២៤គ្រាប់ យុទ្ធភណ្ឌមិនទាន់ផ្ទុះ ៦,២៥៧,១០២ គ្រាប់ និងអំបែង ៧៤១,៧១៥,៤៩១ គ្រាប់។ ចំណែកទិន្នន័យជនរងគ្រោះ គិតចាប់ពីឆ្នាំ ១៩៩៧ ដល់ឆ្នាំ២០១៧ សរុបទាំងអស់មាន ៦៤,៧០៥នាក់ ក្នុងនោះគ្រោះថ្នាក់ដោយសារមីនចំនួន ៥១,០៥៦នាក់ និងគ្រាប់ ៦៤,៩១៣នាក់។ នេះបើតាមរបាយការណ៍ CMAC។ តាមផែនការយុទ្ធសាស្ត្រជាតិសកម្មភាពមីនរបស់រាជរដ្ឋាភិបាល ឆ្នាំ២០១៨-២០២៥ កម្ពុជាគ្រោងសម្រេចគោលដៅមួយចំនួនរួមមាន ត្រូវដោះផ្ទៃដីដែលកំពុងទទួលរងការគំរាមកំហែងដោយគ្រាប់មីន និងគ្រាប់បែកចង្កោម ឲ្យអស់ក្នុងឆ្នាំ ២០២៥៕	ភ្នំពេញ៖ ក្រុមហ៊ុន Kumatsu ជប៉ុន បានផ្ដល់ថវិកា ១២៩,០៨០ដុល្លារ សម្រាប់ជួយគាំទ្រគម្រោងសហគមន៍រងគ្រោះដោយសារគ្រាប់មីន នៅកម្ពុជា តាមរយៈកិច្ចព្រមព្រៀងសហប្រតិបត្តិការ និងភាពជាដៃគូរវាង CMAC និង អង្គការJMAS កាលពីថ្ងៃទី២៧ មីនា។
កិច្ចព្រមព្រៀងដែលសម្រេចបានបន្ទាប់ពីមានការចរចាគ្នារយៈពេល ៥ ថ្ងៃក្នុងទីក្រុងប៉ារីសនេះ មាននូវសេចក្ដីព្រាងដំបូងដែលសម្រេចបានមុនពេលអ្នកតំណាងប្រទេសចំនួន ១៧៥ ជួបប្រជុំគ្នានៅក្នុងទីក្រុងណៃរ៉ូប៊ី ប្រទេសកេនយ៉ានៅខែវិច្ឆិកាខាងមុខក្នុងគោលបំណងដើម្បីធ្វើឱ្យការហាមប្រាមដែលតម្រូវឱ្យអនុវត្តតាមផ្លូវច្បាប់នេះចូលជាធរមាននៅត្រឹមឆ្នាំ ២០២៥។ អ្នកស្រី Jyoti Mathur-Filipp លេខាធិការប្រតិបត្តិនៃគណៈកម្មាធិការចរចាអន្តររដ្ឋាភិបាល (INC) ទទួលបន្ទុកកិច្ចការការបំពុលបរិស្ថានដោយសារសំរាមប្លាស្ទិក បានប្រាប់ VOA ថា៖ «ការលុបបំបាត់ការបំពុលបរិស្ថានដោយសារសំរាមប្លាស្ទិកនេះនឹងកើតឡើង ដោយសារតែយើងទាំងអស់គ្នាមិនចង់ឱ្យមានការបំពុលបរិស្ថានបែបនេះនៅក្នុងទឹកដីរបស់យើង នៅក្នុងមហាសមុទ្រ ឬនៅកន្លែងណាមួយនោះទេ»។ អ្នកស្រីបានហៅកិច្ចព្រមព្រៀងកាលពីឆ្នាំមុនអំពីច្បាប់នេះថាមានលក្ខណៈជា «ប្រវត្តិសាស្ត្រ»។ ប៉ុន្តែ អ្នកការពារបរិស្ថាននិងសកម្មជនដទៃទៀតមានប្រតិកម្មចំពោះកិច្ចចរចានេះ ដោយបានរិះគន់លើយុទ្ធសាស្ត្រពន្យារពេលរបស់ប្រទេសមួយចំនួនតូច ដែលក្នុងនោះរួមមានទាំងប្រទេសអារ៉ាប៊ីសាអ៊ូឌីតនិងប្រទេសរុស្ស៊ីដែលសម្បូរប្រេងឥន្ធនៈផងដែរ និងការអន្តរាគមន៍របស់ផ្នែកឧស្សាហកម្ម។ អ្នកស្រី Jen Fela នៃអង្គការ Plastic Pollution Coalition នៅសហរដ្ឋអាមេរិក បាននិយាយថា៖ «យើងបានឃើញផលវិបាកអវិជ្ជមាននៃវត្តមានជាបន្តរបស់ឧស្សាហកម្មប្លាស្ទិកនិងឥន្ធនៈផូស៊ីល និងឥទ្ធិពលលើកិច្ចចរចា ដែលក្នុងនោះរួមមានទាំងការពន្យារនីតិវិធីនិងការរឹតត្បិតក៏ដូចជាការពិភាក្សាអំពីដំណោះស្រាយមិនពិតផងដែរ»។ ទោះបីជាយ៉ាងនេះក្ដី អង្គការមូលនិធិសត្វព្រៃពិភពលោក (WWF) បានលើកឡើងថាមាន «ការវិវឌ្ឍជាក់ស្តែង» លើរឿងនេះ។ លោក Marco Lambertini ប្រេសិតពិសេសនៃអង្គការ WWF បានថ្លែងថា៖ «បន្ទាប់ពីមានការចរចាគ្នាមួយសប្ដាហ៍មក ពិភពលោកជិតឈានដល់ឱកាសមិនអាចបាត់បង់បាននៃសន្ធិសញ្ញាសាកលមួយសម្រាប់បញ្ចប់បញ្ហាការបំពុលដោយសារសំរាមប្លាស្ទិក»។ ទិសដៅខុស មួយសតវត្សរ៍ក្រោយមកបន្ទាប់ពីបានកកើតឡើង ប្លាស្ទិកដែលក្លាយមកពីឥន្ធនៈផូស៊ីលមានសារៈសំខាន់សម្រាប់ការអភិវឌ្ឍធំៗដូចជាការធ្វើដំណើរទៅអវកាសជាដើម ប៉ុន្តែវាក៏បណ្តាលឱ្យមានការបំពុលបរិស្ថានខ្លាំងក្លាផងដែរ។ ជាពិសេសនៅក្នុងប្រទេសកំពុងអភិវឌ្ឍន៍ជាច្រើនដែលមានអត្រាទាបនៃការប្រមូលនិងកែច្នៃវត្ថុប្លាស្ទិក វត្ថុប្លាស្ទិកទាំងនោះបានក្លាយជាសំរាមនៅតាមដងផ្លូវ ជាប់ទើនឹងដើមឈើ និងធ្វើឱ្យស្ទះឆ្នេរសមុទ្រ។ ប្លាស្ទិករាប់លានតោនបានធ្លាក់ចូលទៅក្នុងមហាសមុទ្រជារៀងរាល់ឆ្នាំ ដោយសម្លាប់សត្វក្នុងសមុទ្រនិងបានរសាត់អណ្តែតឆ្ងាយតាមចរន្តទឹក។ ចំណែកឯកម្ទេចកំទីប្លាស្ទិកតូចៗបំផុតត្រូវបានគេឃើញនៅកន្លែងដែលទំនងជាមិនទាន់មានការបំពុលបរិស្ថាននិងនៅក្នុងសុកទារកមិនទាន់កើត។ ប្លាស្ទិកក៏រួមចំណែកដល់ការប្រែប្រួលអាកាសធាតុផងដែរ។ អង្គការកិច្ចសហប្រតិបត្តិការសេដ្ឋកិច្ចនិងអភិវឌ្ឍន៍ (OECD) ដែលមានមូលដ្ឋាននៅទីក្រុងប៉ារីស ប្រទេសបារាំង បានបញ្ជាក់ថា ផលិតកម្មប្លាស្ទិកប្រចាំឆ្នាំ ដែលមានចំនួនពីរដងច្រើនជាងមុនក្នុងពេល ២០ ឆ្នាំកន្លងមកនេះដែលកើនដល់ចំនួន ៤៦០ លានតោន ត្រូវគេរំពឹងថានឹងកើនឡើងជិតបីដងនៅត្រឹមឆ្នាំ ២០៦០ ខាងមុខ។ លោក Eirik Lindebjerg អ្នកចាត់ចែងគោលនយោបាយអំពីប្លាស្ទិកសាកលនៃអង្គការ WWF បានបញ្ជាក់នៅក្នុងកិច្ចសម្ភាសន៍មួយថា៖ «ការផលិតនិងការប្រើប្រាស់វត្ថុប្លាស្ទិកកំពុងកើនឡើងយ៉ាងលឿន ដោយយើងកំពុងរចនាផលិតផលសម្រាប់បោះចោលក្រោយប្រើរួចឬត្រូវដុតចោលក្នុងបរិស្ថាន។ វាជាកម្រិតកើនឡើងដ៏លឿនមួយក្នុងទិសដៅខុស»។ ប៉ុន្តែ លោកបានថ្លែងថាអ្វីៗមួយចំនួនកំពុងធ្វើចលនាក្នុងទិសដៅត្រឹមត្រូវ។ អាជីវកម្មទាក់ទិននឹងប្លាស្ទិកច្រើនជាងមុនបានអំពាវនាវឱ្យមានបទបញ្ញត្តិសាកលដើម្បីឱ្យមានស្តង់ដារដូចៗគ្នា។ សហភាពអឺរ៉ុបនិងប្រទេសនានាដូចជាប្រទេសរវ៉ាន់ដានិងបង់ក្លាដែសជាដើមបានហាមឃាត់ការប្រើប្លាស្ទិកតែមួយដងហើយបោះចោល។ ស្រដៀងគ្នានេះដែរ វត្ថុប្លាស្ទិកសម្រាប់ប្រើតែមួយដងហើយបោះចោលនឹងត្រូវចាត់ទុកថាខុសច្បាប់នៅក្នុងការប្រកួតកីឡាអូឡាំពិកឆ្នាំ ២០២៤ ខាងមុខនៅក្រុងទីក្រុងប៉ារីស ដោយឱ្យប្រើពែងនិងវត្ថុផ្សេងទៀតដែលអាចប្រើឡើងវិញបានជំនួសវិញ ដែលនេះគឺជាកិច្ចប្រឹងប្រែងដ៏ទូលំទូលាយមួយដើម្បីកាត់បន្ថយបរិមាណសរុបនៃឧស្ម័នកាបូនក្នុងបរិយាកាសនៅក្នុងព្រឹត្តិការណ៍កីឡាអូឡាំពិកនេះ។ លោក Lindebjerg បានបន្ថែមថា៖ «មានរឿងមួយចំនួនកំពុងកើតឡើង ប៉ុន្តែមួយផ្នែកយើងឃើញថាប្រទេសភាគច្រើនមិនបានចាត់វិធានការឱ្យបានគ្រប់គ្រាន់ទេ។ ព្រោះហេតុនេះហើយបានជាត្រូវមានសន្ធិសញ្ញានេះដើម្បីនាំប្រទេសទាំងអស់ឱ្យជួបប្រជុំគ្នាដើម្បីធ្វើបទបញ្ញត្តិរួមគ្នា»។ ជំហានបន្ទាប់ គេនៅមិនទាន់ដឹងច្បាស់នៅឡើយថាសេចក្ដីព្រាងនៃសន្ធិសញ្ញាប្លាស្ទិកនេះនឹងមានចែងអំពីអ្វីខ្លះ។ ក្រុមចម្រុះមហិច្ឆតាខ្ពស់ (High Ambition Coalition) របស់រដ្ឋាភិបាលនានាដែលដឹកនាំដោយប្រទេសន័រវែសនិងប្រទេសរវ៉ាន់ដាចង់ឱ្យមានការហាមឃាត់ការបំពុលបរិស្ថានដោយសារប្លាស្ទិកទាំងស្រុងនៅត្រឹមឆ្នាំ ២០៤០ និងដាក់កំហិតលើសារធាតុគីមីដែលបង្កបញ្ហានានារួមជាមួយនឹងផលិតផលប្លាស្ទិកដែលបង្កគ្រោះថ្នាក់ខ្លាំងផងដែរ។ ទោះបីជាសហរដ្ឋអាសមេរិកមិនមែនជាសមាជិករបស់ក្រុមចម្រុះនេះក៏ដោយ ក៏មន្ត្រីអាមេរិកបាននិយាយថាពួកគេមានគោលដៅដូចក្រុមចម្រុះនេះដែរ ប៉ុន្តែចង់ឱ្យប្រទេសនានាបង្កើតផែនការសកម្មភាពផ្ទាល់ខ្លួនដើម្បីសម្រេចគោលដៅទាំងនេះ។ សកម្មជននានាដូចជាអង្គការ Plastic Pollution Coalition ជាដើមបានជំរុញសហរដ្ឋអាមេរិកឱ្យប្រកាន់គោលជំហរខ្លាំងក្លាជាងមុននៅក្នុងកិច្ចចរចានេះ។ ស្របពេលជាមួយគ្នានេះ ក្រុមអ្នកការពារបរិស្ថានចង់ឱ្យមានការដាក់កំហិតលើការកែច្នៃវត្ថុប្លាស្ទិកឡើងវិញ ដែលនេះជាជម្រើសមួយដែលជំរុញដោយសហរដ្ឋអាមេរិកនិងប្រទេសផលិតប្រេងឥន្ធនៈដទៃទៀតក្នុងចំណោមជម្រើសផ្សេងៗទៀត។ ជំនួសមកវិញ បរិស្ថានវិទូបានស្នើឱ្យស្វែងរកជម្រើសផ្សេងក្រៅពីប្លាស្ទិកនិងផ្លាស់ប្ដូរទម្លាប់ប្រើប្រាស់និងផលិតប្លាស្ទិក។ លោក Lindebjerg បានលើកឡើងថា៖ «នៅពេលអ្នកបង្កើតបទបញ្ញត្តិដើម្បីអនុវត្ត នៅពេលនោះនឹងមានដំណោះស្រាយគួរឱ្យចាប់អារម្មណ៍ជាច្រើនដែលនឹងត្រូវបង្កើនឡើង»។ សកម្មជនការពារបរិស្ថានខ្លះបារម្ភថាបណ្ដាប្រទេសនិងឧស្សាហកម្មដែលទទួលបានប្រយោជន៍ពីការផលិតប្លាស្ទិកនឹងមានឥទ្ធិពលខ្លាំងក្លាលើសេចក្ដីលម្អិតដែលនឹងចែងនៅក្នុងសន្ធិសញ្ញានេះ ហើយក្រុមជនជាតិដើមនិងក្រុមដែលទទួលរងផលប៉ះពាល់ផ្សេងទៀតមិនមានសំឡេងគ្រប់គ្រាន់លើសន្ធិសញ្ញានេះទេ។ អ្នកស្រី Mathur-Filipp នៃគណៈកម្មាធិការចរចាអន្តររដ្ឋាភិបាល (INC) មិនយល់ស្របនឹងការវាយតម្លៃនេះទេនៅពេលទាក់ទិនជាមួយនឹងការចូលរួមរបស់ក្រុមអង្គការក្រៅរដ្ឋាភិបាល។ អ្នកស្រីបាននិយាយថា វាអាស្រ័យលើគណៈប្រតិភូផ្លូវការដែលសម្រេចអំពីការរៀបចំឱ្យមានសន្ធិសញ្ញានេះ។ អ្នកស្រីក៏បានការពារការចាប់ផ្តើមយឺតយ៉ាវនៃកិច្ចចរចានេះផងដែរ ដោយយោងលើសារៈសំខាន់សម្រាប់ឱ្យក្រុមផ្សេងៗគ្នាលើកឡើងអំពីគោលជំហររបស់ពួកគេនិង «កសាងទំនុកចិត្ត«។ អ្នកស្រីបានបន្ថែមថា៖ «នៅពេលនេះមានការសម្របសម្រួលគ្នា ការចង់និយាយរកគ្នានិងស្តាប់គ្នាទៅវិញទៅមក។ យើងបានធ្វើដំណើរទៅមុខ។ យើងបានសម្រេចនូវការវិវឌ្ឍមួយចំនួន»៕	ក្រុមអ្នកការពារបរិស្ថាននិងក្រុមផ្សេងៗទៀតមានការយល់ឃើញខុសៗគ្នាអំពីកិច្ចចរចាដែលពេលខ្លះមានភាពតានតឹងអំពីការលុបបំបាត់ការបំពុលបរិស្ថានដោយសារសំរាមប្លាស្ទិកដែលបានបញ្ចប់ទៅកាលពីពេលថ្មីៗនេះ នៅក្នុងទីក្រុងប៉ារីស ប្រទេសបារាំង ដោយមានការព្រមព្រៀងគ្នាលើការតាក់តែងសេចក្ដីព្រាងដំបូងនៃសន្ធិសញ្ញាសាកលសម្រាប់ដោះស្រាយបញ្ហានេះ។
អគ្គលេខាធិការសហព័ន្ធកីឡាទាញព្រ័ត្រកម្ពុជាអ្នកស្រី ប្រាក់ សម្ផស្ស បាននិយាយថា ពានរង្វាន់កីឡាទាញព្រ័ត្រភូមិភាគបឹងទន្លេសាបប្រចាំឆ្នាំ២០១៧ នៅខេត្តពោធិ៍សាត់នេះ រៀបចំធ្វើឡើងក្នុងគោលបំណងចម្រាញ់យកជើងខ្លាំង នៅតាមបណ្តាខេត្ត សម្រាប់ត្រៀមប្រកួតជើងឯកថ្នាក់ជាតិនៅឆ្នាំ២០១៨។ ម្យ៉ាងទៀតសហព័ន្ធកីឡាទាញព្រ័ត្រ ក៏ចង់បំផុសចលនាកីឡាបែបប្រពៃណីមួយនេះ ឲ្យកាន់តែមានភាពផុលផុស ក៏ដូចជាបញ្ជ្រាបការយល់ដឹងដល់ប្រជាពលរដ្ឋឲ្យចូលរួមលេងកីឡានេះកាន់តែច្រើនផងដែរ។ អ្នកស្រីបានបន្ថែមថា៖«ការប្រកួតនេះមិនត្រឹមតែដើម្បីស្វែងរកជើងខ្លាំង និងផ្សព្វផ្សាយពីចលនាកីឡានេះប៉ុណ្ណោះទេ ថែមទាំងផ្តល់ភាពសប្បាយរីករាយកដល់ប្រជាពលរដ្ឋក្នុងឱកាសបុណ្យកាន់បិណ្ឌនៃពិធីបុណ្យភ្ជុំបិណ្ឌប្រពៃណីជាតិខ្មែរទៀតផង។ ដើម្បីបង្កបរិយាកាសឲ្យកាន់តែមានភាពសប្បាយរីករាយ ក្រៅពីការប្រកួតកីឡាបែបប្រពៃណី ក៏មានការប្រគុំតន្ត្រី និងការតាំងពិព័រណ៍ផលិតផលទូទៅកម្ពុជា-ថៃផងដែរ»។ បើតាមអ្នកស្រី ប្រាក់ សម្ផស្ស ពានរង្វាន់កីឡាទាញព្រ័ត្រភូមិភាគបឹងទន្លេសាបឆ្នាំនេះបានទាក់ទាញក្រុមចូលរួមចំនួន៥ មកពីខេត្តបាត់ដំបង, សៀមរាប, កំពង់ឆ្នាំង, បន្ទាយមានជ័យ និងម្ចាស់ផ្ទះពោធិ៍សាត់។ សហព័ន្ធនឹងចម្រាញ់យកជើងខ្លាំងពីរក្រុមឡើងទៅប្រកួតជើងឯកថ្នាក់ជាតិឆ្នាំ២០១៨ ខាងមុខក្នុងចំណោមក្រុមនេះ។ ដើម្បីជួយសម្រួលការចំណាយថ្លៃអាហារ និងការស្នាក់នៅរបស់ខេត្តនីមួយៗដែលចូលរួម សហព័ន្ធក៏ផ្តល់ថវិកា១០០ដុល្លារក្នុងមួយក្រុម។ ចំណែកកីឡាករ គ្រូបង្វឹក និងប្រតិភូដឹកនាំដែលបានចុះឈ្មោះក្នុងបញ្ជីចូលរួមទទួលបានម្នាក់៥ដុល្លារក្នុង១ថ្ងៃ។ ក្រៅពីនេះក៏មានប្រាក់រង្វាន់លើកទឹកចិត្តសម្រាប់ក្រុមម្ចាស់ជ័យលាភីផងដែរ។ ការប្រកួតកីឡាទាញព្រ័ត្រ នឹងចាប់ផ្ដើមនៅថ្ងៃទី១៦ ដល់ថ្ងៃទី១៧ កញ្ញា សម្រាប់ពានរង្វាន់ទាញព្រ័ត្រភូមិភាគបឹងទន្លេសាបនេះ ដែលប្រព្រឹត្តិទៅចាប់ពីថ្ងៃទី១៥ ដល់ថ្ងៃទី២១ ខែកញ្ញា ។ ក្រោយចប់ការប្រកួតនៅភូមិភាគបឹងទន្លេសាបក្នុងខេត្តពោធិ៍សាត់នេះ សហព័ន្ធកីឡារទាញព្រ័ត្រ នឹងបន្តយុទ្ធនាការស្វែងរកជើងខ្លាំង នៅខេត្តព្រះសីហនុ និងខេត្តផ្សេងៗទៀតផង។ នេះបើតាមគម្រោងរបស់សហព័ន្ធកីឡាទាញព្រ័ត្រ៕	សហព័ន្ធកីឡាទាញព្រ័ត្រកម្ពុជា បានរៀបចំការប្រកួតពានរង្វាន់ភូមិភាគបឹងទន្លេសាបលើកទី១ នៅខេត្តពោធិ៍សាត់ ចាប់ពីថ្ងៃទី១៥ ដល់ថ្ងៃទី២១ ខែកញ្ញា ដើម្បីស្វែងរកជើងខ្លាំងសម្រាប់ត្រៀមប្រកួតកម្រិតថ្នាក់ជាតិ។ សម្រាប់ការរៀបចំលើកដំបូងនេះមាន៥ក្រុមមកពីខេត្តផ្សេងៗគ្នាចូលរួម ហើយក្នុងចំណោមក្រុមទាំងនេះ សហព័ន្ធកីឡាទាញព្រ័ត្រ ចម្រាញ់យកជើងខ្លាំងចំនួនពីរក្រុមប៉ុណ្ណោះ។
ក្នុងបទសម្ភាសផ្ទាល់ជាមួយសារព័ត៌មានថ្មីៗ លោកនរវិទូ អាំង ជូលាន បានពន្យល់ថា ពាក្យថាបារមី ប្រែ ថាល្អឥតខ្ចោះ ល្អដល់កំពូល។ បារមីពីដើមសំដៅដល់ព្រះពុទ្ធអង្គ ព្រោះព្រះអង្គបាន កសាង បារមី ច្រើន ជាតិ។ លោកនរវិទូបន្ថែមថា ដ្បិតតែពីដើមបារមីសំដៅដល់ព្រះពុទ្ធក៏ពិតមែន ប៉ុន្តែ សម័យ ក្រោយៗ មកទៀត បែរជាមានអ្នកយកពាក្យថាបារមីនោះ ទៅធ្វើជារបររកស៊ី។ លោក អាំង ជូលាន ពន្យល់បន្ថែម៖«អ្នកស្រុកភូមិ ធ្វើស្រែជាមួយគ្នា ច្រូតស្រូវជាមួយគ្នា មិនអាច ភូតភរ គ្នាបានទេ។ បារមីមានតែនៅទីក្រុង ឬទៅតាំងទីនៅលើភ្នំណាមួយអ៊ីចឹងទៅ។ ខ្ញុំធ្លាប់ឃើញបារមីនោះ គឺគេយកអាហ្នឹងជារបររកស៊ី។ អ្នកមកមើលនោះមិនមែនជាអ្នកភូមិជាមួយគ្នា ឬអ្នកភូមិជិតគ្នាទេ ហើយ គាត់(អ្នកបារមី) ខ្លួនឯងនោះក៏មិននៅក្នុងភូមិដែរ។ អ្នកដែលទៅរកហ្នឹង មានលុយមានកាក់ ដើម្បី ធ្វើជាជំនូន។ នេះគ្រាន់តែជាយោបល់ខ្ញុំផ្ទាល់ណា។ កុំឱ្យខ្ញុំនិយាយហួសហ្នឹងទៀត ខ្ញុំមិនចង់ថា អ្នកណាអ្នកណីទេ»។ យោងតាមវចនានុក្រមខ្មែរ សម្ដេចព្រះសង្ឃរាជ ជួន ណាត បារមី មានន័យថា គុណជាតិដ៏ល្អដែលបុគ្គលគួរបំពេញ។ ឧទាហរណ៍ទសបារមី(បារមី១០) គឺចរិយាដ៏ល្អលើសលន់ ឬគុណជាតិដ៏ល្អ ដែលគួរបំពេញមាន១០យ៉ាង។ ១ ទានៈ ការធ្វើអំណោយ ២ សីលៈ ការរក្សាកាយវាចាឱ្យបរិសុទ្ធប្រពៃ។ ៣ នេក្ខម្មៈ ការចេញចាកកាម គឺចេញបួស ៤ បញ្ញា ការដឹងច្បាស់នូវសេចក្ដីពិត ៥ វីរិយៈ ព្យាយាម ៦ ខន្តិ សេចក្ដីអត់ធន់ ៧ សច្ចៈ ការកាន់សម្ដីពិតមិនរើរុះ ៨ អធិដ្ឋានៈ ការអធិដ្ឋានឱ្យឃើញជាក់ស្ដែងតាមហេតុពិត។ ៩ មេត្តា ការផ្សាយសេចក្ដីរាប់អាន ចំពោះសព្វសត្វមិនរើសមុខ ១០ ឧបេក្ខា ដំណើរតាំងចិត្ត ជើយព្រងើយដោយស្មោះស្មើ។ បារមីទាំង១០នេះឯង ដែលពោធិសត្វរាល់ព្រះអង្គ បំពេញឱ្យបានត្រាស់ជាព្រះសព្វញ្ញុពុទ្ធ៕	ភ្នំពេញ៖ លោកនរវិទូ អាំង ជូលាន បានបញ្ជាក់ថា ពាក្យថាបារមី ប្រែថាល្អឥតខ្ចោះ ឬល្អដល់កំពូល។ ហើយពីដើមឡើយបារមី សំដៅដល់ព្រះពុទ្ធអង្គរ។ ដោយឡែកការស្នងរូបបារមី ពីអតីតកាលមានតិចតួច ហើយមានតែនៅទីក្រុង ឬនៅតាមភ្នំណាមួយ ព្រោះអ្នករត់ទៅរកនោះ សុទ្ធតែជាអ្នកមិនស្គាល់គ្នា។ បារមីមិនអាចមាននៅតាមស្រុកភូមិឡើយ ព្រោះអ្នកនៅក្នុងភូមិ មិនអាចនិយាយភូតភរគ្នាបានឡើយ។
លោក Frank Lampard បានយល់ព្រមមកដឹកនាំក្រុមតោខៀវ Chelsea ក្នុងនាមជាគ្រូបង្វឹកបណ្តោះអាសន្ន។ នេះបើតាមការចុះផ្សាយរបស់កាសែត The Times ថ្ងៃទី៥ ខែមេសា ខណៈម្ចាស់ក្លិបលោក Todd Boehly និង លោក Behdad Eghbali កំពុងស្វែងរកមនុស្សដ៏សក្តិសមជំនួសតំណែងលោក Graham Potter។ លោក Potter ត្រូវបានក្លិបបណ្តេញចេញកាលពីថ្ងៃទី១ ខែមេសា បន្ទាប់ពីដឹកនាំក្រុមទទួលបានលទ្ធផលមិនសមប្រកប សម្រាប់រដូវកាល ២០២២-២៣ នេះ ដែល Chelsea កំពុងស្ថិតនៅចំណាត់ថ្នាក់លេខ ១១ នៃPremier League ដែលប្រឈមការខកខានប្រកួតពានរង្វាន់អឺរ៉ុប។ ក្រោយពេលលោក Potter ត្រូវដេញចេញ Chelsea បន្តការប្រកួតស្មើ ០-០ ក្នុងផ្ទះជាមួយ Liverpool។ លោក Lampard ដែលបានបញ្ចប់ការងារជាមួយ Everton កាលពីខែមករា ដើមឆ្នាំ ២០២៣ នឹងវិលត្រលប់មកដឹកនាំក្រុម ដែលស្ថិតនៅទឹកដី Stamford Bridge ម្តងទៀត ដែលជាទីកន្លែងលោកបានកសាងកេរិ៍្តឈ្មោះ និងបង្កើតប្រវត្តិសាស្ត្រនៅក្លិបតាំងពីអាយុ ១៣ឆ្នាំមក ក្នុងនាមជាកីឡាករ។ លោក Lampard បានដឹកនាំ Chelsea លើកដំបូងក្នុងឆ្នាំ ២០១៩-២០២១។ អ្នកចាត់ការវ័យ ៤៤ឆ្នាំ ក៏ជាមនុស្សម្នាក់ ដែលរកបានគ្រាប់បាល់ច្រើនបំផុតប្រចាំប្រវត្តិសាស្ត្រក្លិបតោខៀវ ដែលរកបានចំនួន ២១១គ្រាប់ ប៉ុន្តែលោកត្រូវបានក្លិប Chelsea បណ្តេញចេញក្នុងខែមករាឆ្នាំ ២០២១ បន្ទាប់ពីដឹកនាំបានចំនួន ៨៤ប្រកួត។ អតីតកីឡាករក្រុមជម្រើសជាតិអង់គ្លេសរូបនេះ នឹងត្រូវរាប់រងភារកិច្ចដ៏ធំសម្រាប់អ្វីដែលនៅសេសសល់បន្ទាប់ពីក្លិប Chelsea បានចំណាយប្រាក់ប្រមាណជាង ៣៨០លានដុល្លារ ក្នុងការនាំចូលកីឡាករថ្មីៗ កាលពីខែមករា។ ភារកិច្ចដណ្តើមកៅអីពានរង្វាន់ Champions League សម្រាប់រដូវកាលបន្ទាប់ ក៏ជាសម្ពាធដ៏ធំមួយសម្រាប់ក្រុមស្ថិតក្នុងទីក្រុងឡុងដ៍ ខណៈបច្ចុប្បន្នក្លិបកំពុងស្ថិតនៅចំណាត់ថ្នាក់លេខ ១១ក្នុងតារាង នឹងមានគម្លាត១៤ពិន្ទុពីក្រុមលេខ ៤ ស្របពេលដែលពួកគេនៅសល់ ៩ប្រកួត។ បច្ចុប្បន្ន Chelsea កំពុងតែស្ថិតនៅក្នុងការប្រកួតប្រជែងនៃពានរង្វាន់ Champions league វគ្គ ៨ក្រុមផងដែរ ដែលជាក្តីសង្ឃឹមពានរង្វាន់មួយផ្សេងទៀត សម្រាប់ពួកគេ។ ទោះយ៉ាងណាការប្រកួតវគ្គ ៨ក្រុមចុងក្រោយទល់ Real Madrid នឹងត្រូវលេងក្នុងខែមេសាផងដែរ។ បើតាមរបាយការណ៍កាសែតក្នុងទីឡុងដ៍មួយ អតីតគ្រូបង្វឹកអេស្ប៉ាញ និង Barcelona លោក Luis Enrique ត្រូវបានគេឃើញធ្វើដំណើរទៅទីក្រុងឡុងដ៍ ដើម្បីជជែកជាមួយនឹងក្រុម Chelsea៕	ដោយ៖ជា យូគៀង អន្តរជាតិ កីឡាអន្តរជាតិ ()
កាលពីពេលថ្មីៗនេះ ក្រវិលកំប៉ុងរង្វាន់ធំរថយន្តទំនើប Porsche ទី៤ ក៏បានធ្លាក់ទៅក្នុងដៃអ្នកសៀមរាបម្នាក់។ អ្នកមានសំណាងគាស់ឃើញរង្វាន់ធំនេះ គឺលោក ធា ថុល ដែលជាអាជីវករលក់ត្រីនៅភូមិអូរទទឹង ឃុំព្រះដាក់ ស្រុកបន្ទាយស្រី ខេត្តសៀមរាប។ លោក ធា ថុល បានឲ្យដឹងថា៖ «ខ្ញុំពិតជាសប្បាយចិត្ត និង រំភើបខ្លាំងណាស់ នៅពេលដែលបានឃើញរូបឡាននៅលើក្រវិលកំប៉ុងស្រាបៀរ កម្ពុជា ដែលខ្ញុំកំពុងកាន់ក្នុងដៃ ហើយខ្ញុំសឹងតែមិនជឿនឹងភ្នែកខ្លួនឯងទេ។ ខ្ញុំលួចអ៊ុតមើលម្តងហើយម្តងទៀតតែម្នាក់ឯង រហូតដល់ខ្ញុំច្បាស់ហើយថាជារង្វាន់ឡានទំនើបមែននោះ ទើបខ្ញុំប្រាប់បងប្អូនខ្ញុំ ដែលអង្គុយផឹកជុំគ្នា៣នាក់ទៀតថា ខ្ញុំឈ្នះបានរង្វាន់ធំឡានទំនើបហើយ។ ពួកគេក៏មិនសូវជឿដែរដំបូងឡើយ»។ លោកបន្តទៀតថា៖ «រាល់ដងមុនគាស់កំប៉ុងស្រាបៀរ កម្ពុជា ខ្ញុំតែងតែបញ្ចេញសំឡេងថា «ផច!» «ផច!» ក្រែងលោបានរង្វាន់ធំរថយន្តទំនើបនេះ តែភាគច្រើនបានត្រឹមតែរង្វាន់ ១កំប៉ុងតែប៉ុណ្ណោះ។ លើកនេះ ក៏ហៅរក «ផច!» ដែរ ក៏បានដូចការប៉ងរបស់ខ្ញុំមែន»។ លោកស្រី គង់ កុសល នាយិកាទីផ្សារស្រាបៀរ កម្ពុជា បានមានប្រសាសន៍ថា៖ «យើងពិតជារីករាយចំពោះដំណឹងនៃការរកឃើញអ្នកឈ្នះរថយន្តទំនើបទី៤ ពីស្រាបៀរ កម្ពុជា នៅខេត្តសៀមរាបនេះ ខណៈអ្នកឈ្នះរង្វាន់ធំ ៣នាក់ មុនសុទ្ធតែជាអ្នករស់នៅរាជធានីភ្នំពេញ»។ លោកស្រី បន្តទៀតថា៖ «ឆ្លៀតក្នុងឱកាសនេះដែរ ខ្ញុំសូមចូលរួមអបអរសាទរ និងអរគុណ អតិថិជនស្រាបៀរ កម្ពុជា ដែលមិនទាន់ត្រូវរង្វាន់ធំទាំងអស់ សូមបន្តគាំទ្រ និងអ៊ុតក្រវិល កំប៉ុងរាល់ពេលពិសា ដើម្បីមានឱកាសឈ្នះផងដែរ»៕ ពិសាស្រាបៀរ កម្ពុជា ដោយការទទួលខុសត្រូវ! (អត្ថបទពាណិជ្ជកម្ម)	សៀមរាប៖ រាល់ពិធីជប់លៀងផ្សេងៗ អ្នកនិយមពិសាស្រាបៀរ កម្ពុជា មិនតិចទេ ដែលតែងដង្ហោយហៅរង្វាន់លេងៗ ជាពិសេសរង្វាន់ធំតែម្តង ពេលគាស់ក្រវិលកំប៉ុង ស្រាបៀរ នេះ។ តួយ៉ាង ពួកគាត់ចូលចិត្តបញ្ចេញសំឡេង «ផច!» ដោយសារ «ផច» ជាឈ្មោះស៊េរីរថយន្តទំនើបអាល្លឺម៉ង់ ដែលស្រាបៀរ កម្ពុជា បានដាក់ជារង្វាន់ធំសម្រាប់អ្នកគាំទ្រស្រាបៀររបស់ខ្លួន។
បើតាមរបាយការណ៍ក្រសួងសកិកម្ម រុក្ខាប្រមាញ់ និងនេសាទ កម្ពុជាមានក្រុមហ៊ុនបង្កាត់ពូជស្វាក្ដាម ចំនួន៥ ដែលមានកសិដ្ឋានស្រាវជ្រាវ ចិញ្ចឹម និងបង្កាត់ពូជសត្វស្វាក្ដាម ដើម្បីយកកូននាំចេញ។ កសិដ្ឋានបង្កាត់ពូជស្វាក្ដាមទាំងនេះ មាន៦ទីតាំង នៅរាជធានីភ្នំពេញ ខេត្តកំពង់ធំ សៀមរាប កំពង់ចាម កំពង់ស្ពឺ ពោធិ៍សាត់ និងខេត្តកំពង់ឆ្នាំង ដែលមានស្វាក្ដាម ១៣៩ ៦០៥ក្បាល។ ចំពោះចំណុចទី៣.២ នៃការងារអភិរក្សសត្វព្រៃ ប្រចាំខែតុលានេះ ក្រសួងកសិកម្មបានបង្ហាញលទ្ធផលយ៉ាងដូច្នេះ៖ «ចេញលិខិតអនុញ្ញាតដឹកជញ្ជូនសត្វព្រៃជូនក្រុមហ៊ុនចំនួន២ច្បាប់ មានស្វាក្ដាមចំនួន១៤៨៨ក្បាល»។ ជុំវិញ ករណីនាំចេញស្វាក្ដាមនេះ កាលថ្ងៃទី១៧វិច្ឆិកា លោក គ្រី ម៉ះផល ប្រធាននាយកដ្ឋានសត្វព្រៃ និងជីវចម្រុះ នៃរដ្ឋបាលព្រៃឈើ ត្រូវបានអាជ្ញាធរអាមេរិកឃាត់ខ្លួន ដោយចោទពីបទ រួមគំនិតគ្នា នាំចេញស្វាក្ដាម។ ហើយក្រសួងកសិកម្ម បានអះអាងថា ការនាំចេញស្វាក្តាមទៅអាម៉េរិក ជាមួយក្រុមហ៊ុន ដែលប្រកបអាជីវកម្មនាំចេញស្វាក្តាម ត្រូវបានអនុវត្តទៅតាមនីតិវិធីរបស់អាម៉េរិក។ ក្រសួងលើកឡើងទៀតថា នៅកម្ពុជា ស្វាក្តាម ជាប្រភេទសត្វសម្បូរ និងមានវត្តមាននៅទូទាំងប្រទេស។ ក្រសួង បន្តថា ស្វាក្តាម ត្រូវបាននាំចេញ ក្នុងគោលដៅបម្រើឲ្យវិស័យវេជ្ជសាស្រ្ត៕ អត្ថបទទាក់ទង ក្រោយអាម៉េរិកចាប់មន្រ្តីកម្ពុជា ក្រសួងកសិកម្ម បំភ្លឺថា ការនាំចេញស្វាក្តាម គឺផ្អែកលើច្បាប់ជាតិ-អន្តរជាតិ ប្រធាននាយកដ្ឋានសត្វព្រៃកម្ពុជាម្នាក់ ត្រូវសមត្ថកិច្ចអាម៉េរិកឃាត់ខ្លួន ពាក់ព័ន្ធនឹងជួញដូរស្វាជិតផុតពូជ	ភ្នំពេញ៖ កម្ពុជា មានកសិដ្ឋានបង្កាត់ស្វាក្ដាម៦ទីតាំង ដែលមានស្វាក្ដាមក្នុងនោះជាង១៣ម៉ឺនក្បាល ហើយក្នុងខែតុលានេះ មានកូនជាង៤ពាន់ក្បាល។ នេះរបាយការណ៍ ស្ដីពី សភាពការណ៍កសិកម្ម រក្ខាប្រមាញ់ និងនេសាទ ប្រចាំខែតុលា ឆ្នាំ២០២២ និងទិសដៅអនុវត្តបន្ត។
សម្ដេច ហ៊ុន សែន បានប្រកាសក្នុងពេលជាមួយគ្នា ដោយផ្ដល់ឲ្យប្រជាពលរដ្ឋធ្វើដំណើរតាមនាវាផ្លូវទឹក ភ្នំពេញ-តាខ្មៅ និងរថភ្លើងភ្នំពេញ-ប៉ោយប៉ែត ឥតបង់កម្រៃសេវាឡើយ រហូតដល់ដំណាច់ឆ្នាំនេះ។ តាមគម្រោងរបស់រដ្ឋាភិបាលកន្លងមក ការមិនយកកម្រៃចំពោះសេវាកម្មទាំងពីរនេះ ត្រូវផុតកំណត់ត្រឹមខែកក្កដា តែឥឡូវនេះការមិនយកកម្រៃនេះ ត្រូវពន្យារដល់ដាច់ឆ្នាំនេះ។ ខ្សែរថភ្លើងពីភាគខាងលិច ត្រូវបានដាក់ឲ្យដំណើរការសាកល្បងពីខេត្តមួយទៅខេត្តមួយជាបន្តបន្ទាប់ និងដំណើរការទាំងស្រុងប៉ោយប៉ែត-ភ្នំពេញ នៅថ្ងៃទី៤ខែកក្កដា។ ចំពោះការសម្ពោធផ្លូវការនូវខ្សែរថភ្លើងនេះ រដ្ឋាភិបាលមិនទាន់ប្រកាសឲ្យដឹងនៅឡើយ។ ចំពោះអ្នកចង់ធ្វើដំណើរតាមរថភ្លើង អាចចូលមើលកាលវិភាគរបស់ក្រុមហ៊ុន Royal Railway Cambodia ៕	ភ្នំពេញ៖ សេវាកម្មដឹកអ្នកដំណើរតាមរថភ្លើងភ្នំពេញ-ប៉ោយប៉ែត នៅតែបន្តផ្ដល់ជូនដោយឥតគិតថ្លៃ ដល់សាធារណជន រហូតដល់ដំណាច់ឆ្នាំ២០១៨នេះ។ នេះបើតាមការប្រកាសរបស់ប្រមុខរដ្ឋាភិបាលសម្ដេច ហ៊ុន សែន នៅក្នុងពិធីសម្ពោធនាវាដឹកអ្នកដំណើរភ្នំពេញ-តាខ្មៅ នៅថ្ងៃទី១ខែសីហានេះ។
«យើងទទួលបានអាសយដ្ឋាន ហើយពេលទៅដល់ក្មេងប្រុសនៅស្ថិតនៅជាប់បង្អួច ហើយលើកដៃគ្រវីមកកាន់ពួកយើង»។ Mark Small សមាជិកនៃក្រុមសង្គ្រោះ បានអះអាងយ៉ាងដូច្នេះ ដោយរំលឹកថា ក្មេងប្រុសបានហៅទៅលេខសង្គ្រោះបន្ទាន់ដោយអាការតក់ក្រហល់ថា ៖ «ម្តាយខ្ញុំដួលហើយ»។ ពេលក្រុមសង្គ្រោះបន្ទាន់ទៅដល់ផ្ទះដែលស្ថិតនៅក្រុង Launceston រដ្ឋ Tasmania កុមារ Monty ក៏បានខ្នះខ្នែងជួយលើកម្តាយខ្លួនផងដែរ។ លោក Small បញ្ជាក់ថា ការគិតយ៉ាងរហ័សបែបនេះ បានធ្វើឲ្យអ្នកស្រី Wendy ដែលជាម្តាយរួចផុតពីគ្រោះថ្នាក់ដល់ជីវិត។ កាលពីថ្ងៃអង្គារ ទី៦ ខែកញ្ញា ក្រុមគ្រូពេទ្យបានវិលត្រឡប់ទៅផ្ទះរបស់កុមារ Monty ម្តងទៀត ដើម្បីប្រគល់បណ្ណសរសើរដល់រូបគេ។ អ្នកស្រី Wendy ដែលជាគិលានុបដ្ឋាយិកាមួយរូបដែរនោះ បានបញ្ជាក់ប្រាប់ក្រុមអ្នកសារព័ត៌មានថា គាត់ទើបតែណែនាំកូនបានមុនមួយថ្ងៃប៉ុណ្ណោះ ពីរបៀបប្រើប្រាស់ទូរសព្ទដើម្បីហៅទៅរថយន្តសង្គ្រោះបន្ទាន់។ គាត់មិននឹកស្មានថា កូនចេះអនុវត្តបានយ៉ាងឆាប់រហ័សយ៉ាងដូច្នេះសោះ។ អ្នកស្រីអះអាងថា គាត់មានអារម្មណ៍មិនសូវស្រួលខ្លួន ហើយព្យាយាមទូរសព្ទហៅទៅស្វាមីខ្លួន។ គាត់មានមោទកភាពចំពោះកូនប្រុសរបស់ខ្លួន ដែលបានសង្គ្រោះជីវិតរបស់គាត់។ អ្នកម្តាយរូបនេះ បានបន្ថែមថា នៅពេលដែលយាយរបស់គាត់មកដល់ផ្ទះ ហើយសួររកកំពូលវីរបុរស [superhero] Monty បានឆ្លើយតបវិញថា គេមិនមែនជាកំពូលវីរបុរសឡើយ គឺគ្រាន់តែជាវីរបុរស [Hero] ប៉ុណ្ណោះ។ លោក Small រំលឹកថា គាត់បម្រើការជាគ្រូពេទ្យសង្គ្រោះអស់រយៈពេល១៣ឆ្នាំហើយ ដោយធ្លាប់មានកូនក្មេងទូរសព្ទហៅឡានពេទ្យផងដែរ ប៉ុន្តែនេះជាករណីលើកដំបូងបំផុតសម្រាប់កុមារអាយុត្រឹម៤ឆ្នាំ៕	Monty Cocker អាយុត្រឹម៤ឆ្នាំប៉ុណ្ណោះ ប៉ុន្តែក្មេងប្រុសអូស្ត្រាលីរូបនេះ បានក្លាយជាវីរបុរសជួយសង្គ្រោះម្តាយរបស់ខ្លួន។ យោងតាម BBC កាលពីថ្ងៃទី២៧ ខែសីហា គេបានទូរសព្ទទៅហៅរថយន្តសង្គ្រោះបន្ទាន់ ក្រោយម្តាយរបស់គេប្រកាច់ដួល (seizure)។
នាយករដ្ឋមន្ត្រីអូស្ត្រាលី នៅថ្ងៃទី១៧ ខែវិច្ឆិកា បានធ្វើទស្សនកិច្ចទៅជប៉ុន ដើម្បីពង្រឹងទំនាក់ទំនងទ្វេភាគីលើវិស័យជាច្រើន ដូចជាយោធា បច្ចេកវិទ្យា និងវិស័យផ្សេងទៀត។ ក្នុងដំណើរទស្សនកិច្ចនេះ នាយករដ្ឋមន្ត្រីជប៉ុន លោក ស៊ូហ្កា យូស៊ីហ៊ីដេ និងសមភាគីអូស្ត្រាលី លោក ស្កុត ម៉ូរីសុន បានឈានដល់ការឯកភាពលើកិច្ចព្រមព្រៀងទទួលព័ត៌មានយោធាទៅវិញទៅមក (RAA)។ «ខ្ញុំសូមប្រកាសថា យើងបានឈានដល់ការព្រមព្រៀងជាគោលការណ៍លើកិច្ចព្រមព្រៀងទទួលព័ត៌មានយោធាទៅវិញទៅមក»។ លោក ស៊ូហ្កា ថ្លែងបែបនេះនៅក្នុងសន្និសីទសារព័ត៌មានរួមគ្នាជាមួយប្រមុខរដ្ឋាភិបាលអូស្ត្រាលី។ បើតាមលោកនាយករដ្ឋមន្ត្រីជប៉ុន កិច្ចព្រមព្រៀងនេះ ត្រូវបានចរចាឡើង ដើម្បីពង្រឹងកិច្ចសហប្រតិបត្តិការសន្តិសុខ និងការពារជាតិរវាងអូស្រា្តលី និងជប៉ុន ទៅកម្រិតថ្មីមួយទៀត។ ចំណែកនាយករដ្ឋមន្ត្រីអូស្ត្រាលីវិញ បានបញ្ជាក់ថា កិច្ចព្រមព្រៀងយោធាជប៉ុន-អូស្ត្រាលីនេះ បង្កើតឡើង ដើម្បីពង្រឹងប្រសិទ្ធិភាពយោធាឲ្យកាន់តែប្រសើរជាងមុន។ នេះបើតាមការចុះផ្សាយរបស់ទីភ្នាក់ងារព័ត៌មាន Reuters។ កិច្ចព្រមព្រៀង RAA ជាកិច្ចព្រមព្រៀងយោធាទីមួយសម្រាប់ជប៉ុន ដែលអនុញ្ញាតឲ្យមានយោធាបរទេសដាក់ទ័ពនៅលើដីរបស់ខ្លួន បើគិតចាប់ពីកិច្ចព្រមព្រៀងរវាងជប៉ុន និងអាមេរិក ដែលបានចុះនៅក្នុងឆ្នាំ១៩៦០។ កាលនោះ អាមេរិក បានចុះកិច្ចព្រមព្រៀងជាមួយជប៉ុន ដើម្បីដាក់មូលដ្ឋានទ័ពរបស់ខ្លួននៅជប៉ុន ដែលមានវត្តមានទាហានចំនួន ៥ម៉ឺននាក់ ដែលអាចប្រតិបត្តិការនៅក្នុង និងជុំវិញជប៉ុន។ កន្លងមក ក្រុងតូក្យូ និងក្រុងកង់បេរ៉ា ក៏បានចុះកិច្ចព្រមព្រៀងសហប្រតិបត្តិការយោធាទ្វេភាគីមួយចំនួនផងដែរ ប៉ុន្តែកិច្ចព្រមព្រៀងទាំងនោះ គ្រាន់តែជាការដោះដូរគ្រឿងបរិក្ខារយោធាប៉ុណ្ណោះ ដូចជាគ្រាប់កាំភ្លើងជាដើម។ ក្រៅពីបញ្ហាសន្តិសុខ ប្រមុខរដ្ឋាភិបាលប្រទេសទាំងពីរ ក៏បានបង្ហាញពីការព្រួយបារម្ភ ជុំវិញការវិវឌ្ឍអវិជ្ជមាន និងឧប្បទ្ទវហេតុមួយចំនួន ដែលបានកើតឡើងនៅក្នុងសមុទ្រចិនខាងត្បូងផងដែរ ដូចជាការធ្វើយោធូបនីយកម្មនៅក្នុងតំបន់ជម្លោះ និងការប្រើប្រាស់ទូកល្បាតជាដើម។ បញ្ហាហុងកុង សមុទ្រចិនខាងកើត ការពង្រឹងបច្ចេកវិទ្យាជំនាន់ទី៥ (5G) ក៏ត្រូវបានលោកស៊ូហ្កា និងលោក ម៉ូរីសុន លើកយកមកជជែកផងដែរ៕	នាយករដ្ឋមន្ត្រីជប៉ុន លោក ស៊ូហ្កា យូស៊ីហ៊ូដេ និងសមភាគីអូស្ត្រាលី លោក ស្កុត ម៉ូរីសុន នៅថ្ងៃទី១៧ ខែវិច្ឆិកា បានប្រកាសថា ជប៉ុន និងអូស្ត្រាលី បានឯកភាពលើកិច្ចព្រមព្រៀងយោធាមួយ ដែលអនុញ្ញាតឲ្យមានការផ្តោះប្តូរទស្សនកិច្ច និងប្រតិបត្តិការយោធាទៅវិញទៅមក។
អត្ថបទទាក់ទង Osaka កីឡាការិនីវាយកូនបាល់ជប៉ុនទី១ ដែលឈានទៅដណ្តើមពាន US Open កីឡាការិនីជប៉ុនវ័យ២០ឆ្នាំរូបនេះ បានយកឈ្នះ Madison Keys នៅវគ្គពាក់កណ្តាលផ្តាច់ព្រ័ត្រដើម្បីឈានទៅដណ្តើមពាន Grand Slam នៅទឹកដីអាមេរិកដោយផ្តួលម្ចាស់ជើងឯក ៦សម័យកាល Serena Williams ក្នុងវគ្គផ្តាច់ព្រ័ត្រក្នុងលទ្ធផល ៦-២ និង៦-៤ នៅតារាង Flushing Meadows នាទីក្រុងញូវយ៉ក នៅថ្ងៃទី៨ ខែកញ្ញា ឆ្នាំ២០១៨។ Osaka ដែលកើតនៅក្នុងក្រុងអូសាកា ហើយមានម្តាយជាជនជាតិជប៉ុន ឪពុកជានជាតិហៃទី ប៉ុន្តែធំធាត់ឡើងនៅសហរដ្ឋអាមេរិក បានក្លាយជាកីឡាការិនីជប៉ុនទី១ក្នុងប្រវត្តសាស្ត្រដែលអាចឈ្នះពានកីឡាវាយកូនបាល់លំដាប់កំពូលពិភពលោកមួយនេះ។ កីឡាការិនីវាយកូនបាល់លំដាប់ទី១៧ពិភពលោក ក៏ទទួលបានការសារទរពីសំណាក់ប្រជាធានាធិបតីជប៉ុន Shinzo Abe តាមរយៈបណ្តាញសង្គម Twitter ចំពោះជ័យជម្នះនេះដើម្បីផ្តល់ឲ្យប្រទេសជប៉ុននូវការជំរុញលើកទឹកចិត្តនណៈប្រទេសនេះកំពុងទទួលគ្រោះធម្មជាតិធ្ងន់ធ្ងរ និងឧទ្ទិសដល់ការស្លាប់របស់ប្រជាជនរាប់សិបនាក់។ pic.twitter.com/Myw3yG1A7J (@AbeShinzo) September 8, 2018 ដោយឡែកកីឡាការិនីអាមេរិក Serena Williams ដែលទទួលបានរងជើងឯកពីព្រឹត្តិការណ៍នេះ បានសម្តែងអកប្បកិរិយាមិនសមរម្យ នៅអំឡុងការប្រកួតដោយនិយាយទៅកាន់លោកអាជ្ញាកណ្តាលកាត់សេចក្តីថាជាចោរថែមទៀតផង។ ការរំលោភបំពានលើក្រមសីលធម៌កីឡារបស់ម្ចាស់ពានរង្វាន់ Grand Slam ២៣លើក វ័យ៣៦ឆ្នាំនេះ ត្រូវបានសហពន្ធកីឡាវាយកូនបាល់អាមេរិកបានសម្រេចពិន័យជាប្រាក់១៧០០០ដុល្លារអាមេរិកផងដែរ។ សម្រាប់វិញ្ជាសាបុរសវិញ កំពូលកីឡាករវាយកូនបាល់សញ្ជាតិស៊ែប៊ី Novak Djokovic បានយកឈ្នះ កីឡាករ Juan Martin del Potro របស់អាហ្សង់ទីនក្នុងលទ្ធផល ៦-៣ ៧-៦ និង៦-៣ ដើម្បីគ្រងជើងឯក US Open ជាលើកទី៣៕	កីឡាការិនីវាយកូនបាល់ Naomi Osaka ជាកីឡាការិនីជប៉ុនដំបូងបំផុតដែលអាចឈ្នះពាន US Open ជាលើកដំបូងក្នុងប្រវត្តិសាស្ត្រ បន្ទាប់ពីយកឈ្នះ Serena Williams ដែលចោទអាជ្ញាកណ្តាលកាត់សេចក្តីថាជាចោរក្នុងការប្រកួតវគ្គផ្តាច់ព្រ័ត្រនៃក្របខណ្ឌកំពូល Grand Slam នេះ។
របាយការណ៍ប្រចាំឆមាសរបស់ក្រសួងកសិកម្ម រុក្ខាប្រមាញ់ និងនេសាទ បរិមាណនាំអង្ករចេញសរុបខាងលើនេះ មានចិន ជាប្រទេសនាំមុខគេ ក្នុងការទិញអង្ករពីកម្ពុជា ដែលមានចំនួនជិត១២ម៉ឺនតោន ស្មើនឹង៤០ភាគរយនៃចំនួនសរុប។ ក្នុងរយៈពេលនេះដដែល ប្រទេសបារាំងបាននាំចូលអង្ករពីកម្ពុជា ជាង៣,៧ម៉ឺនតោន និងប្រទេសហ្កាបុង មានចំនួនជិត១,៧ម៉ឺនតោន។ ក្រៅពីប្រទេសទាំងនេះ ម៉ាឡេស៊ី ជាប្រទេស ដែលនាំអង្ករពីកម្ពុជាច្រើនជាងក្នុងតំបន់អាស៊ាន ដែលមានជិត១,៤ម៉ឺនតោន។ ដោយឡែកក្រុមហ៊ុននាំចេញអង្ករកម្ពុជាមានចំនួន៧៥ក្រុមហ៊ុន។ សូមបញ្ជាក់ ក្នុងឆ្នាំ២០១៨ កម្ពុជានាំចេញអង្ករបានជាង៦០ម៉ឺនតោន៕	ភ្នំពេញ៖ ឆមាសទីមួយ ឆ្នាំ២១៩ កម្ពុជាបាននាំចេញអង្ករទៅកាន់ទីផ្សារអន្តរជាតិ ២៨១ ៥៣៨តោន កើនឡើងចំនួន៣,៧ភាគរយ បើធៀបនឹងរយៈពេលដូចគ្នាឆ្នាំ២០១៨ មានជាង២៧ម៉ឺនតោន។
ដើម្បីជ្រាបច្បាស់សូមអញ្ជើញលោក-អ្នកនាងទស្សនាបទសម្ភាសរវាង កញ្ញា អ៊ុត រស្មី អ្នកសារព័ត៌មានថ្មីៗ និងលោកវេជ្ជបណ្ឌិត ចាន់ វិចិត្រ នាយករងមន្ទីរពេទ្យមិត្តភាពខ្មែរ-សូវៀត និងជាប្រធានសមាគមគ្រូពេទ្យសើស្បែក ដូចតទៅ៖ ក្នុងបទសម្ភាសជាមួយសារព័ត៌មានថ្មីៗ លោកវេជ្ជបណ្ឌិតឯកទេសសើស្បែក និងឡាស៊ែ ចាន់ វិចិត្រ បានលើកឡើងថា ក្នុងចំណោមជំងឺសើស្បែកដែលជួបញឹកញាប់នេះ ភាគច្រើនមិនវិវត្តន៍ ទៅជាជំងឺមហារីកស្បែកទេ។ ប៉ុន្តែ ជំងឺសើស្បែកដែលអាចវិវត្តន៍ទៅជាជំងឺមហារីកស្បែក មានដូចជា ជំងឺដែលបណ្ដាលមកពីវីរុស ដូចជាពពួកឫស ឬដុះសាច់, ជំងឺសេមាន់ និងជំងឺអាចម៍រុយជាដើម។ លោកវេជ្ជបណ្ឌិតបានបន្ថែមថា មូលហេតុដែលធ្វើឱ្យជំងឺសើស្បែក វិវត្តន៍ជាជំងឺមហារីកស្បែក ដោយសារតែអ្នកជំងឺទុកយូរ មិនឆាប់រកសេវាព្យាបាល៕	ភ្នំពេញ៖ ជំងឺសើស្បែក គឺជាបញ្ហាដែលកើតមានលើស្បែក ឬស្រទាប់ស្បែក។ លោកវេជ្ជបណ្ឌិត ចាន់ វិចិត្រ ឯកទេសជំងឺសើស្បែកនិងឡាស៊ែ បានឱ្យដឹងថា ជំងឺសើស្បែកមានច្រើនប្រភេទ តែជំងឺដែលកើតមានញឹកញាប់លើពលរដ្ឋខ្មែរមានដូចជា ជំងឺតាអក, ជំងឺផ្សិតសើស្បែក, ជំងឺសើស្បែកបណ្ដាលមកពីមេរោគបាក់តេរី, ជំងឺសើស្បែកបណ្ដាលមកពីមេរោគវីរុស, ជំងឺសើស្បែកបណ្ដាលពីមេរោគបារ៉ាស៊ីត, ជំងឺមុន អាចម៍រុយ, ជំងឺកន្ទាលត្រអាក និងជំងឺឃ្លង់ល្ពៅ ជាដើម។
ដោយហេតុតែជម្លោះប្រដាប់អាវុធ ជាពិសេសនៅហ្កាហ្សានិងនៅស៊ូដង់ ព្រមទាំងវិបត្តិអាកាសធាតុ និងសេដ្ឋកិច្ចអាប់អួរ មានប្រជាពលរដ្ឋជិត២៨២លាននាក់ ត្រូវការជាចាំបាច់និងជាបន្ទាន់ជំនួយស្បៀងអាហារ។ នេះបើតាមរបាយការណ៍របស់ស្ថាប័ន អង្គការសហប្រជាជាជាតិ និងអង្គការមនុស្សធម៌ ចំនួន១៦ ចេញផ្សាយនៅថ្ងៃពុធទី ២៤មេសា២០២៤ ដោយទាញសញ្ញាអាសន្នថា ២០២៣ ជាឆ្នាំមានអសុវត្ថិភាពស្បៀងអាហារកាន់តែធ្ងន់។ អសុវត្ថិភាពស្បៀងអាហារ គឺចង់សំដៅទៅលើស្ថានភាពដែលមនុស្ស គ្មានមធ្យោបាយរស់សមរម្យ ជីវិតប្រឈមនឹងការស្លាប់ឆាប់ៗដោយហេតុគ្មានអ្វីមកបំពេញក្រពះ បំបាត់ភាពស្រេកឃ្លាន។ បើប្រៀបទៅនឹងឆ្នាំ២០២២ ចំនួនមនុស្សត្រូវការស្បៀងអាហារបន្ទាន់ បានកើនជាង២៤លាននាក់នៅឆ្នាំ២០២៣។ បើគិតតាំងពីឆ្នាំ២០១៦ ឆ្នាំដែលបណ្តាញអង្គការពិភពលោកប្រឆាំងនឹងវិបត្តិស្បៀងអាហារចាប់ផ្តើមធ្វើរបាយការណ៍ដំបូងមក ចំនួនមនុស្សរស់ក្នុងអសន្តិសុខស្បៀងអាហារស្រួចស្រាវបានកើនឡើងពី ១០៨ ទៅ ២៨២លាននាក់។ តំបន់មានអសុវត្ថិភាពស្បៀងអាហារ លាតសន្ធឹងដំបូងនៅប្រទេសអាហ្វហ្កានីស្ថាន សាធារណរដ្ឋកុងហ្គោ អេត្បូពី នីហ្សេរីយ៉ា ស៊ីរី និងយេម៉ែន ឥលូវហៀ ហ្កាហ្សា និងស៊ូដង់ទៀត។ នៅក្នុងរបាយការណ៍ចុងក្រោយទើបចេញផ្សាយនៅថ្ងៃពុធទី ២៤មេសា២០២៤នេះ បណ្តាញពិភពលោកប្រឆាំងនឹងវិបត្តិស្បៀងអាហារដែលផ្តុំដោយអង្គការនិងស្ថាប័នអង្គការសហប្រជាជាតិនិងមនុស្សធម៌ចំនួន១៦ បានលម្អិតថា កំណើនមនុស្សរស់ក្នុងអសុវត្ថិភាពស្បៀងអាហារ បានកើនឡើង ជាគម្រប់៥ឆ្នាំជាប់គ្នា ហើយទស្សនៈវិស័យសម្រាប់ឆ្នាំខាងមុខស្រអាប់គ្មានពន្លឺទេ។ អសុវត្ថិភាពកាន់តែធ្ងន់ធ្ងរនៅឆ្នាំ២០២៣នេះ បណ្តាលមកពីបណ្តាញពង្រីកតំបន់សិក្សាស្រាវជ្រាវផង និងពិសេសបណ្តាលមកពីស្ថានភាពដុនដាបជាថ្មីនៃវិបត្តិស្បៀងអាហារនៅស៊ូដង់ និងហ្កាហ្សាផង។ នេះបើតាមការពន្យល់របស់លោកស្រីនាយិការង Fleur Wouterse ទទួលបន្ទុកការិយាល័យសង្គ្រោះបន្ទាន់ នៃស្ថាប័នអង្គការសហប្រជាជាតិ និងកសិកម្មFAO។ វិបត្តិស្បៀងអាហារអាចនឹងប្រសើរឡើងដរាបណាតែជំនួយមនុស្សធម៌អាចទៅដល់ហ្កាហ្សានិងស៊ូដង់យ៉ាងឆាប់រហ័សតែប៉ុណ្ណោះ។ តែជំនួយហិរញ្ញវត្ថុរត់មិនទាន់សេចក្តីត្រូវការទេ។ នេះបើតាមពាក្យថ្ងូចថ្ងូររបស់លោកអគ្គលេខាធិការអង្គការសហប្រជាជាតិនៅក្នុងអារម្ភកថានៃរបាយការណ៍។ នៅឆ្នាំមុនមានពលរដ្ឋប្រមាណ៧សែននាក់ ក្នុងនោះ៦សែននាក់នៅហ្កាហ្សា កំពុងស្ថិតនៅលើមាត់ជ្រោះនៃគ្រោះទុរ្ភិក្ស តែតួលេខជនរងគ្រោះដោយភាពអត់ឃ្លាននិងសង្គ្រាមបន្តកើនឡើងជាលំដាប់និងជារៀងរាល់ថ្ងៃក្នុងដែនដីប៉ាឡេស្ទីន ដល់១,១លាននាក់។ ភាពមិនជាក់លាក់នៅហៃទី អាចនឹងមកបន្ថែមតួលេខឱ្យកាន់តែធ្ងន់ធ្ងរ។ បើតាមរបាយការណ៍ដដែល ជម្លោះប្រដាប់អាវុធជាដើមហេតុចម្បងនៃវិបត្តិអសុវត្ថិភាពស្បៀងអាហារ ក្នុង២០ប្រទេសឬដែនដី។ ការប្រែប្រួលអាកាសធាតុបូកនឹងបាតុភូតអែលនីញ៉ូ ដែលបានជំរុញឱ្យតំបន់អាហ្វ្រិកខាងលិច និងកណ្តាល ជួបគ្រោះរាំងស្ងួតយ៉ាងខ្លាំង ជាមូលហេតុធំនៃអស្ថិរភាពស្បៀងអាហារសម្រាប់មនុស្ស៧២លាននាក់ក្នុង១៨ប្រទេស និង៧៥លាននាក់រស់ក្នុង២១ប្រទេសមានចំណូលទាប ត្រូវប្រឈមវិបត្តិស្បៀងអាហារដោយហេតុបញ្ហាសេដ្ឋកិច្ច។ ជាចុងក្រោយម្ចាស់របាយការណ៍យល់ថា ពិភពលោកមានលទ្ធភាពស្រោចស្រង់ប្រជាពលរដ្ឋពីវិបត្តិស្បៀងអាហារ ដោយគាំទ្រវិស័យកសិកម្ម ព្រោះមាន១៧ប្រទេសដែលស្ថានភាពសន្តិសុខស្បៀងអាហារបានប្រសើរឡើងបន្តិចនៅឆ្នាំ២០២៣៕	ដោយ៖អៀង សុខម៉ិញ/RFI ខេមរភាសា
អ្នកស្រី ចក់ សុភាព នាយិការនៃមជ្ឈមណ្ឌលសិទ្ធិមនុស្សកម្ពុជា (CCHR) ប្រាប់សារព័ត៌មានថ្មីៗតាមទូរស័ព្ទថា អ្នកទាំង៣នាក់ដែលត្រូវអាជ្ញាធរចាប់ខ្លួន គឺ មានស្ត្រី២នាក់ និងបុរសម្នាក់។ អ្នកស្រី សម្តែងការសោកស្តាយយ៉ាងខ្លាំង ដែលសមត្ថកិច្ចតែងតែយាយីដល់ក្រុមអ្នកតវ៉ាឬការជួបជុំរបស់ប្រជាពលរដ្ឋ។ ប្រធានអង្គការផ្នែកសិទ្ធីមនុស្សរូបនេះ មានប្រសាសន៍ថា៖«កន្លងមករាល់ពេលដែលមានការជួបជុំ អាជ្ញាធរតែងតែធ្វើការរឹតត្បិត មិនរៀបចំបង្កឲ្យមានភាពអំណោយផលដល់ក្រុមអ្នកទាមទារឡើយ»។ ក្រោយចាកចេញពីស្ថានទូតចិន ប្រជាពលរដ្ឋទាំងនោះ បាននាំគ្នាបន្តទៅស្ថានទូតនៃប្រទេសមហាអំណាចមួយទៀត គឺស្ថានទូតអាមេរិក ដើម្បីយកញត្តិទៅដាក់។ ក្នុងញត្តិនោះ ពួកគាត់ សុំឲ្យរដ្ឋាភិបាលអាមេរិក ជំរុញប្រទេសទាំងអស់ជាហត្ថលេខីនៃកិច្ចព្រមព្រៀងសន្តិភាពទីក្រុងប៉ារីស បើកកិច្ចប្រជុំជាថ្មី លើខ្លឹមសារនៃកិច្ចព្រមព្រៀងសន្តិភាពទីក្រុងប៉ារីស ព្រោះពួកគាត់ យល់ថា រដ្ឋាភិបាលកម្ពុជា បានដើរចេញឆ្ងាយពីខ្លឹមសារនៃកិច្ចព្រមព្រៀងសន្តិភាពទីក្រុងប៉ារីស។ លើសពីនេះ ពួកគេ សរសេរក្នុងញត្តិថា ពួកគាត់ជាប្រជាពលរដ្ឋខ្មែរ ប្រឆាំងដាច់ខាតនឹងចិន ដែលមានបំណងមកបោះទីតាំងកងទ័ពនៅលើផែរាមខេត្តព្រះសីហនុ និងនៅតាមតារាសាគរខេត្តកោះកុង។ តាមរយៈញត្តិ ពួកគាត់ ថែមទាំងស្នើឲ្យរដ្ឋាភិបាលអាមេរិក ធ្វើអន្តរាគមន៍ទៅរដ្ឋាភិបាលចិន ដើម្បីឲ្យឈប់គាំទ្រអំណាចបុគ្គល គឺសំដៅលើសម្តេចនាយករដ្ឋមន្រ្តី ហ៊ុន សែន។ ប្រជាពលរដ្ឋ ក៏បានយកញត្តិទៅដាក់នៅស្ថានទូតបារាំងដែរ ដែលស្ថិតនៅជិតស្ថានទូតអាមេរិក គឺខាងលិចស្ថានទូតអាមេរិក។ ញត្តិ ដែលដាក់នៅស្ថានទូតបារាំង គឺមានខ្លឹមសារដូចគ្នាទាំងស្រុង ទៅនឹងញត្តិ ដែលដាក់នៅស្ថានទូតអាមេរិក។ មិនមែនតែម្តងឡើយ ដែលរដ្ឋាភិបាល ចេញមកប្រកាសប្រាប់ប្រជាពលរដ្ឋ និងអង្គការអន្តរជាតិ ថា កម្ពុជា មិនបានអនុញ្ញាតឲ្យចិន បង្កើតមូលដ្ឋានកងទ័ពលើទឹកដីកម្ពុជា។ ក្នុងពិធីសំណេះសំណាលជាមួយមន្ត្រីរាជការ និងក្រុមការងារស្ថាបនាហេដ្ឋារចនាសម្ព័ន្ធផ្លូវក្រុង ក្នុងខេត្តព្រះសីហនុ កាលពីខែមិថុនា ឆ្នាំ២០២០ ប្រមុខរដ្ឋាភិបាល បំភ្លឺថា៖«យើង គ្មានគោលការណ៍ណាមួយ ដើម្បីនឹងផ្តល់ឲ្យបរទេស ប្រើប្រាស់នូវមូលដ្ឋាន [ទ័ព] ក្នុងប្រទេសយើង ដែលផ្ទុយនឹងរដ្ឋធម្មនុញ្ញរបស់យើងទេ»។ ប្រមុខរដ្ឋាភិបាល បន្ថែមទៀតថា៖«កម្ពុជា សុំបញ្ជាក់ជាថ្មីថា កម្ពុជា ជាប្រទេសឯករាជ្យនិងអធិបតេយ្យភាព។ កម្ពុជា មិនចូលរួមជាមួយអ្នកនេះ ប្រឆាំងនឹងអ្នកនោះ។ [យើង] មិនអនុញ្ញាតឲ្យមានទីតាំងយោធាបរទេសនៅលើទឹកដីរបស់ខ្លួន ហើយយើង ក៏មិនបោះទីតាំងយោធារបស់យើង នៅលើទឹកដីបរទេសដែរ...»។ ចិន អាមេរិក និង បារាំង សុទ្ធតែជាហត្ថលេខីក្នុងការបង្កើតកិច្ចព្រមព្រៀងសន្តិភាពទីក្រុងប៉ារីស។ ប្រទេសទាំងអស់ ដែលចូលរួមធ្វើជាហត្ថលេខីជាមួយភាគីកម្ពុជា ក្នុងការបង្កើតកិច្ចព្រមព្រៀងសន្តិភាពទីក្រុងប៉ារីស មាន១៨។ ប្រទេសទាំង១៥ទៀត គឺ អូស្ត្រាលី ព្រុយណេ កាណាដា ឥណ្ឌា ឥណ្ឌូនេស៊ី ជប៉ុន ឡាវ ម៉ាឡេស៊ី ហ្វីលីពីន សិង្ហបុរី ថៃ សហភាពសូវៀត អង់គ្លេស វៀតណាម និង យូហ្គោស្លាវី។ កិច្ចព្រមព្រៀងសន្តិភាពទីក្រុងប៉ារីស ដែលបង្កើតឡើង កាលពីថ្ងៃទី២៣ ខែតុលា ឆ្នាំ១៩៩១ នៅទីក្រុងប៉ារីស ប្រទេសបារាំង គឺកើតចេញពីការស្រុះស្រួលរវាងភាគីខ្មែរទាំង៤ គឺរដ្ឋាភិបាលនៃរដ្ឋកម្ពុជា ហ្វ៊ុនស៊ិនប៉ិច រណសិរ្សជាតិរំដោះប្រជាពលរដ្ឋខ្មែរ និងខ្មែរក្រហម។ ក្នុងន័យជារួម កិច្ចព្រមព្រៀងសន្តិភាពទីក្រុងប៉ារីស ត្រូវបានបង្កើតឡើង ដើម្បីបញ្ចប់សង្គ្រាមនៅកម្ពុជា ហើយផ្សះផ្សារ បង្រួមបង្រួម និង កសាងប្រទេសជាតិឡើងវិញ។ កិច្ចព្រមព្រៀងសន្តិភាពទីក្រុងប៉ារីស ថែមទាំងត្រូវឲ្យកម្ពុជា ប្រកាន់យកនូវលទ្ធិប្រជាធិបតេយ្យសេរីពហុបក្ស និងការគោរពសិទ្ធិមនុស្ស៕	ភ្នំពេញ៖ សមត្ថកិច្ចឃាត់ខ្លួនអ្នកតវ៉ា៣នាក់ ខណៈក្រុមពួកគេប្រមាណ១០០នាក់បានប្រមូលផ្ដុំគ្នានៅមុខស្ថានទូតចិន នាព្រឹកទី២៣ ខែតុលា ឆ្នាំ២០២០ ដើម្បីទាមទារឲ្យរដ្ឋាភិបាលនៃប្រទេសមហាអំណាចមួយនេះ ចូលរួមគោរពកិច្ចព្រមព្រៀងសន្តិភាពទីក្រុងប៉ារីស។ នៅថ្ងៃទី២៣ ខែតុលា ឆ្នាំ២០២០នេះ គឺជាខួប២៩ឆ្នាំនៃការបង្កើតកិច្ចព្រមព្រៀងសន្តិភាពទីក្រុងប៉ារីស។
ក្នុងវ័យ៩៣ឆ្នាំ លោកនាយករដ្ឋមន្ត្រី មហាធៀ មហាម៉ាត់ គឺជាប្រមុខរដ្ឋាភិបាលចាស់ជាងគេលើពិភពលោក ឯលោក សេបាស្ទៀន ឃើស ក៏ជាប្រមុខរដ្ឋាភិបាលក្មេងជាងគេរបស់ពិភពលោកក្នុងវ័យ៣២ឆ្នាំ។ លោក មហាធៀ ជួបលោក ឃើស នៅឯទីក្រុងវីយែននៅថ្ងៃទី២១ ខែមករា អំឡុងពេលទស្សនកិច្ចការងារបីថ្ងៃនៅអូទ្រីស។ នេះក៏ជាទស្សនកិច្ចលើកដំបូងរបស់មេដឹកនាំម៉ាឡេស៊ីរូបនេះនៅអូទ្រីសតាំងពីឆ្នាំ១៩៨៥ មក។ លោក មហាធៀ ធ្លាប់កាន់តំណែងនាយករដ្ឋមន្ត្រី២២ឆ្នាំម្ដងហើយចន្លោះឆ្នាំ១៩៨១ ដល់ឆ្នាំ២០០៣ និងទើបកាន់តំណែងនេះម្ដងទៀតនៅឆ្នាំ២០១៨ មក។ ឯលោក ឃើស វិញ ធ្លាប់ជារដ្ឋមន្ត្រីការបរទេសវ័យក្មេងចាប់ពីឆ្នាំ២០១៣ ដល់ឆ្នាំ២០១៧ មុននឹងក្លាយជាអធិការបតីអូទ្រីសចាប់ពីឆ្នាំ២០១៧ ។ បើតាមសារព័ត៌មានម៉ាឡេស៊ី Bernama មេដឹកនាំទាំងពីរបានជជែកគ្នាលើការពង្រឹងទំនាក់ទំនងទ្វេភាគី ការជំរុញពាណិជ្ជកម្មនិងការវិនិយោគ ការអប់រំ វិទ្យាសាស្ត្រនិងបច្ចេកវិទ្យា ទេសចរណ៍ និងបញ្ហាតំបន់ និងអន្តរជាតិជាច្រើនទៀត។ នាជំនួបនេះ លោក មហាធៀ ចង់ឃើញការវិនិយោគកាន់តែច្រើនពីអូទ្រីសទៅម៉ាឡេស៊ី ដើម្បីបង្កើនទំហំពាណិជ្ជកម្មទ្វេភាគី។ ចំណែកលោក ឃើស វិញ បានអរគុណលោក មហាធៀ ដែលចំណាយពេលជួបលោក។ ក្រោយការជួបចរចា៤០នាទី អធិការបតីអូទ្រីសវ័យក្មេងរូបនេះនិយាយថា៖ លោកដឹងគុណដែលបានជួបជាមួយមេដឹកនាំសម្បូរបទពិសោធ និងចាស់ជាងគេរបស់ពិភពលោក។ ជាមេដឹកនាំក្មេងជាងគេបំផុត ខ្ញុំមានរឿងច្រើនដែលត្រូវរៀនពីគាត់។» លើវិស័យពាណិជ្ជកម្មវិញ លោក ឃើស អះអាងថា មានសក្ដានុពលជាច្រើនសម្រាប់ការធ្វើជំនួញទៀតពិសេសវិស័យថាមពល និងហេដ្ឋារចនាសម្ព័ន្ធ។ មេដឹកនាំអូទ្រីសចង់ឃើញប្រទេសទាំងពីរធ្វើការឲ្យកាន់តែជិតស្និទ្ធដើម្បីជំរុញទំនាក់ទំនងទ្វេភាគីផងដែរ៕	នាយករដ្ឋមន្ត្រីម៉ាឡេស៊ី មហាធៀ មហាម៉ាត់ នៅថ្ងៃទី២១ ខែមករា បានជួបជាមួយអធិការបតីអូទ្រីស សេបាស្ទៀន ឃើស (Sebastian Kurz) ។ ការចាប់ដៃគ្នានេះ បានបង្កើតជាប្រវត្តិសាស្ត្រមួយ គឺមេដឹកនាំចាស់ជាងគេលើពិភពលោក ជួបជាមួយមេដឹកនាំក្មេងជាងគេលើពិភពលោក។ លោក មហាធៀ បានប្រកាសស្វាគមន៍ទុនវិនិយោគអូទ្រីសនៅម៉ាឡេស៊ី។
របាយការណ៍ដដែលបានបញ្ជាក់ថា គ្រោះថ្នាក់ចរាចរណ៍ថ្ងៃទី១ នៃបុណ្យចូលឆ្នាំខ្មែរនេះ កើតឡើង៣១ លើក មាន២លើកនៅខេត្តត្បូងឃ្មុំ ស្លាប់៤នាក់ របួស២នាក់, កំពង់ស្ពឺ១លើក ស្លាប់៣នាក់, រាជធានីភ្នំពេញ៦លើក ស្លាប់២នាក់ របួស៦នាក់, បាត់ដំបង២លើក ស្លាប់២នាក់, ខេត្តកណ្ដាល២លើក ស្លាប់២នាក់ របួស៦នាក់, ខេត្តក្រចេះ៣លើក ស្លាប់២នាក់ របួស៥នាក់, ខេត្តស្វាយរៀង៣លើក ស្លាប់១នាក់ របួស៤នាក់ និងខេត្តកំពង់ឆ្នាំ១លើក ស្លាប់១នាក់។ រយៈពេល២ថ្ងៃនៃឱកាសបុណ្យចូលឆ្នាំថ្មី ចាប់ពីថ្ងៃទី១៣ និង ១៤ ខែមេសា ឆ្នាំ២០១៩ គ្រោះ ថ្នាក់ចរាចរណ៍បានកើតឡើង៥៥លើក ស្លាប់មនុស្ស៣១នាក់ និង៩០នាក់ របួសធ្ងន់ស្រាល៕	ថ្ងៃទី១ នៃពិធីបុណ្យចូលឆ្នាំ ប្រពៃណីជាតិខ្មែរ ដែលត្រូវនឹងថ្ងៃទី១៤ ខែមេសា ម្សិលមិញ មានករណីគ្រោះថ្នាក់ចរាចរណ៍នៅទូទាំងប្រទេស បណ្ដាលឲ្យមនុស្សស្លាប់១៧នាក់, របួសស្រាល១៥នាក់ និងរបួសធ្ងន់៣២នាក់។ នេះបើយោងតាមរបាយការណ៍ពីនាយកដ្ឋាននគរបាលចរាចរណ៍ និងសណ្ដាប់ធ្នាប់សាធារណៈ នៃគ្គស្នងការដ្ឋាននគរបាលជាតិ។
ឯកអគ្គរដ្ឋទូតរងរុស្ស៊ីប្រចាំអង្គការសហប្រជាជាតិ Vladimir Safronkov លើកឡើងថា សេចក្តីព្រាងដំណោះស្រាយដែលត្រូវបានស្នើឡើងដោយអាមេរិក, អង់គ្លេស និងបារាំងមានលក្ខណៈលម្អៀង ដែលវាចាំបាច់ត្រូវមានការពិភាក្សានិងកែតម្រូវច្រើនទៀត។ ហើយរុស្ស៊ីចង់ឲ្យមានបន្ថែមពាក្យដែលទាមទារឲ្យក្រុមឧទ្ទាមបើកផ្លូវឲ្យអ្នកស៊ើបអង្កេតអង្គការសហប្រជាជាតិចូលបំពេញការងារបានដោយងាយស្រួយ ហើយមួយទៀតរុស្ស៊ីក៏ទាមទារឲ្យមានការស៊ើបអង្កេតពេញលេញនិងមិនលម្អៀងមួយដើម្បីស្វែងរកការពិត។ លោក Vladimir Safronkov បានលើកឡើងដូច្នេះថា៖ «សេចក្តីព្រាងដំណោះស្រាយនេះត្រូវបានរៀបចំឡើងយ៉ាងប្រញាប់ប្រញាល់ ហើយបើសិនអនុម័តបានន័យថា យើងគ្មានការទទួលខុសត្រូវសោះ»។ ដូច្នេះហើយក្រោយការពិភាក្សាគ្នាលើសេចក្តីព្រាងដំណោះស្រាយនេះ មិនមានការបោះឆ្នោតអនុម័តជាផ្លូវការឡើយ ព្រោះបើបោះឆ្នោតក៏រុស្ស៊ីជំទាស់ដែរ។ ការបោះឆ្នោតអនុម័តដំណោះស្រាយប្រហែលជានឹងរៀបចំឡើងជាបន្តបន្ទាប់ក្រោយពេលដែលសេចក្តីព្រាងនេះត្រូវគេកែតម្រូវដែលអាចឲ្យសមាជិកទាំងអស់ពេញចិត្តបាននោះ។ តំណាងរុស្ស៊ីប្រចាំអង្គការសហប្រជាជាតិរូបនេះក៏បានបង្ហាញការខកចិត្តផងដែរ ដែលលោកខាងលិចកន្លងមកមិនឈឺឆ្អាល និងចង់ស៊ើបអង្កេតរកការពិតសោះនៅពេលដែលមានការចោទប្រកាន់ក្រុមឧទ្ទាមរឿងប្រើប្រាស់អាវុធគីមី។ កាលពីចុងឆ្នាំ ២០១៦ រុស្ស៊ីបានប្រកូកប្រកាសប្រាប់លោកខាងលិចនិងសហគមន៍អន្តរជាតិថា ខ្លួនមានភស្តុតាងដែលបង្ហាញថា ក្រុមឧទ្ទាមបានប្រើប្រាស់ឧស្ម័នពុលក្នុងការប្រយុទ្ធគ្នានៅទីក្រុងដ៏ប្រទាញប្រទង់ Aleppo មុនក្រុមទាហានរដ្ឋាភិបាល អាសាដ ដណ្តើមបានទាំងស្រុងនោះ។ តាមពិតទៅការកោះប្រជុំបន្ទាន់អង្គការសហប្រជាជាតិនេះធ្វើឡើងក្រោយពេលដែលមានការវាយប្រហារដោយប្រើប្រាស់ឧស្ម័នគីមីនៅក្រុង Khan Shiekhoun នៅខេត្ត Idlib ដោយសម្លាប់មនុស្សយ៉ាងហោចណាស់ ៧២ ក្នុងនោះមានកុមារ ២០នាក់ថែមទៀត។ ដោយឡែក ឯកអគ្គរដ្ឋទូតរងខាងលើក៏បានបញ្ជាក់ផងដែរថា រដ្ឋាភិបាលស៊ីរីបច្ចុប្បន្នចង់ឲ្យមានការស្វែងរកការពិតពាក់ព័ន្ធការវាយប្រហារដោយប្រើប្រាស់អាវុធគីមី។ ហើយក្រុងដាម៉ាសនឹងទាក់ទងជាមួយអង្គការហាមឃាត់ការប្រើប្រាស់អាវុធគីមី និងស្នើសុំឲ្យអង្គការនេះបញ្ជូនក្រុមការងារខ្លួនមកកាន់ប្រទេសស៊ីរីដើម្បីស៊ើបអង្កេតករណីសោកនាដកម្មនេះ។ ចំណែករុស្ស៊ីដែលព្យាយាមបកស្រាយរឿងអាវុធគីមីនេះ បានសម្រេចដាក់ចេញសេចក្តីព្រាងដំណោះស្រាយរបស់ខ្លួនផ្ទាល់ចូលក្រុមប្រឹក្សាសន្តិសុខដើម្បីឆ្លើយតបដំណោះស្រាយព្រាងឡើងដោយលោកខាងលិច។ ការជជែកពិភាក្សានិងប្រឹក្សាយោបល់លើដំណោះស្រាយនេះបានចាប់ផ្តើមហើយ ហើយគេរំពឹងថា ក្រុមប្រឹក្សានេះអាចនឹងបន្តកិច្ចប្រជុំនៅថ្ងៃព្រហស្បតិ៍ទី ៦ ខែមេសានេះទៀត។ ខណៈដែលលោកខាងលិចចង្អុលដាក់កំហុសលើរបបដឹកនាំ អាសាដ តំណាងជាន់ខ្ពស់អង្គការសហប្រជាជាតិទទួលបន្ទុកកិច្ចការរំសាយសព្វាវុធលោក Kim Won-soo បានបញ្ជាក់ក្នុងអង្គប្រជុំក្រុមប្រឹក្សាសន្តិសុខដោយទទទួលស្គាល់ថា មកដល់ពេលបច្ចុប្បន្ននេះអង្គការសហប្រជាជាតិមិនមានភស្តុតាងឯករាជ្យនិងគួរឲ្យទុកចិត្តបានរឿងការប្រើប្រាស់អាវុធគីមីវាយប្រហារជនស៊ីវិលនៅស៊ីរី។ គេបានត្រឹមឃើញរបាយការណ៍ថ្មីៗដែលចេញមក ដោយគ្មានអ្នកណាម្នាក់អាចដឹងច្បាស់ថា វាជាការពិតកម្រិតណាឡើយ។ លោកបានប្រាប់ក្រុមប្រឹក្សាថា៖ «របាយការណ៍បានបញ្ជាក់ ការវាយប្រហារនេះធ្វើឡើងដោយការវាយប្រហារពីលើអាកាសលើផ្ទះប្រជាពលរដ្ឋ ប៉ុន្តែនៅពេលនេះមធ្យោបាយដែលគេប្រើប្រាស់ដើម្បីវាយប្រហារនេះមិនទាន់អាចកំណត់បានច្បាស់លាស់ឡើយ»។ ក្រោយមានគ្រោះថ្នាក់ភ្លាម រដ្ឋាភិបាលស៊ីរីបានព្យាយាមបកស្រាយប្រាប់សហគមន៍អន្តរជាតិថា ស៊ីរីមិនបានវាយប្រហារដោយប្រើប្រាស់ឧស្ម័នគីមីឡើយ។ ដំណើរដើមទងពិតប្រាកដនោះគឺ កងទ័ពរុស្ស៊ីបានវាយប្រហារលើឃ្លាំងគ្រាប់ក្រុមឧទ្ទាម ដែលក្នុងនោះមានអាវុធគីមី។ ដូច្នេះហើយបានជាឧស្ម័នពុលនោះបែកធ្លាយបង្កគ្រោះមហន្តរាយដល់អាយុជីវិតប្រជាពលរដ្ឋបែបនេះ។ ប៉ុន្តែការបកស្រាយមិនត្រូវបានគេទទួលយកទេ។ ក្នុងកិច្ចប្រជុំក្រុមប្រឹក្សាសន្តិសុខនេះ មន្ត្រីទូតជនជាតិកូរ៉េខាងត្បូងរូបនេះក៏បានរម្លឹកឡើងវិញផងដែរថា អាវុធគីមីដែលរដ្ឋាភិបាលស៊ីរីប្រគល់ឲ្យស្ថាប័នអន្តរជាតិកាលពីឆ្នាំ ២០១៣ នោះ ត្រូវបានយកចេញពីស៊ីរីនិងកម្ទេចចោលអស់ហើយ។ សូមបញ្ជាក់បន្តិចថា របបដឹកនាំស៊ីរីរងការចោទប្រកាន់ច្រើនដងមកហើយរឿងប្រើប្រាស់អាវុធគីមីនេះ។ កន្លងមករបាយការណ៍ស៊ើបអង្កេតរបស់អង្គការសហប្រជាជាតិ បានចង្អុលដាក់រដ្ឋាភិបាលអាសាដ ថាបានប្រើប្រាស់អាវុធគីមីយ៉ាងតិច ៣ដងចន្លោះពីឆ្នាំ ២០១៤ ដល់ឆ្នាំ ២០១៥។ ប៉ុន្តែក្រុងដាម៉ាសបានទាត់ចោទការចោទប្រកាន់នេះ ហើយបានចោទក្រុមឧទ្ទាមវិញ។៕	ក្នុងកិច្ចបន្ទាន់ប្រជុំក្រុមប្រឹក្សាសន្តិសុខផ្តោតលើការប្រើប្រាស់អាវុធគីមីនៅស៊ីរី រុស្ស៊ីរងការទិតៀនខ្លាំងពីសំណាក់សហរដ្ឋអាមេរិក ។ ប៉ុន្តែរុស្ស៊ីបានទាមទារឲ្យមានការកែតម្រូវសេចក្តីព្រាងដំណោះស្រាយដែលអាមេរិក,បារាំង អង់គ្លេស បើមិនដូច្នេះទេខ្លួននឹងបោះឆ្នោតប្រឆាំង។ រុស្ស៊ីរិះគន់លោកខាងលិចផងដែរ ដោយលើកយករឿងដែលលោកខាងលិចមិនព្រមស៊ើបអង្កេត ពេលខ្លួនរកឃើញថាក្រុមឧទ្ទាមជាអ្នកប្រើប្រាស់អាវុធគីមីនៅក្រុង Aleppo កន្លងមក។
រដ្ឋាភិបាល បានត្រៀមដីចំនួន ៦ ០០៥ឡូត៍នៅតំបន់រុនតាឯក សម្រាប់ចែកជូនពលរដ្ឋដែលនឹងត្រូវរុះរើសំណង់ខុសច្បាប់ ចេញពីតំបន់អង្គរ។ នេះបើតាមលោក ជា សុផារ៉ា រដ្ឋមន្ត្រីក្រសួងដែនដីនគរូបនីយកម្ម និងសំណង់ និងជាប្រធានក្រុមការងារតម្រង់ទិស ដោះស្រាយបញ្ហាសំណង់ខុសច្បាប់ក្នុងតំបន់អង្គរ ថ្លែងក្នុងពិធីបើកយុទ្ធនាការចុះវាស់វែង កំណត់និយាមកាក្បាលដី និងអត្តសញ្ញាណអ្នកកាន់កាប់ដី និងសំណង់ខុសច្បាប់ ក្នុងតំបន់រមណីយដ្ឋានអង្គរ កាលពីថ្ងៃទី១៧ ខែសីហា ឆ្នាំ២០២២។ យ៉ាងណាក៏ដោយ លោក ជា សុផារ៉ា បានបញ្ជាក់ថា ពលរដ្ឋដែលមានសិទ្ធិទទួលបានដីនៅតំបន់រុនតាឯកនេះ ទាល់តែមានលក្ខខណ្ឌគ្រប់គ្រាន់ ទៅតាមការវិនិច្ឆ័យពីអ្នកជំនាញ និងអាជ្ញាធរពាក់ព័ន្ធដែរ។ «មិនមែនចេះតែឱ្យទេ ទាល់តែមានលក្ខខណ្ឌគ្រប់គ្រាន់ ដើម្បីឱ្យ។ ហើយកន្លងមក ក៏បងប្អូននៅតាមផ្លូវនៅខេត្តសៀមរាប ដែលយើងធ្វើហេដ្ឋារចនាសម្ព័ន្ធ។ នៅតាមដងស្ទឹង(សៀមរាប) ក៏គាត់នៅទីនោះដែរ(រុនតាឯក)»។ លោក ជា សុផារ៉ា បញ្ជាក់ដូច្នេះ រួចបន្ថែមទៀតថា ដីឡូត៍ដែលរដ្ឋាភិបាលរៀបចំនោះ មានទំហំ ២០ គុណនឹង ៣០ម៉ែត្រ ក្នុងមួយឡូត៍ ជាមួយនឹងការចេញប្លង់កម្មសិទ្ធិឱ្យភ្លាមៗដែរពីអាជ្ញាធរផងដែរ។ លោក ជា សុផារ៉ា រដ្ឋមន្ត្រីក្រសួងដែនដី នគរូបនីយកម្ម និងសំណង់ ដឹកនាំក្រុមការងារចុះពិនិត្យសកម្មភាពវាស់វែង កំណត់និយាមកាក្បាលដី និងអត្តសញ្ញាណអ្នកកាន់កាប់ដី និងសំណង់ខុសច្បាប់ក្នុងរមណីយដ្ឋានអង្គរ នៅតំបន់១និងតំបន់២ នាថ្ងៃទី១៨ ខែសីហា ឆ្នាំ២០២២។ សូមរំឭកថា បច្ចុប្បន្នមានសំណង់ខុសច្បាប់នៅក្នុងរមណីយដ្ឋានអង្គរ មានជិត ៨ ៥០០ករណី។ លោក ជា សុផារ៉ា បានហៅសំណង់ទាំងនោះថា ជាសំណង់ខុសច្បាប់ ដ៏គួរឱ្យខ្មាសអៀន និងមិនគួរឱ្យកើតមានឡើងនោះទេ។ ជុំវិញយុទ្ធនាការចុះវាស់វែង កំណត់និយាមកាក្បាលដី និងអត្តសញ្ញាណអ្នកកាន់កាប់ដី និងសំណង់ខុសច្បាប់នេះ អាជ្ញាធរ បានកំណត់រយៈពេលត្រឹមតែ១៥ថ្ងៃ ដោយចាប់ផ្តើមពីថ្ងៃទី១៨ ខែសីហា តទៅ។ ក្រុមការងារនេះ មានជិត៨០០នាក់ ចែកចេញជា៣២ក្រុម មកពីក្រសួង ការិយាល័យជំនាញ ស្ថាប័នជំនាញ និងមន្ទីររៀបចំដែនដីខេត្តកំពង់ចាម កំពង់ធំ សៀមរាប បាត់ដំបង និងបន្ទាយមានជ័យ៕ អត្ថបទទាក់ទង លោក ជា សុផារ៉ា៖ ប្រយោជន៍បុគ្គល គ្រួសារ មិនអាចមកគ្របលើដួងព្រលឹងជាតិ និងបុព្វបុរសឡើយ	សៀមរាប៖ រដ្ឋាភិបាល ត្រៀមដីចំនួន ៦ ០០៥ឡូត៍នៅតំបន់រុនតាឯក សម្រាប់ផ្តល់ជូនពលរដ្ឋដែលត្រូវរុះរើសំណង់ខុសច្បាប់ ចេញពីតំបន់អង្គរ។ ពលរដ្ឋដែលអាចទទួលបានដីនៅតំបន់រុនតាឯកនេះ គឺទាល់តែអ្នកជំនាញ និងអាជ្ញាធរពាក់ព័ន្ធ វិនិច្ឆ័យថាមានលក្ខខណ្ឌគ្រប់គ្រាន់។ លោក ជា សុផារ៉ា រដ្ឋមន្ត្រីក្រសួងដែនដីនគរូបនីយកម្ម និងសំណង់ និងជាប្រធានក្រុមការងារតម្រង់ទិស ដោះស្រាយបញ្ហាសំណង់ខុសច្បាប់ក្នុងតំបន់អង្គរ។
Eddie Alvarez រហស្សនាម «The Underground King» ធ្វើបានល្អណាស់នៅចុងឆ្នាំ២០១៩។ អ្នកលេងគុនចម្រុះមកពីអាមេរិករូបនេះជាកីឡាករម្នាក់ឡើងដល់កម្រិតកំពូលពេលធ្វើឲ្យអតីតម្ចាស់ខ្សែក្រវាត់របស់ហ្វីលីពីន Eduard Landslide Folayang ចុះចាញ់នៅកម្មវិធី ONE: DAWN OF HEROES កាលខែសីហាឆ្នាំមុន ដើម្បីឈានជើងចូលវគ្គផ្ដាច់ព្រ័ត្រ ONE Lightweight World Grand Prix Championship នាខែតុលា។ យ៉ាងណាក្ដី រូបគេមិនអាចប្រកួតវគ្គផ្ដាច់ព្រ័ត្របានឡើយ និងបង្ខំដកខ្លួនដោយសារតែរបួស។ បន្ទាប់មក រូបគេប្រើពេលសម្រាកព្យាបាលនៅផ្ទះរហូតដល់ជាសះស្បើយវិញ។ The Underground King បានកំពុងហ្វឹកហាត់ដើម្បីត្រៀមខ្លួនមកវិញក្នុងគោលបំណងប៉ះគូប្រកួតវគ្គផ្ដាច់ព្រ័ត្រ ONE Lightweight World Grand Prix Championship កីឡាករ Saygid Dagi Guseyn Arslanaliev ប៉ុន្តែ COVID-19 បានរារាំងផែនការទាំងនេះ។ ពេលនេះកីឡាករមកពីរដ្ឋ Philadephia កំពុងរៀបចំខ្លួនជាពិសេសស្មារតី និង ហាត់កម្លាំងដើម្បីត្រលប់មកវិញអមដោយភាពជោគជ័យ។ អ្នកជំនាញគុនចម្រុះពានពិពណ៌នាថា ៖«សម្រាប់ ខ្ញុំពិតសំណាងណាស់ព្រោះមានសម្ភារជាច្រើននៅក្នុងផ្ទះ។ យើងមានអាងហែលទឹក ដែលអាចឲ្យខ្ញុំហែលតិចៗ និងអាចនៅត្រាំទឹកក្ដៅ បន្ទាប់ពីហ្វឹកហាត់ចប់។ ខ្ញុំគ្រាន់តែហ្វឹកហាត់នៅផ្ទះរបស់ខ្ញុំ , ប្រើសម្ភារនៅផ្ទះ, និង លេងជាមួយកូនៗ។ តែអ្វីៗដូចជាការធ្វើសាដើមវិញអីចឹង»។ បែបណាក៏ដោយ ដើម្បីតទល់នឹងគូប្រជែងខ្លាំងៗ ទម្ងន់ lightweights នៅសង្វៀនអន្តរជាតិ Alvarez បានប្រើពេលវេលាយូរដើម្បីឲ្យបានប្រសើរឡើងវិញ។ Alvarez បានរៀបរាប់បន្ត ៖«ខ្ញុំពិតជាចាប់ផ្ដើមពីដំបូងវិញមានដូចជារក្សាលំនឹង, និង រក្សាជំហរ ជាដើមបែបនេះក្រោយជាពីរបួស។ តែសមត្ថភាពធ្វើចលនាជុំវិញ២៥ នាទីគឺល្អ។ វាត្រូវធ្វើជាជំហានៗដើម្បីអាចឡើងប្រកួតវិញបាន។ មិនងាយស្រួលទេមុនពេលមនុសុ្សជាច្រើនទទួលស្គាល់»។ នៅពេលឡើងសង្វៀនជាថ្មី Alvarez រំពឹងថាធ្វើបានល្អបំផុតក្នុងពិភពគុនចម្រុះ។ កីឡាករដដែលបញ្ជាក់ ៖«ខ្ញុំព្យាយាមឆ្ពោះទៅមុខ និង ស្វែងរកខ្សែក្រវាត់តាមតែអាចធ្វើបាន។ ខ្ញុំមិនរួញរានោះទេ ហើយខ្ញុំមានស្ទិលថ្មីក្នុងការប្រកួត»។ បែបណាក៏ដោយ ដើម្បីតទល់នឹងគូប្រជែងខ្លាំងៗ ទម្ងន់ lightweights នៅសង្វៀនអន្តរជាតិ Alvarez បានប្រើពេលវេលាយូរដើម្បីឲ្យបានប្រសើរឡើងវិញ។ Alvarez បានរៀបរាប់បន្ត ៖«ខ្ញុំពិតជាចាប់ផ្ដើមពីដំបូងវិញមានដូចជារក្សាលំនឹង, និង រក្សាជំហរ ជាដើមបែបនេះក្រោយជាពីរបួស។ តែសមត្ថភាពធ្វើចលនាជុំវិញ២៥ នាទីគឺល្អ។ វាត្រូវធ្វើជាជំហានៗដើម្បីអាចឡើងប្រកួតវិញបាន។ មិនងាយស្រួលទេមុនពេលមនុសុ្សជាច្រើនទទួលស្គាល់»។ នៅពេលឡើងសង្វៀនជាថ្មី Alvarez រំពឹងថាធ្វើបានល្អបំផុតក្នុងពិភពគុនចម្រុះ។ កីឡាករដដែលបញ្ជាក់ ៖«ខ្ញុំព្យាយាមឆ្ពោះទៅមុខ និង ស្វែងរកខ្សែក្រវាត់តាមតែអាចធ្វើបាន។ ខ្ញុំមិនរួញរានោះទេ ហើយខ្ញុំមានស្ទិលថ្មីក្នុងការប្រកួត»។ View this post on Instagram The only control we really have is Self Control . Thanks big homie @thenewrayrobinson Good work #stayincontrol #staysafe #thnq#ugk#alldabelts A post shared by Eddie Alvarez (@ealvarezfight) on Mar 21, 2020 at 1:03pm PDT អតីតម្ចាស់ខ្សែក្រវាត់ Lightweight World Champion ៤សម័យ តាំងចិត្តបែបនេះ ៖«[ខ្ញុំចង់ត្រលប់មកវិញ] និង ផ្ដួលដៃគូឲ្យច្រើនបំផុត។ នេះជាអ្វីដែលខ្ញុំបានដាក់ចិត្ត។ ខ្ញុំចង់ប្រកួតឲ្យច្រើនដោយមិនគិតអំពីហានិភ័យឡើយ»។ Alvarez កំពុងសម្លឹងមើលគូប្រកួតកំពូលៗជាច្រើនទៀតនៅសង្វៀន ONE Championship។ នាពេលកន្លងទៅ គេប៊ិះនឹងឈ្នះខ្សែក្រវាត់ទៅហើយប៉ុន្តែបែរជារបួសទៅវិញ។ ការតាំងចិត្តជាថ្មីនឹងមិនធ្វើឲ្យគេខកបំណងឡើយ។ ជើងខ្លាំងអាមេរិកដាក់គោលដៅច្បាស់ ៖«ផ្នត់គំនិតរបស់ខ្ញុំ គឺ ជើងឯកទោះនៅទីណាក៏ដោយ។ ខ្ញុំយកឈ្នះជើងឯក ឬ នរណាដែលគិតថាល្អបំផុតនៅ ONE Championship។ ខ្ញុំចង់ជួបមែនទែន»។ «ខ្ញុំគួរប៉ះ [ONE Lightweight World Champion] កីឡាករ Christian Lee នាពេលនេះ។ ខ្ញុំគួរជួបអ្នកដែលមានខ្សែក្រវាត់ពាក់នៅចង្កេះ។ ខ្ញុំមើលឃើញអីចឹង។ ហើយខ្ញុំក៏គួរជួបអ្នកលេងកំពូលក្នុងទម្ងន់នេះដែលប្រកួតប្រជែងខ្ពស់យកខ្សែក្រវាត់នាពេលកន្លងទៅដែរ»។ Alvarez យល់ឃើញបែបនេះ។ The Underground King បានសង្កត់ធ្ងន់ថា ៖«វាជាការសម្រាកពីជីវិតដែលរវល់ និង មាននៅជាមួយគ្រួសារច្រើន។ តែខ្ញុំជឿថាអ្វីៗកើតឡើងក្នុងហេតុផលមួយ។ ខ្ញុំនៅតែចង់ត្រលប់មកធម្មតាវិញ ដែលជាផ្នែកមួយនៃអារម្មណ៍។ ការត្រលប់មករកភាពរវល់វិញ គឺជារឿងសំខាន់បំផុតដើម្បីរក្សាផ្នត់គំនិតល្អៗជម្នះលើបញ្ហា»៕	អត្ថបទ៖ ស៊ីធី
ក្នុងអំឡុងពេលនៃសន្និសីទកាសែតរួមគ្នាមួយ ជាមួយលោក Alexander De Croo នាយករដ្ឋមន្ត្រីបែលហ្ស៊ិក នៅឯទីស្នាក់ការធំរបស់អង្គការអូតង់ ក្នុងទីក្រុង Brussels លោក Stoltenberg ត្រូវបានគេសួរអំពីទំនាក់ទំនងរបស់លោកជាមួយរដ្ឋបាលរបស់លោក Trump និងថាតើលោកគិតថាសម្ព័ន្ធមិត្តនេះនឹងនៅរស់រានមានជីវិតដែរឬទេ។ លោក Stoltenberg បាននិយាយថា ថ្វីបើមានការខ្វែងគំនិតគ្នាជាមួយលោកនិងអង្គការអូតង់ ដែលអាចមានជាមួយអតីតប្រធានាធិបតីសហរដ្ឋអាមេរិកក៏ដោយ បញ្ហាប្រឈមទាំងអស់នោះជាអ្វីដែលធ្វើឲ្យ «អង្គការអូតង់កាន់តែខ្លាំង»។ លោកបាននិយាយទៀតថា សម្ព័ន្ធមិត្តជានិច្ចកាលបានទទួលការគាំទ្រពីគណបក្សទាំង ២ នៅក្នុងសហរដ្ឋអាមេរិក ហើយនៅតែបន្ត។ ប្រធានអង្គការអូតង់បានបន្ថែមទៀតថា អង្គការអូតង់និងសហរដ្ឋអាមេរិកកំពុងធ្វើកិច្ចការជាមួយគ្នាយ៉ាងច្រើននៅពេលឥឡូវនេះ ជាងពួកគេធ្វើកាលពីប៉ុន្មានឆ្នាំមុនទៀត។ លោក Stoltenberg បាននិយាយបន្តទៀតថា៖ «យើងមានសមយុទ្ធកាន់តែច្រើនឡើង កងទ័ពសហរដ្ឋអាមេរិកកាន់តែច្រើនឡើងសកម្មភាពកើនឡើង សម្ព័ន្ធភាពអឺរ៉ុបនិងអាមេរិកខាងជើងរួមគ្នានៅតំបន់អឺរ៉ុប។ ដូច្នេះ ខ្ញុំគិតថា កម្លាំងនៃចំណងទាក់ទងឆ្លងកាត់មហាសមុទ្រ Atlantic ត្រូវបានបង្ហាញ តាមរយៈអ្វីដែលយើងបានធ្វើ»៕	អគ្គលេខាធិការអង្គការអូតង់លោក Jens Stoltenberg បានសារភាពកាលពីថ្ងៃព្រហស្បតិ៍ម្សិលមិញថា សម្ព័ន្ធមិត្តមានទំនាក់ទំនងដ៏លំបាកជាមួយរដ្ឋបាលរបស់លោក Trump ហើយថា លោកមានការសន្ទនាដ៏លំបាកជាមួយអតីតប្រធានាធិបតីសហរដ្ឋអាមេរិកលោក Donald Trump។
ការប្រយុទ្ធគ្នារវាងកម្លាំងប្រដាប់អាវុធជនជាតិភាគតិច និងយោធាមីយ៉ាន់ម៉ាក្នុងរដ្ឋ Shan ដែលស្ថិតនៅតំបន់ភាគខាងជើងជាប់ព្រំដែនជាមួយចិន បានកើតឡើងជាច្រើនថ្ងៃមកហើយ។ សម្ព័ន្ធភាពកម្លាំងប្រដាប់អាវុធជនជាតិភាគតិចដូចជា ក្រុម The Myanmar National Democratic Alliance Army (MNDAA), ក្រុម Ta'ang National Liberation Army (TNLA) និងក្រុម the Arakan Army (AA) នៅថ្ងៃទី២ ខែវិច្ឆិកា បានអះអាងថា ពួកគេបានគ្រប់គ្រងប៉ុស្តិ៍យោធាជាច្រើនកន្លែង, ក្រុងចំនួន៤ និងច្រកពាណិជ្ជកម្មឆ្ពោះទៅកាន់ចិន។ បន្ទាប់ពីបាត់បង់តំបន់ឈរជើងសំខាន់ៗទាំងនោះ នាយឧត្តមសេនីយ៍ មីន អ៊ុងឡាំង មេដឹកនាំយោធាមីយ៉ាន់ម៉ា បានប្រកាសដណ្តើមយកទីតាំងទាំងនោះមកវិញ រួមទាំងប្រកាសសងសឹក។ «រដ្ឋាភិបាល នឹងចាប់ផ្តើមការវាយបកប្រឆាំងនឹងក្រុមប្រដាប់អាវុធជនជាតិភាគតិច»។ លោក មីន អ៊ុងឡាំង បានសង្កត់ធ្ងន់បែបនេះ នៅចំពោះមុខក្រុមប្រឹក្សារដ្ឋបាលរដ្ឋ ដោយបន្តថា ក្រុម MNDAA និងក្រុម TNLA បានវាយប្រហារលើជំរំសន្តិសុខក្នុងតំបន់ និងការិយាល័យក្នុងតំបន់ Kokang ក្នុងរដ្ឋ Shan ដែលមានព្រំដែនជាប់ជាមួយចិន។ ស្របគ្នានេះ មេដឹកនាំយោធាមីយ៉ាន់ម៉ា បានចោទក្រុមប្រដាប់អាវុធជនជាតិភាគតិច Kachin Independence Army ដែលស្ថិតនៅក្នុងរដ្ឋ Kachin បានវាយប្រហារលើហេដ្ឋារចនាសម្ព័ន្ធដឹកជញ្ជូន និងមូលដ្ឋានយោធាផង។ ប្រមុខយោធាមីយ៉ាន់ម៉ារូបនេះ បានប្តេជ្ញាសងសឹកក្រុមប្រដាប់អាវុធទាំងនោះវិញ។ នៅក្នុងថ្ងៃទី១ ខែវិច្ឆិកា អ្នកនាំពាក្យយោធាមីយ៉ាន់ម៉ា បានអះអាងថា យោធាបានបាត់បង់ការគ្រប់គ្រងលើក្រុង Chinshwehaw ក្នុងរដ្ឋ Shan ដែលជាមជ្ឈមណ្ឌលពាណិជ្ជកម្មដ៏សំខាន់ជាមួយខេត្តយូណានរបស់ចិន។ មីយ៉ាន់ម៉ាដែលមានក្រុមជនជាតិភាគតិចជាច្រើន ប្រឈមមុខការប៉ះទង្គិចខ្លាំងរវាងក្រុមប្រដាប់អាវុធដែលទាមទារស្វ័យភាព និង យោធាមីយ៉ាន់ម៉ា ជាច្រើនទសវត្សរ៍មកហើយ។ បន្ថែមពីនេះ ក្រុមប្រដាប់អាវុធជនជាតិភាគតិចខ្លះ បានបង្វឹក និងបំពាក់អាវុធសម្រាប់កម្លាំងការពារប្រជាជន (PDF) របស់រដ្ឋាភិបាលស្រមោលថែមទៀត ចាប់តាំងពីមានរដ្ឋប្រហារយោធានៅក្នុងឆ្នាំ២០២១ មក។ ដោយសារតែមានការប៉ះទង្គិចក្បែរតំបន់ព្រំដែនរបស់ខ្លួនដែរនោះ រដ្ឋាភិបាលក្រុងប៉េកាំង បានអំពាវនាវឱ្យមានបទឈប់បាញ់ទាំងអស់នៅក្នុងរដ្ឋ Shan ដែលមានគម្រោងហេដ្ឋារចនាសម្ព័ន្ធជាច្រើនលានដុល្លាររក្រោមគនិតផ្តួចផ្តើមផ្លូវ និងខ្សែក្រវាត់៕	មេដឹកនាំយោធាមីយ៉ាន់ម៉ា លោក មីន អ៊ុងឡាំង បានប្តេជ្ញាដណ្តើមយកក្រុង និងតំបន់ស្ថិតនៅភាគខាងជើងយកមកវិញ ក្រោយធ្លាក់ទៅក្នុងដៃរបស់ក្រុមប្រដាប់អាវុធជនជាតិភាគតិចដែលធ្វើប្រតិបត្តិការរួមគ្នាប្រឆាំងរបបយោធា។ នេះបើតាមការចុះផ្សាយរបស់សារព័ត៌មានរដ្ឋ Global New Light of Myanmar នៅថ្ងៃទី៣ ខែវិច្ឆិកា។ ការបាត់បង់តំបន់ទាំងនោះ ធ្វើឱ្យយោធាមីយ៉ាន់ម៉ាពិបាក ក្នុងការធ្វើពាណិជ្ជកម្មជាមួយចិន។
ដើម្បីជ្រាបច្បាស់សូមស្ដាប់កិច្ចសម្ភាសរវាងលោក ញ៉ុង ហេង នៃសារព័ត៌មានថ្មីៗ និងលោក ស៊ូ សុជាតិ នាយកប្រតិបត្តិអង្គការកម្ពុជាអភិវឌ្ឍន៍សហគមន៍ និងបរិស្ថាន ដូចតទៅនេះ៖ ក្នុងកិច្ចសម្ភាសខាងលើនេះ លោក ស៊ូ សុជាតិ បានកត់សម្គាល់ថា ប្រជាពលរដ្ឋកាន់តែមិនសូវអើពើនឹងការដាំដើមឈើនៅតាមគេហដ្ឋានរបស់ខ្លួនម្នាក់ៗ។ លោកថ្លែងជំរុញឲ្យមានសកម្មភាពនេះ ដោយគេអាចជ្រើសរើសដាំដើមឈើហូបផ្លែនៅកៀកផ្ទះ ហើយដាំដើមឈើធំៗនៅឆ្ងាយពីផ្ទះបន្តិច ករណីដែលគេខ្លាចដើមឈើធំបាក់រលំលើផ្ទះ។ លោកមានប្រសាសន៍ថា រឿងទាំងនេះ គឺទាមទារការផ្លាស់ប្ដូរឥរិយាបទរបស់ប្រជាពលរដ្ឋ តាមរយៈការយល់ដឹង ការលើកទឹកចិត្ត ហើយបើមានគំរូរបស់អាជ្ញាធរដែលដាំដើមឈើក្នុងទីធ្លាសាធារណៈក៏រួមចំណែកផងដែរ៕	ភ្នំពេញ៖ សព្វថ្ងៃនេះប្រជាពលរដ្ឋកាន់តែនិយមការតសំយាបផ្ទះរបស់ខ្លួន ដើម្បីបានម្លប់ សោភ័ណភាព និងការពារកុំឲ្យពុកជញ្ជាំងផ្ទះជាដើម។ លោក ស៊ូ សុជាតិ នាយកប្រតិបត្តិអង្គការកម្ពុជាអភិវឌ្ឍន៍សហគមន៍ និងបរិស្ថាន មើលឃើញថានេះជាវិធីបណ្ដោះអាសន្នមួយដើម្បីទទួលផលប្រយោជន៍ដូចខាងលើនេះ ប៉ុន្តែពលរដ្ឋមិនត្រូវភ្លេចពីសារប្រយោជន៍របស់ដើមឈើដែលហុចផលច្រើនជាងនេះនោះទេ។ លោកប្រាប់ថា ទន្ទឹមនឹងមានសំយាបផ្ទះដែលការពារពន្លឺថ្ងៃ តែគេគួររក្សា និងឆ្លៀតដាំដើមឈើបន្ថែមផងដែរ ព្រោះថាដើមឈើផ្ដល់ទាំងម្លប់ អុកស៊ីសែន ខ្យល់អាកាសល្អ និងជួយទប់ទល់ការឡើងកម្ដៅ អាកាសធាតុអាប់អួរជាដើម។
អ្នកដេញថ្លៃ៧រូបបានដេញថ្លៃអាវ ដែលជានិមិត្តរូបមួយនេះ តាំងពីថ្ងៃទី២០ មេសា ដល់ថ្ងៃទី៤ ឧសភា ដែលជាថ្ងៃបញ្ចប់ការដេញចុងក្រោយ។ នេះបើតាមក្រុមហ៊ុនដេញថ្លៃ Sotheby បានប្រកាស។ «អាវប្រវត្តិសាស្ត្របាល់ទាត់មួយនេះ បានរំលឹកជាក់ស្តែងអំពីព្រឹត្តិការណ៍សំខាន់ មិនត្រឹមតែជាប្រវត្តិសាស្ត្រនៃបាល់ទាត់តែមួយប៉ុណ្ណោះទេ តែវាជាប្រវត្តិសាស្ត្រក្នុងសតវត្សទី២០។ វាគឺជាអាវបាល់ទាត់ដែលមនុស្សគ្រប់គ្នាចង់បានបំផុត មិនធ្លាប់មានការដាក់លក់ដេញថ្លៃពីមុនមក ហើយឥឡូវនេះ វាបានក្លាយជាវត្ថុ ដែលស្ថិតជាកំណត់ត្រានៃការដេញថ្លៃ។ »។ នេះបើតាមការលើកឡើងរបស់ប្រធានក្រុមហ៊ុនដេញថ្លៃ Sothebys លោក Brahm Wachter។ អាវដែលជាកម្មសិទ្ធិរបស់លោក Diego Maradona ដែលបានពាក់អំឡុងជាកីឡាករនេះ ត្រូវបានកាន់កាប់ដោយអតីតកីឡាករអង់គ្លេសលោក Steve Hodge នាគ្រាដែលអតីតកីឡាករទាំងពីរនេះ បានផ្លាស់ប្តូរអាវក្រុម ក្រោយបញ្ចប់ជំនួប អាហ្សង់ទីនឈ្នះអង់គ្លេសលទ្ធផល ២-១ នៅប្រទេសម៉ិកស៊ិក នាឆ្នាំ១៩៨៦។ ២គ្រាប់ដែល Maradona ស៊ុតចូលទីលើអង់គ្លេស អំឡុងការប្រកួត World Cup ឆ្នាំ ១៩៨៦ គឹសម្រេចបានដោយការយកដៃប៉ះបាល់បញ្ចូលទី ដែលមកដល់បច្ចុប្បន្នត្រូវបានគេឱ្យរហ័សនាមថា គ្រាប់បាល់ពីដៃរបស់ព្រះ«Hand of God» និងការស៊ុតមួយគ្រាប់បន្ថែម បន្ទាប់ពីការញ៉ាក់ដាច់ខ្សែការពារអង់គ្លេស។ មិនត្រឹមតែប៉ុណ្ណោះអាវរបស់វីរៈបុរសបាល់ទាត់អាហ្សង់ទីន ដែលបានចែកឋានកាលពីចុងឆ្នាំ ២០២០ បានក្លាយជាអាវដែលមានតម្លៃថ្លៃបំផុតមិនធ្លាប់មាន សម្រាប់ការដាក់ដេញថ្លៃអាវប្រភេទកីឡាបែបនេះ ដោយបានបំបែកកំណត់ត្រាអាវរបស់លោក Babe Ruth ដែលជាអតីតកីឡាករ Baseball អាម៉េរិក ដែលលក់បានត្រឹមតម្លៃប្រមាណ ៥,៦លានដុល្លារ៕	អាវជម្រើសជាតិអាហ្សង់ទីន ដែលវីរៈបុរសបាល់ទាត់ Diego Maradona បានពាក់ក្នុងការប្រកួតឈ្នះលើក្រុមអង់គ្លេស ដោយលទ្ធផល២-០ ដើម្បីលើកពាន World Cup 1986 ត្រូវបានលក់ក្នុងតម្លៃ ៩,៣លានដុល្លារ កាលពីថ្ងៃទី៤ ឧសភា។ អាវនេះ ត្រូវបានគេហៅថា «Hand of God» ។
Mbappe ខ្សែប្រយុទ្ធឆ្នើមក្រុម Paris Saint-Germain នាំមុខបណ្តោះអាសន្នក្នុងតារាងអ្នកស៊ុតបញ្ចូលទីច្រើនគេដោយរកបាន៥គ្រាប់ នាំមុខកីឡាករ៧រូបទៀតដែលរកបាន៣គ្រាប់រៀងខ្លួន។ កីឡាករទាំង៧រូបដែលរកបាន៣គ្រាប់ រួមមាន Lionel Messi ប្រធានក្រុមអាហ្សង់ទីន, Alvaro Morata របស់អេស្ប៉ាញ, Enner Valencia របស់អេក្វាទ័រ, Cody Gakpo របស់ហូឡង់ រូមជាមួយ Bukayo Saka និង Marcus Rashford របស់អង់គ្លេស។ យ៉ាងណា Enner Valencia អស់ឱកាសប្រជែងស្បែកជើងមាសពី World Cup ឆ្នាំ២០២២នេះ ដ្បិតអេក្វាទ័រហាលអាវនៅវគ្គចែកពូលទៅហើយ។ ដោយឡែកកីឡាករដែលរកបាន២គ្រាប់ ហើយនៅមានឱកាសប្រជែង Golden Boot មាន Bruno Fernandes (ព័រទុយហ្កាល់) Richarlison (ប្រេស៊ីល) Ferran Torres (អេស្ប៉ាញ) Breel Embolo (ស្វ៊ីស) Ritsu Doan (ជប៉ុន) Andrej Kramaric (ក្រូអាស៊ី) និង Cho Gue-sung (កូរ៉េខាងត្បូង)។ Harry Kane ប្រធានក្រុមជម្រើសជាតិអង់គ្លេស ជាម្ចាស់ស្បែកជើងមាស World Cup ឆ្នាំ២០១៨ នៅរុស្ស៊ី ជាមួយគ្រាប់បាល់ស៊ុតបញ្ចូលទីសរុប៦គ្រាប់ ដោយនាំមុខគូប្រជែង៣រូបទៀតដែលរកបាន៤គ្រាប់៕	Kylian Mbappe រកបាន២គ្រាប់ម្នាក់ឯង ដើម្បីជួយក្រុមការពារជើងឯកបារាំងឈ្នះប៉ូឡូញ ៣-១ បន្តកៅអីទៅកាន់វគ្គ១/៤ផ្តាច់ព្រ័ត្រ FIFA World Cup 2022។ ពីរគ្រាប់បន្ថែមនេះ បានជួយ Mbappe កើនគ្រាប់ស៊ុតដល់៥គ្រាប់ហើយ និងនាំមុខគេក្នុងការប្រជែងតំណែងស្បែកជើងមាស (Golden Boot) ពីព្រឹត្តិការណ៍បាល់ទាត់ពិភពលោកនៅកាតា។
ទាក់ទងនឹងការធាត់ជ្រុលនេះដែរ យើងអាចកំណត់បានតាមរយៈការគិតតាម Body Mass Index (BMI)។ បើសិនជា BMI ធំជាង ៣០ គឺធាត់ជ្រុល ហើយបើធំជាង ៤០ គឺធាត់មានជំងឺ។ ប៉ុន្តែអ្នកវិទ្យាសាស្ត្រនាពេលបច្ចុប្បន្ននេះនិយាយថា ត្រឹម BMI មួយមុខមិនអាចកំណត់បានអំពីផលវិបាករបស់អ្នកធាត់ជ្រុលបានឡើយ។ អ្វីដែលសំខាន់នោះគឺថា ត្រូវតែមានផ្សំគ្នានឹងរូបរាងរបស់បុគ្គលនោះទៀត ជាក់ស្តែង ជាមនុស្សធាត់ជ្រុលរាងជាផ្លែប៉ោម ឬផ្លែសារី តែម្តង។ មនុស្សធាត់រាងផ្លែប៉ោមច្រើនតែទំហំចង្កេះធំជាងត្រគាក។ មូលហេតុនោះគឺការធាត់ដុះក្បាលពោះខ្លាំង នេះដោយសារតែជាតិខ្លាញ់ក្នុងសរីរាង្គក្នុងពោះមានច្រើន។ ដូច្នេះការប្រឈមជំងឺកាន់តែខ្លាំងនឹងកើតមាននៅពេលបុរសមានទំហំចង្កេះចាប់ពី ៤០ទៅ ១០២សង់ទីម៉ែត្រ និងស្ត្រីចាប់ពី ៣៥ ទៅ៨៨សង់ទីម៉ែត្រ។ មនុស្សប្រភេទនេះច្រើនតែមានទំនាក់ទំនងផ្ទាល់នឹងជំងឺដូចជា៖ ជំងឺទឹកនោមផ្អែមប្រភេទទី២ ជំងឺបេះដូង ជំងឺទាក់ទងនឹងការរំលាយអាហារផ្សេងៗដូចជា លើសជាតិខ្លាញ់ក្នុងឈាម ជំងឺលើសសម្ពាធឈាម៕ ត្រួតពិនិត្យដោយ www.health.com.kh	ការធាត់ជ្រុលគឺជាជំងឺទាក់ទងនឹងរបៀបរស់នៅ ដែលប៉ះពាល់យ៉ាងខ្លាំងដល់មនុស្សជំនាន់ក្រោយ។ មូលហេតុដែលនាំឲ្យវាក្លាយទៅជារឿងគួរឲ្យបារម្ភនោះគឺថា វាអាចបង្កទៅជាជំងឺច្រើន។
ក្រសួងធនធានទឹក បញ្ជាក់ថា កូនព្យុះ USAGI បានវិវត្តខ្លួន និងបង្កើនឥទ្ធិពលទៅជាព្យុះទីហ្វុង ជាមួយនឹងល្បឿនអតិបរមាក្បែរផ្ចិតរបស់ព្យុះមានល្បឿន ១២០ គីឡូម៉ែត្រក្នុងមួយម៉ោង និងកំពុងស្ថិតនៅក្បែរឆ្នេរភាគអាគ្នេយ៍ប្រទេសវៀតណាម។ បើតាមការព្យាករខាងលើ ព្យុះទីហ្វុង USAGI នឹងធ្វើដំណើរឆ្លងកាត់ភាគខាងត្បូងប្រទេសកម្ពុជា នាយប់ថ្ងៃទី ២៥ ខែវិច្ឆិកានេះ។ ឥទ្ធិពលព្យុះនេះ នឹងនាំមកនូវទឹកភ្លៀងធ្លាក់រាយប៉ាយក្នុងក្របខ័ណ្ឌទូទាំងប្រទេស លាយឡំជាមួយខ្យល់បក់បោកក្នុងល្បឿន ពី ១៣ ទៅ ១៥ ម៉ែត្រក្នុងមួយវិនាទី ពិសេសនៅតំបន់ទំនាបកណ្ដាលភាគខាងត្បូង និងតំបន់មាត់សមុទ្រ (ពីថ្ងៃទី ២៥ ដល់២៧ ខែវិច្ឆិកា។ ក្រសួងធនធានទឹក ក៏បានអំពាវនាវដល់ពលរដ្ឋឲ្យមានការប្រុងប្រយ័ត្ន ចំពោះជំនន់ទឹកភ្លៀង ដែលអាចកើតមាននៅរាជធានី-ខេត្តមួយចំនួន នៃតំបន់ទំនាបកណ្ដាលភាគខាងត្បូង និងតំបន់មាត់សមុទ្រ។ ទន្ទឹមនឹងនេះ ប្រជានេសាទ និងអ្នកធ្វើដំណើរតាមសមុទ្រ ត្រូវផ្អាកសកម្មភាព ចាប់ពីថ្ងៃទី ២៥-២៧ ខែវិច្ឆិកា ដើម្បីជៀសវាងនូវគ្រោះថ្នាក់ផ្សេងៗ។ នេះបើតាមសេចក្ដីដដែល៕	ភ្នំពេញ៖ ឥទ្ធិពលព្យុះទីហ្វុង USAGI នឹងធ្វើដំណើរឆ្លងកាត់ភាគខាងត្បូងប្រទេសកម្ពុជា នាយប់ថ្ងៃទី ២៥ ខែវិច្ឆិកានេះ។ ឥទ្ធិពលរបស់ព្យុះនេះ នឹងនាំមកនូវទឹកភ្លៀងធ្លាក់រាយប៉ាយក្នុងក្របខ័ណ្ឌទូទាំងប្រទេស លាយឡំជាមួយខ្យល់បក់បោក។ នេះបើតាមសេចក្ដីជូនដំណឹងបន្ថែមរបស់ក្រសួងធនធានទឹក និងឧតុនិយមដែលចេញផ្សាយនៅល្ងាចថ្ងៃទី ២៤ វិច្ឆិកា។
ការសិក្សារបស់ Gracenote ដែលមានមូលដ្ឋាននៅរដ្ឋកាលីហ្វនីញ៉ា សហរដ្ឋអាមេរិក បានវាយតម្លៃថាក្រុមតោកំណាចអង់គ្លេសមានឱកាសតិច ជាងប៉េរូ និងកូឡុំប៊ីទៅទៀតដើម្បីដណ្តើមជើងឯកពានរង្វាន់កីឡាបាល់ទាត់ពិភពលោកលើកទី២២នេះ។ ប៉េរូ ក្រុមមកពីអាមេរិកឡាទីនដែលបានកៅអីលើកដំបូងក្រោយអាក់ខានរយៈពេល៣៦ឆ្នាំមកហើយ មានឱកាស៥ភាគរយនាំមុខន អង់គ្លេស បែលហ្សិក និងព័រទុយហ្គាលដែលមាន៤ភាគរយដូចគ្នា។ ម្ចាស់ជើងឯក ៥ សម័យ ប្រេស៊ីលជាក្រុមដែលមានឱកាសឈ្នះលើសគេរហូតដល់ ២១ភាគរយ ក្នុងព្រឹត្តិការណ៍នៅរុស្ស៊ីនេះ ដោយនាំមុខអេស្ប៉ាញ អាល្លឺម៉ង់ និងអាហ្សង់ទីន។ អេស្ប៉ាញមានឱកាស១០ភាគរយ អាល្លឺម៉ង់ និងអាហ្សង់ទីន ៨ភាគរយដូចគ្នា ហើយបារាំង ៦ភាគរយ។ ប៉ុន្តែបើគិតភាគរយសម្រាប់ក្រុមដែលអាចឆ្លងផុតវគ្គចែកពូល ក្រុមរបស់លោក Gareth Southgate មានឱកាស៧១ភាគរយ ខណៈប៉េរូមាន ៦៨ភាគរយ។ អង់គ្លេសដែលស្ថិតក្នុងពូល A នឹងចាប់ផ្តើមការប្រកួតដំបូងជាមួយទុយណេស៊ី មុនប៉ះប៉ាណាម៉ា និងបែលហ្ស៊ីក។ ប្រសិនបើម្ចាស់ជើងឯកឆ្នាំ ១៩៦៦ ឈានដល់វគ្គ១៦ក្រុមចុងក្រោយ ប្រហែលត្រូវជួប ប៉ូឡូញ សេណេហ្គាល់ កូឡុំប៊ី ឬជប៉ុនដែលស្ថិតក្នុងពូល H ហើយ Gracenote ព្យាករណ៍ថាអង់គ្លេសមានឱកាស៤១ភាគរយដើម្បីឡើងទៅវគ្គ ១/៤ផ្តាច់ព្រ័ត្រ៕	ក្រុមកីឡាបាល់ទាត់ជម្រើសជាតិអង់គ្លេស មានសង្ឃឹមលើកពាន World Cup នៅរុស្ស៊ី ឆ្នាំ២០១៨ តែ៤ភាគរយប៉ុណ្ណោះ ដែលឱកាសមានតិចជាងក្រុមប៉េរូដែលទើបមានវត្តមានលើកដំបូងក្នុងរយៈពេលជាង៣ទសវត្សរ៍មកហើយ។ នេះបើយោងតាមទិន្នន័យរបស់ក្រុមហ៊ុនវាយតម្លៃកីឡា Gracenote ដែលបានចុះផ្សាយនៅថ្ងៃទី ៧ ខែមិថុនា។
តាមរយៈសេចក្តីថ្លែងការណ៍ចុះថ្ងៃទី២៤មិថុនា ក្រៅពីការចូលរួមរំលែកទុក្ខ អតីតគណបក្សប្រឆាំង បានទាមទារឲ្យរដ្ឋាភិបាលកម្ពុជា ទទួលខុសត្រូវចំពោះសោកនាដកម្មនេះ ហើយផ្តន្ទាទោសអ្នកជាប់ពាក់ព័ន្ធក្នុងការសាងសង់អគារនេះ ដោយរួមទាំងអាជ្ញាធរផងដែរ។ មេដឹកនាំកំពូលទាំងពីរនៃអតីតគណបក្សប្រឆាំង គឺ លោក សម រង្ស៊ី ដែលរស់នៅក្រៅប្រទេស និង លោក កឹម សុខា ដែលកំពុងស្ថិតនៅក្នុងផ្ទះ ក៏បង្ហោះសារលើបណ្តាញសង្គមផងដែរ ដើម្បីចូលរួមរំលែកទុក្ខ និងសម្តែងការសោកស្តាយ។ ការរលំអគារនេះ បានកើតឡើងកាលពីព្រឹកព្រលឹម ថ្ងៃទី២២មិថុនា។ គិតត្រឹមម៉ោង៩កន្លះព្រឹក ថ្ងៃទី២៤មិថុនានេះ សមត្ថកិច្ច បានរកឃើញអ្នកស្លាប់២៥នាក់ (ស្រី៤នាក់) និងអ្នករបួស២៤នាក់ (ស្រី២នាក់) ខណៈការកាយគំនរអគារបែកបាក់នេះ សម្រេចបានជិត៨០ភាគរយ៕	អតីតគណបក្សសង្គ្រោះជាតិ បានចេញសេចក្តីថ្លែងការណ៍ពីក្រៅប្រទេស សម្តែងការតក់ស្លុត និងសេចក្តីសោកស្តាយ ចំពោះឧបទ្ទវហេតុរលំអគារ៧ជាន់នៅខេត្តព្រះសីហនុ ដែលបណ្តាលឲ្យមានអ្នករបួស និងស្លាប់យ៉ាងអាណោចអាធ័ម។
ក្នុងកិច្ចប្រជុំមួយនៅវិមានរដ្ឋាភិបាលក្នុងថ្ងៃទី៨ ខែឧសភា លោកសេដ្ឋា ថាវីស៊ីន នាយករដ្ឋមន្រ្តីថៃ បានលើកប្រធានកញ្ឆា និងការបង្រ្កាបគ្រឿងញៀនយកទៅពិភាក្សា។ តាមការបញ្ជាក់របស់អ្នកនាំពាក្យរដ្ឋាភិបាលថៃ ក្នុងកិច្ចប្រជុំដែលមានវត្តមានរដ្ឋមន្រ្តីយុត្តិធម៌, រដ្ឋមន្រ្តីសុខាភិបាល, រដ្ឋមន្រ្តីមហាផ្ទៃ និងទីភ្នាក់ងារពាក់ព័ន្ធ លោកសេដ្ឋា បានជំរុញឱ្យដាក់កញ្ឆាចូលទៅក្នុងបញ្ជីនីកូទីនជាថ្មី និងបង្រ្កាបគ្រឿងញៀននៅក្នុងប្រទេស ដែលផ្តល់ផលប៉ះពាល់ដល់យុវជន។ ទន្ទឹមនេះ ក្នុងសំណេរលើបណ្តាញសង្គម X នៅថ្ងៃដដែល ប្រមុខរដ្ឋាភិបាលថៃ បានប្តេជ្ញាដាក់កញ្ឆាក្នុងបញ្ជីនីកូទីនជាថ្មីឱ្យបានត្រឹមដំណាច់ឆ្នាំ២០២៤។ «លោកសេដ្ឋាចង់ឱ្យក្រសួងសុខាភិបាលដាក់ចេញបទបញ្ញាត្តិមួយ ដែលអនុញ្ញាតប្រើប្រាស់កញ្ឆាក្នុងវិស័យវេជ្ជសាស្រ្ត និងសុខាភិបាលប៉ុណ្ណោះ»។ កាសែតបាងកកប៉ុស្តិ៍បានស្រង់សម្តីលោកសេដ្ឋាបែបនេះ។ ថៃចង់ដាក់កញ្ឆាទៅក្នុងបញ្ជីនីកូទីនទី៥ នេះ ដែលនឹងអនុញ្ញាតឱ្យប្រើប្រាស់តែនៅក្នុងវិស័យសុខាភិបាលប៉ុណ្ណោះ។ នៅក្នុងឆ្នាំ២០២២ ថៃបានក្លាយជាប្រទេសនៅក្នុងតំបន់អាស៊ីដំបូង ដោយអនុញ្ញាតឱ្យប្រើប្រាស់កញ្ឆាស្របច្បាប់ តាមរយៈការដកកញ្ឆាចេញពីបញ្ជីរឹតត្បិតទី៥នោះ។ យ៉ាងណាមិញ រដ្ឋាភិបាលថៃ នៅអាណត្តិមុនមិនអាចដាក់ចេញច្បាប់គ្រប់គ្រងកញ្ឆាបានច្បាស់លាស់ឡើយ។ ក្រោមរដ្ឋាភិបាលលោកសេដ្ឋា ដែលមានលោក Cholnan Srikaew អតីតរដ្ឋមន្រ្តីសុខាភិបាល បានធ្វើសេចក្តីព្រាងច្បាប់លើការគ្រប់គ្រងកញ្ឆា និងសកម្មភាពហាមឃាត់ការប្រើប្រាស់កញ្ឆា។ រដ្ឋមន្រ្តីសុខាភិបាលថ្មី លោក Somsak Thepsuthin បានប្តេជ្ញាធ្វើសេចក្តីព្រាងច្បាប់នេះបន្ត។ មិនតែប៉ុណ្ណោះ លោករដ្ឋមន្រ្តីសុខាភិបាល បានបញ្ជាក់ផងដែរថា លោកនឹងស្តាប់សំឡេងរបស់ប្រជាជន មុននឹងដាក់កញ្ឆាទៅក្នុងបញ្ជីនីកូទីនជាថ្មី។ បន្ថែមពីនេះ នាយករដ្ឋមន្រ្តីថៃ បានប្រកាសដោះស្រាយបញ្ហាគ្រឿងញៀននៅក្នុងប្រទេសផង ហើយបានបញ្ជាឱ្យទីភ្នាក់ងារពាក់ព័ន្ធទាំងអស់រួមគ្នា ដើម្បីបង្ហាញសមិទ្ធផលត្រឹមរយៈពេល ៩០ថ្ងៃ។ «គ្រឿងញៀនជាបញ្ហា ដែលបំផ្លាញអនាគតរបស់ប្រទេស»។ មេដឹកនាំថៃ បានថ្លែងបែបនេះ នៅក្នុងកិច្ចប្រជុំនៅវិមានរដ្ឋាភិបាលក្នុងថ្ងៃទី៨ ខែឧសភា ដោយបន្តថា យុវវ័យជាច្រើន កំពុងញៀនថ្នាំ ហើយអាជ្ញាធរ ត្រូវតែធ្វើការឱ្យបានឆាប់រហ័ស ដើម្បីរឹបអូសទ្រព្យសម្បត្តិរបស់អ្នកជួញដូរគ្រឿងញៀន។ ផែនការនៃការដាក់កញ្ឆាចូលទៅក្នុងបញ្ជីរឹតត្បិតវិញ មិនត្រូវបានអ្នកគាំទ្រអាជីវកម្មសារធាតុមួយនេះ គាំទ្រឡើយ។ អគ្គលេខាធិការ Cannabis Future Network លោក Prasitchai Nunual បានយល់ឃើញថា ការដាក់កញ្ឆាទៅក្នុងបញ្ជីរឹតត្បិតនឹងធ្វើឱ្យប៉ះពាល់ខ្លាំងដល់សេដ្ឋកិច្ច ជាពិសេសអាជីវកម្មពាក់ព័ន្ធនឹងកញ្ឆា ដែលបានបើករួច។ បានសេចក្តីថា អាជីវកម្មទាំងនោះ អាចប្រឈមនឹងការបិទវិញ ប្រសិនបើកញ្ឆាដាក់ក្នុងបញ្ជីនីកូទីន៕	នាយករដ្ឋមន្រ្តីថៃ លោកសេដ្ឋា ថាវីស៊ីន បានប្តេជ្ញាដាក់កញ្ឆាក្នុងបញ្ជីនីកូទីនជាថ្មីឱ្យបានត្រឹមដំណាច់ឆ្នាំ២០២៤។ ទន្ទឹមនេះ ប្រមុខរដ្ឋាភិបាលថៃ បានសន្យាបង្រ្កាបគ្រឿងញៀនឱ្យបានខ្លាំងក្លានៅក្នុងប្រទេស។
តាមរយៈជំនួបផ្លូវរដ្ឋនៅថ្ងៃទី២៧ ខែតុលា រដ្ឋមន្ត្រីការបរទេសអាមេរិក លោកម៉ៃ ប៉ុមប៉េអូ និងរដ្ឋមន្ត្រីការពារជាតិ លោក ម៉ាក អេស្ព័រ បានជជែកពិភាក្សាជាមួយសមភាគីឥណ្ឌា លោក ស៊ូប្រាម៉ានីយាំជែសាន់កា (Subrahmanyam Jaishankar) និង លោក រ៉ាចាណាត ស៊ីង (Rajnath Singh) ។ ក្នុងជំនួបថ្នាក់រដ្ឋមន្ត្រី ២បូក២ នេះ បញ្ហាជាច្រើនដូចជា សន្តិសុខក្នុងតំបន់ កិច្ចសហប្រតិបត្តិការ ការគំរាមកំហែងរបស់ចិនជាដើម ត្រូវបានលើកយកមកជជែក។ ក្រៅពីបញ្ហាខាងលើ អាមេរិក និងឥណ្ឌា បានចុះហត្ថលេខាលើកិច្ចព្រមព្រៀងលើកិច្ចសហប្រតិបត្តិការ និងការដោះដូរព័ត៌មានមូលដ្ឋាន (BECA)។ តាមការចុះផ្សាយរបស់កាសែត Nikkei Asia កិច្ចព្រមព្រៀងទ្វេភាគីនេះ នឹងជួយប្រទេសទាំងពីរ ក្នុងការពង្រឹងសមត្ថភាពលើអន្តរប្រតិបត្តិការ ការចែករំលែកព័ត៌មានទាក់ទិននឹងទិន្នន័យ និងរូបភាព, ទិន្នន័យសណ្ឋានដី និងទឹក និងបញ្ហាផ្សេងទៀតជាដើម។ «យើងនឹងឈរប្រកៀកស្មាគ្នា ក្នុងការគាំទ្រយុទ្ធសាស្ត្រសេរី និងបើកចំហក្នុងតំបន់ឥណ្ឌូប៉ាស៊ីហ្វិក»។ លោកម៉ាក អេស្ព័រ រដ្ឋមន្ត្រីការពារជាតិអាមេរិក បានលើកឡើងបែបនេះបន្ទាបពីជំនួប២បូក២ ដោយបន្ថែមថា កិច្ចសហប្រតិបត្តិការខាងលើ គឺជាយុទ្ធសាស្ត្រ ក្នុងការទប់ស្កាត់ការបង្កើនសកម្មភាពអុងអាត់ និងអស្ថិរភាពរបស់ចិននៅក្នុងតំបន់។ បើតាមលោកអេស្ព័រ កិច្ចព្រមព្រៀងចារកិច្ចខាងលើនេះ នឹងបើកផ្លូវឲ្យរដ្ឋាភិបាលទីក្រុងវ៉ាស៊ីនតោន និងទីក្រុងញូវដែលី អាចចែករំលែកព័ត៌មានយោធានៅក្នុងតំបន់បាន។ ក្រៅពីកិច្ចព្រមព្រៀងខាងលើ ប្រមុខការពារជាតិអាមេរិក បានបន្តទៀតថា អាមេរិក និងឥណ្ឌា កំពុងធ្វើការបន្ថែមទៀត លើកិច្ចសន្ទនាអវកាស និងប្រព័ន្ធអ៊ីនធឺណិត ដែលនឹងបង្កើនកិច្ចសហប្រតិបត្តិការបន្ថែមទៀត ដើម្បីប្រឈមនឹងការគំរាមកំហែងដែលទើបលេចឡើង។ សូមបញ្ចាក់ថា ដំណើរទស្សនកិច្ចរបស់ប្រមុខការទូតអាមេរិក និងប្រមុខការពារជាតិអាមេរិក ធ្វើឡើងតែប៉ុន្មានថ្ងៃប៉ុណ្ណោះ មុនការបោះឆ្នោតប្រធានាធិបតីអាមេរិក និងស្របពេលក្រុងវ៉ាស៊ីនតោន និងក្រុងញូវដែលី កំពុងមានបញ្ហាចម្រូងចម្រាសជាមួយក្រុងប៉េកាំង ដោយរាប់ចាប់ពីបញ្ហាព្រំដែន សេដ្ឋកិច្ច ការទូត និងបញ្ហាជាច្រើនផ្សេងទៀត៕	ឥណ្ឌា និងសហរដ្ឋអាមេរិក បានចុះហត្ថលេខាលើកិច្ចព្រមព្រៀងយោធាមួយ ដែលអនុញ្ញាតឲ្យភាគីទាំងពីរ អាចផ្លាស់ប្តូរព័ត៌មានចារកម្មបាន កាលពីថ្ងៃទី២៧ ខែតុលា។ កិច្ចព្រមព្រៀងទ្វេភាគី ត្រូវបានធ្វើឡើងស្របពេលដែលទំនាក់ទំនងរវាងប្រទេសទាំងពីរជាមួយនឹងចិនកំពុងតានតឹងខ្លាំង។
លោក ឌី វិជ្ជា មិនទាន់អាចបញ្ជាក់បានឡើយថា លោកប្តឹងលោក សម រង្ស៊ី ពីបទអ្វី ហើយលោក ក៏មិនបរិយាយអ្វីច្រើនដែរ ដោយទុកឲ្យមេធាវី ជាអ្នកផ្តល់ព័ត៌មាននេះ ពេលសំណុំរឿងត្រូវបានបញ្ជូនទៅតុលាការ។ លោក ប្រាប់សារព័ត៌មានថ្មីៗ តាមទូរសព្ទ នៅល្ងាចថ្ងៃទី១០ ខែមិថុនា ឆ្នាំ២០១៩ យ៉ាងដូច្នេះថា «ចាំឲ្យមេធាវីរបស់ខ្ញុំ ប្រកាសតែម្តងទៅ»។ បណ្តឹងដាក់ទៅតុលាការនៅពេលណា ក៏លោក ឌី វិជ្ជា មិនបានបញ្ជាក់ដែរ។ ប៉ុន្តែ លោក អះអាងថា លោក ប្តឹងលោក សម រង្ស៊ី នៅតុលាការកម្ពុជា គឺមិនមែនទៅតុលាការបារាំងនោះទេ។ លោក ឌី វិជ្ជា ប្រាប់សារព័ត៌មាន Fresh News ថា ការលើកឡើងរបស់លោក សម រង្ស៊ី គឺជាការប្រឌិតព័ត៌មាន ដែលធ្វើឲ្យមតិជាតិនិងអន្តរជាតិ ភាន់ច្រឡំ។ លោក បំភ្លឺបែបនេះថា «ការស្លាប់របស់ឪពុកខ្ញុំ ក្នុងឧបទ្ទវហេតុធ្លាក់ឧទ្ធម្ភាចក្រ ដោយសារកត្តាអាកាសធាតុ ត្រូវបានទណ្ឌិត សម រង្ស៊ី យកទៅធ្វើជាឧបាយកលទុច្ចរិតក្នុងការបម្រើមហិច្ឆតានយោបាយរបស់ខ្លួន....ដើម្បីប្រឌិតរឿងបំបែកបំបាក់ផ្ទៃក្នុងនៃថ្នាក់ដឹកនាំរាជរដ្ឋាភិបាល ក៏ដូចជាក្រុមគ្រួសាររបស់ខ្ញុំផ្ទាល់»។ ការប្រកាសប្តឹងរបស់លោក ឌី វិជ្ជា គឺធ្វើឡើងបន្ទាប់ពីសម្តេចនាយករដ្ឋមន្រ្តី ហ៊ុន សែន និង សម្តេច ស ខេង រដ្ឋមន្រ្តីមហាផ្ទៃ ប្រកាសរួមគ្នា ថាឲ្យមេធាវីសិក្សាផ្លូវច្បាប់ ដើម្បីប្តឹងលោក សម រង្ស៊ី ទៅតុលាការបារាំង។ សម្តេច ហ៊ុន សែន មិនសុខចិត្ត ដែលលោក សម រង្ស៊ី ចោទសម្តេច ថាជាអ្នកសម្លាប់លោក ហុក ឡុងឌី ដែលជាដន្លង។ ចំណែក សម្តេច ស ខេង ប្តឹងប្រឆាំងនឹងលោក សម រង្ស៊ី ដែលចោទសម្តេចថា មានបំណងធ្វើរដ្ឋប្រហារនិងបក្សប្រហារ។ មិនត្រឹមតែចោទសម្តេច ហ៊ុន សែន ថាសម្លាប់លោក ហុក ឡុងឌី ទេ លោក សម រង្ស៊ី ថែមទាំង អះអាងថា លោក ឌី វិជ្ជា ដែលជាកូនរបស់លោក ហុក ឡុកឌី កំពុងរួមដៃជាមួយសម្តេច ស ខេង ដើម្បីសងសឹកឲ្យឪពុក។ ក្រោយសម្តេច ហ៊ុន សែន ប្រកាសប្តឹងលោក សម រង្ស៊ី ទៅតុលាការបារាំងពីករណីនេះ លោក សម រង្ស៊ី ក៏ពន្យុះថែមឲ្យសម្តេច ហ៊ុន សែន ប្តឹងលោក៣ករណីទៀត ដែលលោក ចោទសម្តេច ថាជាអ្នកប្រព្រឹត្តដូចគ្នា។ ករណីទាំង៣នោះ គឺ ការបំផ្ទុះគ្រាប់បែកនៅជិតរដ្ឋសភាចាស់ កាលពីឆ្នាំ៩៧ ឃាតកម្មលើអ្នកស្រី ពិសិដ្ឋ ពីលិកា នៅឆ្នាំ៩៩ និងឃាតកម្មលើលោកបណ្ឌិត កែម ឡី ក្នុងឆ្នាំ២០១៦៕ អត្ថបទទាក់ទង លោក សម រង្ស៊ី ពន្យុះថែមឲ្យសម្តេច ហ៊ុន សែន ប្តឹងលោកបីករណីទៀត ទៅតុលាការបារាំង សម្ដេច ហ៊ុន សែន និងសម្ដេច ស ខេង ត្រៀមប្ដឹងលោក សម រង្ស៊ី ទៅតុលាការបារាំង កាត់ទោសលោក សម រង្ស៊ី ៨បទល្មើស ឲ្យជាប់គុក១៣ឆ្នាំ និងបង់ប្រាក់ជាង១លានដុល្លារ	លោក ឌី វិជ្ជា អគ្គស្នងការរងនគរបាលជាតិ បានឲ្យមេធាវីសិក្សាពីផ្លូវច្បាប់រួចហើយ ដើម្បីប្តឹងលោក សម រង្ស៊ី ដែលចោទសម្តេចនាយករដ្ឋមន្រ្តី ហ៊ុន សែន ថា ជាអ្នកសម្លាប់ឪពុករបស់លោក គឺលោក ហុក ឡុងឌី អតីតអគ្គស្នងការនគរបាលជាតិ។
សេចក្ដីថ្លែងការណ៍របស់អ្នកនាំពាក្យក្រសួងការបរទេសថា ការដាក់ទណ្ឌកម្មជាឯកតោភាគីរបស់អាមេរិក មិនត្រឹមតែបំពានច្បាប់អន្តរជាតិ និងបទដ្ឋានទំនាក់ទំនងអន្តរជាតិនោះទេ គឺជាទង្វើនៃការមើលងាយលើឯករាជ្យភាព។ បើតាមក្រសួងការបរទេស ការចោទមន្រី្តកម្ពុជាពុករលួចនិងមិនគោរពសិទ្ធិមនុស្ស គឺអាមេរិកសម្រេចតាមហេតុផលភូមិសាស្រ្តនយោបាយ។ នាយឧត្តមសេនីយ៍ ចៅ ភិរុណ អគ្គនាយកនៃអគ្គនាយកដ្ឋានសម្ភារបច្ចេកទេស នៃក្រសួងការពារជាតិ។ រូបថត អគ្គនាយកដ្ឋានសម្ភារបច្ចេកទេស «យុទ្ធនាការលាបពណ៌ និងការដាក់ទណ្ឌកម្មជាឯកតោភាគី របស់អាមេរិកប្រឆាំងនឹងបុគ្កលសាធារណៈនៃរដ្ឋធិបតេយ្យមួយ មិនត្រឹមតែបំពានលើច្បាប់អន្តរជាតិ និងបទដ្ឋានមូលដ្ឋាននៃទំនាក់ទំនងអន្តរជាតិប៉ុណ្ណោះទេ ប៉ុន្តែបានបង្ហាញពីការម៉ាក់ងាយទាំងស្រុងដល់ឯករាជ្យភាព និងជាការជ្រៀតជ្រែកយ៉ាងធ្ងន់ធ្ងរចូលកិច្ចការផ្ទៃក្នុងរបស់ប្រទេសផ្សេងទៀតផងដែរ»។ នេះបើតាមសេចក្ដីថ្លែងការណ៍អ្នកនាំពាក្យក្រសួងការបរទេស ចេញថ្ងៃទី១២ វិច្ឆិកា។ ការសម្រេចដាក់ទណ្ឌកម្មរបស់អាមេរិកនេះ គឺផ្ទុយនឹងសេចក្ដីសម្រេចរបស់ក្រុមប្រឹក្សាសិទ្ធិមនុស្ស ដែលថ្កោលទោសយ៉ាងខ្លាំង លើការបន្តប្រើប្រាស់វិធានការបង្ខំជាឯកតោភាគីរបស់មហាអំណាច។ ជាក់ស្ដែង គឺការដាក់សម្ពាធលើប្រទេសអភិវឌ្ឍន៍តិចតួច និងប្រទេសកំពុងអភិវឌ្ឍន៍ ដោយសំដៅមិនឲ្យប្រទេសទាំងនោះអនុវត្តសិទ្ធិស្វ័យជ្រើសយកប្រព័ន្ធនយោបាយ សេដ្ឋកិច្ច និងសង្គមរបស់ខ្លួន។ នេះបើតាមអ្នកនាំពាក្យ ដោយអះអាងថា កម្ពុជាតែងតែប្រាថ្នាចង់ឲ្យមានទំនាក់ទំនងជិតស្និទ្ធជាមួយអាមេរិក។ សេចក្ដីថ្លែងការណ៍ដដែល បានសរសេរយ៉ាងដូច្នេះថា ៖ «ទណ្ឌកម្មដែលដាក់ចេញដោយមិនស្របច្បាប់នេះ គឺជាការបោះជំហានខុសទិសដៅមួយទៀត ដែលងាកចេញទាំងស្រុងពីស្មារតីមិត្តភាព»។ ក្រៅពីនេះ កិច្ចខំប្រឹងប្រែក្នុងការជំរុញភាពជាដៃគូ ក្នុងវិស័យពាណិជ្ជកម្ម វិនិយោគ រក្សាសន្តិភាព ទំនាក់ទំនងប្រជាជននិងប្រជាជន និងបញ្ហាសំខាន់ៗក្នុងតំបន់ នៃផលប្រយោជន៍រួម ក៏ត្រូវបានងាកចេញដែរ។ កាលពីថ្ងៃទី១០វិច្ឆិកានេះ ក្រសួងរតនាគារ និងក្រសួងការបរទេសសហរដ្ឋអាម៉េរិក បានបង្ហាញឈ្មោះ មន្រី្តយោធាកម្ពុជា ពីររូប គឺលោក ចៅ ភិរុណ អគ្គនាយកនៃអគ្គនាយកដ្ឋានសម្ភារបច្ចេកទេស នៃក្រសួងការពារជាតិ និងលោក ទៀ វិញ មេបញ្ជាការកងទ័ពជើងទឹក ដែលត្រូវបានសម្រេចដាក់បញ្ជីខ្មៅពាក់ព័ន្ធនឹងអំពើរពុករលួយ។ អាម៉េរិកបានចោទថា មន្រី្តទាំងពីររូបនេះ ពាក់ព័ន្ធនឹងការកេងប្រវ័ញ្ចលើគម្រោងសាងសង់អគារមូលដ្ឋានយោធាជើងទឹករាម។ មន្រី្តយោធាទាំងពីររូប គឺត្រូវដាក់ទណ្ឌកម្មតាមច្បាប់ Global Magnitsky ដែលជាទោសសម្រាប់អ្នករំលោភសិទ្ធិមនុស្សនិងប្រព្រឹត្តអំពើរពុករលួយធ្ងន់ធ្ងរ។ នាយឧត្តមនាវី ទៀ វិញ អគ្គមេបញ្ជាការរងនៃកងយោធពលខេមរភូមិន្ទ និងជាមេបញ្ជាការកងទ័ពជើងទឹក។ រូបថត កងទ័ពជើងទឹក ជុំវិញការចោទប្រកាន់នេះ លោក ផៃ ស៊ីផាន អ្នកនាំពាក្យរដ្ឋាភិបាលចាត់ទុកថា ជារឿងអយុត្តិធម៌ ការរើសអើង និងមាននិន្នាការនយោបាយ ព្រោះជាការសម្រេចដោយឯកតោភាគី។ លោកបានបញ្ជាក់ថា ភាគីកម្ពុជាមិនធ្វើការស៊ើបអង្កេត លើមន្រី្តទាំងពីររូបនេះឡើយ ព្រោះគ្មានភាពចាំបាច់ត្រូវបង្ហាញភាពស្អាតស្អំជាមួយនឹងការសម្រេចដោយឯកតោភាគី។ កន្លងមកកាលពីឆ្នាំ២០១៩ លោកគន់ គីម រួមនឹងសមាជិកគ្រួសារ៣នាក់ ត្រូវបាន អាម៉េរិកនេះសម្រេចដាក់ទណ្ឌកម្ម បង្កកទ្រព្យសម្បត្តិផងផងដែរ។ ជាមួយគ្នាដែរ លោក ទ្រី ភាព ក៏ត្រូវបានដាក់ទណ្ឌកម្ម។ ការសម្រេចនេះ គឺដោយាសារអាមេរិកពិនិត្យឃើញពួកគេ ជាប់ពាក់ព័ន្ធនឹងអំពើពុករលួយជាច្រើនករណី រួមមានការគ្រប់គ្រងទ្រព្យសម្បត្តិរដ្ឋ ការរឹបអូសទ្រព្យសម្បត្តិឯកជនដើម្បីផលប្រយោជន៍ផ្ទាល់ខ្លួន និងការទាញយកធនធានធម្មជាតិជាដើម។ នៅឆ្នាំ២០១៨ លោក ហ៊ីង ប៊ុនហៀង មេបញ្ជាការនៃបញ្ជាការដ្ឋានអង្គរក្សរបស់លោកនាយករដ្ឋមន្រ្តីកម្ពុជាហ៊ុន សែន ក៏បានរងទណ្ឌកម្មរបស់អាមេរិកដែរ៕ អត្ថបទទាក់ទង លោក ផៃ ស៊ីផាន៖ គ្មានភាពចាំបាច់ស៊ើបលើមន្ត្រីខ្មែរ២រូបដែលអាម៉េរិកដាក់ទណ្ឌកម្ម ជាឯកតោភាគីឡើយ	ជាតិ៖ ក្រសួងការបរទេស និងសហប្រតិបត្តិការអន្តរជាតិ បានចាត់ទុកការដាក់ទណ្ឌកម្មរបស់អាមេរិក មកលើមន្រី្តខ្មែរ២រូប ជារឿងហួសព្រំដែន ហើយគ្មានមូលដ្ឋានច្បាស់លាស់ឡើយ ។
ត្រីក្រុសមេម៉ាយ មានឈ្មោះវិទ្យាសាស្ត្រ (Osteochilus vittatus) និងឈ្មោះជាភាសាអង់គ្លេស Bonylip barb មានស្តង់ដាប្រវែងដងខ្លួនអតិបរមាសរុប ៣២.០ស.ម និងស្តង់ដាប្រវែងដងខ្លួនទូទៅ ២០.០ស.ម។ ត្រីក្រុសមេម៉ាយពេញវ័យ រស់នៅក្នុងទីជម្រកគ្របប្រភេទ ប៉ុន្តែ ជាទូទៅនៅក្នុងបឹងទន្លេសាប ទន្លេ ស្ទឹង ព្រែក ដែលមានទឹកហូរយឺតៗ និងនៅស្រទាប់បាតក្រោមមានភក់ ខ្សាច់។ វាធ្វើចរាចរផ្លាស់ទីចេញពីទន្លេចូលទៅក្នុងតំបន់វាលទំនាបលិចទឹក អំឡុងពេលទឹកជំនន់ និងត្រឡប់ចូលទៅទីជម្រកក្នុងទន្លេវិញ នៅចុងរដូវទឹកជំនន់។ ត្រីក្រុសមេម៉ាយជំទង់ ជាទូទៅឃើញមានជាលើកដំបូងនៅក្នុងខែសីហា ពួកវាវិលត្រឡប់ចូលទៅទីជម្រកដើមវិញ ខណៈតាមតំបន់វាលទំនាបលិចទឹករីងហួត។ លក្ខណៈសម្គាល់៖ មានព្រុយទ្រនង់ខ្នងទន់មានចំនួន ១៧-១៩ទ្រនង់។ ព្រុយទន់នៅគូទ មានចំនួន៨ ទ្រនង់។ ខុសប្លែកពីត្រីផ្សេងទៀត ដែលស្ថិតនៅក្នុងពួកតែមួយ ព្រុយខ្នងរបស់ត្រីក្រុសមេម៉ាយ មានចំនួន ១២-១៨ ទ្រនុង មានស្នាមអុតខ្មៅចំនួន ៦-៩ ជួរ នៅតាមបណ្តោយជួរស្រកា និងមានស្នាមអុតខ្មៅធំមួយទៅក្បែរគល់កន្ទុយ។ វាគ្មានខ្សែឆ្នូតនៅជំហៀងដងខ្លួនឡើយ។ ជួនកាលមានចំណុចខ្មៅមួយនៅខាងលើព្រុយទ្រូង។ ត្រីក្រុសមេម៉ាយ ស៊ីស្លែ កម្ទេចកម្ទី ប្លង់តុងរុក្ខជាតិ ប្លង់តុងសត្វ និងជន្លេនជាអាហារ។ សូមចូលរួមជួយថែរក្សាព្រៃលិចទឹក ដែលជាជម្រកពងកូនរបស់មច្ឆជាតិ ឲ្យបានគង់វង្ស និងជួយលប់បំបាត់រាល់ការប្រើប្រាស់ឧបករណ៍នេសាទដែលច្បាប់ហាមគាត់គ្រប់ប្រភេទ ប្រយោជន៍ដើម្បីឲ្យត្រីគ្រប់ប្រភេទសម្បូរឡើងវិញ សម្រាប់ទុកឲ្យកូនចៅយើងជំនាន់ក្រោយ។	គម្រោងអច្ឆរិយភាពនៃទន្លេមេគង្គ (Wonders of the Mekong) សូមណែនាំត្រីមានស្រកាមួយប្រភេទ ដែលជាប្រភេទត្រីទឹកសាប មានរស់នៅក្នុងទ្វីបអាស៊ី នៅក្នុងទន្លេមេគង្គ និងទន្លេចៅប្រាយ៉ា ឧបទ្វីបម៉ាឡេ កោះស៊ូម៉ាត្រា កោះជ្វា បូណេអូ ទន្លេសាល់វីន ក្នុងប្រភេទមីយ៉ាន់ម៉ា ទន្លេមេខ្លងក្នុងប្រទេសថៃ និងនៅក្នុងប្រភេទចិន។
យុវជនម្នាក់ស្លៀកសម្លៀកបំពាក់ឈុតពណ៌ក្រហម បានរត់ឡើងលើវេទិកា ហើយសំណូមពរដល់អ្នកសម្របសម្រួលកម្មវិធីបើកទិវាយុវជនពិភពលោក ផ្តល់ពេលវេលាបន្តិចបន្តួចដល់ខ្លួន។ ដោយមិនបង្អង់យូរ យុវជនរូបនោះ បានប្រកាសតាមឧឃោសនសព្ទថា៖ «ខ្ញុំឈ្មោះ Vladikavkaz។ មិត្តស្រីរបស់ខ្ញុំ គឺ Kristina ដែលខ្ញុំបានសុំរៀបអាពាហ៍ពិពាហ៍២ដងរួចទៅហើយ»។ Vladikavkaz បានបន្តស្រែកសួររកមិត្តស្រីរបស់ខ្លួន ដោយជឿជាក់ថា នាងស្ថិតនៅផ្នែកណាមួយនៃសាលរៀបចំពិធី។ យុវជនក្លាហានរូបនេះ និយាយថា៖ «ឃើញទេ Kristina បងនៅទីនេះ អូនមើលឃើញហើយថា បងអាចធ្វើបាន»។ កាមេរ៉ា បានស្វែងរក Kristina រហូតដល់ឃើញ ហើយបុគ្គលិករៀបចំកម្មវិធីម្នាក់បានដឹកដៃនាងឡើងទៅលើឆាក ខណៈ Vladikavkaz ស្រែកច្រៀង ដោយមានសំឡេងអបអរសាទរ។ បន្ទាប់ពីចាប់ដៃមិត្តស្រីរួច Vladikavkaz បានលុតជង្គង់ ហើយបញ្ចេញចិញ្ចៀនដើម្បីសុំនាងរៀបការជាលើកទី៣។ ទីបំផុត បុរសដ៏ក្លាហានទទួលបានចម្លើយយល់ព្រមពីស្រីស្អាតសំណព្វចិត្តរបស់ខ្លួន ក្រោមសំឡេងហ៊ោរកញ្ចៀវយ៉ាងកងរំពង។ រុស្ស៊ី ធ្វើជាម្ចាស់ផ្ទះរៀបចំទិវាយុវជន និងនិស្សិតពិភពលោក (World Festival of Youth and Students) លើកទី១៩ នៅក្នុងទីក្រុង Sochi ដោយមានការចូលរួមបើកកម្មវិធីពីសំណាក់លោកប្រធានាធិបតី វ្លាឌីមៀ ពូទីន កាលពីថ្ងៃអាទិត្យ។ យោងតាមការផ្សាយរបស់ Sputnik កម្មវិធីយុវជន ដែលរុស្ស៊ីធ្វើជាម្ចាស់លើកទីបីនេះ មានអ្នកចូលរួមប្រមាណ៣ម៉ឺននាក់ មកពីជាង១៨០ប្រទេសលើពិភពលោក។ កម្មវិធីនេះ បញ្ចប់នៅថ្ងៃទី២២ ខែតុលា៕	ស្នេហាមិនអាចមានអ្វីមករារាំងបានឡើយ។ នាពិធីបើកទិវាយុវជន និងនិស្សិតពិភពលោក (World Festival of Youth and Students) លើកទី១៩ នៅទីក្រុង Sochi ប្រទេសរុស្ស៊ី យុវជនម្នាក់ បានរត់ឡើងលើវេទិកា ហើយប្រកាសសុំមិត្តស្រីរបស់ខ្លួនរៀបការ បន្ទាប់ពីនាងធ្លាប់បានបដិសេធពីរលើកន្លងមក។
Ilias Ennahachi រហស្សនាម «Tweety» បានបង្កើតព្យុះភ្លៀងក្លាយជាម្ចាស់ខ្សែក្រវាត់ ONE Super Series ទម្ងន់ flyweight កាលឆ្នាំ ២០១៩។ ម្ចាស់ខ្សែក្រវាត់កូនកាត់ម៉ារ៉ុក-ហូឡង់រូបនេះគ្រងខ្សែក្រវាត់ ONE Flyweight Kickboxing World Title បន្ទាប់ពីបង្ហាញខ្លួនដំបូងកាលខែសីហាកន្លងទៅ និងការពារខ្សែក្រវាត់បានសម្រេចក្នុងរយៈពេល ៣ ខែបន្ទាប់។ ជើងខ្លាំងវ័យ ២៣ ឆ្នាំរូបនេះបានបង្ហាញភាពត្រចះត្រចង់នៅលើសង្វៀន ដោយជោគជ័យរបស់ Ennahachi បានមកពីការលើកទឹកចិត្តរបស់មនុស្សជុំវិញខ្លួនជាពិសេសក្រុមគ្រួសាររបស់គេ។ តើពួកគេលើកទឹកចិត្ត «Tweety» ដោយវិធីណា ហើយតើ ជើងខ្លាំងរូបនេះជម្នះឧបសគ្គដោយរបៀបណា? គ្រួសារគួរឲ្យគោរព Ennahachi បានកើតនៅក្រុង Utrecht ប្រទេសហូឡង់ ប៉ុន្តែមានឳពុកម្ដាយជាជនជាតិម៉ារ៉ុក ហើយរូបគេមានបទពិសោធន៍ច្រើនក្នុងការរស់នៅក្រុងតំបន់អឺរ៉ុប។ ប៉ាម៉ាក់របស់គេសុទ្ធតែជះឥទ្ធិពលនៃភាពរីកចម្រើនរបស់កូន។ ការដែលនៅប្រទេសហូឡង់កាន់តែធ្វើឲ្យកូនៗមានឱកាសយ៉ាងច្រើន។ ម្ចាស់ខ្សែក្រវាត់ ONE Flyweight Kickboxing World Champion ពន្យល់បែបនេះ៖«ឳពុកម្ដាយរបស់ខ្ញុំជាជនភៀសខ្លួន ដូច្នេះពួកគាត់បានជម្នះរឿងជាច្រើនដើម្បីសិទ្ធិរស់រាន។ ប៉ារបស់ខ្ញុំពេលខ្លះក៏តតាំងជាមួយមនុស្សដូចគ្នាដើម្បីត្រូវបានគេទទួលស្គាល់សិទ្ធិ។ ខ្ញុំមានឈាមជ័រជាជនជាតិម៉ារ៉ុក តែខ្ញុំកើតនៅហូឡង់ ខ្ញុំរស់នៅហូឡង់ និងធំធាត់នៅទីនេះ។ អ្វីៗ គឺនៅហូឡង់ពិតជាអស្ចារ្យ»។ ប៉ារបស់ Ennahachi ជាអ្នករើសអេតចាយដើម្បីទ្រទ្រង់ជីវភាព ខណៈដែលម្ដាយធ្វើការផ្ទះកាលគ្រានោះដើម្បីមើលថែកូន មុនពេលចាប់ផ្ដើមការងារ។ ដោយសារពួកលោកទាំងទ្វេខំធ្វើការងារខ្លាំងក្លាទើបអាចទ្រទ្រង់ដល់ការចិញ្ចឹមកូនៗ។ ម្ចាស់ខ្សែក្រវាត់បន្តថា៖«ទីនេះ[ហូឡង់] ពិតជាល្អខ្លាំងណាស់ ដែលខ្ញុំធំធាត់ជាមួយបងប្អូនប្រុសស្រី។ គ្រួសាររបស់ខ្ញុំពិតជាមានន័យធំធេងសម្រាប់ខ្ញុំ»។ ឈាមជ័រជាអ្នកហាត់គុន Ennahachi ត្រូវបានគេដឹងថាហាត់ក្បាច់គុនតាមឳពុក និង ពូរបស់គេ ដែលអ្នកទាំងពីរសុទ្ធតែចេះការ៉ាតេ។ «ប៉ារបស់ខ្ញុំតែងតែរំលឹកក្បាច់គុន។ គាត់និងប្អូនប្រុសរបស់គាត់ចេះការ៉តេ។ ហើយបងប្អូនជីដូនមួយរបស់ខ្ញុំហាត់ kickboxing។ ដូច្នេះខ្ញុំគិតថាខ្ញុំមានឈាមជ័រជាអ្នកហាត់ក្បាច់គុនស្រាប់»។ យ៉ាងណាក្ដី កាលនៅតូច Ennahachi ចូលចិត្តលេងបាល់ទាត់ ប៉ុន្តែមិនយូរប៉ុន្មានក៏ចូលក្លិបហាត់ប្រដាល់ទៅវិញដើម្បីប្រជែងជាមួយបងប្អូន។ កីឡាកររូបនេះរំលឹក ៖«ខ្ញុំរៀនក្បាច់ kickboxing នៅអាយុ ១១ ឆ្នាំ។ ហើយបងប្អូនជីដូនមួយខ្ញុំប្រាប់ថាមានក្មេងប្រុសម្នាក់ពូកែណាស់និងអាចឈ្នះខ្ញុំបាន។ ខ្ញុំក៏ចេះតែមានមោទនភាពដើម្បីហាត់ និងចង់បង្កើនសមត្ថភាព។ ខ្ញុំក៏ចូលរួមក្លិបរបស់បងប្អូនជីដូនមួយរបស់ខ្ញុំ និងចាប់ផ្ដើមឡាំគ្នា។ ខ្ញុំសប្បាយចិត្តពេលគ្រូបង្វឹកប្រាប់ថាខ្ញុំធ្វើបានល្អ។ ២ខែក្រោយមកខ្ញុំប្រកួតលើកដំបូង»។ តាំងពីនោះមក kickboxing បានធ្វើឲ្យរូបគេកាន់តែក្លាហានក្នុងការហ្វឹកហាត់។ ជាមួយគ្នានោះ Tweety មានបងប្អូនក៏ជាចំណែកជំរុញឲ្យហ្វឹកហាត់និងសាកក្បាច់គ្នាដែរ។ Ennahachi បញ្ជាក់ ៖«ក្បាច់គុនធ្វើឲ្យខ្ញុំអារម្មណ៍ល្អ។ ពេលអ្នកហាត់ខ្លាំង នោះនឹងទទួលបានលទ្ធផលតាមនោះ។ ខ្ញុំក៏មានអារម្មណ៍ហាត់ខ្លាំងឡើងៗ។ អ្នកដែលខ្ញុំសរសើរបំផុតគឺ ប៉ារបស់ខ្ញុំ។ គាត់តែងតែចូលរួមមើលការហ្វឹកហាត់របស់ខ្ញុំ។ នោះជាកម្លាំងចិត្តសំខាន់បំផុត ហើយវាធ្វើឲ្យខ្ញុំហ្វឹកហាត់បានល្អបំផុត»។ ការសម្រេចចិត្តនាំឲ្យមានការផ្លាស់ប្ដូរ ប៉ារបស់ Tweety បានធ្វើឲ្យរូបគេចាកឆ្ងាយពីការហ្វឹកហាត់នៅអាយុ ១៦ ឆ្នាំដោយសារតែដើរខុសផ្លូវ។ កីឡាករដដែលលាតត្រដាងបែបនេះ ៖«ខ្ញុំត្រូវជ្រើសរើសរវាងមិត្ត ឬ យកការហ្វឹកហាត់ ព្រោះខ្ញុំបានព្រងើយកន្តើយនឹង kickboxing ដោយសារដើរជាមួយពួកម៉ាក និង ដើរខុសផ្លូវ។ ហើយពេលត្រលប់មកផ្ទះ ខ្ញុំធ្វើរឿងអាក្រក់ៗច្រើន»។ នៅពេលអាយុ ១៧ ឆ្នាំ ឳពុករបស់គេឲ្យជ្រើសរើស និងគិតជាលើកចុងក្រោយថាតើនៅហាត់kickboxing ឬ បោះបង់វា។ Ennahachi បង្ហាញភាពតានតឹង ៖«វាជាការសម្រេចចិត្តដ៏លំបាករវាងពួកម៉ាក និង ហាត់ក្បាច់គុន។ តែខ្ញុំចង់ជ្រើសរើសទាំងពីរ។ ក្បាច់គុនធ្វ្យើ្ឲខ្ញុំមានលំនឹង។ តែប៉ារបស់ខ្ញុំបើកភ្នែកធំៗ ហើយដំឡើងសំឡេងឲ្យរើសយកការហាត់គុន ១០០%។ ហើយអ្វីៗចាប់ផ្ដើមបានល្អវិញ។ ខ្ញុំមិនឈប់ទៀតទេ។ ក្បាច់គុនធ្វើឲ្យខ្ញុំចាកចោលរឿងអាក្រក់ៗ។ គាត់បង្ហាត់ឲ្យខ្ញុំចេះគោរព ឲ្យខ្ញុំចាស់ទុំគំនិតទោះនៅក្មេង និង ត្រូវសប្បាយចំពោះអ្វីដែលអ្នកមាន»។ ដំណើរឆ្ពោះទៅរកខ្សែក្រវាត់ ដោយសារតែការតាំងចិត្ត Ennahachi ទទួលបានជោគជ័យធំធេង។ Tweety មានកំណត់ត្រាឈ្នះ ៣៤ លើក និងចាញ់ ៣ លើកក្នុងអាជីព។ គេឈ្នះខ្សែក្រវាត់ Enfusion World Title, Blade World Championship, និង WFL World Title។ នៅមិនទាន់អស់ទៀត កីឡាករកូនកាត់ម៉ារ៉ុក-ហូឡង់រូបនេះ បន្តជោគជ័យធ្វើឲ្យគេឯងភ្ញាក់ផ្អើលនៅសង្វៀនកម្រិតពិភពលោក ONE Championship។ «ពេលខ្ញុំចុះកុងត្រានៅ ONE Championship វាធ្វើឲ្យខ្ញុំបង្កើនការងារធ្ងន់។ វាជាការបើកទ្វារដើម្បីឲ្យខ្ញុំភ្លឺស្វាងនិងបង្កើនការប្រឹងប្រែងទ្វេដង»។ Ennahachi បានបង្ហើបបែបនេះ។ ពេលបង្ហាញខ្លួនដំបូងនៅខែសីហាពិតជាមិនធម្មតាព្រោះ Ennahachi បានផ្ដួល The Baby Shark Petchdam Petchyindee Academy ឲ្យសន្លប់ដើម្បីគ្រងខ្សែក្រវាត់ ONE Flyweight Kickboxing World Title។ ៣ខែក្រោយមករូបគេការពារខ្សែក្រវាត់បានសម្រេចទល់នឹងគូប្រកួតយូរយារ Wang Wenfeng បន្ទាប់ពីឈ្នះពិន្ទុមិនឯកច្ឆន្ទ។ អ្នកជំនាញ Kickboxing រូបនេះដាក់គោលដៅបង្ហាញខ្លួនឲ្យកាន់តែល្អនាប្រកួតបន្ទាប់។ «ការលើកទឹកចិត្តមិនឲ្យខ្ញុំឈប់ហាត់ គឺ ម៉ាក់ប៉ារបស់ខ្ញុំ។ ខ្ញុំត្រូវតែបង្កើនសមត្ថភាពបន្ថែមសម្រាប់គ្រួសាររបស់ខ្ញុំ ប្រពន្ធខ្ញុំ ប្អូនស្រីខ្ញុំ និងអ្នកមានគុនរបស់ខ្ញុំ។ ការលះបង់ និងការហ្វឹកហាត់ឲ្យខ្លាំងគឺជាហេតុផលនៃការជំរុញទឹកចិត្តទាំងនេះ។ ខ្ញុំត្រូវធ្វើការងារច្រើនដើម្បីឆក់ឱកាស។ ហើយខ្ញុំទទួលលទ្ធផលមកវិញ និង មិនបោះបង់វា»៕	អត្ថបទ៖ ស៊ីធី
សូមអញ្ជើញទស្សនារូបភាពខាងក្រោម ដែលផ្តិតទិដ្ឋភាពដោយកញ្ញា អ៊ុត រស្មី អ្នកសារព័ត៌មាន ThmeyThmey.com ដូចតទៅ៖	ភ្នំពេញ៖ ត្រកួនកញ្ឆែតនៅបឹងជើងឯក ត្រូវបានយកទៅផ្គត់ផ្គង់ទីផ្សារនៅភ្នំពេញ និងតាមខេត្តមួយចំនួន។ ជារៀងរាល់ព្រឹក បន្ទាប់ពីបេះត្រកួនកញ្ឆែតរួច អ្នកដាំត្រកួនកញ្ឆែតនៅបឹងជើងឯកតែងរៀបចំត្រកួនកញ្ឆែតដាក់លើរ៉ឺម៉ក ដើម្បីដឹកយកទៅលក់នៅផ្សារដើមគរ និងផ្សារនាគមាស។ ជាមួយគ្នានេះ ដោយសារអាកាសធាតុចុះត្រជាក់ ក្រៅពីកំពុងរៀបចំត្រកួនកញ្ឆែតដាក់លើរ៉ឺម៉កដើម្បីយកទៅលក់ហើយនោះ អ្នកដាំត្រកួនកញ្ឆែតខ្លះក៏ឆ្លៀតឈរអាំងភ្លើង និងដុតខ្យងដើម្បីកាត់បន្ថយភាពត្រជាក់ និងរងាផងដែរ៕
គ្មានការរិះគន់នោះឡើយ សម្រាប់វត្តមានខ្សែបម្រើជប៉ុន Yudai Ogawa ដែលបច្ចុប្បន្នប្រកបអាជីពឲ្យក្លិបភ្នំពេញក្រោន នៅក្នុងក្រុមជម្រើសជាតិឈុតធំកម្ពុជា។ Yudai វ័យ២៧ឆ្នាំ ដែលទទួលបានសញ្ជាតិខ្មែរ អាចនឹងត្រូវបានកោះហៅលេងឱ្យគោព្រៃកម្ពុជាក្នុងការប្រកួតជម្រុះបឋម FIFA World Cup ឆ្នាំ២០២៦។ ក្រោយការបង្ហោះរបស់ FFC ជុំវិញការស្វាគមន៍ Yudai មកកាន់ក្រុមជម្រើសជាតិ ត្រឹមតែរយៈជាង២ម៉ោងប៉ុណ្ណោះ ផុសមួយនេះទទួលបានការចុច Like រហូតដល់ជាង៣ម៉ឺនដង ចែករំឡែក (Share) ជាង៧ពាន់ដង និងបញ្ចេញយោបល់ (Comment) ជាង៥ពាន់ដង។ ក្នុងចំណោមការចែករំលែក និងបញ្ចេញយោបល់របស់អ្នកគាមទ្រខ្មែរ គ្មាននោះឡើយ ការបង្ហាញការមិនពេញចិត្ត និងរិះគន់ផ្សេងៗ ផ្ទុយទៅវិញពួកគេសប្បាយរីករាយ និងសាទរចំពោះវត្តមានកីឡាករជប៉ុនរូបនេះ ក្នុងក្រុមជម្រើសជាតិកម្ពុជា។ មិនត្រឹមតែស្វាគមន៍ការមកដល់របស់ Yudai នោះឡើយ អ្នកគាំទ្រកម្ពុជាភាគច្រើន ចង់ឱ្យសហព័ន្ធបន្ថែមសមាជិកកីឡាករបរទេសផ្សេងទៀត ក្នុងក្រុមគោព្រៃ ដែលស្ថិតក្រោមការដឹកនាំរបស់លោក Felix Dalmas។ អ្នកគាំទ្រខ្លះចង់ឱ្យមានវត្តមាន Andrés Nieto កីឡាករសញ្ជាតិកូឡំប៊ី ដែលលេងឱ្យក្រុមភ្នំពេញក្រោន និងមិត្តរួមក្លិបរបស់គេ Takaki Ose របស់ជប៉ុន អាចទទួលបានសញ្ជាតិខ្មែរទៀតផង ដើម្បីពួកគេបានជួយជម្រើសជាតិកម្ពុជា។ Marcus Haber ខ្សែប្រយុទ្ធសញ្ជាតិកាណាដា របស់ក្រុមព្រះខ័នរាជស្វាយរៀង ក៏ស្ថិតក្នុងចំណោមការចង់បានរបស់អ្នកគាំទ្រកម្ពុជាផងដែរ។ យ៉ាងណាក៏ដោយ បើតាមលក្ខន្តិកៈរបស់សហព័ន្ធកីឡាបាល់ទាត់អន្តរជាតិ (FIFA) ចុះឆ្នាំ២០១៦ កីឡាករបរទេសដែលអាចលេងឱ្យក្រុមជម្រើសជាតិផ្សេងបាន លុះត្រាតែ ទី១.កីឡាកររូបនោះ កើតលើទឹកដីនៃសហព័ន្ធកីឡាបាល់ទាត់នោះតែម្តង ទី២.មានម្តាយបង្កើត ឬឪពុកបង្កើត កើតនៅលើទឹកដីនៃសហព័ន្ធកីឡាបាល់ទាត់នោះ ទី៣.មានជីដូនឬជីតា កើតនៅលើទឹកដីនៃសហព័ន្ធកីឡាបាល់ទាត់នោះ និងទី៤.កីឡាកររូបនោះ រស់នៅយ៉ាងហោចណាស់៥ឆ្នាំជាប់គ្នា ក្រោយឈានដល់អាយុ១៨ឆ្នាំ នៅលើទឹកដីនៃសហព័ន្ធកីឡាបាល់ទាត់នោះ។ Yudai ដែលសព្វថ្ងៃមានវ័យ២៧ឆ្នាំ បានចាប់ផ្តើមប្រឡូកក្នុងក្របខណ្ឌបាល់ទាត់កម្ពុជា ជាមួយក្លិបក្រសួងការពារជាតិ (កងយោធពលខេមរភូមិន្ទ) នៅឆ្នាំ២០១៨ ហើយបន្តជាមួយអង្គរថាយហ្គឺរ២រដូវកាល មុននឹងចូលរួមជាមួយភ្នំពេញក្រោនចាប់ពីឆ្នាំ២០២១ មក។ នេះមានន័យថា Yudai ដែលទើបជួយភ្នំពេញក្រោនឈ្នះ Shan United របស់មីយ៉ាន់ម៉ា ៤-០ ក្នុងវគ្គសន្សំពិន្ទុពូល F ពានរង្វាន់ AFC Cup ស្ថិតក្នុងលក្ខខណ្ឌទី៤ របស់ FIFA ក្នុងការទទួលបានសញ្ជាតិខ្មែរ និងលេងឱ្យក្រុមជម្រើសជាតិកម្ពុជា។ ក្រោមការដឹកនាំរបស់គ្រូបង្វឹកអាហ្សង់ទីន Felix Dalmas សមាជិកជម្រើសជាតិកម្ពុជាបានប្រមូលផ្តុំហ្វឹកហាត់ត្រៀមខ្លួនសម្រាប់ការប្រកួតជម្រុះបឋម FIFA World Cup 2026 ដោយត្រូវស្វាគមន៍ប៉ាគីស្ថាន នាជំនួបជើងទីមួយនៅពហុកីឡដ្ឋានជាតិអូឡាំពិក នៅល្ងាចថ្ងៃទី១២ ខែតុលា៕ អត្ថបទទាក់ទង ប្រវត្តិសាស្ត្រ! ខ្សែបម្រើជប៉ុន Yudai Ogawa ក្លាយជាសមាជិកក្រុមជម្រើសជាតិកម្ពុជា	កីឡាករជប៉ុន Yudai Ogawa បានក្លាយជាកីឡាករបាល់ទាត់បរទេសទី១ ដែលចូលរួមជាសមាជិកក្រុមកីឡាបាល់ទាត់ជម្រើសជាតិកម្ពុជា។ ដំណឹងដ៏គួរឲ្យភ្ញាក់ផ្អើលនៅព្រឹកថ្ងៃទី៦ ខែតុលា តាមរយៈការបង្ហោះលើផេកហ្វេសប៊ុកផ្លូវការរបស់សហព័ន្ធកីឡាបាល់ទាត់កម្ពុជា (FFC) ទទួលបានការសាទរភ្លូកទឹកភ្លូកដីពីសំណាក់អ្នកគាំទ្រវិស័យកីឡាបាល់ទាត់ខ្មែរ។
ជប៉ុន ជាប្រទេសអាស៊ីតែមួយគត់ដែលដាក់ទណ្ឌកម្មច្រើនជាងគេលើរុស្ស៊ីចំពោះការឈ្លានពានអ៊ុយក្រែន។ ក្នុងនាមជាសមាជិកក្រុមប្រទេសមានសេដ្ឋកិច្ចរីកចម្រើនទាំង៧ (G7) ជប៉ុនតែដើរតាមការសម្រេចរួមរបស់ G7 លើការដាក់ទណ្ឌកម្មប្រឆាំងរុស្ស៊ី។ នៅថ្ងៃទី១៥ ខែមីនា ក្រសួងហិរញ្ញវត្ថុជប៉ុន ប្រកាសបង្កកទ្រព្យសម្បត្តិមហាសេដ្ឋីរុស្ស៊ី Viktor Vekselberg និងសមាជិកនៃសភាជាន់ទាបរបស់រុស្ស៊ី១១នាក់ផ្សេងទៀត។ លោក Vekselberg ទើបត្រូវបានអាម៉េរិកដាក់ទណ្ឌកម្មកាលពីសប្ដាហ៍មុន។ លើសពីនោះ សមាជិកគ្រួសារ ៥ រូបទៀតរបស់សេដ្ឋី Yuri Kovalchuk ត្រូវជប៉ុនសម្រេចបង្កទ្រព្យដែរ។ អ្នកនាំពាក្យរបស់រដ្ឋាភិបាលជប៉ុនលោក Hirokazu Matsuno បានបញ្ជាក់ថា ជប៉ុននឹងបន្តធ្វើសកម្មភាពស្របតាមក្រុមប្រទេសជឿនលឿនទាំង ៧ (G7) ដាក់ទណ្ឌកម្មលើរុស្ស៊ី។ «ចំពោះការដាក់ទណ្ឌកម្មនៅពេលក្រោយ យើងនឹងបន្តឃ្លាំមើលលក្ខខណ្ឌ ហើយរួមជាមួយប្រទេស G7 ផ្សេងទៀត ឆ្លើយតបឱ្យបានសមរម្យ»។ លោក Matsuno ប្រាប់អ្នកបែបនេះក្នុងសន្និសីទកាសែតថ្ងៃទី១៥ ខែមីនា។ ពាក់ព័ន្ធនឹងបញ្ហានៅអ៊ុយក្រែននេះដែរ រដ្ឋមន្ត្រីការបរទេសជប៉ុន Yoshimasa Hayashi នៅថ្ងៃទី១៥ ខែមីនា ប្រាប់អ្នកកាសែតថា វិបត្តិអ៊ុយក្រែនបានបង្ហាញពីតម្រូវការដើម្បីធ្វើកំណែទម្រង់ក្រុមប្រឹក្សាសន្តិសុខអង្គការសហប្រជាជាតិ(UN) ដែលមានរុស្ស៊ីជាសមាជិកអចិន្ត្រៃយ៍។ លោកបន្តថា ជប៉ុននឹងបន្តព្យាយាមចូលជាសមាជិកអចិន្ត្រៃយ៍មួយរូបក្នុងក្រុមប្រឹក្សាសន្តិសុខផងដែរ។ គួរបញ្ជាក់ថា កន្លងមកទីក្រុងតូក្យូបានដាក់ទណ្ឌកម្មលើធនាគារកណ្តាលរបស់រុស្ស៊ី និងធនាគារឯកជនចំនួនប្រាំពីរក្នុងចំណោមស្ថាប័នផ្សេងទៀតក៏ដូចជាបុគ្គល ធនាគារ និងអង្គការនានារបស់បេឡារុសផងដែរ។ បេឡារុស ត្រូវបានជប៉ុននិងប្រទេសមួយចំនួនដាក់ទណ្ឌកម្ម ព្រោះត្រូវការចោទប្រកាន់ថាបានជួយរុស្ស៊ីឈ្លានពានអ៊ុយក្រែន។ ជាផ្នែកមួយនៃការដាក់សម្ពាធលើរុស្ស៊ីបន្ថែម ជប៉ុន ក៏នឹងហាមឃាត់ការនាំចេញទំនិញចំនួន៣១មុខដូចជាឧបករណ៍អេឡិចត្រូនិក ឧបករណ៍ទំនាក់ទំនង ឧបករណ៍ចាប់សញ្ញានិងរ៉ាដា ព្រមទាំងកញ្ចប់បច្ចេកវិទ្យា២៦ទៀតទៅរុស្ស៊ី៕	ជប៉ុន នៅថ្ងៃទី១៥ ខែមីនា បានសម្រេចបង្កកទ្រព្យសម្បត្តិរបស់ជនជាតិរុស្ស៊ី១៧នាក់បន្ថែមទៀត ដែលនាំឱ្យចំនួនពលរដ្ឋរុស្ស៊ីដែលជប៉ុនដាក់ទណ្ឌកម្មជុំវិញការឈ្លានពានលើអ៊ុយក្រែនកើនដល់៦១នាក់។
ក្នុងបទសម្ភាសជាមួយសារព័ត៌មានថ្មីៗ តាមទូរសព្ទ នៅថ្ងៃទី៣ ខែមករា ឆ្នាំ២០២១ លោក ស៊ីន ចាន់សេរីវុត្ថា មានប្រសាសន៍ថា ព្រលានយន្តហោះខ្នាតតំបន់នេះ មានទំហំទឹកប្រាក់ជិត ១០០លានដុល្លារ នឹងត្រូវសាងសង់លើផ្ទៃដីជិត៣០០ហិកតា។ យ៉ាងណា មិនទាន់អាចបញ្ជាក់បានទេថា ព្រលានយន្តហោះថ្មីនេះ នឹងត្រូវចាប់ផ្តើមសាងសង់នៅពេលណា ដោយលោក គ្រាន់តែប្រាប់ថា គម្រោងនេះកំពុងស្ថិតនៅដំណាក់ការសិក្សា។ អ្នកនាំពាក្យរូបនេះ ថ្លែងដូច្នេះថា៖«គ្រាន់តែយើងផ្ដល់សិទ្ធិឱ្យគេ [ក្រុមហ៊ុនឯកជន] សាងសង់ ពេលវេលាត្រូវការចរចា និងលក្ខខណ្ឌមានច្រើនទៀត។ ឥឡូវ យើងសិក្សាមិនទាន់ចប់ទេ យើងត្រូវការពេលប្រហែល៦-៨ខែ ទៀត ព្រោះសិក្សាចប់ទៅ យើងយកអាហ្នឹងមកចរចា វាមានច្រើនណាស់ សិក្សាពីប្រសិទ្ធភាពសេដ្ឋកិច្ច ប្រសិទ្ធភាពហិរញ្ញាវត្ថុ ហើយលក្ខខណ្ឌមួយចំនួនធំទៀត»។ នៅថ្ងៃទី៣១ ខែធ្នូ ឆ្នាំ២០២០ ទីស្តីការគណៈរដ្ឋមន្ត្រី បានចេញសេចក្តីជូនដំណឹង (សជណ) ស្តីពីការជ្រើសរើសយកក្រុមហ៊ុន Powerchina International Group ធ្វើជាដៃគូរបស់រដ្ឋាភិបាល ក្នុងការសិក្សាលើគម្រោងសាងសង់ព្រលានយន្តហោះថ្មីនេះ ដោយតម្រូវឲ្យក្រុមហ៊ុនឯកជននេះ។ សជណ បញ្ជាក់ថា រដ្ឋលេខាធិការអាកាសចរស៊ីវិល ជាអ្នកសិក្សាលើគម្រោងសាងសង់ព្រលានយន្តហោះថ្មីនេះ ហើយការចំណាយលើការសិក្សា គឺជាបន្ទុករបស់ក្រុមហ៊ុន Powerchina International Group។ សជណ បន្ថែមថា រដ្ឋលេខាធិការអាកាសចរស៊ីវិល ត្រូវដឹកនាំរៀបចំកិច្ចព្រមព្រៀងក្របខណ្ឌ ជាមួយក្រុមហ៊ុន ក្រុមហ៊ុន Powerchina International Group តាមនីតិវិធីជាធរមាន ដូចបានអនុវត្តកន្លងមក៕	ភ្នំពេញ៖ រដ្ឋាភិបាលកម្ពុជា យល់ព្រមជាផ្លូវការហើយ ឲ្យក្រុមហ៊ុនឯកជន សិក្សាលើគម្រោងសាងសង់ព្រលានយន្តហោះខ្នាតតំបន់ ដែលមានទំហំទឹកប្រាក់ជិត១០០លានដុល្លារ ស្ថិតនៅភូមិពួហ្យាម ឃុំសែនមនោរម្យ ស្រុកអូររាំង ខេត្តមណ្ឌលគិរី។ នេះបើតាម លោក ស៊ីន ចាន់សេរីវុត្ថា អ្នកនាំពាក្យរដ្ឋលេខាធិការដ្ឋានអាកាសចរស៊ីវិល។
ចាប់ពីថ្ងៃទី៨ ដល់ថ្ងៃទី ៣១ ខែធ្នូ ឆ្នាំ២០១៩នេះ ក្រុមហ៊ុនអេឡិចត្រូនិក សាមសុង នឹងផ្តល់ជូនកម្មវិធីប្រូម៉ូសិនដ៏ធំ ក្នុងឱកាសចុងឆ្នាំ ទិញ ១ ថែមជូន១ ដូចជា៖ ទិញទូទឹកកក ថែមម៉ាស៊ីនបោកខោអាវ ឬចង្ក្រាន្តដុតអគ្គិសនី (Microwave), ទិញទូទឹកកក ថែមជូនប្រាក់សុទ្ធវិញ ២០ ដុល្លារភ្លាមៗតែម្តង។ ទិញម៉ាស៊ីនបោកខោវអាវ ថែមជូនម៉ាស៊ីនបូមធូលី, ទិញម៉ាស៊ីនត្រជាក់ ថែមជូនសេវាដំឡើង និងជើងភ្ជាប់ជញ្ជាំងដោយឥតគិតថ្លៃ ឬថែមជូនប្រាក់សុទ្ធវិញ ២០ដុល្លារ ភ្លាមៗ!! និយាយទៅ គឺថាថែមជូនដូចព្យុះតែម្តង។ ចំណាយតិចតែចំណេញវិញកប់ក្តោងតែម្តង។ សូមបញ្ជាក់ជូនអតិថិជន សាមសុង ទាំងអស់ថា ឱកាសប្រូម៉ូសិននេះ គឺដឹងតែសប្បាយទិញតែម្តង។ នៅចាំអីទៀត? បរិក្ខារអេឡិចត្រូនិកប្រើប្រាស់ក្នុងគេហដ្ឋាន ដ៏ទំនើប ទាន់សម័យ យ៉ាងច្រើនសម្បូរបែប កំពុងរង់ចាំអតិថិជនទាំងអស់គ្នាហើយ។ កាលពីមុនគិតថាសន្សំលុយទិញទូទឹកកកមុន ហើយចាំទិញម៉ាស៊ីនបោកខោអាវតាមក្រោយ តែឥឡូវមិនបាច់សន្សំទៀតទេ ទិញតែទូទឹកកក បានម៉ាស៊ីនបោកខោអាវឥតគិតថ្លៃភ្លាមៗតែម្តង។ នេះបានថាថែមជូនសាហាវមែន។ ឱ្យលឿនឡើងប្រយ័ត្នទិញអត់ទាន់គេណា៎! ទាន់ឱកាសដ៏កម្រនេះបានមកដល់អ៊ីចឹងស្រូតមកទទួលយកការផ្តល់ជូនដ៏អស្ចារ្យនេះទាំងអស់គ្នា ឥឡូវនេះភ្លាមទៅ។ សម្រាប់ព័ត៌មានលម្អិតសូមអញ្ចើញមកទស្សនាដោយផ្ទាល់ នៅតាមបណ្តាហាងទំនើប សាមសុង និងដេប៉ូចែកចាយបន្តដែលនៅជិតលោកអ្នកបំផុត ឬទំនាក់ទំនងមកកាន់ទូរស័ព្ទ៖ 1800 203 232 ៕ (អត្ថបទពាណិជ្ជកម្ម)	ភ្នំពេញថ្ងៃទី៩ ខែធ្នូ ឆ្នាំ២០១៩៖ នេះជាកាដូដ៏រំភើបអស្ចារ្យបំផុត សម្រាប់អបអរឆ្នាំថ្មីពីក្រុមហ៊ុន សាមសុង។ ពិតជារំភើបខ្លាំងណាស់ ហើយសឹងតែមិនជឿសោះតែម្តងថា ក្រុមហ៊ុន សាមសុង ផ្តល់ជូននូវកម្មវិធីមហាប្រូម៉ូសិន ថែមជូនដ៏អស្ចារ្យ និងការបញ្ចុះតម្លៃភ្លាមៗ នៅចុងឆ្នាំនេះ។ ដូច្នេះអតិថិជនទាំងអស់ ដែលត្រូវការផលិតផលអេឡិចត្រូនិកប្រើប្រាស់ក្នុងគេហដ្ឋាន សូមរួសរាន់ឡើង។
ក្នុងកិច្ចចរចាជុំទី៤ ដែលប្រព្រឹត្តទៅនៅថ្ងៃទី១៣ ខែកញ្ញា ឆ្នាំ២០២២ ភាគីនិយោជក (ថៅកែ) បានដាក់តួលេខ «១៩៧ដុល្លារ» ដែលជាចំនួនប្រាក់ខែសម្រាប់កម្មករ-កម្មការិនី ក្នុងឆ្នាំ២០២៣ ដើម្បីឲ្យភាគីពាក់ព័ន្ធពិចារណា។ ប្រាក់ខែរបស់កម្មករ-កម្មការិនី ក្នុងឆ្នាំ២០២២នេះ គឺ ១៩៤ដុល្លារ។ ភាគីរដ្ឋាភិបាល ដែលមានក្រសួងការងារ និងបណ្តុះបណ្តាលវិជ្ជាជីវៈ ជាតំណាង ឲ្យលើសភាគីនិយោជក១ដុល្លារ គឺ «១៩៨ដុល្លារ»។ ភាគីរដ្ឋាភិបាល អះអាងថា ការកំណត់យកតួលេខ «១៩៨ដុល្លារ» នេះ គឺផ្អែកលើលក្ខណៈបច្ចេកទេស និងវិទ្យាសាស្ត្រ។ ឯភាគីមេសហជីព ដែលតំណាងកម្មករ-កម្មការិនី មានតួលេខដល់ទៅ៣ គឺ «២០៦ដុល្លារ» «២១០ដុល្លារ» និង «២១៣ដុល្លារ»។ ព័ត៌មានអំពីកិច្ចចរចាជុំទី៤រវាងភាគីទាំង៣ខាងលើ ដែលកំណត់ប្រាក់ខែជូនកម្មករ-កម្មការិនី សម្រាប់ឆ្នាំ២០២៣ ត្រូវបានបង្ហោះលើទំព័រហ្វេសប៊ុករបស់ក្រសួងការងារ។ តួលេខថ្មីអំពីប្រាក់ខែរបស់កម្មករ-កម្មការិនី ដែលត្រូវបានកំណត់ចំនួនផ្សេងៗពីគ្នានេះ មិនទាន់អាចយកជាការបានឡើយ។ គេ អាចដឹងជាផ្លូវការអំពីចំនួនប្រាក់ខែថ្មីរបស់កម្មករ-កម្មការិនី តាមរយៈការបោះឆ្នោតសម្រេច ក្នុងកិច្ចចរចាលើកទី៥ ដែលជាលើកចុងក្រោយ នៅថ្ងៃទី២១ ខែកញ្ញា។ ជារៀងរាល់ឆ្នាំ គេ តែងសង្កេតឃើញសម្តេច ហ៊ុន សែន ក្នុងនាមជាប្រមុខរដ្ឋាភិបាល តែងបន្ថែមតួលេខតិចតួចទៀត ពីលើតួលេខប្រាក់ខែថ្មី ដែលភាគីទាំង៣ បោះឆ្នោតសម្រេចចុងក្រោយរួចហើយ។ ជាក់ស្តែង នៅឆ្នាំ២០២១ ប្រាក់ខែរបស់កម្មករ-កម្មការិនី ត្រូវបានភាគីទាំង៣ កំណត់យក១៩០ដុល្លារ ហើយត្រូវសម្តេច ហ៊ុន សែន ដំឡើងឲ្យ២ដុល្លារបន្ថែមទៀត ដែលធ្វើឲ្យប្រាក់ខែរបស់កម្មករ-កម្មការិនី ឡើងដល់១៩២ដុល្លារ។ ឯនៅឆ្នាំ២០២២នេះវិញ ភាគីទាំង៣ រក្សាប្រាក់ខែរបស់កម្មករ-កម្មការិនី នៅ១៩២ដុល្លារដដែល ដូចនឹងឆ្នាំ២០២១ តែត្រូវសម្តេច ហ៊ុន សែន ដំឡើងជូន២ដុល្លារបន្ថែម ដែលធ្វើឲ្យកម្មករ-កម្មការិនី ទទួលបានប្រាក់ខែ១៩៤ដុល្លារ។ សម្រាប់ឆ្នាំ២០២៣ បើការបោះឆ្នោត ក្នុងកិច្ចចរចាលើកទី៥ សម្រេចយកតួលេខ១៩៧ដុល្លាររបស់ភាគីនិយោជក ហើយបើសម្តេច ហ៊ុន សែន បន្ថែម២ដុល្លារពីលើទៀតនោះ ប្រាក់ខែរបស់កម្មករ-កម្មការិនី អាចនឹងឡើងដល់១៩៩ដុល្លារ។ បើការបោះឆ្នោត សម្រេចយកតួលេខ១៩៨ដុល្លាររបស់ភាគីរដ្ឋាភិបាល ហើយបើសម្តេច ហ៊ុន សែន បន្ថែម២ទៀត ប្រាក់ខែរបស់កម្មករ-កម្មការិនី នឹងឡើងដល់២០០ដុល្លារ។ កិច្ចចរចាជុំទី១អំពីការកំណត់ប្រាក់ខែថ្មីរបស់កម្មករ-កម្មការិនីក្នុងវិស័យកាត់ដេរសម្លៀកបំពាក់ ស្បែកជើង និងផលិតផលធ្វើដំណើរ បានចាប់ផ្តើមនៅខែកក្កដា ឆ្នាំ២០២២។ ស្របពេលភាគីទាំង៣ កំពុងស្ថិងក្នុងការចរចាគ្នា អំពីការកំណត់តួលេខថ្មីនៃប្រាក់ខែរបស់កម្មករ-កម្មការិនី គណបក្សភ្លើងទៀន បានបង្ហាញបំណងរបស់ខ្លួន ចង់ឲ្យកម្មករ-កម្មការិនី ទទួលបានប្រាក់ខែ២១៥ដុល្លារយ៉ាងតិច ក្នុង១ខែ សម្រាប់ឆ្នាំ២០២៣។ គណបក្សនេះ វាយតម្លៃថា ការដំឡើងប្រាក់ខែដល់២០០ដុល្លារជាងនេះ នឹងអាចជួយសម្រួលដល់ជីវភាពនិងការរស់នៅរបស់កម្មករឲ្យបានប្រសើរមួយកម្រិតបន្ថែមទៀត។ សេចក្តីថ្លែងការណ៍របស់គណបក្សភ្លើងទៀន ដែលចេញនៅថ្ងៃទី១៣ ខែកញ្ញា បានសរសេរដូច្នេះថា៖«គណបក្សភ្លើងទៀន យល់ឃើញថា ការដំឡើងប្រាក់ខែដល់២១៥ដុល្លារក្នុង១ខែ គឺអាចជួយដល់កម្មករ-កម្មការិនីខ្មែរបានមួយចំណែក បើទោះបីជាការដំឡើងកម្រិតនេះ មិនទាន់សមល្មមចំពោះការប្រឈមនឹងជីវភាពរស់នៅរបស់កម្មករ-កម្មការិនី ក្នុងស្ថានភាពដែលទំនិញ មានម្ហូបអាហារ តម្លៃទិញ មធ្យោបាយធ្វើដំណើរ និង កន្លែងស្នាក់នៅ មានតម្លៃខ្ពស់ជាងប្រទេសជិតខាងនោះ»៕	ដោយ៖ វ៉ន ស៊ីចេន
ក្រសួងគ្រប់គ្រងគ្រាអាសន្នចិន បានលើកឡើងពីការខូចខាតដោយសារសីតុណ្ហភាពត្រជាក់ ការរញ្ជួយដីកម្រិត ៧,១រ៉ិចទ័រ នៅខេត្តស៊ីនជាំង ការបាក់ដីនៅភាគនិរតីប្រទេស ខេត្តយូណាន និងការជន់លិចនៅទន្លេលឿង។ ក្រសួងបានបង្ហាញក្នុងរបាយការណ៍មួយថា គ្រោះមហន្តរាយទាំងនោះ បានសម្លាប់មនុស្សចំនួន ៧៩នាក់ ខណៈដែលមនុស្ស ១១ម៉ឺននាក់ត្រូវបង្ខំឱ្យផ្លាស់ប្តូរទីលំនៅបន្ទាន់ និងការតាំងទីលំនៅថ្មី។ មនុស្ស១០,៤ លាននាក់នៅទូទាំង ២៦តំបន់ និងខេត្តត្រូវបានរងផលប៉ះពាល់ ក្នុងរយៈពេលនោះ។ បន្ថែមពីនេះក៏មានគ្រោះធម្មជាតិផ្សេងទៀតរួមមានគ្រោះរាំងស្ងួតនៅភាគនិរតីដែលប៉ះពាល់ ដល់ដំណាំចំនួន ៤២៤,០០០ ហិកតា ព្យុះខ្សាច់នៅភាគពាយព្យ និងភ្លើងឆេះព្រៃនៅភាគនិរតី និងភាគខាងត្បូង។ តាមរបាយការណ៍មួយផ្សេងទៀតចេញផ្សាយកាលពីខែមករា គ្រោះមហន្តរាយធម្មជាតិកាល ពីឆ្នាំមុននៅចិនបានបណ្តាលឱ្យមានការខាតបង់សេដ្ឋកិច្ចផ្ទាល់ចំនួន ៤៧,៧ពាន់លានដុល្លារ ជាមួយនឹងមនុស្សចំនួន ៦៩១ នាក់បានស្លាប់ ឬបាត់ខ្លួន។ ក្នុងខែដដែលនោះ ក្រសួង បានសម្គាល់ថា ខ្លួនគ្រោងនឹងធ្វើយុទ្ធនាការរយៈពេល ៣ឆ្នាំ ដើម្បីដោះស្រាយបញ្ហាដែលរាំងស្ទះ ដល់ពេលវេលាឆ្លើយតបក្នុងអំឡុងពេលគ្រោះមហន្តរាយ និងគ្រោះថ្នាក់ រួមទាំងសុវត្ថិភាព ផលិតកម្មក្នុងវិស័យដូចជាការជីកយករ៉ែជាដើម៕	រដ្ឋាភិបាលចិន នៅថ្ងៃទី ១៣ ខែមេសា បានលើកឡើងថា ទឹកជំនន់ គ្រោះរាំងស្ងួត រញ្ជួយដី និងលក្ខខណ្ឌត្រជាក់នៅចិន បានធ្វើឱ្យខាតបង់សេដ្ឋកិច្ចប្រមាណ ៣,២៨ពាន់លានដុល្លារនៅក្នុងត្រីមាសទីមួយ នៃឆ្នាំ២០២៤។
ក្រុមហ៊ុនម៉ាឡេស៊ីជាច្រើន ប្តេជ្ញាពង្រីកអាជីវកម្ម និងបោះទុនរកស៊ីនៅកម្ពុជា ក្រោយមើលឃើញសក្តានុពល ឱកាសវិនិយោគ ព្រមជាមួយច្បាប់វិនិយោគថ្មី ជាពិសេសការគ្រប់គ្រងជំងឺកូវីដ-១៩ បានយ៉ាងល្អ។ លោក សុខ ចិន្តាសោភា អគ្គលេខាធិការក្រុមប្រឹក្សាអភិវឌ្ឍន៍កម្ពុជា (CDC) បាននិយាយថា ក្រុមហ៊ុនម៉ាឡេស៊ី ចាប់អារម្មណ៍ពង្រីកការរកស៊ី និងចង់បោះទុនបន្ថែមនៅកម្ពុជា ដោយសារមើលឃើញពីកត្តាវិជ្ជមាន និងឱកាសសម្រាប់ពួកគេ។ នាជំនួបពិសាអាហារថ្ងៃត្រង់ការងារ ជាមួយសមាគម MRCA និងសាជីវកម្មសហគ្រាសធុនតូច និងមធ្យមម៉ាឡេស៊ី (SME Corporation Malaysia) កាលពីថ្ងៃទី ៥កក្កដា លោក សុខ ចិន្តាសោភា អគ្គលេខាធិការក្រុមប្រឹក្សាអភិវឌ្ឍន៍កម្ពុជា (CDC) បានលើកឡើងថា ៖«ក្រុមប្រឹក្សាអភិវឌ្ឍន៍កម្ពុជា ក្នុងនាមជាស្ថាប័នជំរុញវិនិយោគ ត្រៀមចខ្លួនរួចជាស្រេចក្នុងការផ្តល់សេវាថែទាំ និងសម្រួលដល់វិនិយោគិនម៉ាឡេស៊ី និងវិនិយោគិនគ្រប់ជាតិសាសន៍ ហើយច្បាប់ស្តីពីវិនិយោគថ្មី គឺជាក្របខណ្ឌគតិយុត្តិមួយដ៏រឹងមាំដែលបានផ្តល់ការលើកទឹកចិត្តជាច្រើនដល់ការវិនិយោគក្នុងប្រទេសកម្ពុជា»។ ជាមួយគ្នានេះ សមាគមផ្គត់ផ្គង់ការលក់រាយម៉ាឡេស៊ី(MRCA) គ្រោងរៀបចំបេសកកម្មពាណិជ្ជកម្មចំនួន ៤ថ្ងៃ នៅភ្នំពេញ និងខេត្តកំពង់ស្ពឺ ដើម្បីផ្តល់ឱកាសសន្ទនារវាងក្រុមហ៊ុននៅកម្ពុជា និងក្រុមហ៊ុនម៉ាឡេស៊ី ដែលរំពឹងថានឹងអាចឈានទៅរកកិច្ចសហការគ្នាបន្ថែមទៀត។ ម៉ាឡេស៊ី ជាប្រទេសឈរនៅលំដាប់ទីបី ក្នុងតំបន់អាស៊ាន បន្ទាប់ពី វៀតណាម និងសិង្ហបុរី ដែលមានទុនវិនិយោគច្រើនជាងគេនៅកម្ពុជា។ គិតត្រឹមខែកុម្ភៈ ឆ្នាំ២០២២ កម្ពុជាទទួលបានលំហូរទុនវិនិយោគដោយផ្ទាល់ពីប្រទេសម៉ាឡេស៊ី ប្រមាណ ៣,២ពាន់លានអាម៉េរិក។ នេះយោងបើតាមសេចក្តីប្រកាសព័ត៌មានរបស់ក្រសួងការបរទេស និងសហប្រតិបត្តិការអន្តរជាតិ កាលពីថ្ងៃទី២៧ មេសាកន្លងទៅ។ បើតាមស្ថិតិរបស់ CDC ភាគហ៊ុននៃការវិនិយោគផ្ទាល់ពីបរទេសដែលហូរចូលប្រទេសកម្ពុជាពីឆ្នាំ ១៩៩៤- ២០២១ មានចំនួន ៥៤.៥ពាន់លានដុល្លារ។ ក្នុងនោះម៉ាឡេស៊ីបានឈរនៅលំដាប់លេខ៣ ស្មើនឹង ៦,៤ភាគរយនៃការវិនិយោគផ្ទាល់ពីបរទេស។ ចំណែកចិនគឺជាអ្នកវិនិយោគលំដាប់ទី១ ស្មើនឹង ២,៥ ភាគរយ ខណៈកូរ៉េខាងត្បូងឈរលំដាប់លេខរៀងទី២ ក្នុងអត្រា៩,៦ ភាគរយ តាមពីក្រោយដោយអង់គ្លេស ៥,៧ ភាគរយ និងជប៉ុន ៥,២ ភាគរយ។ សូមជម្រាបថា ក្នុងរយៈពេល៥ខែដើមឆ្នាំ២០២២ ទំហំពាណិជ្ជកម្មរវាងកម្ពុជា និងម៉ាឡេស៊ី គឺមានប្រមាណ ២៤៤លានដុល្លារ។ ទំហំកើនឡើងក្នុងអត្រា ២៨ភាគរយ បើធៀបនិងរយៈពេលដូចគ្នាកាលឆ្នាំ២០២១ ដែលមានចំនួនត្រឹមតែ ១៩០លានដុល្លារ។ នេះបើយោងតាមស្ថិតិជញ្ជីងពាណិជ្ជកម្មរបស់អគ្គនាយកដ្ឋានគយ និងរដ្ឋាករកម្ពុជា៕	ដោយ ៖ ធន់ សេងហុង
ក្រសួងសុខាភិបាលអ៊ីស្រាអែល នៅថ្ងៃទី២១ ខែធ្នូ បានរាយការណ៍ករណីឆ្លងជំងឺកូវីដ-១៩ បង្កដោយវីរុសបំប្លែងខ្លួនអូមីក្រុង ចំនួន ៣៤០ករណី នៅក្នុងប្រទេស។ ក្នុងថ្ងៃដដែលនោះ អ៊ីស្រាអែល ក៏បានប្រកាសពីករណីស្លាប់ ១នាក់ ពាក់ព័ន្ធនឹងជំងឺកូវីដ-១៩ បង្កដោយវីរុសអូមីក្រុងលើកដំបូងដែរ។ អ្នកស្លាប់នោះ គឺជាបុគ្គល ដែលមានជំងឺប្រចាំកាយជាច្រើន។ ដោយបារម្ភពីហានិភ័យមួយចំនួន ក្រុមអ្នកជំនាញក្រសួងសុខាភិបាល បានស្នើឱ្យអ៊ីស្រាអែលផ្តល់វ៉ាក់សាំងដូសទី៤ ដល់គ្រូពេទ្យ ក្រុមមនុស្សមានវ័យលើពី ៦០ឆ្នាំឡើង និងក្រុមមនុស្សងាយរងគ្រោះផ្សេងទៀត។ ប៉ុន្តែអ្នកទាំងនោះ ត្រូវរង់ចាំរយៈពេល ៤ខែ បន្ទាប់ពីចាក់ដូសទី៣។ នេះបើតាមការចុះផ្សាយរបស់សារព័ត៌មាន The Times of Israel។ សំណើចាក់ដូសទី៤ នេះ បានទទួលស្វាគមន៍ពីលោកនាយករដ្ឋមន្រ្តី Naftali Bennett យ៉ាងខ្លាំង ដោយលោក បានបញ្ជាឱ្យមន្រ្តីត្រៀមរៀបចំផ្តល់វ៉ាក់សាំង។ «នេះជាព័ត៌មានដ៏អស្ចារ្យមួយ ដែលជួយយើងឆ្លងកាត់រលកឆ្លងវីរុសអូមីក្រុង»។ ប្រមុខរដ្ឋាភិបាលអ៊ីស្រាអែល បានសង្កត់ធ្ងន់បែបនេះ។ ជាមួយនឹងផែនការនេះ អ៊ីស្រាអែល នឹងក្លាយជាប្រទេសដំបូងគេ ដែលអនុញ្ញាតឱ្យចាក់វ៉ាក់សាំងបង្ការជំងឺកូវីដ-១៩ ដូសទី៤ ។ នៅក្នុងសប្តាហ៍នេះ អ៊ីស្រាអែល បានហាមឃាត់ការធ្វើដំណើរទៅ និងមកពីប្រទេសមួយចំនួនបន្ថែមទៀត ក្នុងនោះមានដូចជា អាម៉េរិក អាល្លឺម៉ង់ អ៊ីតាលី តួកគី និងកាណាដា ដើម្បីទប់ស្កាត់ករណីឆ្លងវីរុសអូមីក្រុង។ ទន្ទឹមនោះ រដ្ឋាភិបាលអ៊ីស្រាអែល ក៏បានកាត់បន្ថយវត្តមានបុគ្គលិករដ្ឋនៅកន្លែងធ្វើការផងដែរ។ មកទល់ពេលនេះ អ៊ីស្រាអែល បានផ្តល់វ៉ាក់សាំងដូសជំរុញដល់ប្រជាជនជាង៤លាននាក់ ក្នុងចំណោមប្រជាជនសរុបប្រមាណ ៩,៣លាននាក់។ ចំណែកករណីឆ្លងសរុបមានចំនួនជាង ១,៣លានករណី និងអ្នកស្លាប់មានជាង ៨ពាន់នាក់៕	អ៊ីស្រាអែល នៅថ្ងៃទី២១ ខែធ្នូ បានប្រកាសថា រដ្ឋាភិបាល នឹងផ្តល់វ៉ាក់សាំងបង្ការជំងឺកូវីដ-១៩ ដូសទី៤ ទៅដល់ក្រុមមនុស្សមានអាយុច្រើនជាង ៦០ឆ្នាំ និងគ្រូពេទ្យ។ ការប្រកាសផ្តល់វ៉ាក់សាំងដូសទី៤ បែបនេះ ធ្វើឡើងបន្ទាប់ពីអ៊ីស្រាអែលមានករណីស្លាប់ ១នាក់ ដែលមានពាក់ព័ន្ធនឹងវីរុសបង្កជាជំងឺកូវីដ-១៩ បំប្លែងខ្លួនអូមីក្រុង។
មន្ទីរកសិកម្ម រុក្ខាប្រមាញ់ និងនេសាទ ខេត្តសៀមរាប បានជូនដំណឹងឱ្យកសិករប្រញាប់ភ្ជួររាស់ដាំដុះស្រូវ ព្រោះឆ្នាំនេះពុំសូវមានកូនរដូវប្រាំងនោះទេ ដែលអាចធ្វើឱ្យស្រូវខូចខាតច្រើនជាងឆ្នាំមុនដោយសារជំនន់ទឹកភ្លៀង។ សេចក្ដីជូនដំណឹងដដែល បានណែនាំឱ្យកសិករ ត្រៀមបម្រុងគ្រាប់ពូជស្រូវសម្រាប់ដាំដុះឡើងវិញ ក្នុងករណីស្រូវខូចខាតដោយសារទឹកភ្លៀង។ ត្រូវរៀបចំលើកភ្លឺស្រែឱ្យបានមាំល្អ និងត្រៀមលក្ខណៈបូមទឹកចេញពីស្រែនៅពេលមេឃរាំងភ្លៀង ដើម្បីភ្ជួររាស់ និងដាំដុះឱ្យទាន់រដូវកាល។ ចំពោះ ស្រែជម្រៅ ពុំអាចពង្រោះបាន ត្រូវប្ដូរបច្ចេកទេសពីពង្រោះ ទៅស្ទូងវិញ។ ជាពិសេស ក្នុងបរិបទជីកសិកម្មឡើងថ្លៃ កសិករត្រូវកាត់បន្ថយកម្រិតគ្រាប់ពូជស្រូវ និងបរិមាណជី ជំនួសវិញដោយការប្រើប្រាស់ជីធម្មជាតិ។ ជុំវិញបញ្ហានេះ អ្នកស្រី រ៉េត ថាន កសិករធ្វើស្រែ២ហិកតា នៅភូមិក្រៀលពង ឃុំ ពពេល ស្រុកសូទ្រនិគម ខេត្តសៀមរាប បានប្រាប់ឱ្យដឹងថា ឆ្នាំនេះភ្លៀងធ្លាក់ច្រើនពេក ធ្វើឱ្យអ្នកស្រី និងកសិករផ្សេងពុំអាចពង្រោះស្រូវបាននោះទេ។ មិនតែប៉ុណ្ណោះ ស្រូវដែលពង្រោះខ្លះ ត្រូវរងការខូចខាត ដោយសារភ្លៀងដក់ក្នុងស្រែជាប់ មិនអាចរំដោះចេញបាន។ អ្នកស្រី ប្រាប់បែបនេះ៖«ឆ្នាំនេះភ្លៀងច្រើនជាងឆ្នាំមុន តាំងពីខែ៣មកម្លេះ អ៊ីចឹង យើងពិបាកធ្វើស្រែណាស់ ព្រោះភ្លៀងច្រើនក៏ពិបាក ហើយរាំងពេកក៏ពិបាក។ ឆ្នាំនេះ ខ្ញុំធ្វើស្រែយឺតជាងឆ្នាំមុន បើឥឡូវខែប្រាំហើយ ខ្ញុំមិនបានពង្រោះទៀតផង»។ ផ្អែកតាមការព្យាកររបស់ក្រសួងធនធានទឹក និងឧតុនិយម កសិកររូបនេះ មិនរំពឹងថា ផលស្រូវនឹងកើនឡើងនោះទេ ដោយសារឆ្នាំនេះភ្លៀង អាចនឹងធ្លាក់ជាប់រហូតដល់ចុងរដូវវស្សា។ យោងតាមរបាយការណ៍របស់មន្ទីរកសិកម្ម ខេត្តសៀមរាប មកដល់ពេលនេះ កម្ពស់ទឹកភ្លៀងបានឡើងដល់ ៤២៥ មីលីម៉ែត្រ ធៀបនឹងឆ្នាំកន្លងទៅមានត្រឹមតែ ១២២មីលីម៉ែត្រ ពោលគឺកើនឡើងជិត ៤ដង។ រីឯ ការបង្កបង្កើនផលស្រូវវស្សាឆ្នាំ២០២២នេះ ការភ្ជួរ រាស់ដីសម្រេចបាន២៧៤៧៥ ហិកតា ធៀបនឹងរយៈពេលដូចគ្នាឆ្នាំ២០២១ មាន៦៣៤៥០ហិកតា។ ដោយឡែក ការដាំដុះស្រូវវិញ សម្រចបាន ៩៥៩៥ហិកតា។ បើតាម ក្រសួងធនធានទឹក និងឧតុនិយម ចាប់ពីខែឧសភា ដល់តុលា នឹងមានបាតុភូតធម្មជាតិចំនួន៣ ដែលអាចធ្វើឱ្យស្ថានភាពភ្លៀងធ្លាក់ច្រើន និងអូសបន្លាយរយៈពេលយូរ។ ភ្លៀង អាចនឹងធ្លាក់ក្នុងកម្រិតមធ្យម ទៅច្រើនបង្គួរនៅដើមរដូវស្សា ហើយពីបង្គួរ ទៅច្រើននៅពាក់កណ្ដាលរដូវស្សា និងមធ្យម ទៅបង្គួរនៅចុងរដូវវស្សា៕	ភ្នំពេញ៖ ការប្រែប្រួលអាកាសធាតុនៅដើមឆ្នាំ២០២២នេះ បានធ្វើឱ្យប៉ះពាល់ដល់ការបង្កបង្កើនស្រូវវស្សារបស់ប្រជាកសិករស្ទើរទូទាំងប្រទេស។ ជាក់ស្ដែង កសិករមួយចំនួននៅខេត្តសៀមរាប មិនទាន់អាចដាំដុះស្រូវបាននៅឡើយ ដោយសារបរិមាណទឹកភ្លៀងកើនជិត៤ដង ធៀបនឹងឆ្នាំមុន។
«គេបានដឹងឥឡូវនេះ បេក្ខជននាយករដ្ឋមន្រ្តី គឺមានដល់ទៅ២ គឺបេក្ខជន ហ៊ុន សែន ផង បេក្ខជន ហ៊ុន ម៉ាណែត ផង ។ ចាំមើលប្រជាជនបោះឆ្នោតប៉ុន្មាន? ត្រង់ហ្នឹងអាចដឹង។ ហើយថា មិនត្រូវ នៅតែត្រឹម ៣ ឬ ៤អាទិត្យទៀត ហ៊ុន ម៉ាណែត អាចក្លាយជានាយករដ្ឋមន្រ្តី ក៏ថាបាន ហើយចាំមើលអ្នកដទៃ គេថាម៉េច? ស៊ីសង បន្ទាប់ពីនោះទៅ ហ៊ុន ម៉ាណែត ធ្វើការបានអត់? ខ្ញុំជឿថា ម៉ាណែត មានលទ្ធផលខ្ពស់ជាងខ្ញុំ។ នេះជាការលើកឡើងរបស់សម្ដេច ហ៊ុន សែន។ ឆ្លើយតបនឹងសំនួររបស់អ្នកកាសែតទូរទស្សន៍ phoenix ជុំវិញការទិតៀនលោក ហ៊ុន ម៉ាណែត ដែលត្រូវស្នងតំណែងនាយករដ្ឋមន្រ្តីនេះ សម្ដេច ហ៊ុន សែន បានបកស្រាយថា គ្មានអ្នកណាម្នាក់ ដែលចិញ្ចឹមកូនមកហើយ បណ្ដុះបណ្ដាលឱ្យពួកគេក្លាយជាចោរនោះទេ។ ត្រង់ចំណុចនេះ សម្ដេច ហ៊ុន សែន បានពន្យល់ថា កូនមេដឹកនាំនៅជុំវិញពិភពលោក សុទ្ធតែទទួល និងស្នងតំណែងពីជីតា និងឪពុកម្ដាយរបស់ពួកគេ ដូចជា លោក George W Bush អតីតប្រធានាធិបតីអាម៉េរិកទី៤៣ ដែលមានឪពុកជាអតីតប្រធានាធិបតីដែរ គឺលោក George H W Bush ,អតីតនាយករដ្ឋមន្រ្តីជប៉ុន ស៊ិន ហ្ស៊ូអាបេ (មរណភាព កាលពីឆ្នាំ២០២២) ដែលមានជីតា ជាអតីតនាយករដ្ឋមន្រ្តី ហើយឪពុកជាអតីតរដ្ឋមន្រ្តីការបរទេស , នាយករដ្ឋមន្រ្តីសិង្ហបុរី លោក លី សៀនឡុង ក៏មានឪពុកជាអតីតនាយករដ្ឋមន្រ្តី គឺ លោក លី ក្វាន់យូ ជាដើម។ ប្រមុខរដ្ឋាភិបាលកម្ពុជា បានសង្កត់ធ្ងន់ដូច្នេះថា៖«ពួកអ្នកទិតៀន សូមឱ្យពួកគេទិតៀនទៀតចុះ។ អ្វីដែលសំខាន់ គឺ ហ៊ុន ម៉ាណែត អាចធ្វើនាយករដ្ឋមន្ត្រី បានឬអត់? វាត្រូវស្របតាមរដ្ឋធម្មនុញ្ញកម្ពុជា គ្រប់គ្រាន់ហើយ។ គ្មានអ្នកណា មានសិទ្ធិក្នុងការកាត់សិទ្ធិ ហ៊ុន ម៉ាណែត នៅពេលដែល ហ៊ុន ម៉ាណែត អត់មានទោសកំហុសទេ។ មិនមែនបានសេចចក្តីថា កូននាយករដ្ឋមន្រ្តី គ្មានសិទ្ធិធ្វើនយោបាយនោះទេ»។ ក្នុងកិច្ចសម្ភាសដដែលនោះ សម្ដេច ហ៊ុន សែន ពន្លយសម្តីដែលគួរឱ្យចាប់អារម្មណ៍ថា សម្ដេច នឹងអាចលែងមានអំណាច ក្រោយការបោះឆ្នោត ដែលហាក់មានន័យថា លោក ហ៊ុន ម៉ាណែត នឹងធ្វើជានាយករដ្ឋមន្រ្តី ដឹកនាំរដ្ឋាភិបាលជំនួសសម្ដេច។ «ឥឡូវ ខ្ញុំកំពុងអង្គុយ ដែលមានអំណាចពេញដៃ តែ១ខែក្រោយទៀត ខ្ញុំអត់មានអំណាចចុះហត្ថលេខា, អត់មានអំណាចដូចថ្ងៃនេះទេ។ ខ្ញុំជាអ្នកលះបង់ធំជាងគេ តែខ្ញុំត្រូវលះបង់ ។ មិនមែនដើម្បីកូនរបស់ខ្ញុំទេ តែធានាថា សន្តិភាពនៅកម្ពុជា ត្រូវធានាដោយអ្នកបន្ត ដែលជាឈាមជ័ររបស់ខ្ញុំ តែត្រូវធ្វើឱ្យត្រូវតាមច្បាប់។ គេ(ហ៊ុន ម៉ាណែត ) នឹងបម្រើប្រជាជនល្អជាងខ្ញុំ។ អ្នកដែលលះបង់ធំជាងគេ គឺអ្នកណា គឺខ្ញុំទេ។ ធ្លាប់អង្គុយធ្វើនាយករដ្ឋមន្ត្រី ឥឡូវមិនមែនជានាយករដ្ឋមន្រ្តី គ្រាន់តែជាឪពុកនាយករដ្ឋមន្រ្តីទេតើ»។ នេះជាការសង្កត់ធ្ងន់របស់សម្ដេច ហ៊ុន សែន។	ក្រោយការបោះឆ្នោត ពី៣ ទៅ៤ សប្ដាហ៍ ហ៊ុន ម៉ាណែត អាចក្លាយជានាយករដ្ឋមន្រ្តី។ នេះជាការលើកឡើងរបស់សម្ដេចនាយករដ្ឋមន្រ្តី ហ៊ុន សែន ជាមួយអ្នកកាសែតនៃទូរទស្សន៍ phoenix ដែលមានមូលដ្ឋាននៅទីក្រុងហុងកុង។
អត្ថបទទាក់ទង កម្ពុជា នឹងយកពន្ធលើតម្លៃបន្ថែម ចំពោះប្រតិបត្តិការពាណិជ្ជកម្មតាមប្រព័ន្ធអេឡិចត្រូនិក ពីថ្ងៃ១មេសាតទៅ កម្ពុជា នឹងយកពន្ធលើសេវាឌីជីថល ក្រុមហ៊ុនAmazon, Alibaba, Facebook, Google ដែលមិនចុះបញ្ជី ការប្រមូលពន្ធលើតម្លៃបន្ថែម(VAT) ចំពោះប្រតិបត្តិការពាណិជ្ជកម្មតាមប្រព័ន្ធអេឡិចត្រូនិក (E-Commerce) ដែលនឹងអនុវត្តពីថ្ងៃទី១មេសា ឆ្នាំ២០២២តទៅ ត្រូវបាន លោក គង់ វិបុល អះអាងថា ប្រភពចំណូលនេះ គឺមានសក្តានុពលសម្រាប់ចំណូលជាតិ។ ថ្លែងចេញពីកម្មវិធីពិសេសស្តីពី «ពន្ធលើប្រាក់ចំណូល និងព្រឹត្តិការណ៍ថ្មីៗរបស់អគ្គនាយកដ្ឋានពន្ធដារ» នាព្រឹកថ្ងៃទី៣កុម្ភៈ អគ្គនាយកពន្ធដាររូបនេះ មានប្រសាសន៍ដូច្នេះ៖ «យើងខ្ញុំពិនិត្យឃើញថា ការ[ប្រមូលពន្ធចំពោះប្រតិបត្តិការពាណិជ្ជកម្មតាមប្រព័ន្ធអេឡិចត្រូនិក] នេះ គឺវាមានសក្តានុពលនៃចំណូលនេះ ដើម្បីបង្កើននូវចំណូលថវិកាជាតិបន្ថែមទៀត បើសិនយើងក្តាប់ឱ្យបាន»។ បើតាមលោក គង់ វិបុល ការប្រមូលពន្ធចំពោះប្រតិបត្តិការពាណិជ្ជកម្មតាមប្រព័ន្ធអេឡិចត្រូនិក ពីក្រុមហ៊ុនFacebook YouTube, Netflix, Amazon, Google, Alibaba ជាដើម ដែលមានអវិនាសដ្ឋាននៅបរទេសនេះ ក្រៅពីបានចំណូលបន្ថែមចូលជាតិហើយនោះ ក៏ជាការអនុវត្តមួយឱ្យស្មើភាពគ្នា រវាងអ្នកប្រតិបត្តិការពាណិជ្ជកម្មអេឡិចត្រូនិក ដែលមានមូលដ្ឋាននៅស្រុកផងដែរ ខណៈកន្លងមកក្រុមហ៊ុនទាំងអស់នេះ មិនបានបង់ពន្ធលើប្រាក់ចំណូល និង VAT នៅកម្ពុជាឡើយ។ ដើម្បីប្រមូលចំណូលពន្ធ ពីវិស័យពាណិជ្ជកម្មតាមប្រព័ន្ធអេឡិចត្រូនិកនេះ ឱ្យមានប្រសិទ្ធភាព លោក គង់ វិបុល បានជំរុញឱ្យមានការបង្កើត National Internet Gateway។ លោកបានបញ្ជាក់ថា ចំពោះពន្ធដារ National Internet Gateway នេះ គឺជាផ្នែកមួយដ៏សំខាន់ នៃយន្តការគាំទ្រដល់ការគ្រប់គ្រង និងប្រមូលចំណូលពន្ ធក្នុងវិស័យពាណិជ្ជកម្មតាមប្រព័ន្ធអេឡិចត្រូនិក ខណៈវិស័យអនឡាញនិងអ៊ីនធឺណិតនេះ មានសន្ទុះយ៉ាងខ្លាំង ហើយប្រទេសជាច្រើននៅពិភពលោក ក៏អនុវត្តយន្តការនេះដូចគ្នា។ មកទល់ពេល មានក្រុមហ៊ុនមួយចំនួនហើយ ដែលបានសុំចុះបញ្ជីនៅអគ្គនាយកដ្ឋានពន្ធដារ ដូចជាក្រុមហ៊ុន Facebook Netflix ...។ នេះជាការលើកឡើងរបស់លោក គង់ វិបុល។ សូមជម្រាបថា ពេញមួយឆ្នាំ២០២១ អគ្គនាយកដ្ឋានពន្ធដារប្រមូលពន្ធចូលជាតិ បាន២ ៧៨១.៩២លានដុល្លាអាម៉េរិក។ ចំណូលនេះ គឺបានកើនឡើងរហូត២៤ភាគរយ នៃផែនការកំណត់ដោយក្រសួងសេដ្ឋកិច្ច និងហិរញ្ញវត្ថុ៕	ភ្នំពេញ៖ កម្ពុជានឹងអនុវត្តការយកអាករលើតម្លៃបន្ថែម (VAT) ចំពោះប្រតិបត្តិការពាណិជ្ជកម្មតាម ប្រព័ន្ធ អេឡិចត្រូនិក (E-Commerce) ពីក្រុមហ៊ុនដូចជា Facebook, YouTube, Netflix, Amazon និង Alibaba ជាដើម ចាប់ពីថ្ងៃទី១មេសា ឆ្នាំ២០២២ តទៅ។ បើតាមលោក គង់ វិបុល អគ្គនាយកនៃអគ្គនាយកដ្ឋានពន្ធដារ ការប្រមូលពន្ធលើ ទំនិញ និងសេវាកម្មឌីជីថលពីក្រុមហ៊ុនទាំងនេះ គឺមានសក្តានុពលក្នុងការបង្កើនចំណូលចូលជាតិបន្ថែមទៀត។
លើសពីនេះ មេដឹកនាំកម្ពុជា ថែមទាំងនិយាយថា «កុំថាឡើយកាត់ EBA ២០ភាគរយ ទោះកាត់១០០ភាគរយ គឺជារឿងរបស់សហភាពអឺរ៉ុប»។ នាពិធីថ្លែងសារជូនជនរួមជាតិអំពីស្ថានការណ៍ចុងក្រោយ ចេញពីវិមានសន្តិភាព នាព្រឹកថ្ងៃទី២៤ ខែកុម្ភៈ ឆ្នាំ២០២០ មេដឹកនាំកម្ពុជា បង្ហាញជំហររឹងមាំថា កម្ពុជា បានត្រៀមលក្ខណៈរួចហើយ ក្នុងការទប់ទល់នឹងការកាត់ EBA នេះ៕	ប្រមុខរដ្ឋាភិបាលកម្ពុជា សម្តេច ហ៊ុន សែន ប្រកាសថា កម្ពុជា នឹងមិនសុំឲ្យសហភាពអឺរ៉ុប ប្រគល់ជូនវិញនូវការកាត់ប្រព័ន្ធអនុគ្រោះពន្ធ EBA ២០ភាគរយនោះទេ។ មេដឹកនាំរូបនេះ សង្កត់ធ្ងន់ថា កម្ពុជា សុខចិត្តបង់ពន្ធប្រមាណ១០០លានដុល្លារ ជូនទៅទីផ្សារអឺរ៉ុប តែមិនយកអធិបតេយ្យ ទៅដូរនឹងប្រាក់១០០លានដុល្លារឡើយ។
កំណើននៃការផ្គត់ផ្គង់ខ្សែច្រវាក់ (Supply Chain) ផលិតកម្មពិភពលោកក្នុងឆ្នាំ២០២២ គឺមានត្រឹម១ភាគរយ។ នេះជាអត្រាមួយយ៉ាងទាបបំផុតមិនធ្លាប់មានពីមុនមក។ បញ្ហានេះកើតឡើងដោយសារពិភពលោក ឈានដល់ដំណាក់កាលបែកបាក់គ្នាជាប្រព័ន្ធ ទាំងផ្នែកនយោបាយ ទាំងសេដ្ឋកិច្ច ព្រោះតែសង្រ្គាមពាណិជ្ជកម្ម សង្រា្គមវិនិយោគ និងសង្រា្គមបច្ចេកវិទ្យា ជាពិសេសរវាងសហរដ្ឋអាម៉េរិក និង ចិន។ ក្នុងវេទិកាសាធារណៈស្តីពី «ការគ្រប់គ្រងម៉ាក្រូសេដ្ឋកិច្ច និងច្បាប់ថវិកាឆ្នាំ២០២៣» នៅសណ្ឋាគារសូហ្វីតែល នាថ្ងៃទី២៥មករា លោក វង្សី វិស្សុត បាននិយាយថា សង្រ្គាមរវាងប្រទេសមហាអំណាចទាំងពីរនេះ បានបង្ហាញនូវសេណាយ៉ូចំនួន២ ក្នុងការផ្លាស់ប្តូរសេដ្ឋកិច្ចពិភពលោក នាពេលអនាគត។ សេណាយ៉ូទីមួយ៖ គឺពិភពលោក នឹងលែងមានសកលភាវូបនីយកម្ម(Deglobalization) ហើយខ្សែច្រវាក់ផ្គត់ផ្គង់ផលិតកម្ម (Supply Chain) ត្រូវបែកចែកជាពីរប្រព័ន្ធដាច់ពីគ្នាតែម្តង ដោយម្ខាងគឺមានចិននៅកណ្តាល និងម្ខាងទៀតគឺមានអាម៉េរិកនៅកណ្តាល។ នេះជាបញ្ហាយ៉ាងធំ ដែលប្រទេសក្នុងពិភពលោក ត្រូវរើសយកភាគីតែម្ខាង ឬក៏សម្រេចនៅកណ្តាល នៃមហាអំណាចទាំងពីរនេះ ឬធ្វើយ៉ាងណាសម្រាប់អ្នកមិនមែនខាងចិន និងអ្នកមិនមែនខាងអាម៉េរិក។ លោក វង្សី វិស្សុត បន្តនិយាយដូច្នេះ៖ «សព្វថ្ងៃពិភពលោក កំពុងដើរទៅតាមផ្លូវហ្នឹង នៃសង្គ្រាមពាណិជ្ជកម្ម រហូតដល់បញ្ហានៃការវិនិយោគទៀត។ រឿងហ្នឹងស្មុគស្មាញណាស់! ហើយបើទៅតាមផ្លូវវែងនោះពិភពលោក នឹងខាតសម្បើមណាស់ ដែលសេដ្ឋកិច្ចពិភពលោក អាចធ្លាក់ចុះដល់៧ភាគរយ ក្នុងរយៈពេល១០ឆ្នាំ។ ក្នុងនោះ ប្រទេសអ្នកមានធ្លាក់៥ភាគរយ តែប្រទេសអ្នកក្រដូចយើង គឺធ្លាក់ចុះ១២ភាគរយ នៃGDP» ។ ទន្ទឹមនឹងការមើលឃើញវិបត្តិភូមិសាស្រ្ត និងសេដ្ឋកិច្ចពិភពលោកបែបនេះ ក៏លេចចេញនូវសេណាយ៉ូមួយទៀតផងដែរ។ នោះ គឺការរៀបចំ ឬកសាងឡើងវិញ នៃប្រព័ន្ធសកលភាវូបនីយកម្ម (Reglobalization) ដែលពិភពលោក ប្រើអស់ជិត៤០ឆ្នាំកន្លងមកនេះ។ បើតាមលោកលោក វង្សី វិស្សុត Reglobalization គឺត្រូវរៀបចំយ៉ាងណា យកគោលការណ៍ភាពជាកណ្តាល របស់ភាគីនីមួយៗ ដើម្បីកាត់បន្ថយហានិភ័យក្នុងខ្សែច្រវាក់ផ្គត់ផ្គង់ផលិតកម្មរបស់ពិភពលោក ដោយកុំឱ្យពឹងផ្អែកលើអាម៉េរិក និងចិនខ្លាំងពេក។ លោកបន្ថែមថា ដើម្បីកាត់បន្ថយឥទ្ធិពល ប្រទេសមហាអំណាចទាំងពីរនេះ អង្គការពាណិជ្ជកម្មពិភពលោក(WTO) កំពុងដឹកនាំធ្វើពិពិធកម្ម ក្នុងក្របខណ្ឌប្រព័ន្ធពាណិជ្ជកម្មអន្តរជាតិថ្មី។ ខាងលើនេះ គឺស្ថានភាពសេដ្ឋកិច្ចពិភពលោក ដែលពោរពេញដោយភាពមិនច្បាស់លាស់ ហើយ ក៏មិនដឹងថាពិភពលោក ទៅណាឱ្យប្រាកដដែរ។ លោក វង្សី វិស្សុត បានបញ្ជាក់ថា ចំពោះនិន្នាការពិភពលោកសព្វថ្ងៃនេះ គឺដើរទៅផ្លូវបែកចែកគ្នា ដែលស្ថិតនៅក្នុងសេណាយ៉ូទីមួយ ប៉ុន្តែក៏មានការចាប់ផ្តើមគិតគូរ ពីសេណាយ៉ូទីពីរដែរ ព្រោះការដើរតាមនិន្នាការទីមួយ មិនបានធ្វើឱ្យប្រទេសណាមួយក្នុងពិភពលោកចំណេញឡើយ។ សម្រាប់លោករដ្ឋលេខាធិការប្រចាំការ ក្រសួងសេដ្ឋកិច្ចនិងហិរញវត្ថុ គឺចង់ឃើញសេណាយ៉ូទីពីរលេចរូបរាងឡើង តែវាចាំបាច់ទាមទារឱ្យគ្រប់ភាគីពាក់ព័ន្ធឈរលើគោលការណ៍កុងសង់ស៊ីស ដែលត្រូវលះបង់ប្រយោជន៍ផ្ទាល់ខ្លួន ហើយត្រូវមានពហុភាពភាគីដដែល ដោយស្ថិតក្រោមច្បាប់ថ្មីរបស់ WTO កំពុងរៀបចំឡើង។ លោក វង្សី វិស្សុត សង្ឃឹមថា នឹងមានកម្លាំងណាមួយអូសទាញពិភពលោក ឱ្យរក្សានូវភាពជាពហុភាគីដដែល សម្រាប់ផលចំណេញរៀងខ្លួន និងមិនធ្វើឱ្យពិភពលោកបែកបាក់សេដ្ឋកិច្ច។ លោកបន្ថែមខ្លីយ៉ាងដូច្នេះ៖ «តែបែកបាក់សេដ្ឋកិច្ចពិភពលោកហើយនោះ វានឹងទៅជាសង្រ្គាមត្រជាក់ ហើយយើងក៏មិនច្បាស់ថាជាសង្រ្គាមត្រជាក់ ឬ សង្រា្គមក្តៅទៅទៀត»។ ចំពោះកម្ពុជាបើពិភពលោកដើរទៅរកទិស Deglobalization ហើយមានខ្សែច្រវាក់ផ្គត់ផ្គង់ពិភពលោកតែ២ ដែលមួយមានចិននៅកណ្តាល និងមួយទៀតមានអាម៉េរិក នៅកណ្តាល នោះកម្ពុជាក៏ដូចប្រទេសកំពុងអភិវឌ្ឍន៍ ឯទៀតនឹងជួបវិបត្តិច្រើន ដែលមិនអាចវាយតម្លៃបាន។ លោក វង្សី វិស្សុត បាននិយាយដូច្នេះ៖ «ប្រទេសភាគច្រើនក្នុងពិភពលោក រួមទាំងកម្ពុជាយើង និងទាំងអាស៊ាន មិនចង់កាន់ជើងឬឈរខាងណាទេ! គឺនៅកណ្តាល ដោយមិនចង់ធ្វើសត្រូវខាងណាឡើយ គឺធ្វើជាមិត្តទាំងអស់។ នេះជាជំហរប្រទេសភាគច្រើន។ ដូច្នេះ និន្នាការ Reglobalization ក៏ចាប់ផ្តើមមានកម្លាំងដែរ។ ខ្ញុំសង្ឃឹមថាពិភពលោកយើងទៅផ្លូវហ្នឹងចុះ! តែបើទៅផ្លូវ Deglobalization គឺពិបាកៗ! យើងពិតជាពិបាក»។ បើតាមលោក គី សេរីវឌ្ឍន៍ នាយកនៃមជ្ឈមណ្ឌលសិក្សាចិន និងជាអ្នកជំនាញសេដ្ឋកិច្ច នៃរាជបណ្ឌិតសភាកម្ពុជា នៅពេលដែលពិភពលោកឈ្លោះគ្នា លើភូមិសាស្ត្រនយោបាយ និងសេដ្ឋកិច្ច នោះវានឹងធ្វើឱ្យពិភពលោក អាចវិលទៅរកវិបត្តិឆ្នាំ១៩៩៧ ដែលអាម៉េរិកបិទមិនឱ្យទំនិញជប៉ុន ចូលទីផ្សារខ្លួន។ គ្រានោះរោងចក្រជប៉ុនជាច្រើន នៅប្រទេសថៃត្រូវបិទទ្វារនិងដួលរលំ ព្រោះតែការពឹងផ្អែកលើទីផ្សារតែមួយ។ «ប៉ុន្តែបច្ចុប្បន្នទីផ្សារយើង មាន៣ គឺមានអាម៉េរិក មាអឺរ៉ុប និងមានចិន។ អ៊ីចឹង! បើអាម៉េរិកបិទទីផ្សារយើង ទៅកាន់ចិន, បើចិនបិទយើង ទៅកាន់អឺរ៉ុប។ ដូច្នេះ ពិពិធកម្មនៃទីផ្សារ គឺមានសារៈសំខាន់ណាស់ ដែលជួយឱ្យប្រទេសនីមួយៗមានអំណាចក្នុងការចរចាពាណិជ្ជកម្មជាមួយ ប្រទេសមហាអំណាចធំៗបាន»។ នេះជាការលើកឡើងរបស់ លោក គី សេរីវឌ្ឍន៍ ៕	សព្វថ្ងៃអាម៉េរិក និង ចិន កំពុងធ្វើសង្រ្គាមពាណិជ្ជកម្ម វិនិយោគ រួមទាំងសង្រា្គមបច្ចេកវិទ្យា ដែលអាចធ្វើឱ្យពិភពលោក ឈានដល់ការបែកជាពីរប្រព័ន្ធផ្សេងគ្នានៃខ្សែច្រវាក់ផ្គត់ផ្គង់ផលិតកម្ម (Supply Chain)។ កាលណាខ្សែច្រវាក់ផ្គត់ផ្គង់ពិភពលោកត្រូវចែកបែបនេះ នោះពិភពលោកគឺខាតសម្បើមណាស់ ដែលនាំឱ្យសេដ្ឋកិច្ចធ្លាក់ដល់៧ភាគរយ ក្នុងរយៈពេល១០ឆ្នាំ។ ក្នុងនោះប្រទេសអ្នកមានធ្លាក់៥ភាគរយ តែសម្រាប់ប្រទេសអ្នកក្រដូចកម្ពុជា គឺធ្លាក់ដល់១២ភាគរយ នៃផលិតផលក្នុងស្រុកសរុប(GDP)។ នេះបើតាមការលើកឡើងរបស់លោក វង្សី វិស្សុត រដ្ឋលេខាធិការប្រចាំការ ក្រសួងសេដ្ឋកិច្ច និងហិរញវត្ថុ។
នៅក្នុងប្រទេសកម្ពុជា មានប្រភេទត្រីរស់នៅក្នុងទឹកប្រៃ (សមុទ្រ) ត្រីរស់នៅក្នុងទឹកភ្លាវ (ទឹកប្រៃលាយទឹកសាប) និងត្រីរស់នៅក្នុងទឹកសាប (ទន្លេមេគង្គ ឬបឹងទន្លេសាប) ផងដែរ។ ត្រីទាំងនោះ ក៏មានបែងចែកជាប្រភេទត្រីឥតស្រកា និងត្រីមានស្រកាផងដែរ។ ដើម្បីងាយសម្គាល់ប្រភេទត្រី អ្នកស្រាវជ្រាវបានបែងចែកត្រីជា «លំដាប់ Order» (សម្រាប់សម្គាល់លក្ខណៈរូបរាង ទ្រង់ទ្រាយ សណ្ឋាន) និង «អម្បូរ Family» (សម្រាប់សម្គាល់ ពួក ក្រុម និងប្រភេទ)។ ខាងក្រោមនេះ គឺជាប្រភេទត្រីស្ថិតនៅក្នុងលំដាប់ ORDER: OSTEOGLOSSIFORMES ដែលមានពីរអម្បូរ (Family) គឺ Osteoglossidae និង Notopteridae។ អត្ថបទលើកមុន «មច្ឆាខ្មែរ» បានដកស្រង់យកលក្ខណៈរូបរាង ទ្រង់ទ្រាយ ឬសណ្ឋាន នៃត្រីនៅក្នុងអម្បូរ Osteoglossidae ដែលមានតែមួយពួកគឺ Scleropages ដូចជា «ត្រីនាគ ឬត្រីតាពត»។ ដើម្បីទទួលបានព័ត៌មានបន្ថែម សូមស្វែងរកអត្ថបទ (តើអ្នកស្គាល់ «លំដាប់» និង «អម្បូរ» របស់ត្រីនាគ ឬតាពក ទេ?)។ នៅក្នុងអត្ថបទនេះ «មច្ឆាខ្មែរ» សូមដកស្រង់យកលក្ខណៈរូបរាង ទ្រង់ទ្រាយ ឬសណ្ឋាន នៃត្រីនៅក្នុងអម្បូរ Notopteridae វិញម្តង ចេញពីសៀវភៅ៖ «មគ្គុទ្ទេសក៍ស្តីពី ប្រភេទត្រីរស់នៅក្នុងដែនទឹកសាបនៃប្រទេសកម្ពុជា»។ នៅក្នុងអម្បូរនេះ មានពីរពូកគឺ Notopterus និង Chitala។ ចំពោះពូក Notopterus មានដូចដា «ត្រីស្លាត» រីឯពួក Chitala មានដូចជា «ត្រីក្រាយ ត្រីក្រាយក្របី និងត្រីក្អី» ជាដើម។ ខាងក្រោមនេះ «មច្ឆាខ្មែរ» សូមបង្ហាញជូនប្រភេទ «ត្រីស្លាត» ដែលស្ថិតនៅក្នុងពួក Notopterus ជាមុន។ ចំពោះពួក Chitala នៅអត្ថបទលើកក្រោយ។ «ត្រីស្លាត» មានឈ្មោះវិទ្យាសាស្ត្រ (Notopterus notopterus) និងឈ្មោះជាភាសាអង់គ្លេស Bronze featherback។ ត្រីប្រភេទនេះ មានប្រវែងដងខ្លួនទូទៅ <៤០ ស.ម ជាប្រភេទត្រីដែលមានឆ្អឹងឆ្មារៗ ច្រើនបំផុត។ ត្រីស្លាត ជាប្រភេទត្រីដែលមិនធ្វើចរាចរផ្លាស់ទីផ្លូវឆ្ងាយ វារស់នៅតាមទន្លេ ស្ទឹង អូរ បឹង ត្រពាំង និងតាមតំបន់វាលទំនាបលិចទឹកនានា។ សម្បុររបស់ត្រីស្លាត អាចប្រែប្រួលទៅតាមស្ថានភាពទឹកល្អក់ ឬថ្លា។ ជាទូទៅ វាមានសម្បុរប្រាក់ តែបើវារស់នៅក្នុងទឹកល្អក់ សម្បុរវបស់នឹងស្រអាប់ ប្រផេះ៕	ដោយ៖ មច្ឆាខ្មែរ
តាមអនុក្រឹត្យស្តីពីការពិន័យអន្តរការណ៍ថ្មី រដ្ឋាភិបាលបានបង្គាប់សមត្ថកិច្ចអនុវត្តច្បាប់ឲ្យពិន័យចំពោះអ្នកបើកបរយានយន្តធុនស្រាលចំនួន ៤០០ ០០០ (បួនសែន) រៀល និងអ្នកបើកបរយានយន្តធុនធ្ងន់ចំនួន ៨០០ ០០០ (ប្រាំបីសែន)រៀល។ បន្ថែមលើសពីនេះ មាត្រា១២នៃអនុក្រឹត្យនេះបានចែងបញ្ជាក់ទៀតថា សមត្ថកិច្ចត្រូវកសាងសំណុំរឿងបញ្ជូនជនល្មើសទៅអយ្យការអមសាលាដំបូង ក្នុងករណីជនល្មើសធ្លាប់ទទួលរងពិន័យម្តងរួច ហើយគេនៅតែបន្តប្រព្រឹត្តល្មើសក្នុងអំឡុងពេល ៦ (ប្រាំមួយ)ខែ គិតចាប់ពីការពិន័យអន្តរការណ៍លើកមុន។ ចំពោះអ្នកបើកបរទោចក្រយានយន្ត ឬទោចក្រយានយន្តសណ្តោងរ៉ឺម៉ក ឬត្រីចក្រយានយន្តវិញ សមត្ថកិច្ចត្រូវអនុវត្តតាមប្បញ្ញត្តិនៃមាត្រា ៩ នៃអនុក្រឹត្យ។ អនុក្រឹត្យ ស្តីពីការពិន័យអន្តរការណ៍ថ្មី ចែងបញ្ជាក់។ តាមអនុក្រឹត្យចុះនៅថ្ងៃទី២១ មីនានេះ ឪពុកម្តាយ ឬអាណាព្យាបាល ត្រូវបង់ប្រាក់ពិន័យអន្តរការណ៍ ប្រសិនបើអនីតិជនមានអាយុ ក្រោម ១៥ឆ្នាំ បានប្រព្រឹត្តល្មើសនឹងអនុក្រឹត្យ។ តាមអនុក្រឹត្យដដែល បុគ្គលដែលមិនសុខចិត្តនឹងសេចក្តីសម្រេចរបស់មន្ត្រីមានសមត្ថកិច្ចពេលអនុវត្តច្បាប់ មានសិទ្ធិប្តឹងតវ៉ាទៅប្រធានអង្គភាពដែលគ្រប់គ្រងមន្ត្រីអនុវត្តនោះផ្ទាល់នៅទូទាំងប្រទេស ក្នុងរយៈពេល ៣០ថ្ងៃយ៉ាងយូរ គិតពីថ្ងៃទទួលបង្កាន់ដៃពិន័យអន្តរការណ៍៕	ភ្នំពេញ៖ អ្នកបើកបរយានយន្តត្រូវរងពិន័យប្រាក់ពី ៤សែនដល់ ៨សែនរៀល ប្រសិនបើពួកគេបើកបរយានយន្តគ្មានបណ្ណសម្គាល់យានយន្ត ឬគ្មានស្លាកលេខ។ នេះបើតាមមាត្រា១២ នៃអនុក្រឹត្យស្តីពី ការពិន័យអន្តរការណ៍ចំពោះអំពើល្មើសនឹងច្បាប់ស្តីពី ចរាចរណ៍ផ្លូវគោក។
លោកស្រី សួន កូលាប នឹងរៀបរាប់អំពីការប្រើប្រាស់រថយន្តចំណាស់ៗនេះ នៅក្នុងបទសម្ភាសជាមួយនាយ យ៉ាន អ្នកកាសែតនៃសារព័ត៌មានថ្មីៗខាងក្រោមនេះ។ សូមអញ្ជើញស្តាប់ដូចតទៅ៖	សៀមរាប៖ រថយន្តចាស់ៗ ដែលមានចំណាស់ចាប់ពី៥០ឆ្នាំឡើងទៅ កំពុងទទួលបានការពេញនិយមសម្រាប់ជិះកម្សាន្តនៅតំបន់អង្គរ។ រថយន្តMercedes-Benz ប្រភេទ Ponton ចំណាស់ជាង៥០ឆ្នាំ និងរថយន្ត CITROËN B12 ចំណាស់ជាង៨០ឆ្នាំ ត្រូវបានសណ្ឋាគារ VICTORIA Angkor Resort &Spa នាំចូល និងដាក់ជួលដល់ភ្ញៀវជិះកម្សាន្តក្នុងតម្លៃចាប់ពី៥០ដុល្លារឡើងទៅ។ នេះបើតាម លោកស្រី សួន កូលាប អ្នកគ្រប់គ្រងផ្នែកបដិសណ្ឋារកិច្ច នៅសណ្ឋាគារ។
«ឥណ្ឌាបិទការនាំចេញស្រូវសាលីដើម្បីធានាសន្តិសុខស្បៀងអាហាររបស់ឥណ្ឌា ក៏ដូចជាប្រទេសជិតខាង និងប្រទេសកំពុងអភិវឌ្ឍដែលងាយរងគ្រោះដទៃទៀត»។ អគ្គនាយកដ្ឋានពាណិជ្ជកម្មអន្តរជាតិឥណ្ឌាប្រកាសបែបនេះនៅយប់ថ្ងៃទី១៣ ខែឧសភា ដែលចូលជាធរមានភ្លាមៗ ស្របពេលតម្លៃស្រូវសាលីសកលកើនឡើងយ៉ាងខ្លាំង។ ឥណ្ឌា ក្លាយជាប្រទេសផ្គត់ផ្គង់ស្រូវសាលីដ៏ធំជាងគេនៅឆ្នាំនេះ បន្ទាប់ពីសង្រ្គាមរវាងអ៊ុយក្រែន និងរុស្ស៊ីកាលពីចុងខែកុម្ភៈ បង្កឱ្យការនាំចេញស្រូវសាលីនៅកំពង់ផែសមុទ្រខ្មៅជាប់គាំង។ ប៉ុន្មានថ្ងៃមុនប្រកាសបិទការនាំចេញ ប្រទេសអាស៊ីខាងត្បូងមួយនេះមានបំណងនាំចេញស្រូវសាលីចំនួន១២លានតោននៅឆ្នាំនេះ ត្រូវបានផ្លាស់ប្តូរវិញ ដោយសាររលកកម្តៅក្នុងប្រទេសធ្វើឱ្យទិន្នផលក្នុងស្រុកធ្លាក់ចុះ និងតម្លៃស្រូវសាលីក្នុងស្រុកកើនឡើងយ៉ាងគំហុក។ យ៉ាងណាមិញ ការបិទដឹកចេញស្រូវសាលីនេះត្រូវបានលើកលែងចំពោះករណីដែលលិខិតឥណទានសម្រាប់ទូទាត់ទិញស្រូវសាលីត្រូវបានចេញមុនសេចក្តីប្រកាស និងមិនរាប់បញ្ចូលចំពោះប្រទេសណាដែលស្នើទិញស្រូវសាលីដើម្បីបំពេញតម្រូវការសន្តិសុខស្បៀងអាហារឡើយ។ ពាក់ព័ន្ធនឹងរឿងនេះ បើតាមទីភ្នាក់ងារព័ត៌មាន Bloomberg នៅដើមខែនេះ រលកកម្តៅបានបំផ្លាញទិន្នផលស្រូវសាលីនៅទូទាំងឥណ្ឌា ដែលជំរុញឱ្យរដ្ឋាភិបាលពិចារណាលើការរឹតបន្តឹងការនាំចេញ។ ដូច្នេះ ការបិទនាំចេញនេះអាចជំរុញឱ្យតម្លៃស្រូវសាលីសកលកើនឡើងមួយកម្រិតទៀត។ គួរបញ្ជាក់ថា តម្លៃស្បៀងអាហារពិភពលោកកំពុងកើនឡើងយ៉ាងខ្លាំង តាំងពីរុស្ស៊ីឈ្លានពានអ៊ុយក្រែនដែលប្រទេសទាំងពីរសុទ្ធតែជាប្រទេសនាំចេញស្រូវសាលី និងគ្រាប់ធញ្ញជាតិធំជាងគេ។ រដ្ឋាភិបាលជុំវិញពិភពលោកកំពុងស្វះស្វែងធានាការផ្គត់ផ្គង់ស្បៀងអាហារក្នុងស្រុក ដោយឥណ្ឌូណេស៊ីបានផ្អាកការនាំចេញប្រេងដូង ខណៈស៊ែប៊ី និងកាហ្សាក់ស្ថានកំណត់ចំនួនលើការនាំចេញគ្រាប់ធញ្ញជាតិ៕	ឥណ្ឌាដែលជាប្រទេសផលិតស្រូវសាលីដ៏ធំទីពីរលើពិភពលោក នៅថ្ងៃទី១៣ ខែឧសភា បានប្រកាសបិទការនាំចេញស្រូវសាលីដែលចូលជាធរមានភ្លាមៗ បន្ទាប់ពីទិន្នផលស្រូវសាលីក្នុងស្រុកធ្លាក់ចុះ ហើយតម្លៃកើនឡើងយ៉ាងគំហុកដោយសារអាកាសធាតុក្តៅខ្លាំង។ ទន្ទឹមនេះ តម្រូវការ និងតម្លៃស្រូវសាលីសកលក៏កើនឡើងយ៉ាងខ្លាំង ក្រោយសង្រ្គាមនៅអ៊ុយក្រែន។
របាយការណ៍ដែលបង្ហាញកាលពីព្រឹកថ្ងៃទី១៣ ខែកុម្ភៈ បានឲ្យដឹងថា នៅឆ្នាំ២០១៨ ក្រសួងមហាផ្ទៃបានពិនិត្យសំណើបរទេសសុំចូលសញ្ជាតិខ្មែរចំនួន២២នាក់ និងសំណើសុំលះបង់សញ្ជាតិខ្មែរចំនួន៦នាក់ (ស្រី៣នាក់)។ ក្នុងចំណោមបរទេសសុំចូលសញ្ជាតិខ្មែរ២២នាក់ មាន២០នាក់ (ស្រី៣នាក់) សុំចូលតាមលក្ខខណ្ឌវិនិយោគទុន និង២នាក់ តាមលក្ខខណ្ឌស្នាក់នៅកម្ពុជាចាប់ពី៧ឆ្នាំឡើងទៅ។ ក្រសួងមហាផ្ទៃបានបញ្ជាក់ជារួមថា គិតចាប់តាំងពីឆ្នាំ១៩៩៩ ជនបរទេសដែលទទួលបានសញ្ជាតិខ្មែរដោយសញ្ជាតូបនីយកម្មមាន១៩៣៩នាក់ ក្នុងនោះលក្ខខណ្ឌវិនិយោគទុនមាន១,៧០៧នាក់ (៣៩សញ្ជាតិ) អ្នកស្នាក់នៅចាប់ពី៧ឆ្នាំ មាន២២៤នាក់ (២២សញ្ជាតិ) និងស្នាដៃពិសេស ៤នាក់ (សញ្ជាតិ)។ បន្ថែមពីនេះ មាន៦៦នាក់ដែលមកពី២៩សញ្ជាតិ បានក្លាយជាខ្មែរតាមលក្ខខណ្ឌអាពាហ៍ពិពាហ៍។ អ្វីដែលគួរឲ្យកត់សម្គាល់នោះ របាយការណ៍បានបង្ហាញឲ្យឃើញថា ជនជាតិខ្មែរដែលបានបោះបង់សញ្ជាតិខ្លួនឯងវិញ មាន ចំនួន១៣៥នាក់ផងដែរ បើគិតចាប់តាំងពីឆ្នាំ១៩៩៩មក៕	ភ្នំពេញ៖ បើគិតចាប់តាំងពីឆ្នាំ១៩៩៩មក កម្ពុជាបានផ្តល់សញ្ជាតិខ្មែរដល់ជនបរទេសជិត២០០០នាក់ ប៉ុន្តែស្របជាមួយគ្នានោះ ជនជាតិខ្មែរចំនួន១៣៥នាក់ បានលះបង់សញ្ជាតិខ្មែររបស់ខ្លួន។ នេះបើយោងតាមរបាយការណ៍ ស្តីពីលទ្ធផលការងារឆ្នាំ២០១៨ និងលើកទិសដៅការងារឆ្នាំ២០១៩ របស់ក្រសួងមហាផ្ទៃ។
ខេត្តក្វាងស៊ី មានលក្ខណៈពិសេសដូចជា៖ ១. ទេសភាពស្រស់ស្អាត៖ ខេត្តក្វាងស៊ីជាតំបន់ដែលមានបរិស្ថានអេកូនៅទូទាំងប្រទេសចិន។ ក្វាងស៊ី មាន៤រដូវក្នុង១ឆ្នាំ ដែលសម្បូរផ្កា និងផ្លែឈើ ហើយមានព្រៃឈើគ្របដណ្ដប់ចំនួន ៦២,២ភាគរយ ដោយជាប់ចំណាត់ថ្នាក់ទី៣ ក្នុងប្រទេសចិន។ ២. គោលនយោបាយបើកចំហ៖ ក្វាងស៊ី ស្ថិតនៅចំណុចប្រសព្វនៃរង្វង់សេដ្ឋកិច្ចចិនខាងត្បូង និងរង្វង់សដ្ឋកិច្ចអាស៊ាន ដែលជាផ្លូវទៅកាន់សមុទ្រដ៏ងាយស្រួលជាងគេ និងជាទីតាំងភូមិសាស្ត្រសម្រាប់អនុវត្តគោលនយោបាយបើកចំហ។ ៣. ក្វាងស៊ី មានថាមពលខ្លាំងក្លា៖ ក្វាងស៊ី ជាតំបន់មួយដែលមានថាមពលខ្លាំងក្លា ដោយក្នុងផែនការ៥ឆ្នាំលើកទី១២ សេដ្ឋកិច្ចក្វាងស៊ីបានកើនដល់១០.១ភាគរយ ដែលលើសពីប្រទេសចិនជាមធ្យមចំនួន ២.២ភាគរយ។ ៤. ក្វាងស៊ីមានការវិនិយោគច្រើន៖ ខេត្តក្វាងស៊ី ជាតំបន់មួយដែលមានតម្លៃខ្ពស់សម្រាប់ការវិនិយោគ ដែលជួយអភិវឌ្ឍសេដ្ឋកិច្ច។ ៥. ប្រជាជនរស់នៅខេត្តក្វាងស៊ីមានអាយុវែង៖ ប្រជាជនដែលរស់នៅក្នុងខេត្តក្វាងស៊ីមានអាយុវែងច្រើនជាងគេ ហើយក្វាងស៊ី កំពុងយកចិត្តទុកដាក់លើការកសាងតំបន់អេកូសម្រាប់ថែទាំសុខភាពប្រជាជន។ ៦. ក្វាងស៊ី ជាតាំងរស់នៅប្រកបដោយភាពសុខដុមរមនា៖ ខេត្តក្វាងស៊ី មានជនជាតិសំខាន់ៗចំនួន១២ ដូចជា ជនជាតិចុង, ជនជាតិយ៉ាវ, ជនជាតិម៉ៅ និងជនជាតិហានជាដើម។ ម្យ៉ាងទៀត ជនជាតិភាគតិចនីមួយៗនៅក្នុងខេត្តក្វាងស៊ី គោរពគ្នាទៅវិញទៅមក និងមានទំនាក់ទំនងល្អផងដែរ។ នេះបើតាមសេចក្ដីសង្ខេបពីតំបន់ស្វយ័តជនជាតិចុង ខេត្តក្វាងស៊ី ដែលរៀបរៀងដោយ វិទ្យាស្ថានទំនាក់ទំនងយុវជនអន្តរជាតិចិន ក្វាងស៊ី។ សូមអញ្ជើញទស្សនាទិដ្ឋភាពនៃទីក្រុងណាននីង ខេត្តក្វាងស៊ី ដែលផ្ដិតរូបភាពដោយកញ្ញា ញឹក ស្រីល័ក្ខ ដូចតទៅ៖	ណាននីង-ចិន៖ ខេត្តក្វាងស៊ី ស្ថិតនៅភាគខាងត្បូងនៃប្រទេសចិន ហើយជាខេត្តតែមួយគត់ដែលមានផ្លូវសមុទ្រជាប់នឹងអាស៊ាន។ ក្វាងស៊ី មានប្រជាជនប្រមាណ៥៦លាននាក់ និងមានផ្ទៃដីប្រមាណ ២៣.៧៦ម៉ឺនគីឡូម៉ែត្រការេ។ ខេត្តក្វាងស៊ី ជាខេត្តដែលមានជាប់ចំណាត់ថ្នាក់ទី២ក្នុងប្រទេសចិន ដោយមានព្រៃឈើច្រើន។
ខាងក្រោមនេះគឺជារឿងមួយចំនួនដែលអាចជួយឲ្យអ្នកមានកម្លាំងវិញយ៉ាងលឿនមិនដល់ ១០នាទីផង៖ ញ៉ាំអាហារពេលព្រឹក អញនកដែលញ៉ាំអាហារពេលព្រឹករាល់ថ្ងៃប្រាប់ថា ពួកគេមិនសូវអ់សកម្លាំង និងស្ត្រេសដូចអ្នកដែលតមអាហារពេលព្រឹកឡើយ។ អាហារមានជាតិសរសៃខ្ពស់គឺជាជម្រើសដ៏ល្អមួយ។ វានឹងជួយការពារកុំឲ្យអ្នកឆាប់ឃ្លាន ហើយមានកម្លាំងបានយូរទៀត។ ហាត់យូហ្គា ការសិក្សាខ្លះបានរកឃើញថា ក្បាច់ហាត់យូហ្គាដែលមានជំហរជាច្រើន និងការដកដង្ហើមជ្រៅៗនៅពេលហាត់ប្រាណ និងតាំងសមាធិ អាចជារឿងដ៏ល្អក្នុងការប្រឆាំងការអស់កម្លាំង។ បើកចម្រៀងដែលអ្នកចូលចិត្ត ការច្រៀងចម្រៀងអាចផ្តល់ឲ្យអ្នកមានអារម្មណ៍ល្អខណៈពេលដែលវាអាចបន្ថយស្ត្រេសអ័រម៉ូនក្នុងរាងកាយផង។ ដូច្នេះ យកល្អមុននឹងធ្វើអ្វីមួយ គួរតែចាក់ចម្រៀងដែលអ្នកចូលចិត្តជាមួយផងដើម្បីកុំឲ្យមានអារម្មណ៍នឿយហត់។ ញ៉ាំទឹក ការខ្សោះជាតិទឹកអាចធ្វើឲ្យអ្នកអស់កម្លាំងបានលឿន។ អ្នកមិនចាំបាច់ត្រូវញ៉ាំទឹកមួយថ្ងៃឲ្យបាន ៨កែវឡើយ តែអ្នកគួរតែញ៉ាំទឹកឲ្យបានគ្រប់គ្រាន់ដើម្បីបង្គ្រប់ជាតិទឹកក្នុងខ្លួន។ អ្នកអាចនិយាយបានថា ទឹកក្នុងខ្លួនគ្រប់គ្រាន់នៅពេលអ្នកមិនមានអារម្មណ៍ស្រេកទឹក និងទឹកនោមពណ៌ថ្លា។ ញ៉ាំសណ្តែកដី ឬគ្រាប់ផ្លែឈើ ចូរញ៉ាំគ្រាប់ផ្លែអាលម៉ុន ឬសណ្តែកដីមួយក្តាប់ដៃ ព្រោះវាសម្បូរជាតិម៉ាញ៉េស្យូម និងអាស៊ីតហ្វូលិក។ ជីវជាតិមួយនេះសំខាន់សម្រាប់ថាមពល និងការផលិតរបស់កោសិកា។ ការកង្វះជីវជាតិទាំងនេះអាចធ្វើឲ្យរាងកាយឆាប់អស់កម្លាំងបាន។ ធ្វើចលនារាងកាយ ការហាត់ប្រាណគឺជាវិធីបង្កើនថាមពលរាងកាយបែបធម្មជាតិ ព្រោះមិនខ្វល់ថាអ្នកធ្វើអ្វីឡើយ ឈាមដែលសម្បូរអុកស៊ីសែននឹងជួយផ្គត់ផ្គង់បេះដូង សាច់ដុំ និងខួរក្បាលបានយ៉ាងល្អ។ ការហាត់ប្រាណទៀងទាត់ក្នុងមួយថ្ងៃៗ ទោបីជាបានតែ ១០នាទីក៏ដោយ ក៏នឹងជួយឲ្យមានថាមពលកម្រិតខ្ពស់បានដែរ។ ប៉ះពន្លឺព្រះអាទិត្យ ការស្រាវជ្រាវបានបញ្ជាក់ថា គ្រាន់តែដើរខាងក្រៅផ្ទះពីរបីនាទី ក៏អាចជួយសម្រួលអារម្មណ៍ល្អ បង្កើនការចងចាំ និងទទួលបានព័ត៌មានថ្មីៗដែរ។ ការដែលដើរខាងក្រៅផ្ទះអាចបង្កើនអារម្មណ៍ស្រឡាញ់ខ្លួនឯង។ ទៅក្រៅជួបមិត្តភក្តិ អារម្មណ៍មនុស្សយើងត្រូវបានគេរកឃើញថាមានភាពឆ្លងគ្នាទៅវិញទៅមកយ៉ាងគួរឲ្យភ្ញាក់ផ្អើល។ អ្នកដែលមានអារម្មណ៍អវិជ្ជមានជាប់ ព្រមទាំងមិនសូវមានកម្លាំងកំហែងក្នុងខ្លួនទៀតនោះ អាចនឹងទទួលបានភាពធូរស្រាលវិញនៅពេលបានជួបមិត្តភក្តិដែលរីករាយច្រើន៕ ត្រួតពិនិត្យដោយ www.health.com.kh	តើភ្នែកអ្នកចេះតែទន់ ហើយងងុយគេងនៅពេលរសៀលមែនទេ? នៅពេលដែលថាមពលក្នុងរាងកាយថយចុះ យកល្អគួរតែកុំញ៉ាំស្ករគ្រាប់ ផឹកកាហ្វេ ឬញ៉ាំភេសជ្ជៈប៉ូវកម្លាំងអី។ ជាតិស្ករ និងកាហ្វេអ៊ីនប្រហេលជាធ្វើឲ្យអ្នកមានកម្លាំងភ្លាមៗមែន តែវានឹងបាត់ទៅវិញលឿនដែរ ហើយក៏នាំឲ្យអស់កម្លាំងកាន់តែខ្លាំងថែមទៀត។
រថយន្តនីសាន់ NAVARA ស៊េរីថ្មីត្រូវបានណែនាំមុនដំបូងនៅក្នុងប្រទេសថៃក្នុងខែវិច្ឆិកាឆ្នាំ២០២០ ក្រុមហ៊ុន Nissan Motor នឹងវិនិយោគទឹកប្រាក់ចំនួន ៣២៨ លានដុល្លារបន្ថែមដើម្បីពង្រីកទីតាំងផលិតកម្មរបស់ខ្លួននៅក្នុងប្រទេសថៃដើម្បីឆ្លើយតបទៅនឹងតម្រូវការដ៏ខ្លាំងសម្រាប់ទីផ្សាររថយន្ត។ នៅពេលដែលតម្រូវការទីផ្សាររថយន្តកើនឡើងវាត្រូវបានណែនាំជាបន្តបន្ទាប់ទៅកាន់ប្រទេសអូស្ត្រាលី អ៊ឺរ៉ុប អាមេរិកខាងត្បូង ឡាវ និងចូលមកកាន់ប្រទេសកម្ពុជាក្នុងពេលឆាប់ៗ។ រថយន្តនីសាន់ Navara Front fascia ត្រូវបានកែលម្អថ្មីឱ្យមានលក្ខណៈប្លែក និងងាយស្រួលសម្គាល់។ វាបានបំពាក់មកជាមួយនូវប៉ាណាមុខ (interlock)ថ្មី ដែលបង្ហាញពីភាពរឹងមាំពោរពេញដោយអំណាចរបស់រថយន្ត Pick Up ហើយនិមិត្តសញ្ញា Nissan ដែលបានផុសទ្បើងនៅលើកំពូលសំណាញ់ (interlock) នៅផ្នែកខាងមុខ និងនៅចន្លោះទ្វារខាងក្រោយ។ រថយន្តនីសាន់ Navara ស៊េរីថ្មីនេះមានបំពាក់នូវបច្ចេកវិទ្យាថ្មីទំនើបដែលចង្កៀងមុខរចនារាងជាអក្សរ C បំភ្លឺពេលថ្ងៃជាមួយអំពូល LED ប្រភេទ Quad-LED ដែលបង្កើនកម្រិតពន្លឺភ្លឺជាងមុន និងបន្ថែមការរចនាអោយកាន់តែទំនើប។ ផ្នែកចង្កៀងខាងក្រោយ អំពូល LED មានរាងអក្សរ C ដូចផ្នែកខាងមុខដែរវាក៏បានបន្ថែមកម្រិតពន្លឺដើម្បីជាជំនួយសុវត្ថិភាពបន្ថែមសម្រាប់អតិថិជនបើកបរពេលរាត្រី។ ដើម្បីអោយកាន់តែមានភាពងាយស្រួលបន្ថែមទៀតរថយន្ត Pick Up ត្រូវបានបំពាក់ដោយប្រព័ន្ធជំនួយទ្វារក្រោយ Tailgate assist ដើម្បីបំភ្លឺរាល់ការបើក រឺបិទទ្វារក្រោយហើយកាងក្រោយថ្មីត្រូវបានភ្ជាប់មកជាមួយឈ្នាន់ជាន់ដើម្បីងាយស្រួលទ្បើងចុះ។ មុខងារ New Nissan Genuine Part side step កាត់បន្ថយសំលេងរំខាននៃសម្ពាធខ្យល់ និងសន្សំសំចៃប្រេងឥន្ធនៈ។ យ៉ាន់អាលុយមីញ៉ូម dual-tone ទំហំ 18 អ៊ីញ និងប្រព័ន្ធជើងក្រោម Multilink ប្រើប្រាស់រឺស័រ rear dual-rate coil springs ធ្វើអោយប្រសើរទ្បើងនៅពេលបើកបរលើដងផ្លូវធ្វើអោយរថយន្តមានលំនឹង និងមានផាសុកភាព ការរចនាថ្មីដើម្បីបង្កើននូវផាសុកភាព នៅផ្នែកខាងក្នុងរបស់រថយន្តនីសាន់ NAVARA ស៊េរីថ្មីនេះត្រូវបានធ្វើអោយប្រសើរឡើងនូវមុខងារកាត់បន្ថយសម្លេងរំខាននៅក្នុងរថយន្តដោយបានបំពាក់មកជាមួយកញ្ចក់ Laminated Glass ខាងមុខ និងកញ្ចក់សងខាង។ រថយន្ត pickup នេះត្រូវបានបំពាក់មកជាមួយនូវអេក្រង់តាបឡូទំហំ៧អ៊ីញ Advanced Drive Assist Display (ADAD), ការរចនាដៃចង្កូតថ្មីបែបស្ព័រ និងបំពាក់មកជាមួយអេក្រង់ថាច់ស្គ្រីនទំនើបទំហំ៨អ៊ីញសម្រាប់ចាក់ចម្រៀងជាសម្លេង។ អេក្រង់ថាច់ស្គ្រីនទំនើបថ្មីទំហំ៨អ៊ីញនេះមិនត្រឹមតែអាចភ្ជាប់ជាមួយ និងប្រព័ន្ធកម្សាន្តអារម្មណ៌តាម Bluetooth និងប្រព័ន្ធបញ្ជាដោយសម្លេងតែប៉ុណ្ណោះទេ ថែមទាំងអនុញ្ញាតិអោយយើងភ្ជាប់ជាមួយ និងកម្មវិធី Apple Car Play និង Android Auto តាមរយៈ smartphone ដោយរលូនផងដែរ។ កៅអីផ្នែកខាងក្រោយត្រូវបានកែប្រែថ្មីដើម្បីផ្ដល់នូវផាសុកភាពជាងមុនសម្រាប់អ្នកដំណើរដោយបំពាក់មកជាមួយនូវកៅអីដែលមានមុខងារជំនួយដល់ផ្នែកភ្លៅ និងផ្នែកខ្នងដែលជួយសម្រួលដល់ចលនាឆ្អឹងខ្នង។ លើសពីនេះទៅទៀតដើម្បីបង្កើននូវភាពងាយស្រួលដល់អ្នកដំណើរផ្នែកខាងក្រោយយើងក៏បានបន្ថែមមកជាមួយ និងកន្លែងដាក់ដៃដែលអាចធ្វើការដាក់ភេសជ្ជៈ និងទូរស័ព្ទដៃផងដែរ។ រឹតតែពិសេសទៀតរថយន្តនីសាន់ Navara ស៊េរីថ្មីនេះក៏បានភ្ជាប់មកជាមួយនិងរន្ធ USB (Type C & Type A) សម្រាប់អ្នកបើកបរ និងអ្នករួមដំណើរអាចធ្វើការសាកបញ្ជូលថ្មទូរស័ព្ទដៃគ្រប់ប្រភេទផ្សេងៗគ្នា ដើម្បីអាចបន្តការប្រើប្រាស់ទូរស័ព្ទ មិនថាធ្វើដំណើរជិត រឺឆ្ងាយ។ យុគសម័យនៃភាពរឹងមាំ បច្ចេកវិទ្យា និងទំនុកចិត្ត ប្រព័ន្ធតាមដានទិដ្ឋភាពជុំវិញរថយន្ត (I-AVM) ជាមុខងារដ៏ល្បីល្បាញរបស់រថយន្តនីសាន់រួមជាមួយ និងប្រព័ន្ធពីរផ្សេងទៀតគឺ ប្រព័ន្ធផ្តល់សញ្ញាពេលមានវត្ថុមានចលនានៅក្បែររថយន្តដែលប្រព័ន្ធនេះនឹងបន្លឺជាសម្លេង និងលោតភ្លើងពណ៌លឿងជាសញ្ញាព្រមានមកកាន់អ្នកបើកបរនៅពេលមានវត្ថុមានចលនានៅក្បែររថយន្ត។ មុខងារបន្ទាប់គឺប្រព័ន្ធកាបពីតាសជាមួយ និងអេក្រង់ Off-Road នៅពេលដែលអ្នកកាច់ប៊ូតុងទៅ4LO អេក្រង់ Off-Road នឹងដំណើរការដោយស្វ័យប្រវត្តិ។ មុខងារនេះនឹងជួយដល់អ្នកបើកបរអោយមើលឃើញរាល់ឧបសគ្គនៅខាងក្រោម និងជុំវិញរថយន្ត។ បន្ថែមមកជាមួយនូវបច្ចេកវិទ្យាទំនើប និងសុវត្ថិភាពជាច្រើនទៀតដូចជាមុខងារក្តោបកញ្ចក់ចំហៀងដោយស្វ័យប្រវត្តិ មុខងារបើកបិទផ្លិតទឹកបក់ទឹកភ្លៀងដោយស្វ័យប្រវត្តិ និងមុខងារចាក់សោទ្វាររថយន្តដោយស្វ័យប្រវត្តិក្នុងល្បឿនចាប់ពី 25km/h ។ ការបង្កើននូវមុខងារថ្មីៗ ក្នុងពេលឆាប់ៗនេះក្រុមហ៊ុនតាន់ ចុង ម៉ូធ័រ ខេមបូឌា (TCMC) នឹងនាំមកជូនលោកអ្នកនូវរថយន្តនីសាន់ Navara ស៊េរីថ្មីដែលមានសមត្ថភាពខ្លាំងភ្ជាប់មកជាមួយកំលាំងទ្វេដង និងសមត្ថភាពនៃប៉ុងក្រោយដែលអាចផ្ទុកទំងន់បានច្រើនជាងមុន។ លើសពីទៅនេះទៀតទ្រុងខាងក្រោយនៃរថយន្តត្រូវបានបំពាក់ដោយទំពក់ប្រភេទ C Channel System សម្រាប់ចងទប់លំនឹងវត្ថុធំ រឺតូច ហើយវាផ្តល់ភាពងាយស្រួលសម្រាប់ការផ្ទុកទំនិញដោយគ្មានការរំខាន។ កំលាំងម៉ាស៊ីន 2.5L ជាមួយ និងប្រអប់លេខដែលមានអនុភាពផ្តល់នូវការប្រើកម្លាំងពីរផ្សេងគ្នាគឺ High & Mid. បច្ចេកវិទ្យាថ្មីៗរបស់រថយន្តនីសាន់ Navara ស៊េរីថ្មីនេះមានដូចជាប្រព័ន្ធជំនួយការសណ្តោងរ៉ឺម៉ក (TSA) មានសមត្ថភាពខ្លាំងធ្វើអោយរថយន្តកាន់តែមានលំនឹងនៅពេលសណ្តោងរ៉ឺម៉ក។ បន្ថែមមកជាមួយនូវបច្ចេកវិទ្យាថ្មីៗដទៃទៀតដូចជាប្រព័ន្ធហ្វ្រាំងសុវត្ថិភាព (ABLS) ប្រព័ន្ធគ្រប់គ្រងលំនឹង (VDC) ប្រព័ន្ធទប់ស្កាត់ការគាំងហ្វ្រាំង(ABS)ប្រព័ន្ធជំនួយពីហ្វ្រាំងសុវត្ថិភាព (EBD) និងប្រព័ន្ធគ្រប់គ្រងទំនាញ (TCS) ។ ពេលនេះអ្នកបើកបរនឹងមានទំនុកចិត្ត និងអារម្មណ៍សុវត្ថិភាពជាងមុននៅពេលដែលសណ្តោងរ៉ឺម៉កផ្ទុកទំងន់ធ្ងន់ៗ រឺបើកបរឆ្លងកាត់ដីភក់ដែលប្រើល្បឿនយឺតៗ និងប្រព័ន្ធហ្វ្រាំង។ សូមធ្វើការសាកសួរព័ត៌មាននៅសាសតាំងបង្ហាញរថយន្តនីសាន់ដែលនៅជិតលោកអ្នករឺធ្វើការសាកសួរតាមលេខទំនាក់ទំនងរបស់សាខានីមួយៗដូចខាងក្រោម ទទួលសិទ្ធក្នុងការតាំងបង្ហាញ និងលក់ដោយ សាខាភ្នំពេញផ្លូវលេខ 271 លេខទូរស័ព្ទ 023 993 338 សាខាភ្នំពេញផ្លូវលេខ 598 លេខទូរស័ព្ទ 098 470 446 សាខាភ្នំពេញផ្លូវលេខ 857 លេខទូរស័ព្ទ 023 900 271 សាខាសៀមរាប លេខទូរស័ព្ទ 063 966 588 សាខាបាត់ដំបង លេខទូរស័ព្ទ 053 953 688 Facebook page:https://www.facebook.com/CambodiaNissan/ (អត្ថបទពាណិជ្ជកម្ម)	ជាមួយ និងកេរដំណែលដែលមានអាយុកាលជាង ៨០ ឆ្នាំ កេរ្តិ៍ឈ្មោះរបស់រថយន្តនីសាន់ Navara មានភាពល្បីរន្ទឺយ៉ាងខ្លាំងនៅតំបន់ Dunes នៃវាលខ្សាច់សាហារ៉ា និងតំបន់ព្រៃនៃប្រទេសថៃរហូតដល់តំបន់ជីករ៉ែប្រទេសឈីលីនៅទ្វីបអាមេរិកខាងត្បូងនៃរយៈកម្ពស់ ៤០០០ ម៉ែត្រពីនីវ៉ូទឹកសមុទ្រ។ ការរចនាតួរដ៏រឹងមាំរបស់រថយន្ដ Pick Up ធ្វើឱ្យវាអាចបើកបរបានគ្រប់ស្ថានភាពផ្លូវ និងមានឯករាជ្យភាពទៅគ្រប់ទីកន្លែងប្រកបដោយទំនុកចិត្ត។ រថយន្តនីសាន់ Navara ទទួលបានពានរង្វាន់តាមរយៈបច្ចេកវិទ្យាទំនើបៗរួមមានមុខងារវៃឆ្លាត និងប្រព័ន្ធសុវត្ថិភាពរបស់ក្រុមហ៊ុន Nissan ។
បុរីរដ្ឋសិង្ហបុរីជាប់ឈ្មោះជាប្រទេសដែលមានសន្តិសុខ និងសុវត្ថិភាពជាងគេលំដាប់ទីពីរបន្ទាប់ពីក្រុងតូក្យូ។ នេះបើតាមសន្ទស្សន៍ទីក្រុងដែលមានសុវត្ថិភាពឆ្នាំ ២០១៧ ដែលចងក្រងឡើងដោយស្ថាប័ន Economist Intelligence Unit។ សុវត្ថិភាពខ្ពស់នេះធ្វើឲ្យម្ចាស់ជំនួញជាច្រើនលែងបារម្ភពីសុវត្ថិភាពទំនិញរបស់ខ្លួនទៀត។ យោងតាមសារព័ត៌មាន CNBC ប៉ូលិសសិង្ហបុរីបានបញ្ជាក់ថា បទល្មើសលួច ឆក់ គាស់ផ្ទះ និងប្លន់នៅក្នុងប្រទេសសិង្ហបុរីមានទាបបំផុត ហើយនៅឆ្នាំ ២០១៦ វាមិនមានបទល្មើសកើតឡើងសោះក្នុងរយៈពេល១៣៥ថ្ងៃ។ កន្លងមក ម្ចាស់ហាងលក់ដូរជាច្រើននៅក្នុងក្រុងមិនបារម្ភពីការចូលលួច ឬគាស់របស់របរនៅក្នុងហាងឡើងនៅពេលគេបិទហាងនៅពេលយប់។ ដូច្នេះហើយគេសង្កេតឃើញហាងនានានៅក្នុងជាន់ក្រោមនៅតាមទីប្រជុំជន មិនមានបង្អួច និងមិនចាក់សោរ ឬខ្លះមិនមានទ្វារឡើយ។ យ៉ាងណាក៏ដោយ បទល្មើសមានតិចបំផុតនេះ ក៏ដោយសារហេតុផលសំខាន់មួយចំនួនដែរក្នុងនោះមានការអប់រំខ្ពស់ ការមានវិន័យខ្ពស់ត្រឹមត្រូវ របស់ប្រជាជនទូទៅ និង ការអនុវត្តច្បាប់តឹងរ៉ឹងផង។ ដូចឃើញស្រាប់ហើយ កាលពីឆ្នាំមុន ប៉ូលិសសិង្ហបុរីបានសម្រេចបំពាក់កាមេរ៉ាពិសេសរាប់ម៉ឺនដើម្បីទប់ស្កាត់បទល្មើស។ ក្នុងឆ្នាំ ២០១២ ប៉ូលិសសិង្ហបុរីបានសម្រេចបំពាក់កាមេរ៉ាសន្តិសុខច្រើនជាង ៦២ ម៉ឺនគ្រឿងឯណោះ៕	សិង្ហបុរីជាប់ឈ្មោះជាប្រទេសដែលមានសុវត្ថិភាពបំផុត ហើយវាអំណោយផលល្អដល់ជំនួញនានានៅក្នុងស្រុកផង។ ព្រោះបទល្មើសមានតិចតួចៗ ហាងជាច្រើននៅសិង្ហបុរីមិនខ្វាយខ្វល់ច្រើនរឿងចោរលួចឡើយ ហើយហាងមួយចំនួនក៏មិនចាំបាច់ដាក់បង្អួច ឬចាក់សោរឡើយ។
សហព័ន្ធកីឡាទ្រីយ៉ាត្លុងអាស៊ីអាគ្នេយ៍បានសម្រេចដាក់៧វិញ្ញាសាក្នុងការប្រកួតកីឡាស៊ីហ្គេមលើកទី៣២ ឆ្នាំ២០២៣ បន្ទាប់ពីបញ្ចប់កិច្ចប្រជុំដោយផ្ទាល់ពីថ្នាក់ដឹកនាំរដ្ឋមន្រ្តីកីឡា នៅសាលប្រជុំគណៈកម្មាធិការអូឡាំពិក ទីក្រុងបាងកក ប្រទេសថៃ ដោយមានវត្តមានលោក វ៉ាត់ ចំរើន អគ្គលេខាធិការគណៈកម្មាធិការជាតិCAMSOC ចូលរួម និងលោក Dato Seri Chaiyapak Siriwat អនុប្រធាន-ក្រុមប្រឹក្សាប្រតិបត្តិកីឡាអាស៊ីអាគ្នេយ៍។ កិច្ចប្រជុំដែលមានរយៈពេល២ថ្ងៃ គឺថ្ងៃទី១៥-១៦ ខែសីហា ត្រូវបានបញ្ចប់ក្រោមអធិបតីភាពលោក វ៉ាត់ ចំរើន អគ្គលេខាធិការ នៃគណៈកម្មាធិការជាតិរៀបចំការប្រកួតកីឡាអាស៊ីអាគ្នេយ៍ លើកទី៣២ ឆ្នាំ២០២៣(CAMSOC) ដែលលោកបានអញ្ជើញចូលរួមប្រជុំដោយផ្ទាល់នៅទីក្រុងបាងកកប្រទេសថៃ។ នៅក្នុងកិច្ចប្រជុំ លោក Dato Seri Chaiyapak Siriwat អនុប្រធាន-ក្រុមប្រឹក្សាប្រតិបត្តិកីឡាអាស៊ីអាគ្នេយ៍បានជួបប្រជុំពិភាក្សាជាមួយថ្នាក់ដឹកនាំរដ្ឋមន្រ្តីកីឡា ក្នុងការកំណត់វិញ្ញាសាកីឡាទ្រីយ៉ាត្លុងសម្រាប់ដាក់ក្នុងការប្រកួតស៊ីហ្គេមដែលធ្វើនៅកម្ពុជា មាន៩វិញ្ញាសា តែត្រូវបានបដិសេធដោយ លោក វ៉ាត់ ចំរើន។ បើតាមការបង្ហោះសារនៅគេហទំព័រហ្វេសប៊ុករបស់លោក Vijitr Sitinawin ប្រធានសហព័ន្ធកីឡាទ្រីយ៉ាត្លុងអាស៊ីបានបញ្ជាក់ថា៖«Uncle Oud បានស្នើសុំ ៩វិញ្ញាសាដែលមានក្រុម ទ្រីយ៉ាត្លុង(Relay Triathlon) និងក្រុម ឌូអាត្លុង(Relay Duathlon) តែត្រូវបានគណៈកម្មាធិការអូឡាំពិកកម្ពុជា កាត់ចេញ។ លោកបាននិយាយថា ស៊ីហ្គេមនៅកម្ពុជាបានបន្ថែម៣វិញ្ញាសាទៀត ក្នុង៧វិញ្ញាសាដែលត្រូវប្រកួត។ វាប្រសើរជាងវៀតណាម ដែលមានតែ៤ និងហ្វីលីពីនមានតែ៦វិញ្ញាសា»។ សហព័ន្ធកីឡាអាស៊ីអាគ្នេយ៍បានសម្រេចដាក់ ៧វិញ្ញាលើប្រភេទកីឡាទ្រីយ៉ាត្លុង ក្នុងការប្រកួតស៊ីហ្គេមលើកទី៣២ ដែលកម្ពុជារៀបចំធ្វើជាម្ចាស់ផ្ទះរួមមាន៖ ១.វិញ្ញាសា អាគ័តត្លុង ឯកត្តជនបុរស ហែល៥០០ម៉ែត្រ រត់ចម្ងាយ ២.៥គីឡូម៉ែត្រ(Sprint Aquathlon Individual Men = Swim 500m run 2.5km) ២.វិញ្ញាសា អាគ័តត្លុង ឯកត្តជននារី ហែល៥០០ម៉ែត្រ រត់ចម្ងាយ២.៥គីឡូម៉ែត្រ(Sprint Aquathlon Individual Women= Swim 500m run 2.5km) ៣.វិញ្ញាសា ក្រុមអាគ័តត្លុង(បុរស២+នារី២) ហែល៥០០ម៉ែត្រ រត់ចម្ងាយ២.៥គីឡូម៉ែត្រ(Team Relay Aquathlon (2 men + 2 women)= Swim 500m run 2.5km) ៤.វិញ្ញាសា ឌូអាត្លុង ឯកត្តជនបុរស រត់ចម្ងាយ ៥គីឡូម៉ែត្រ ជិះកង់ ២០គីឡូម៉ែត្រ រត់ចម្ងាយ ២.៥គីឡូម៉ែត្រ(Sprint Duathlon Individual Men= Run 5km bike 20km run 2.5km) ៥.វិញ្ញាសា ឌូអាត្លុង ឯកត្តជននារី រត់ចម្ងាយ ៥គីឡូម៉ែត្រ ជិះកង់ ២០គីឡូម៉ែត្រ រត់ចម្ងាយ ២.៥គីឡូម៉ែត្រ(Sprint Duathlon Individual Women= Run 5km bike 20km run 2.5km) ៦.វិញ្ញាសា ទ្រីយ៉ាត្លុង ឯកត្តជនបុរស ហែល៧៥០ម៉ែត្រ ជិះកង់២០គីឡូម៉ែត្រ រត់ចម្ងាយ៥គីឡូម៉ែត្រ(Sprint Triathlon Individual Men= Swim 750m bike 20km run 5km) ៧.វិញ្ញាសាទ្រីយ៉ាត្លុង ឯកត្តជននារី ហែល៧៥០ម៉ែត្រ ជិះកង់២០គីឡូម៉ែត្រ រត់ចម្ងាយ៥គីឡូម៉ែត្រ(Sprint Triathlon Individual Women= Swim 750m bike 20km run 5km)...៕	ដោយ៖ហៀក ឆក
២, ញ៉ាំផ្លែឈើភ្លាមៗ៖ ការញ៉ាំអាហារភ្លាមក្រោយពីញ៉ាំបាយរួចនឹងធ្វើអោយហើមពោះ។ ដូច្នេះហើយគួរតែញ៉ាំផ្លែឈើ១ ទៅ២ម៉ោងក្រោយពីញ៉ាំបាយរួច ឬញ៉ាំមុនមួយម៉ោងក៏បានដែរ។ ៣, ផឹកទឹកតែ៖ ដោយសារតែស្លឹកតែផ្ទុកទៅដោយជាតិអាស៊ីតខ្ពស់ ដូច្នេះវានឹងបណ្តាលអោយប្រូតេអ៊ីននៅក្នុងអាហារដែលយើងញ៉ាំរួចនោះ ទៅជាមានចំនួនច្រើន ដែលវាជាមូលហេតុធ្វើអោយពិបាកដល់ការរំលាយអាហារ។ ៤, រឹងបន្តឹងខ្សែក្រវ៉ាត់៖ ការបន្ធូរខ្សែក្រវ៉ាត់ក្រោយពីញ៉ាំបាយរួចងាយនឹងបណ្តាលអោយពោះវៀនរមួល ឬស្ទះ។ ៥, ដើរ៖ អ្នកដែលតែងតែនិយាយថា ញ៉ាំបាយរួចដើរអោយបាន១០០ជំហ៊ានទើបអាចមានអាយុ ៩៩ឆ្នាំ។ តាមពិតគំនិតមួយនេះមិនត្រឹមត្រូវឡើយ។ ការដើរនឹងធ្វើអោយប្រព័ន្ធរំលាយអាហារមិនអាចបឺតស្រូបជីវជាតិពី អាហារដែលយើងញ៉ាំបានឡើយ។ ៦, ងូតទឹក៖ ក្រោយពីញ៉ាំបាយរួចទៅងូតទឹកនឹងធ្វើអោយលំហូរឈាមទៅចុងដៃចុងជើង និងរាងកាយទាំងមូលកើតឡើងខ្លាំង ដូច្នេះចំនួនឈាមដែលនៅជុំវិញក្រពះនឹងត្រូវកាត់បន្ថយ ហើយយន្តការបែបនេះនឹងធ្វើអោយប្រព័ន្ធរំលាយអាហាររបស់យើងទៅជា ចុះខ្សោយបាន។ ៧, ដេកភ្លាម៖កាលណាអ្នកប្រើវិធីដេកក្រោយពីញ៉ាំបាយរួច អាហារដែលយើងញ៉ាំនោះនឹងមិនអាចរំលាយបានយ៉ាងល្អឡើយ ព្រមទាំងជាហេតុដែលបណ្តាលអោយមានការបង្ករោគលើក្រពះ និងពោះវៀនរបស់យើងទៀតផង៕ ត្រួតពិនិត្យដោយ www.health.com.kh	ជាធម្មតា បន្ទាប់ពីបរិភោគអាហាររួច យើងតែងមានអារម្មណ៍ហាក់នឹងងងុយគេង និង ចង់តម្រេកខ្លួនភ្លាមៗនោះ។ តែការធ្វើដូចនេះ គឺមិនល្អចំពោះសុខភាពនោះឡើយ។ ខាងក្រោមនេះ គឺជាចំណុចគួរចៀសវាងទាំង ៧យ៉ាង ដែលអ្នកមិនគួរធ្វើបន្ទាប់ពីអ្នកបរិភោគអាហាររួចភ្លាមៗ ៖១, ជក់បារី៖ ការពិសោធន៍ដែលធ្វើឡើងដោយអ្នកឯកទេសជាច្រើនបានអះអាងថា ការជក់បារីមួយដើមក្រោយពីញ៉ាំបាយរួច ស្មើនឹងការជក់បារី ១០ដើម ដែលជាហេតុនាំអោយប្រឈមកាន់តែខ្ពស់នឹងជំងឺមហារីក។
លោក នេត្រ ភក្រ្តា អ្នកនាំពាក្យក្រសួងបរិស្ថាន លើកឡើងថា យុទ្ធនាការអន្ទាក់សូន្យ ដំណាក់កាលទី២នេះ ធ្វើឡើងក្នុងគោលបំណងសំខាន់៤។ ចំណុចសំខាន់ៗទាំងនោះរួមមាន ការពង្រឹង និងអភិរក្សធនធានធម្មជាតិ។ គោលដៅបន្ទាប់គឺ ទប់ស្កាត់ការជួញដូរ ជាពិសេសផលប៉ះពាល់ដែលបណ្តាមកពីមេរោគឆ្លងពីសត្វព្រៃ។ ដោយឡែក ការពង្រឹងលើសេដ្ឋកិច្ចមូលដ្ឋាន ក៏ជាកត្តាយ៉ាងសំខាន់ ដែលអាចជួយកាត់បន្ថយអន្ទាក់ និងឱ្យពលរដ្ឋយល់ដឹងពីផលប៉ះពាល់នៃការហូបសាច់សត្វព្រៃ។ «យុទ្ធនាការអន្ទាក់សូន្យនេះ មិនត្រឹមតែការពារសត្វព្រៃ ឱ្យមានការកកើតច្រើនប៉ុណ្ណោះទេ ប៉ុន្តែយុទ្ធនាការនេះក៏ផ្តល់នូវសុវត្ថិភាពដល់ពលរដ្ឋ ចូលទៅក្នុងព្រៃប្រមូលទិន្នផលព្រៃឈើ ជាពិសេសទេសចរដើរព្រៃ។» នេះជាការបញ្ជាក់ របស់លោក នេត្រ ភត្រា ក្នុងសន្និសីទសារព័ត៌មានស្តីពី យុទ្ធនាការ«អន្ទាក់សូន្យ» ដំណាក់កាលទី២ នៅថ្ងៃទី២ ខែមីនា ឆ្នាំ២០២៣។ រយៈពេល២ឆ្នាំកន្លងមក អន្ទាក់ដែលអាជ្ញាធរពាក់ព័ន្ធបានដើរដោះក្នុងព្រៃ សរុបចំនួន ៩៦ ៣៥៧អន្ទាក់។ រីឯ កាំភ្លើងពិត និងកែច្នៃ ដែលបានដកហូតមានចំនួន ១ ៤១៦គ្រឿងផងដែរ។ យ៉ាងមិញ មន្រ្តីឧទ្យាននុរក្សនៃក្រសួងបរិស្ថាន ដែលមាចំនួន ១ ២០០នាក់ នៅទូទាំងប្រទេស ក៏កំពុងឈរជើងការពារក្នុងតំបន់អភិរក្ស គឺមានចំនួន ៧៦តំបន់ការពារធម្មជាតិ។ សូមជម្រាបថា យុទ្ធនាការអន្ទាក់សូន្យ ដំណាក់កាលទី១ គោល ក្រសួងបរិស្ថាន និងអង្គការដៃគូ បានចុះអនុវត្តរួចរាល់អស់រយៈពេល៦ខែ គឺស្ថិតនៅខេត្តប៉ែកខាងកើតទន្លេមេគង្គ រួមមាន ខេត្តស្ទឹងត្រែង ក្រចេះ រតនគិរី មណ្ឌលគិរី និងកំពង់ធំជាដើម។ ជួរភ្នំក្រវាញ មានទំហំ ១,៥លានហិកតា ស្ថិតនៅភាគនិរតីនៃប្រទេសកម្ពុជា។ ព្រៃនៅជួរភ្នំក្រវាញជារបាំងធម្មជាតិដ៏សំខាន់នៅកម្ពុជា ដែលអាចស្រូបកាបូនបានច្រើនជាងគេនៅតំបន់អាស៊ី និងជួយកាត់បន្ថយការភាយឧស្ម័នផ្ទះកញ្ចក់។ តំបន់នេះ សម្បូរទៅដោយជីវចម្រុះជាច្រើនប្រភេទ៕	ភ្នំពេញ៖ ក្រសួងបរិស្ថាន សហការជាមួយអង្គការដៃ ដើម្បីបន្តអនុវត្តយុទ្ធនាការអន្ទាក់សូន្យ នៅតំបន់ជួរភ្នំក្រវាញ ដែលជាគោលដៅទី២ ចាប់ពីខែមេសា ឆ្នាំ២០២៣។ ចំពោះការអនុវត្តនៅតំបន់ជួរភ្នំក្រវាញនោះ រួមមាន ខេត្តពោធិ៍សាត់ កំពង់ស្ពឺ កោះកុង បាត់ដំបង ប៉ៃលិន និងខេត្តសៀមរាប។ យុទ្ធនាការដំណាក់កាលទី២នេះ នឹងជួយកាត់បន្ថយចំនួនអន្ទាក់ ទប់ស្កាត់ការជួញដូរ ក៏ដូចជាអប់រំពីផលប៉ះពាល់នៃការហូបសាច់សត្វព្រៃផងដែរ។
លោក Letexier មានវ័យទើបតែ ៣៥ឆ្នាំ ប៉ុណ្ណ៉ោះ ដោយលោកបានកាត់សេចក្តីការប្រកួតចំនួន ៦៥លើករួចមកហើយ ដែលសុទ្ធសឹងជាការប្រកួតរបស់ស្ថាប័ន UEFA ចាប់តាំងពីឆ្នាំ ២០១៧ មក។ ក្នុងព្រឹត្តិការណ៍ជើងឯកអឺរ៉ុបនៅអាល្លឺម៉ង់នេះ អាជ្ញាកណ្តាលសញ្ជាតិបារាំងរូបនេះ ក៏បានកាត់សេចក្តីការប្រកួតវគ្គចែកពូល ចំនួន២ដង ក្នុងជំនួប ដាណឺម៉ាក ស្មើស៊ែប៊ី, ក្រូអាស៊ី ស្មើអាល់បានី និងជំនួបរវាង អេស្ប៉ាញ យកឈ្នះហ្ស៊កហ្ស៊ី ក្នុងវគ្គ ១៦ក្រុម។ មិនត្រឹមតែប៉ុណ្ណោះ អាជ្ញាកណ្តាលដដែលរូបនេះក៏បានធ្វើជាមន្ត្រីការប្រកួតទី៤ នៅក្នុងការប្រកួតពានរង្វាន់ UEFA Champions League ផ្តាច់ព្រ័ត្រ ដែល Real Madrid បានយកឈ្នះលើ Borussia Dortmund។ បើតាមការប្រកាសរបស់សហព័ន្ធបាល់ទាត់អឺរ៉ុប (UEFA)លោក Letexier នឹងត្រូវចូលរួមការប្រកួតផ្តាច់ព្រ័ត្រនៅថ្ងៃទី១៤ ខែកក្កដា ដោយរួមមានជំនួយការលោក Cyril Mugnier និងលោក Mehdi Rahmouni សញ្ជាតិបារាំង ខណៈលោក Szymon Marciniak សញ្ជាតិប៉ូឡូញ និងក្លាយជាមន្ត្រីការប្រកួតទី៤។ អាជ្ញាកណ្តាលប្រព័ន្ធ VAR ត្រូវលោក Jerome Brisard សញ្ជាតិបារាំងជាអ្នករ៉ាប់រង អមដោយជំនួយការសញ្ជាតិបារាំងដូចគ្នា លោក Willy Delajod និងលោក Massimiliano Irrati សញ្ជាតិអ៊ិតាលី ខណៈលោក Thmasz Listkiewicz សញ្ជាតិប៉ូឡូញ ស្ថិតក្នុងនាមជាជំនួយការអាជ្ញាកណ្តាលក្នុងការជំនួស នៅពេលមានបញ្ហាចាំបាច់។ គួររំលឹកថា អេស្ប៉ាញ មុនពេលឡើងមកដល់វគ្គផ្តាច់ព្រ័ត្រក្នុងព្រឹត្តិការណ៍ Euro 2024 ពួកគេបានឆ្លងកាត់ការប្រកួតដ៏តានតឹងជាច្រើនពីវគ្គ ៨ក្រុម ដោយទម្លាក់អាល្លឺម៉ង់ ហើយទម្លាក់បារាំង នៅវគ្គពាក់កណ្តាលផ្តាច់ព្រ័ត្រ។ ចំណែកអង់គ្លេសវិញ កាលវគ្គ ៨ក្រុម ពួកគេបានយកឈ្នះការប្រកួតលើក្រុមស្វ៊ីសទាំងលំបាក មុនពេលមកទម្លាក់ហូឡង់នៅវគ្គ ១/២ វិញ ដើម្បីដណ្តើមកៅអីវគ្គផ្តាច់ព្រ័ត្រ ជាលើកទី២ ជាប់គ្នា៕	លោក Francois Letexier អាជ្ញាកណ្តាលសញ្ជាតិបារាំង នឹងត្រូវចូលខ្លួនកាត់ក្តីក្នុងការប្រកួតវគ្គផ្តាច់ព្រ័ត្រព្រឹត្តិការណ៍ Euro 2024 រវាងអេស្ប៉ាញ និងអង់គ្លេស នៅកីឡដ្ឋាន Olympia ស្ថិតក្នុងទីក្រុងប៊ែរឡាំង ប្រទេសអាល្លឺម៉ង់ នៅរាត្រីថ្ងៃទី១៤ ខែកក្កដា វេលាម៉ោង ២អាធ្រាត្រ [ម៉ោងនៅកម្ពុជា]។
ទំនាក់ទំនងរវាងមហាអំណាចអាមេរិក និងរុស្ស៊ី ល្អក់កករកាន់តែខ្លាំង ទោះជាលោក ដូណាល់ ត្រាំ ដែលធ្លាប់និយាយលើកសរសើរលោក វ្ល៉ាឌីមៀ ពូទីន ក្លាយជាប្រធានាធិបតីក្ដី។ សំណុំរឿងជាច្រើនបានខ្ទាស់ការពង្រឹងទំនាក់ទំនងទ្វេភាគី ជាពិសេសបញ្ហាអ៊ុយក្រែន វិបត្តិនៅស៊ីរី និងការរឹតត្បិតប្រព័ន្ធផ្សព្វផ្សាយរៀងៗខ្លួន។ ក្រុងវ៉ាស៊ិនតោនបានដាក់លក្ខខណ្ឌជាច្រើនឲ្យរុស្ស៊ីដើម្បីស្ដារទំនាក់ទំនងឡើងវិញ ប៉ុន្តែអ្វីៗកាន់តែស្មុគស្មាញទៅៗ។ ចំពោះមុខរដ្ឋមន្ត្រីការបរទេសនៃអង្គការ OSCE រដ្ឋមន្ត្រីការបរទេសអាមេរិក រិច ធីល័រសិន បានចោទរុស្ស៊ីចំៗថា ស្ថិតនៅពីក្រោយការកើនឡើងអំពើហិង្សានៅភាគខាងកើតអ៊ុយក្រែន និងបានស្នើឲ្យរុស្ស៊ីបញ្ឈប់ទង្វើរបស់ខ្លួនជាបន្ទាន់។ ថ្លែងក្រោយកិច្ចប្រជុំថ្ងៃទី៧ ខែធ្នូ ប្រមុខការទូតអាមេរិករូបនេះបញ្ជាក់ថា អាមេរិកបង្ហាញពីជំហររបស់ខ្លួនតាំងពីដើមមក ហើយទង្វើរបស់រុស្ស៊ីនេះហើយដែលរាំងស្ទះដល់ការស្តារទំនាក់ទំនងឡើងវិញ។ ក្រុមលោកខាងលិចបានចោទរុស្ស៊ីថា បានគាំទ្រក្រុមឧទ្ទាមផ្ដាច់ខ្លួននៅភាគខាងកើតអ៊ុយក្រែន ដែលកំពុងប្រយុទ្ធជាមួយកម្លាំងរដ្ឋាភិបាលក្រុងគៀវតាំងពីឆ្នាំ២០១៤ មក និងបានឆក់យកជីវិតមនុស្សច្រើនជាងមួយម៉ឺននាក់ហើយ។ ក្នុងជំនួបដដែលនោះ លោក ធីល័រសិន ក៏ទម្លាក់កំហុសលើរុស្ស៊ីចំពោះការជួយហ្វឹកហ្វឺន បំពាក់អាវុធ និងថែមទាំងជួយប្រយុទ្ធជាមួយក្រុមឧទ្ទាមទៅទៀត។ លោកបានយករបាយការណ៍របស់អ្នកសង្កេតការណ៍នៃអង្គការ OSCE ដើម្បីរុញកំហុសដាក់រុស្ស៊ី។ ប៉ុន្តែរុស្ស៊ីបានទាត់ចោលការចោទប្រកាន់ទាំងនេះ និងបដិសេធផ្គត់ផ្គង់សព្វាវុធទៅក្រុមសកម្មជនផ្ដាច់ខ្លួនទាំងនោះដែរ។ ជាការឆ្លើយតបសម្ដីចោទប្រកាន់របស់សមភាគីអាមេរិក រដ្ឋមន្ត្រីការបរទេសរុស្ស៊ី Sergey Lavrov និយាយថា ការទទួលខុសត្រូវទាំងអស់ត្រូវធ្លាក់លើអ៊ុយក្រែន នៅពេលគេនិយាយពីអំពើហិង្សានៅភាគខាងកើត។ នេះបើតាមការផ្សាយរបស់ទីភ្នាក់ងារព័ត៌មាន Reuters ។ ជាមួយនឹងការចោទប្រកាន់ខាងលើនោះ អាមេរិកបានដាក់ទណ្ឌកម្មជាបន្តបន្ទាប់លើរុស្ស៊ី សំដៅបង្ខំឲ្យរុស្ស៊ីដោះដៃពីក្រុមឧទ្ទាម។ ទណ្ឌកម្មនេះ ធ្វើឲ្យទំនាក់ទំនងទ្វេភាគីកាន់តែល្វីងជូរចត់ ហើយថែមទាំងប៉ះពាល់ដល់ការចរចាបញ្ចប់បញ្ហាទៅទៀត។ ក្នុងជំនួបទ្វេភាគីនៅថ្ងៃទី៧ ខែធ្នូ ប្រមុខការទូតរុស្ស៊ីបានបញ្ជាក់ច្បាស់ៗថា កិច្ចព្រមព្រៀង Minsk ជាផ្លូវចេញតែមួយគត់សម្រាប់វិបត្តិអ៊ុយក្រែន ដែលភាគីទាំងអស់ត្រូវគោរពតាមឲ្យខ្ជាប់ខ្ជួន៕	រដ្ឋមន្ត្រីការបរទសអាមេរិក រិច ធីល័រសិន បានជួបជាមួយរដ្ឋមន្ត្រីការបរទេសរុស្ស៊ី Sergey Lavrov នៅក្រៅកិច្ចប្រជុំអង្គការសម្រាប់សន្តិសុខ និងកិច្ចសហប្រតិបត្តិការនៅអឺរ៉ុប (OSCE) ក្នុងទីក្រុងវីយ៉ែន។ ស្ថានការណ៍នៅស៊ីរី វិបត្តិនុយក្លេអ៊ែរកូរ៉េខាងជើង និងស្ថានភាពប្រព័ន្ធផ្សព្វផ្សាយរុស្ស៊ីនៅអាមេរិក ជារបៀបវារៈសំខាន់នៃជំនួបនេះ។ លោក ធីល័រសិន ហាក់បង្ហាញជំហរតឹងរ៉ឹងដាក់រុស្ស៊ី ខុសពីលោក ដូណាល់ ត្រាំ ជាមេកើយរបស់ខ្លួនដែលចង់បានទំនាក់ទំនងទ្វេភាគីល្អឡើងវិញ។
ភាពរកាំរកូសបានកើតឡើងយ៉ាងខ្លាំងរវាងចិន ជាមួយតៃវ៉ាន់ និងអាម៉េរិក បន្ទាប់ពីទស្សនកិច្ចរបស់លោកស្រី ណាន់ស៊ី ផេឡូស៊ី ប្រធានសភាតំណាងអាម៉េរិក និងសមាជិកសភាផ្សេងទៀត។ ក្នុងអំឡុងសន្និសីទសារព័ត៌មានតាមប្រព័ន្ធទូរសព្ទក្នុងថ្ងៃទី១៧ ខែសីហា លោក Daniel Kritenbrink ឧបការីរដ្ឋមន្រ្តីការបរទេសអាម៉េរិកទទួលបន្ទុកកិច្ចការអាស៊ីបូព៌ា បានលើកឡើងជាថ្មីថា ចិនបានប្រើប្រាស់ទស្សនកិច្ចរបស់លោកស្រី ផេឡូស៊ី ជាលេសដើម្បីផ្លាស់ប្តូរស្ថានភាពបច្ចុប្បន្ន និងបំផ្លាញសន្តិភាព។ ត្រង់ចំណុចនេះ មន្រ្តីជាន់ខ្ពស់នៃក្រសួងការបរទេសអាម៉េរិក បានបន្តថា អាម៉េរិកច្បាស់ថា ចិននៅតែបន្តចំណាត់ការបែបនេះ នៅចំពោះមុខតៃវ៉ាន់ដោយមិនប្រែប្រួល ហើយការប្តេជ្ញារបស់អាម៉េរិក ចំពោះគោលនយោបាយចិនតែមួយ គឺមិនប្រែប្រួលឡើយ។ «ខណៈគោលនយោបាយរបស់យើងមិនផ្លាស់ប្តូរ អ្វីដែលបានប្រែប្រួលគឺក្រុងប៉េកាំងបង្កើនការគំរាមកំហែង»។ ឧបការីរដ្ឋមន្រ្តីការបរទេសអាម៉េរិក បានសង្កត់ធ្ងន់បែបនេះ ដោយបន្តថា ពាក្យសម្តី និងសកម្មភាពរបស់ក្រុងប៉េកាំង កំពុងបង្កឱ្យមានអស្ថិរភាពយ៉ាងខ្លាំង។ ក្នុងន័យនេះ មន្រ្តីអាម៉េរិកយល់ឃើញថា ទង្វើទាំងនោះ អាចបង្កឱ្យមានការវាយតម្លៃខុស និងប៉ះពាល់ដល់សន្តិភាព និងស្ថិរភាពនៅច្រកសមុទ្រតៃវ៉ាន់។ នេះបើតាមការចុះផ្សាយរបស់ទីភ្នាក់ងារព័ត៌មាន Reuters។ ក្នុងសន្និសីទដដែល លោក Kritenbrink បានបន្ថែមថា ក្រុងវ៉ាស៊ីនតោន នៅតែបន្តបើកចំហការពិភាក្សាជាចិន និងដឹកនាំការធ្វើនាវាចរណ៍ឆ្លងច្រកសមុទ្រតៃវ៉ាន់។ នាវាចម្បាំងអាម៉េរិក តែងបើកឆ្លងកាត់ច្រកសមុទ្រតៃវ៉ាន់ជាញឹកញ៉ាប់ ដោយផ្អែកលើច្បាប់អន្តរជាតិ។ គួររំឮកថា បន្ទាប់ពីដំណើរទស្សនកិច្ចរបស់លោកស្រីផេឡូស៊ី ចិន បានប្រកាសផ្អាកកិច្ចពិភាក្សាលើវិស័យចំនួន ៨ ដូចជាយោធា និងបម្រែបម្រួលអាកាសធាតុ ជាមួយអាម៉េរិក។ បញ្ហានេះ បានធ្វើឱ្យក្រុងវ៉ាស៊ីនតោន រិះគន់យ៉ាងខ្លាំង៕	ឧបការីរដ្ឋមន្រ្តីការបរទេសអាម៉េរិក លោក Daniel Kritenbrink នៅថ្ងៃទី១៧ ខែសីហា បានអះអាងថា កិច្ចខិតខំចិនក្នុងការគំរាមកំហែងតៃវ៉ាន់ អាចបង្កហានិភ័យឱ្យមានការវាយតម្លៃខុស។ បើតាមមន្រ្តីជាន់ខ្ពស់នៃក្រសួងការបរទេសរូបនេះ រដ្ឋាភិបាលក្រុងវ៉ាស៊ីនតោន មិនបានផ្លាស់ប្តូរគោលនយោបាយនៅចំពោះមុខក្រុងតៃប៉ិឡើយ ប៉ុន្តែអ្វីដែលផ្លាស់ប្តូរ គឺក្រុងប៉េកាំងបង្កើនការគំរាមដាក់ក្រុងតៃប៉ិ។
ការប្រកួតរវាង Real Madrid និង Liverpool វគ្គផ្តាច់ព្រ័ត្រ Champions League ក្នុងទីក្រុងប៉ារីស ត្រូវបានពន្យាពេលជាង១ម៉ោង ដោយសារតែបញ្ហាសុវត្ថិភាព និងកក់ស្ទះនៅក្រៅកីឡដ្ឋាន Stade de France។ អ្នកគាំទ្រ Liverpool រាប់ពាន់នាក់ នាំគ្នាសម្រុកចូលក្នុងទីលានប្រកួត ដោយអ្នកខ្លះគ្មានសំបុត្រ និងអ្នកគាំទ្រខ្លះ ក្លែងបន្លំសំបុត្រទស្សនា។ Real Madrid បានយកឈ្នះលើ Liverpool លទ្ធផល ១-០ ដោយកីឡាករខ្សែប្រយុទ្ធវ័យក្មេង Vinicius Junior ស៊ុតបំប៉ោងសំណាញ់ទីត្រឹម១គ្រាប់ ហើយក៏ជាការស៊ុតចំគោលដៅតែមួយលើករបស់អធិរាជស។ Real លើកពាន UEFA Champions league លើកទី១៤ ក្នុងប្រវត្តិសាស្រ្តក្លិបនិង UEFA ហើយការស៊ុតរបស់ Liverpool ២២ជើង ចំគោលដៅ ៩ជើង ត្រូវបានសង្គ្រោះដោយអ្នកចាំទី Thibaut Courtois ទាំងអស់។ យ៉ាងណាមិញបន្ទាប់ពីក្លិបយក្សអេស្ប៉ាញ បាននាំមុខហង្សក្រហម ត្រឹមតែប៉ុន្មាននាទីនោះ ស្រាប់តែមានបញ្ហានៅក្រៅកីឡដ្ឋាន Stade de France មានភាពចលាចលរហូតក្រុមមន្ត្រីប៉ូលីសបាញ់ឧស្ម័នបង្ហូរទឹកភ្នែក លើអ្នកគាំទ្រ Liverpool។ ទោះជាយ៉ាងនេះក៏ដោយ UEFA នាពេលថ្មីៗនេះក៏បានប្រកាសសុំទោសដល់អ្នកទស្សនាការប្រកួត ចំពោះបញ្ហានៅក្នុងព្រឹត្តិការណ៍ផ្តាច់ព្រ័ត្រនាប្រទេសបារាំង។ «UEFA សូមបង្ហាញការសុំទោសដោយស្មោះត្រង់ ចំពោះអ្នកដែលបានចូលរួមទស្សនាការប្រកួតដោយទទួលបាននៅបទពិសោធន៍ដ៏គួរឱ្យភ័យខ្លាចនិងរន្ធត់ ក្នុងព្រឹត្តិការណ៍ជំនួបផ្តាច់ព្រ័ត្រ Champions League។ អ្នកទស្សនាទាំងអស់ស័ក្តិសមទទួលបានការអបអរ នៃព្រឹត្តិការណ៍ដ៏ធំរបស់អឺរ៉ុបមួយ ជាងការភ័យខ្លាច ហើយរឿងទាំងនេះមិនគួរកើតមានម្តងទៀតឡើយ។»។ នេះបើតាមសេចក្តីថ្លែងការណ៍របស់ UEFA៕	UEFA ថ្ងៃទី២ ខែមិថុនា បានចេញសេចក្តីថ្លែងការណ៍សុំទោសអ្នកគាំទ្រ ចំពោះបញ្ហាក្នុងជំនួបផ្តាច់ព្រ័ត្រ Champions League នៅប្រទេសបារាំង កាលពីសប្តាហ៍មុន។
មិនត្រឹមតែប៉ុណ្ណោះ ផេនដាមិនស៊ីអ្វីក្រៅពីឫស្សីសម្រាប់ជាចំណីរបស់វានោះទេ។ ខ្លាឃ្មុំដទៃស៊ីចំណីជាច្រើនប្រភេទលាយបញ្ចូលគ្នាដូចជា ផ្លែឈើព្រៃ សត្វត្រី ឬសត្វល្អិតជាដើម។ តែសព្វថ្ងៃ ផេនដាត្រូវបានគេចាត់ទុកថា ជាសត្វមួយក្នុងចំណោមសត្វជាច្រើនទៀតដែលកំពុងនឹងរងគ្រោះនឹងការផុតពូជ។ នេះបើតាមការបកស្រាយចេញពីគេហទំព័រវិទ្យាសាស្រ្តមួយឈ្មោះថា Sciencing ។ ការបាត់បង់ទីជម្រករស់នៅ ជាបញ្ហាមួយយ៉ាងធំសម្រាប់សត្វមួយនេះ។ ការកាប់បំផ្លាញព្រៃឈើ ជាពិសេសព្រៃដែលគ្របដណ្តប់ដោយដើមឫស្សីនៅតាមប្រទេសចិន ឡាវ វៀតណាម ឬមីយ៉ានម៉ា ជាដើម។ តែជាទូទៅ ផេនដាព្រៃ ត្រូវបានគេរកឃើញនៅតែក្នុងទឹកដីនៃប្រទេសចិនតែប៉ុណ្ណោះ។ អ្នកវិទ្យាសាស្រ្តបាន គិតទុកថា នៅក្នុងពិភពលោកសព្វថ្ងៃ មានផេនដាតែប្រមាណជា១៨០០ក្បាលប៉ុណ្ណោះដែលនៅសេសសល់ តិចជាងអ្វីដែលគេបានរំពឹងទុកពីមុន។ ការបាត់បង់ទីជម្រកគឺជាការបាត់បង់កន្លែងរកអាហារ ហើយការឆ្លងទៅរកព្រៃថ្មីៗត្រូវបានកាត់ផ្តាច់ដោយសារទីលំនៅរបស់មនុស្សនៅតាមទីប្រជុំជន។ ម្យ៉ាងវិញទៀត ផេនដាមិនងាយសម្របជាមួយនឹងបរិស្ថានថ្មីរបស់វាបាននោះទេ។ បើនិយាយពីសត្វ Raccoon វាជាសត្វមួយប្រភេទដែលរស់នៅក្នុងព្រៃ ដូចសត្វនានាដែរ។ តែនៅពេលដែលមនុស្សបានចូលទន្រ្ទានដីព្រៃដើម្បីសាងសង់ទីលំនៅថ្មី សត្វ Raccoon ក៏បានសម្របខ្លួនប្រាណរបស់វាជាមួយនឹងភាពផ្លាស់ប្តូរនេះដែរ ជាមួយនឹងការស៊ីកាកសំណល់របស់មនុស្សនៅតាមធុង ឬសាំជាមួយមនុស្សជាដើម។ សត្វចាបស្រុក ព្រាប កណ្តុរ សុទ្ធតែមានសមត្ថភាពក្នុងសម្របជាមួយនឹងបរិស្ថានមនុស្ស។ ចំពោះសត្វផេនដាវិញ វាមិនអាចស៊ីអ្វីខុសពីឫស្សីនោះទេ ហើយទំហំខ្លួនប្រាណដ៏ធំរបស់វា ក៏ធ្វើឲ្យមានភាពលំបាកក្នុងការធ្វើដំណើរទៅមកផងដែរ។ រឿងមួយទៀតគឺការពិបាកបន្តពូជ។ ជាធម្មតា ខ្លារឃ្មុំទូទៅអាចផ្តល់កំណើតបានកូនចំនួនបីក្បាល ក្នុងពេលផ្តល់កំណើតម្តងៗ ហើយក្នុងចំណោមបីនោះ មួយនឹងមានជីវិតរហូតដល់វ័យបន្តពូជ។ តែសម្រាប់ផេនដាវិញ ដោយសារតែរបបអាហាររបស់វាមិនអាចធ្វើឲ្យវាមានជីវជាតិគ្រប់គ្រាន់ ផេនដាភាគច្រើនអាចបង្កើតកូនម្តងបានតែមួយប៉ុណ្ណោះ។ ក្នុងករណីដែលផេនដាអាចបង្កើតកូនបានពីរ នោះកូនដែលតូចជាងគេនឹងត្រូវម្តាយរបស់វាទុកចោល ដោយសារតែទឹកដោះរបស់សត្វផេនដា មិនអាចមានលទ្ធភាពគ្រប់គ្រាន់ក្នុងការចិញ្ចឹមកូនរហូតទៅដល់ពីរក្បាលនោះឡើយ។ ការរកគូរក្នុងការធ្វើការបន្តពូជក៏ជារឿងមួយលំបាកផងដែរ សម្រាប់ស្ថាប័នដែលកំពុងតែមើលថែសត្វមួយប្រភេទនេះ។ គេមិនអាចធានាបានថា សត្វផេនដាញីឈ្មោលនឹងបន្តពូជដោយខ្លួនឯងនោះទេ ទោះបីជាគេដាក់ផេនដាទាំងពីរភេទនេះឲ្យនៅជាមួយគ្នាអស់រាប់ឆ្នាំក៏ដោយ។ មួយវិញទៀត ផេនដាញីដែលរស់នៅក្នុងស្ថាប័នចិញ្ចឹម ភាពច្រើនបង្ហាញពីអារម្មណ៍មិនប្រក្រតីជាមួយនឹងកូនរបស់វា។ ក្រោយពីពេលបង្កើតរួចនៅក្នុងស្ថាប័នចិញ្ចឹមការពារ ផេនដាញីតែងទុកកូនចោល ឬពេលខ្លះចង់បង្កគ្រោះថ្នាក់ដល់កូនរបស់វាទៀតផង។ ហេតុដូចនេះ អ្នកជំនាញខាងការពារសត្វព្រៃត្រូវតែមានវត្តមានចាំមើលថែកូនរបស់វាជានិច្ច។ ការបរបាញ់ដោយខុសច្បាប់ក៏ជារឿងមួយដែលលំបាកក្នុងការដោះស្រាយផងដែរ។ អ្នកបរបាញ់ភាគច្រើនតែងយកស្បែករបស់សត្វមួយនេះទៅលើនៅក្នុងទីផ្សារងងឹត។ ប្រទេសចិនមានទោសយ៉ាងធ្ងន់ធ្ងរជាមួយនឹងអំពើខុសច្បាប់មួយនេះ តែទោះបីជាយ៉ាងណាក៏ដោយ ការហាមឃាត់នេះមិនអាចមានប្រសិទ្ធភាពទាំងស្រុងនោះឡើយ៕	ផេនដា (Panda) ជាសត្វខ្លាឃ្មុំមួយប្រភេទ ដែលមានលក្ខណៈងាយស្រួលក្នុងការចំណាំ ដោយសារតែស្បែកពណ៌ ស និងពណ៌ខ្មៅដ៏ក្រាស់របស់ពួកវា។ ចំពោះប្រភេទសត្វខ្លាឃ្មុំដទៃ ដូចជាខ្លាឃ្មុំទឹកកក ឬខ្លារឃ្មុំភ្នំ ពួកវាមិនមានពណ៌ពីរដូចខ្លារឃ្មុំផេនដានោះទេ។ ដោយសារតែរឿងនេះ គេអាចសន្មតថា ខ្លាឃ្មុំផេនដាមានលក្ខណៈប្លែកពិសេសមួយទៅហើយ។
ធ្វើជាអធិបតីក្នុងពិធីរម្លឹកខួបលើកទី៤១នៃទិវាជ័យជម្នះ៧មករា នៅមជ្ឈមណ្ឌលកោះពេជ្រ នាព្រឹកថ្ងៃទី៧ ខែមករា ឆ្នាំ២០២០ ប្រមុខរដ្ឋាភិបាល ថ្លែងដូច្នេះថា៖«ខ្ញុំសង្ឃឹមថា មជ្ឈដ្ឋានទាំងនោះ នឹងពិចារណាឲ្យបានត្រឹមត្រូវ ចំពោះការវិវត្តិប្រកបដោយភាពវិជ្ជមាននៅកម្ពុជា ហើយគោរពចំពោះសិទ្ធិនិងការជ្រើសរើសរបស់ជនជនកម្ពុជា នូវមាគ៌ាសម្រាប់ការអភិវឌ្ឍរបស់ខ្លួន ដែលស្របទៅនឹងប្រវត្តិសាស្រ្ត ស្ថានភាពសង្គម វប្បធម៌ និង រដ្ឋធម្មនុញ្ញរបស់ខ្លួន»។ ប្រមុខដឹកនាំគណបក្សកាន់អំណាចរូបនេះ សង្កត់ធ្ងន់ទៀតថា រដ្ឋាភិបាលកម្ពុជា ការពារដាច់ខាតនូវឯករាជ្យ និងអធិបតេយ្យជាតិ ទោះសិ្ថតក្នុងកាលៈទេសៈនិងស្ថានភាពណាក្តី ហើយការប៉ុនប៉ងណាដែលធ្វើឲ្យកម្ពុជា ឃ្លាតចេញពីមាគ៌ាប្រជាធិបតេយ្យនិងនីតិរដ្ឋ ដោយដាក់បង្ខំឲ្យកម្ពុជា មិនអាចអនុវត្ត សូម្បីតែច្បាប់ជាតិរបស់ខ្លួននោះ «គឺពុំអាចទទួលយកបានឡើយ»៕	សម្តេចនាយករដ្ឋមន្រ្តី ហ៊ុន សែន ប្រធានគណបក្សប្រជាជនកម្ពុជា អះអាងថា ការពិតជាក់ស្តែងនៅកម្ពុជា លទ្ធិប្រជាធិបតេយ្យនិងសេរីភាពរបស់ពលរដ្ឋ កំពុងត្រូវបានគោរព និង «លើកកម្ពស់ឥតឈប់ឈរ» ដូច្នេះ ពុំមានមូលហេតុត្រឹមត្រូវណាមួយ ដែលមជ្ឈដ្ឋានខាងក្រៅខ្លះ បានលើកឡើងដដែលៗ «អំពីការស្តារឡើងវិញនូវលទ្ធិប្រជាធិបតេយ្យនិងសិទ្ធិមនុស្សនៅកម្ពុជានោះទេ»។
ក្នុងសេចក្ដីប្រកាស អង្គការយូនីសេហ្វបានបង្ហាញរបាយការណ៍ ដែលមានចំណងជើងថា «ភាពស្គមស្គាំងធ្ងន់ធ្ងរ៖ គ្រោះអាសន្នលើការរស់រានមានជីវិតរបស់កុមារ ដែលត្រូវបានមើលរំលង» ផងដែរ។ របាយការណ៍នោះ បានបង្ហាញថា តំបន់អាស៊ីខាងត្បូងនៅតែបន្តជាចំណុចរាតត្បាត នៃបញ្ហាស្គមស្គាំងធ្ងន់ធ្ងរនេះ ដោយកុមារម្នាក់ក្នុងចំណោម ២២នាក់ មានបញ្ហាស្គមស្គាំងធ្ងន់ធ្ងរ ដែលចំនួននេះខ្ពស់ជាង៣ដង បើធៀបនឹងអនុតំបន់សាហារ៉ាអាហ្រ្វិក។ រីឯនៅប្រទេសកម្ពុជា កុមារចំនួន ១០ភាគរយមានបញ្ហាស្គមស្គាំងនេះ។ គួររឭកផងដែរថា បញ្ហាស្គមស្គាំងធ្ងន់ធ្ងរ គឺជាស្ថានភាពកុមារស្គមខ្លាំង ធៀបនឹងកម្ពស់កុមារ ដែលបង្កឡើងដោយប្រព័ន្ធការពាររាងកាយខ្សោយ។ បញ្ហាដែលកំពុងកើតមានលើកុមារនេះ បណ្ដាលមកពីកុមារទាំងនោះ មកពីគ្រួសារដែលមានស្ថានភាពសេដ្ឋកិច្ចសង្គមងាយរងគ្រោះ។ បញ្ហានេះក៏បណ្ដាលមកពី ពួកគេពុំសូវទទួលបានទឹកស្អាត និងលក្ខខណ្ឌអនាម័យប្រកបដោយសុវត្ថិភាព និងខ្វះការអនុវត្តល្អក្នុងការផ្ដល់អាហារដល់ទារក និងកុមារតូច គួបផ្សំជាមួយនឹងផលប៉ះពាល់ផ្នែកសេដ្ឋកិច្ចបច្ចុប្បន្ន បង្កឡើងដោយការរាតត្បាតជំងឺកូវីដ-១៩ ដែលកាន់តែបង្កហានិភ័យធ្ងន់ធ្ងរលើអសន្តិសុខស្បៀង និងការខ្វះអាហារូបត្ថម្ភសម្រាប់គ្រួសារងាយរងគ្រោះ។ វិបត្តិកង្វះអាហាររូបត្ថម្ភនេះ យ៉ាងហោចណាស់មានកុមារស្គមស្គាំងធ្ងន់ធ្ងរចំនួន ១០លាននាក់ ឬកុមារ ២នាក់ក្នុងចំណោម ៣នាក់ មិនមានលទ្ធភាពទទួលបានការព្យាបាលភាពស្គមស្គាំងដែលមានប្រសិទ្ធភាពបំផុតឡើយ ពោលគឺមិនបានទទួលអាហារព្យាបាលផលិតរួចស្រេច (RUTF) នោះទេ។ ទន្ទឹមនឹងនេះ តម្លៃនៃអាហារព្យាបាលផលិតរួចស្រេច ត្រូវបានព្យាករថានឹងកើនឡើងរហូតដល់ ១៦ភាគរយនៅក្នុងរយៈពេល៦ខែបន្ទាប់ ដោយសារការកើនឡើងយ៉ាងខ្លាំងនៃតម្លៃគ្រឿងផ្សំជាវត្ថុធាតុដើម។ ចំណែកតម្លៃនៃការដឹកជញ្ជូនក៏ត្រូវបានរំពឹងថា នឹងបន្តនៅមានកម្រិតខ្ពស់ផងដែរ។ ក្រៅពីបញ្ហាខាងលើ ដែលជះឥទ្ធិពលលើបញ្ហាស្គមស្គាំងលើកុមារ មានការកើនឡើងតាំងពី មុនពេលមានសង្រ្គាមនៅប្រទេសអ៊ុយក្រែនមកម៉្លេះ។ ឯសង្រ្គាមក៏បានកំពុងធ្វើឲ្យពិភពលោកធ្លាក់កាន់តែជ្រៅទៅក្នុងវិបត្តិស្បៀងអាហារសកល ហើយស្ថានភាពនេះកាន់តែធ្ងន់ធ្ងរទៅៗផងដែរ។ របាយការណ៍ដដែលនេះ លើកឡើងថា ជំនួយសម្រាប់បញ្ហាស្គមស្គាំងនៅតែមានកម្រិតទាបខ្លាំង ព្រមទាំងត្រូវបានព្យាករថានឹងធ្លាក់ចុះខ្លាំងដែរ នៅឆ្នាំខាងមុខ ដែលសង្ឃឹមតិចតួច លើការស្ដារឡើងវិញ ឈានទៅរកស្ថានភាពមុនមានជំងឺរាតត្បាត នៅមុនឆ្នាំ២០២៨។ ជំនួយពិភពលោកដែលត្រូវបានចំណាយលើបញ្ហាស្គមស្គាំងមានចំនួនស្មើនឹងត្រឹម ២,៨ភាគរយតែប៉ុណ្ណោះនៃ ODA (ជំនួយអភិវឌ្ឍន៍ផ្លូវការ) សរុបសម្រាប់វិស័យសុខាភិបាល និង ០,២ភាគរយនៃការចំណាយ ODA សរុប។ ចំពោះកម្ពុជាវិញ មូលនិធិដើម្បីប្រយុទ្ធនឹងបញ្ហាស្គមស្គាំងធ្ងន់ធ្ងរ គឺមានចំនួនមិនគ្រប់គ្រាន់ទ្បើយដើម្បីឆ្លើយតបនឹងតម្រូវការកាន់តែកើនទ្បើង។ ផែនទីបង្ហាញផ្លូវជាតិសម្រាប់ឆ្លើយតបនឹងបញ្ហាស្គមស្គាំងរបស់កុមារ ត្រូវបានកំណត់តម្លៃថាមានចំនួនសរុបស្មើនឹង ២៥លានដុល្លារ ដើម្បីឆ្លើយតបនឹងតម្រូវការនៃបញ្ហាខ្វះអាហារូបត្ថម្ភនៅក្នុងរយៈពេលបីឆ្នាំខាងមុខ។ ទោះបីជាយ៉ាងណាក៏ក្ដី ៦៩ភាគរយ (១៧,២ដុល្លារ) នៃមូលនិធិត្រូវការសម្រាប់ការអនុវត្ថពេញលេញនូវផែនការសកម្មភាពនេះ គឺមិនទាន់មានថវិកាគ្រប់គ្រាន់នៅទ្បើយ។ ជុំវិញបញ្ហាខាងលើនេះ នាយិកាយូនីសេហ្វប្រចាំប្រទេសកម្ពុជា លោកស្រី ហ្វ័រូហ្គ ហ្វយូហ្សិថ បានលើកឡើងថា អាហារូបត្ថម្ភ ដើរតួនាទីយ៉ាងសំខាន់នៅក្នុងការអភិវឌ្ឍវ័យកុមារតូច និងមានឥទ្ធិពលយ៉ាងសំខាន់លើសមត្ថភាពរបស់កុមារក្នុងការរស់រាន ចម្រើនពេញវ័យ រៀនសូត្រ និងរីកចម្រើន»។ លោកស្រីបន្ថែមថា យូនីសេហ្វកំពុងធ្វើការងារជាមួយរាជរដ្ឋាភិបាលកម្ពុជា ដើម្បីចាត់អាទិភាពលើបញ្ហាស្គមស្គាំងនៅក្នុងគោលនយោបាយ និងថវិកាជាតិ ដើម្បីបិទភ្ជិតគម្លាតនេះ។ យូនីសេហ្វ នឹងស្វែងរកមតិគាំទ្រឲ្យមានការផ្ដល់ហិរញ្ញប្បទានប្រកបដោយចីរភាព សម្រាប់ធានាឲ្យមានអាហារព្យាបាលផលិតរួចស្រេច (RUTF) ដើម្បីព្យាបាលបញ្ហាខ្វះអាហាររូបត្ថម្ភធ្ងន់ធ្ងរក្នុងវ័យកុមារភាព។ ដើម្បីឆ្លើយតបនឹងវិបត្តិសកលនេះ យូនីសេហ្វ ក៏បានស្នើដល់រដ្ឋាភិបាល ដៃគូអភិវឌ្ឍន៍ និងអង្គការសង្គមស៊ីវិលនានានៅជុំវិញពិភពលោក ត្រូវចាត់អាទិភាពលើការផ្ដល់មូលនិធិបន្ទាន់ សម្រាប់អន្តរាគមន៍ផ្តល់អាហារព្យាបាល និងការព្យាបាល សម្រាប់កុមារមានបញ្ហាស្គមស្គាំង និងធានាឲ្យមាននូវមូលនិធិសម្រាប់តម្រូវការរយៈពេលវែង នៃកុមារដែលងាយរងគ្រោះបំផុត៕	ភ្នំពេញ៖ យូនីសេហ្វ (Unicef) បានព្រមាននៅក្នុងសេចក្ដីប្រកាសបន្ទាន់មួយរបស់ខ្លួន នៅថ្ងៃទី១៧ ខែឧសភា ឆ្នាំ២០២២ អំពីចំនួនកុមារដែលមានបញ្ហាស្គមស្គាំងធ្ងន់ធ្ងរកើនឡើងនៅលើពិភពលោក។ នៅលើសាកលលោក កុមារអាយុក្រោម៥ឆ្នាំ យ៉ាងហោចណាស់ចំនួន ១៣,៦លាននាក់ មានបញ្ហាស្គមស្គាំងធ្ងន់ធ្ងរ ដែលធ្វើឱ្យកុមារម្នាក់ ក្នុងចំណោម៥នាក់ បាត់បង់ជីវិត។
Another market that of tourism in the Kingdom, is also witnessing a changing tide. As the number of incoming tourists rises, the amount invested into hospitality follows. Developers are now seeking to capitalise on Cambodias unique landscape by investing in retirement homes, vacation homes and eco-resorts. Each of the countrys 25 provinces offers something unique that developers are eager to highlight. Siem Reap seems to currently be leading the progress for eco-resorts, as the Angkor Wat complex is already one of top tourist draws. Eco-resort projects have also arisen in Preah Sihanouk, Kampot, Kep, Koh Kong, Ratanakkiri, Mondulkiri and Kampong Speu provinces, however. Mr. Teng Rithy, founder and chairman of R' Investment Group, said that Cambodias environment is fertile ground for eco-resorts to flourish. He claimed that investors should strive to create ecologically sustainable areas, in addition to resort buildings. Unlike nearby Singapore, where developers have to put millions into developing the land, the Kingdoms environment already provides the foundation for nature-based getaways. Rithy himself has plans in the works for eco-resorts in Phnom Penh, Siem Reap and Kampot. We are now doing feasibility studies to determine each province's potential location for these coming eco-friendly projects, Rithy said. Nearly 100 eco-focused resorts already exist across the country, such as Song Saa Private Island, Royal Sand Resort on Koh Rong, Koh Andet Eco Resort, Knai Bang Chatt Resort in Kep, Siem Reaps Phum Baitang and Salty River Resort in Kampot. The possibilities for highlighting natural features are nearly endless, given the countrys vast beaches, forests, waterfalls, mountains and rivers. Diving deeper into the potential for Kampot province, Mr. Sok Ken, founder of real estate agency Kampot Property, said that province has seen rapid growth of eco-resorts over the last year. Mr. Ken attested that the area along the Kampot River has gotten the most attention. Plots up to 30 kilometers away have also been eyed for their natural beauty, however. Citing the access to mountains, rivers, forests and the ocean, Ken claimed there was still plenty of undeveloped potential in the region. There are many untapped and hidden areas that no one has touched yet, he stressed. I believe there is still more opportunities because the majority of eco-resorts in Kampot are medium or small projects, Ken added, claiming that the number of both domestic and Western tourists to the province is rapidly increasing. Touching on price ranges, Ken said that local tourists were often looking to spend between USD15 and USD30 a night at an eco-resort. Rithy noted that luxury accommodations in the country could go for as high as USD3,000 a night. He urged developers toward creativity, however, saying that those bringing a new concept to the sector should have flawless plans. Everything from designs and construction to food, beverage and security needs to be thought out, he claimed. Nos Mathsary, a representative of Bamboo Bungalow in Kampot, said that the resort made use of hybrid designs with traditional bamboo and thatch surrounding modern amenities. Meanwhile, they tried to highlight the natural environment of the river. We not only offer the best services but we also ensure safety and security, Mathsary said. Looking to the future, Mathsary predicted that the province would see a stronger economy from the rising tide of tourists. What was once known as a sleepy province, he said, could become a hub for hospitality jobs. Kampot will be well known both locally and internationally, Mathsary said. ដកស្រង់ពី៖ https://www.realestate.com.kh/news/Opportunities-sprouting-for-Kampot-eco-resorts/	The growth in Cambodias real estate sector has been turning heads as of late. Housing trends in the country are changing massively. Living standards and land values are going up.

Subsets and Splits

No community queries yet

The top public SQL queries from the community will appear here once available.